
Zăpada spulberată de Crivăţ se învârtejea cu 
fluierături ascuţite printre trunchiurile arborilor. Era 
o vreme, să nu scoţi câinele afară, în acea zi de 16 
decembrie 1784. De două zile se despărţiseră de 
Crăişor, de Horea, la Albac, făcând parte din ultima 
ceată de răsculați cam de 100 de oameni, care-l 
însoţiseră până acolo. De două zile se despărţiseră 
de Crăişor şi tot de atâtea rătăceau, pe poteci 
ascunse, căutând să-şi piardă urma prin cele 
pustietăţi ale codrilor. Păşeau în şir indian, unul 
după altul, tăcuţi, iar urmele le erau şterse de 
zăpada spulberată. „Căpitanii, căprarii şi toţi aceia 
care se cred urmăriţi de către domni, să vă 
ascundeţi pe unde puteţi, până la primăvară, când 
ne vom scula iară, mai dârzi, mai hotărâți! Păziţi-vă 
capetele că-mi trebuiesc! Sfătuiţi-i pe toţi să-şi 
păzească capetele!” parcă le mai răsuna în auz 
vocea hotărâtă a lui Horea. Şi el, împreună cu 
Cloşca, urmau să se ascundă de furia domnilor, 
care împân-ziseră toate drumurile cu haiduci 
domneşti, cu gornici şi cu cătane împărăteşti. Erau 
vânaţi pe capete toţi cei presupuşi a fi luat parte la 
răscoală, şi mai cu tărie, căpitanii şi căprarii 
Crăişorului. Ţeapa, securea şi paloşul călăului, 
ştreangul - nemaipunând la socoteală schingiuirile 

la care erau supuşi înainte de a fi daţi morții - era 
soarta ce-i aştepta pe cei prinşi. 

Erau sleiți. Paşii le şovăiau. Crivăţul îi orbea, dar 
continuau să meargă, fără gând de oprire. În frunte 
păşea Luca Ştef din Visca. Îl urmau Serafim 
Dragoşa din Tebea, Pătru Trif din Hălmagiu, lovuţ 
Luncan din Blăjeni, - toţi foşti căpitani în oastea 
Crăişorului - un copil de vreo 14—15 ani, Pătruţ 
Mărcuş din Bulzeşti şi încă doi, necunoscuţi, dar 
care fuseseră văzuţi adesea în preajma lui Horea, 
şi încă nu venise vremea ca să se ştie cine şi unde 
sunt. Nu-şi dăduseră niciun răgaz de popas, zi şi 
noapte, păşind neîntrerupt, unul după altul, ca 
nişte umbre, în aceeaşi ordine. Primii cinci erau 
îmbrăcaţi aproape la fel. Opinci in picioare, legate 
cu nişte cureluşe înguste înfăşurate de multe ori 
deasupra gleznelor, cioareci, cămăşi din cânepă 
aspră, încinse cu chimire late - în afara lui Pătruţ, a 
copilului, care era încins doar cu o cureluşă - vestă 
albastră cu mulţi nasturi de alamă şi tradiționala 
tundră moţească. De după chimirele late îşi 
scoteau capetele mânerele pistoalelor şi prăselele 
jungherelor. La şoldul fiecăruia atârna câte o sabie, 
niciuna la fel, scoase de prin panopliile castelelor 
nobililor pe care le atacaseră. Doi erau înarmaţi 
chiar cu puşti luate ca pradă de la cătanele 
împăratului, alţii cu securi şi sulițe. Cei doi din 
urmă contrastau atât prin felul cum erau îmbrăcaţi 
cât şi prin muţenie. Nu scoseseră în aceste două 
zile, de când erau pe drum, o vorbă. Unul din 
aceştia purta în picioare cizme scurte, ungureşti, 

având carâmbul tare şi burduf, cioareci albi de 
pănură, cu multe găietane negre, o dulamă tot de 
pănură, sură, încărcată deasemenea cu găietane - 
după moda ungurească - chimir lat, - de după 
care-şi scoteau capetele aceleaşi arme ca şi ale 
celorlalţi, - capul fiindu-i acoperit cu o pălăriuţă 
ungurească la care se mai ţinea o pană de păun. Al 
doilea se deosebea cu desăvârşire de restul cetei. 
Purta cizme înalte, peste genunchi, pantaloni 
strânşi pe picior, de postav cenuşiu, un dolman 
albastru închis, cu multe brandeburguri de mătase 
neagră, încins cu o curea lată, cu cataramă de 
alamă, de care-i atârna o sabie orientală, nu prea 
lungă, dar cu tăişul foarte ager, fără gardă, 
deasemenea desprinsă din vreo panoplie. Pe cap 
purta o pălărie cu borurile largi, cu pană de cocor, 
cam năpărlită, iar peste îmbrăcăminte, o pelerină 
lungă, neagră, cu gulerul de catifea, prinsă cu o 
gaică de alamă coclită la gât. Era ţinuta obişnuită a 
micului nobil în Transilvania şi Ungaria. 

— Nu mai pot! se văietă de la un timp Pătruţ, 
copilul. 

— Mai rabdă câteva ceasuri, îl încurajă Serafim 
Dragoşa, ajungem în dreptu' Mesteacănului, treci 
Crişu' şi te îndrepţi spre casă. Ţie tot n-au ce-ţi 
face. la, un prunc, acolo. Cel mai mare rău pe care 
ţi-l pot căşuna e să-ţi croiască domnii câteva 
corbace. 

— Ce să caut acasă? Mamă n-am, tuţu' s-a 
prăpădit în lunca Murăşului, lângă Deva. L-a 
străpuns un husar cu sulița. Ce să mai caut? 

— Păi, nici cu noi nu te putem purta! Viața 
noastră are să fie tare grea! Cine ştie unde ne vom 
putea ascunde. Da' să vedem ce-or zice şi ceilalţi. 
Ar trebui să ne oprim undeva pentru popas, să 
mâncăm ceva. Am mâncat numai din mers. De 
două zile şi două nopţi ne-o ajunge! Trebuie să 
dăm de vreun adăpost! 

Într-un târziu ajunseră într-un luminiş unde 
dădură peste o casă de pădurar ce se vedea a fi de 
mult părăsită, cu obloanele ferestrelor ce abia se 
mai ţineau în câte o ţâţână şi cu uşa căzută pe jos. 
Se opriră. 

— Eu socot c-ar fi bine să intrăm, propuse Luca 
Ştef. Să mâncăm ceva şi să prindem vreun ceas- 
două de hodină. 

— Să intrăm, fură de acord şi ceilalţi. 

Deşi îi primi un miros de vatră veche, de praf şi 
mucegai, iar păienjenişul părea de nepătruns, 
şubredul adăpost li se păru o adevărată oază. 

— Să facem foc, propuse lovuţ Luncan. 

— Ai bolunzit? îl admonestă Luca Ştef. S-ar putea 
vedea, cum a şi început să se întunece, şi ne 
pomenim cu gornicii ori cu haiducii domneşti că ne 
iau ca din oală! 

— Am putea înţepeni obloanele şi uşa, ca să nu 
se mai vadă nimic. Fumul tot n-au cum să-l mai 
vadă, a înnoptat, auziră pentru prima oară glasul 
„domnişorului”, cum îl numiră în gând pe cel cu 
pelerina de nobil. 

— Hm! N-ar strica. Să încercăm. Suntem rebegiţi 
de frig, spuse şi Pătru Trif. 

Se apucară cu toţii de lucru şi în scurt timp fură 
aşezate obloanele, uşa, şi fură astupate toate 
crăpăturile, ca să nu pătrundă în afară firicel de 
lumină. Amnarul scăpără, scoțând din umbră 
chipurile întunecate, o şuviţă firavă de flacără îşi 
înălţă uşor limba purpurie şi lemnele uscate 
începură să  trosnească vesel, cuprinse de 
vâlvătaie. Erau adunaţi cu toţii în jurul vetrei, care 
nu mai fusese de mult folosită, şi căutau să-şi 
usuce hainele ude. Unii începură să-şi desfacă şi 
obielele jilave din picioare, căutând să le zbicească 
şi să le încălzească la văpaia ce se încinsese. Abia 
după ce se mai uscară şi se încălziră începură să 
caute prin traiste, scoțând merindea săracă. 
Mestecau tăcuţi. Nu vor- bea unul. Numai ochii lui 
Luca Ştef nu se puteau desprinde de la cei doi 
necunoscuţi, care mâncau la rândul lor, la fel de 
tăcuţi. 

— Am pornit pe aceeaşi cale şi s-ar cădea să ne 
cunoaştem, rupse tăcerea, într-un târziu, Luca. 
Dumneata cine eşti? i se adresă celui îmbrăcat în 
straie ungureşti. 

— Eu mi-s lanoş Gall de la Gherla, dacă auzit 
dumneata. De la comitat Cluj. Eu căpitan la oaste 
Crăişor Horea. Spus la mine Crăişor ca se nu mai 
merge acolo che domnii prinde la mine şi se 
ascundem la ţara lui Zarand. Departe asta ţara? 

— Ehei! De ieri tot prin ţara Zărandului hălăduim. 
Cum îţi place? 

— Ce se place?! Nu văzut nimica! Numa' pom, 
numa’ copac, numa’ podurea! Nu sat, nu târg, nu 

nimica! Pustiu! 

— Şi cum ai fi vrut? Să ne atârnăm câte o 
darabană de gât şi să trecem prin sate şi târguri cu 
tămbălău, să ne înhaţe domnii? Am ocolit satele şi 
târgurile. Asta-i. Da' nu ştiu cum să zic, se simţi 
cam încurcat Luca, vei fi fiind căpitan de-al 
Crăişorului, da’ tot nu pricep! Altă nație, altă 
limbă... 

— Corbaci n-are nație! Corbaci rupt tot aşa bun 
piele de pe spate la român ca de pe spate la ungur, 
ori sas, ori secui, de pe spate la rob. Nici rob, ori 
iobag, cum se spus, - tot una - nu are nație. Naţie 
nostru este rob. Nici slobozenie n-are nație. Orce 
om vrei slobozenie. Pentru asta ascultat noi cuvânt 
la Crăişor Horea, care spus: „să nu mai fie domni!” 
Domnii, ei altă nație. Da’, ei minte pe noi, pe rob; 
zice: ala ungur, ala român, ala sas, ala secui, ala 
duşman. Şi noi n-are ce muncat, da' de împărţit 
ceva? 

— Are dreptate, interveni cel îmbrăcat în haine 
de nobil. Nici domnii n-au nație, ori nu ţin socoteala 
de ea. Am văzut la Beci şi la Buda, pe unde am 
trăit o vreme, cum petrec şi se înţeleg domnii între 
ei, fie că-s nemți, unguri, franţuzi ori români, ori de 
ce nație ar fi. Crăişorul n-a ţinut seama de nație, ci 
de om. Toţi asupriţii, toţi cei care tânjesc după 
slobozenie şi dreptate s-au ridicat la cuvântul lui în 
comitatul Clujului şi în alte comitate, unde trăiesc 
alături şi români, şi unguri, şi saşi, şi secui, în 
aceeaşi stare de robi. Numai uniţi, toţi robii, putem 
să scăpăm de jugul domnilor! 

— Da' dumneata cine eşti, de le vorbeşti ca din 
carte?! E drept, te-am văzut toată vremea în 
preajma Crăişorului şi ar trebui să mă încred în 
dumneata, cum s-a încrezut şi el. Te-am văzut şi în 
luptă. Aprigă mână ai! Cu o pălitură l-ai spintecat 
de la gât până la şa pe grofu' Andrei Forai de 
Săvârşin! S-a prăvălit în două părţi de pe cal de 
parcă erau doi grofi! 

— Puterea nu stă numai în mână. Sabia asta, 
tătăreasca ori turcească, din oţel de Damasc, cum 
astăzi nu se mai pricepe nimeni a făuri, nu prinde 
nici rugină şi nici ştirbitură n-ai să vezi pe ascuţiş. 
Am luat-o din castelul grofului losif Gyulai din 
Pişchinţi. Pot reteza, dintr-o singură pălitură, un 
gorunaş gros cât piciorul. 

— Măâăi, afurisită sculă! se miră Luca. Da’ tot nu 
mi-ai spus cine eşti, domnişorule. Noa, spune! Cine 
eşti? 

— Cine sunt? Sunt Sâăndruţu' Tomii Olariului, din 
Căzăneşti. 

— Al Tomii Olariului?! se miră Luca. 

— Da. Al lui. 

— Nu se poate! răspunse Luca mirat. Mi-ar fi 
spus! Toma Olariului din Căzăneşti a fost căprar în 
ceata mea. Te-a văzut de atâtea ori! Nu te cred! 
Spune cine eşti? 

— Ţi-am spus! Sunt Săndruţu' Tomii din 
Căzăneşti, repetă acesta. Nu l-am mai văzut pe 
taica de când aveam cinci ani! Cum era să-l cunosc 
sau să mă cunoască?! Ce-i cu el? Unde-i? întrebă 

Luca era însă încredinţat că Săndruţ minte. Nu-şi 
putea închipui cum un tată şi un fiu să se fi întâlnit 
la doi paşi şi să nu se fi recunoscut. Mai făcu o 
încercare: 

— Ai avut un frate. Cum îl chema? 

— Todoruţ! Ştii ceva? Ce-i cu ei? Unde-s? 

— Da, Todoruţ îl chema, da’ nu mai este. L-or 
prins domnii când ne-am bătut la Deva. Amarnic |- 
au mai schingiuit! l-a tăiat gâdea capu'! Cu paloşu' 
i l-a tăiat! 

Săndruţ scrâşni din dinți. Faţa îi deveni palidă. 

— Şi taica? Cu el ce-i? Unde-i? întrebă. 

— Eu zic c-o fi în sat, în Căzăneşti. L-a pălit o 
cătană împărătească cu sulița. În umăr l-a pălit. O 
noapte am vegheat la capu’ lui. Ardea ca focu’ şi 
vă pomenea. Pe Todoruţ, pe tine, Săndruţ, şi pe 
Creştina, soru-ta. 

— Creştina, soru-mea? Nu ştiu! Nu ştiu să fi avut 
vreo soră! Todoruţ, fie iertat, era pruncuţ, abia 
învăţa să meargă; îl purtam de mână, îl luam în 
braţe, ţin minte, dar de o soră... de asta nu ştiu! 
Nu-mi amintesc! 

— Dacă zici că erai doar de cinci ani când ai 
plecat de-acasă, nici n-ai avea cum. Are 
treisprezece ani acuma. Ea poartă gospodăria, că 
maică-ta, nana Sofia, a murit de mult, de vreo 
şapte ani, aşa spunea baci' Toma. 

— A murit şi maica, oftă Săndruţ. Era frumoasă 
maica, şi bună! 

— Dar cum de ai ajunsă să te înstrăinezi?! se 
miră lovuţ Luncan. 

— E o poveste lungă, ehei! mai oftă Săndruţ. 

— Acuma, dacă tot ne-am ortăcit, s-ar cădea să 
ştim fiecare ce se poate şti unul despre altul. 
Povesteşte-ne, interveni şi Pătru Trif. 

— Păi, cum să fie? Într-o zi, aveam vreo cinci ani, 
cum v-am mai spus, taica a avut nu ştiu ce treabă 
pe la Baia de Criş. A împrumutat o cocie şi un cal, 
că n-avea, şi, să plece. Eu, nu şi nu, să mă ia şi pe 
mine! Că nu se poate, că n-are cu ce mă îmbrăca, 
câte şi mai câte. Până la urmă, a dezbrăcat mama 
scurteica de pe ea, m-a îmbrăcat, i-a sumes 
mânecile, ca să le scurteze, m-a încins nu ştiu cu 
ce, şi gata. Până la glezne-mi ajungea scurteica 
mamei. Pe cap, un clop vechi de-al lui taica, ce tot 
îmi venea pe ochi şi-mi pleojdea urechile. Cum oi fi 
arătat nu ştiu, dar prea mândru, nu. În picioare 
aveam nişte opincuţe găurite, dar, oricum, nu se 
putea zice că-s desculţ. Ajungem şi la Baia. Taica 
dezhamă caii, le dă ceva să mănânce şi-mi spune 
să nu mă mişc de lângă ei până vine el, că nu stă 
mult. Mai încolo, un hincheu domnesc. De pe 
pernele de barşon ale hin-cheului, coboară un 
prunc cam tot de seama mea, dar prunc de domn. 
Era îmbrăcat domneşte, ba, şi încins cu o cureluşă 
cu cataramă strălucitoare de care atârna o săbiuţă- 
jucărie. Tare-mi plăcea săbiuţa aceea! El se uita la 
mine, eu mă uitam la el, dar niciunul nu 
îndrăzneam să ne apropiem. La un moment dat mi- 
a spus ceva, dar n-am priceput că vorbea 
ungureşte. l-am răspuns şi eu ceva, româneşte, dar 
nici el nu pricepea. Până la urmă tot ne-am 

apropiat, el un pas, eu altul, şi am început să ne 
jucăm. Prunc la prunc trage. Parcă ce ştiam noi? 
Ne-am înţeles bine, să zic aşa, cam vreun sfert de 
ceas, când, nu ştiu ce l-a apucat şi-mi dă una în 
frunte de m-am prăvălit pe jos. Mă scol şi mă reped 
la el. 

Să vezi încăierare! Eu mă tot împiedecam în 
scurteica mamei, dar cum am făcut, cum n-am 
făcut, m-am pomenit călare pe domnişor şi am 
început să-i car la pumni. Din mândreţea hainelor 
lui s-a ales ruşinea-ruşinilor. Era tot întinat şi plin 
de pulbere, când m-am pomenit ridicat de guler în 
sus. Ca un pui de mâţă mă ridicase groful, căci el 
era, castelanul Francisc Gyulai din Lunca, tatăl 
domnişorului. Am început să strig şi să-l sudui: 
„ Tă-te luda, domnule! Dă-mi drumu’! 'Tă-te luda, 
domnule!” „Pui de lup!” l-am auzit răstindu-se pe 
mustăcios, că avea nişte mustăţi mai-mai să-i 
ajungă până la urechi, „al cui eşti?; „A lui taica”, 
m-am smiorcăit, „dă-mi drumu' că dacă vine vezi 
tu...” şi odată m-am pomenit cu taica. Alerga 
speriat. „Măria Ta, iartă-l dacă a făcut ceva! E 
prunc, ce ştie? „Al tău e?” „Al meu, Măria Ta! Din 
suflet te rog, iartă-l! Atunci domnul m-a aşezat jos 
şi s-a răstit la taica: „Să pui corbaciul pe el! Ai 
înţeles? Uite ce-a făcut cu hainele lui Ferentz! Aşa-l 
chema pe prunc. Bietul taica, ce să facă? Poruncă 
domnească. Apucă corbaciul cu care mâna calul si 
ridică mâna să mă croiască. Ferentz, pruncul 
domnului, sare la taica, îi apucă mâna şi i-o muşcă 
precum o sălbătăciune, strigând la el ceva 

ungureşte. Taica să nu se lase, să dea, el nu! 
Incepu să urle şi să se roage nu ştiu ce în limba lui 
de tat-său şi ăsta nu-l mai putea potoli. „De unde 
eşti, baciule?” s-a răstit la taica. „Din Căzăneşti, 
Măria Ta!” „lobag ori slobod?” „lobag, păcatele 
mele, iobag, Măria Ta!” „La cine?” „La măritu' 
împărat, Măria Ta!” „Aaa! Eşti al statului. Dă-mi-l 
pe puiul de lup!” „Cum să-l dau, Măria Ta?! Doi 
prunci am cu totu', cum să-l dau?! Mai am ce căuta 
acasă dacă ajung fără el?! Nu pot! Nu mai am trai 
cu muierea!” „Dacă mi-l dai, îi dau slobozenia; lui 
şi urmaşilor lui i-o dau! Are să fie slobod! Îl fac om! 
N-are să-ţi pară rău! L-a îndrăgit băiatul meu şi nu 
mai poate fără el. Dă-mi-l!” „Ce să-l îndrăgească, 
Măria Ta? N-ai văzut cum s-or încăierat, Măria Ta? 
Dragoste-i asta?!” „Aşa-s pruncii. Dă-mi-l când îţi 
poruncesc! Pentru binele lui! N-are să-ţi pară rău! 
Ce, nu-ţi place să ţi-l ştii slobod?” La ce s-o fi 
gândit taica nu ştiu, dar până la urmă s-a lăsat 
înduplecat. Numai la slobozenia făgăduită cred că 
s-a gândit mai mult. M-a luat în braţe, m-a 
mângâiat, m-a ţucat aspru, cum numai el ştie să 
tuce, şi-a şters cu podul palmei ochii înlăcrimaţi şi 
mi-a zis: „Du-te, Săndruţule dragă! Du-te! Poate că 
are să-ți fie mai bine. Slobozenia, puiule, 
slobozenia, ah...” şi l-au înecat lacrimile. A fost 
rândul meu să plâng şi să mă vaiet. Degeaba. 
Nimeni nu-mi lua în seamă smiorcăielile. M-a suit 
domnul în hincheu, vizitiul a dat bici cailor, şi, 
drumul! Când m-am aşezat pe pernele moi, alături 
de Ferentz, m-am mai potolit. Ajuns la castel m-au 

dezbrăcat, m-au scăldat, mi-au dat haine bune, 
domneşti, nu chiar aşa de frumoase ca ale lui 
Ferentz, dar mie mi se păreau împărăteşti. De 
dormit, dormeam în cămările slugilor şi de mâncat 
tot acolo mâncam, dar mâncare domnească, de la 
masa domnilor; aşa era porunca. Ziua mi-o 
petreceam în cele două cămări ale lui Ferentz. 
Avea tot felul de jucării, aveam cu ce ne juca. Era 
bine, numai că tare-mi era dor de taica, de maica, 
de Todoruţ. E drept, când făcea Ferentz vreo 
trăsnaie, bătaia era a mea. Nu lăsa Ferentz să mă 
bată tare, dar câteva corbace tot apucam. Aşa a 
fost până ce a început învăţătura. Acolo, tot 
amândoi. Ce învăţa el învăţam şi eu. Şi mă ţineam. 
Mai ales cu latina, poate unde seamănă prea bine 
cu limba noastră, românească, îl întreceam mult. 
Cam în toate îl întreceam, dar m-a sfătuit o slugă 
să nu arăt că-s mai uşor de cap ca domnişorul dacă 
vreau să-mi fie bine. Aşa am şi făcut. Taina era 
numai între noi, între prunci. Ferentz vedea bine că 
mă prefac, vedea cât pot, mă punea să scriu şi 
pentru el ce ne dădeau de scris profesorii, şi o 
făceam pe furiş. Ne înţelegeam bine. Dar pe ai 
mei, pe taica, pe maica şi pe Todoruţ nu m-au mai 
lăsat să-i văd. Tare-mi era dor de ei. La şaişpe ani 
ne-au trimis pe amândoi la nişte şcoli mai mari, la 
Buda. Până atunci ne învățau profesori năimiţi, 
care stăteau la castel; anume pentru aşa ceva erau 
aduşi. Numai că de data asta, la şcoala aceea, 
numai el era înscris, iar eu, valetul lui. 

— Ce-i aceea valet? se miră Serafim Dragoşa. 

— Un fel de slugă domnească, dar numai de 
cameră, cum se zice. Îi îngrijeam hainele, le 
periam, aveam grijă să dau la spălat ce trebuia dat 
şi treburi din astea, mărunte. Nu era o muncă grea. 

— Da' tot slugă, oftă omul. 

— Slugă, dar slugă cu simbrie. Groful se ţinuse 
de cuvânt şi-mi dăduse slobozenia. Numai că, 
vorba ceea, tot la stăpân. Nu-i prea plăcea lui 
Ferentz învăţătura, măcar că nu era greu de cap. 
Era numai leneş. Eu trebuia să citesc toate cărţile 
şi să-i povestesc pe scurt ce scrie în ele. Eu trebuia 
să-i scriu ce avea de scris. El rareori punea mâna 
pe pană, aşa că, de învăţat, tot eu mă alesesem 
mai învăţat, numai că el a primit atestate pentru 
învăţătură, şi eu, nu. Nu era rău nici aşa. Ce-aş fi 
putut eu face cu atestatele, gândeam. Nu eram 
decât o slugă. Şi când am împlinit amândoi 
optsprezece ani, ne-a trimis la altă şcoală, la Beci. 
Aicea, ţin-te pe chefuri! Domnişorul, nu eu. Eu, tot 
valet. Dar cu învăţătura, tot aşa, numai că mă lua 
cu el acolo, ascultam şi eu ce vorbeau profesorii 
ceia mari, doar că nu eram înscris. Tot eu îi scriam 
domnişorului ce trebuia să scrie şi până la urmă, el 
s-a ales cu încă un atestat şi eu numai cu ce am 
băgat în cap. Când a isprăvit cu învăţătura, a 
căpătat oarece slujbă la cancelariile împărăteşti, la 
Beci. Venea acasă cu câte un teanc de hârtii pe 
care tot eu trebuia să le scriu, el le ducea a doua zi 
la slujbă, gata. Şi tot aşa a mers treaba până a dat 
în patima cărţilor. Asta s-a întâmplat acum doi ani. 
Pierduse la cărţi şi cum nu mai avea pe ce să 

joace, m-a pus la bătaie pe mine. Pentru întâia 
dată i-am ieşit din cuvânt şi i-am spus că sunt om 
slobod şi că nu mă poate vinde ca pe o vită. l-am 
arătat şi înscrisul de la bătrân, de la Francisc 
Gyulai. Cel cu câştigul mi-a spus că dacă sunt 
slobod să trec în slujba lui, tot ca valet, că mă 
plăteşte mai bine. Poate că nu treceam, nu mă 
lăcomeam eu la un ban mai mult. Dar prea m-a 
durut cum fostul meu stăpân a încercat să mă 
piardă la cărţi. L-am lăsat. Noul meu stăpân era un 
baron neamţ, unul Otto, şi ce-i drept, simbria era 
mai mare. Dar acest nou stăpân al meu încă nu 
ştia ce pot. M-a prins într-o zi că citesc o carte pe 
care o scosesem pe furiş din biblioteca lui. 

— Ce-i aia bibliotecă? întrebă lovuţ Luncan. 

— O încăpere mare, în care îşi ţin domnii cărţile. 
Pe lângă pereţi, până în cerime, numai poliţe şi 
toate pline cu cărţi, îl lămuri Săndruţ. Şi cum 
ziceam, m-a prins când tocmai vroiam s-o ascund, 
să n-o vadă. Era o carte din cele pe care nu le 
pricepe oricine, ci numai un om cu învăţătură mai 
multă. „Ce-i acolo? m-a întrebat când a văzut că 
vreau s-o ascund. „Să mă ierte Măria Ta, dar am 
luat-o s-o citesc! O pun la loc!” Mi-a luat cartea din 
mână, s-a uitat la ea şi a început să râdă: „Ce-ai 
priceput din tot ce scrie aici?” m-a întrebat. „Am 
priceput tot ce scrie, Măria Ta!” i-am zis. Atunci a 
început să mă întrebe de una, de alta, din ce în ce 
mai greu, şi rămânea tot mai mirat de răspunsurile 
mele. Îl aud: „Păi, dumneata - mi-a spus pentru 
întâia dată dumneata - eşti doctor! Nemaipomenit! 

Om cu atâta ştiinţă şi valet! Mi-e ruşine de ruşinea 
mea ca am ţinut ca slugă un om atât de învăţat! 
De unde le ştii pe toate?” Atunci i-am povestit cele 
ce v-am spus şi vouă. A doua zi m-a şi luat cu el şi 
mi-a găsit o slujbă la cancelariile împărăteşti. Una 
mai mică, ca la început, dar în câţiva ani 
ajunsesem departe. Şi pe dreptate şi ştiinţă, nu cu 
ajutorul cuiva. Tot acolo l-am cunoscut şi pe 
Crăişor, pe băciuţul Horea, când venise pentru 
ultima dată la împărat. Nu pot uita cât de bucuros 
ieşise de acolo. „Nu te bucura, băciuţ,” i-am spus. 
„Făgădaşul domnilor, bucuria bolunzilor! Nu te 
supăra că-ţi zic vorba asta, dar aşa-i! Sunt un 
prunc pe lângă dumneata şi n-aş vrea să te 
amărăsc, dar să ştii că povestea aceea, care zice 
că deşteptul făgăduieşte şi prostul trage nădejde, 
nu-i minciună!” Să-l fi văzut cum s-a mai amărât! 
„Cum?! Nici în cuvântu' împăratului nu pota mă 
încrede?! Pruncule, bagă de seamă ce vorbeşti!” 
Eu, care mai pricepusem cum merg treburile pe la 
împărăție, o noapte întreagă a trebuit să-i spun, să- 
i povestesc, ca să-l fac şi pe el să priceapă, şi tot 
se mai îndoia. „Se poate una ca asta?! Un împărat 
să nu-şi ţie făgăduiala?! Păi atunci noi, proştii... 
Noa, că-i bună!” A plecat cu inima îndoită acasă. 
Când am auzit că a început răscoala, că oamenii, la 
îndemnul  Crăişorului, s-au sculat, am lăsat-o 
dracului de slujbă, m-am învoit pentru trei luni, am 
zis că vin acasă ca să-mi văd familia, şi uite-mă-s 
aici. Asta-i povestea mea! 

— Păi, eşti om învăţat! Ştii trei limbi: româneşte, 

ungureşte şi nemţeşte ca pe apă şi le mai şi scrii! 
Şi latineşte pe deasupra! De ce nu te duci înapoi, la 
slujbă, că cele trei luni mai e până să treacă! spuse 
Luca. 

— Am apucat-o pe calea asta, nu mă mai opresc! 
Nu-l pot lăsa pe Crăişor fără un sfat! Nu c-aş fi prea 
deştept, dar are nevoie de ştiinţa mea. El are cap 
de împărat, dar mâna nu-i e dedată pe pană. A 
mânuit tesla, barda, coasa, sapa. De scris, scrie, 
dar cu migală. Ştie să şi citească. Nu pot uita, când 
m-a pus odată să scriu o proclamaţie, o hârtie din 
aceea ce trebuie citită oamenilor. Ce mi-a spus 
aceea am scris, n-am ieşit cu nimic din vorba lui. 
Numai că am scris cu vorbe mai meşteşugite, mai 
alese, de cancelarie. l-am dat hârtia s-o citească. 
Vai, ce s-a mai mâniat! „Ai bolunzit?! strigă la 
mine. Ce ţi-am spus eu să scrii?” „Am scris 
întocmai ce mi-ai spus, băciuţ, mai citeşte o dată şi 
ai să vezi!” Aşa-mi poruncise să-i spun, băciuţ, şi 
aşa-i spuneam. „Ce să mai citesc? Mă crezi bolund? 
Cine vrei să înţeleagă treaba asta domnească? 
Fără înflorituri politiceşti să-mi scrii! Ai priceput? 
«Domni, să nu mai fie!», aşa ţi-am zis să scrii, şi tu- 
mi vii cu vorbe mălăieţe, meşteşugite!” M-am 
apucat şi le-am scris aşa cum le-a cerut, pe 
înţelesul tuturor, ca să nu se mai poată nimeni 
ascunde după vorbe. Şi poate că a avut dreptate. E 
limpede ca lumina zilei. Nu poţi s-o mai întorci în 
niciun fel. 

— Numai de l-ar ţine Dumnezeu sănătos până-n 
primăvară! rosti Pătru Trif, închinându-se. Câtă 

înţelepciune la omu' ăsta! 

— Ei, acuma dacă ne-am cunoscut, să vedem ce 
avem de făcut, propuse Luca Ştef. Pruncu' să se 
ducă acasă, la Bulzeşti! Ai auzit, Pătruţule? Mâine 
dimineaţă îţi arăt eu calea, ca să nu te rătăceşti. 

— Nu mă alunga, băciuţ! Te rog, nu mă alunga! 
Ce să fac acasă dacă nu mai am pe nimeni?! La ce 
să mă mai duc? Rămân cu voi şi poate că v-oi fi şi 
eu de vreun folos? Eu pot să mă strecor prin sate, 
prin târguri, să aud tot ce se vorbeşte şi să vă aduc 
veşti. Mie n-au ce-mi face. Câteva corbace, acolo, 
cum mi-a spus şi baciu' Serafim. Le-oi răbda dac-o 
fi să le capăt, da' de lăsat, nu mă las! 

— Are dreptate pruncul, interveni Săndruţ. 
Oricare din noi ar încerca să iasă, cum sunt câinii 
de întărâtaţi, ar fi în primejdie. Fără ştiri iar nu 
putem sta până la primăvară. Trebuie să ne 
pregătim, să auzim chemarea Crăişorului. Dacă 
vom sta ascunşi ca orbeţii, fără a şti ce se 
întâmplă, când începem iar, nu se poate! Să vii cu 
noi, Pătruţule! îl mângâie pe copil pe creştet. 

— Noa, fie, dacă zici aşa. Vorba e ce facem mai 
departe, unde ne adăpostim? Aici nu putem 
rămâne. Ne pot da de urmă, continuă Luca. Aş şti 
eu un loc pe unde nici n-a mai călcat picior de om. 
M-am rătăcit odată cu taica, am fost după nişte 
vânat, pe furiş. Ne-am putea săpa bordeie. Ba mai 
era şi o peşteră mică pe acolo, da' tare umedă. 
Poate că nici n-am putea încăpea în ea. Era pe 
lângă izvoarele Ponorului, pârâu' cela care trece pe 
la voi, prin Căzăneşti, Săndruţule, da’ dacă ai 

plecat de mic n-ai de unde să ştii. Ne mai hodinim 
până dimineaţă şi o luăm într-acolo. Alt ascunziş 
mai bun nu puteam găsi. 

Căzură toţi de acord cu propunerea lui Luca şi se 
îngrămădiră care cum putură pe lângă vatra 
încălzită, ca să mai poată prinde câte un ceas de 
somn. 

Ca şi în celelalte zile, mergeau în şir indian, 
avându-l în frunte pe Luca Ştef, ca unul mai 
apropiat de acele locuri, ce se mai rătăcise cândva 
prin cele sălbăticii. Ca nişte coloane de templu 
antic se ridicau trunchiurile groase ale arborilor, 
care nu ştiau ce-i securea. Cei mai bătrâni se 
prăbuşeau, vremea prefăcându-i în pulbere, din 
care se hrăneau urmaşii. Era ciclul natural al firii, 
cu legile ei, nedeformate încă de civilizaţia umană. 
Alte urme de viaţă decât acele lăsate de 
sălbăticiunile pădurii nu întâlneau. Urmele 
ospăţului vreunei vulpi sau vreunui lup, poteci 
bătătorite de fiare care duceau la adăpători, urme 
de mistreți, precum şi râmăturile acestora, făcute 
în căutarea hranei. Însera aproape când ajunseră 
într-un luminiş. Părea o chelie a muntelui. Un mic 
podiş pietros în care, cu mare greutate, îşi înfipseră 
rădăcinile câţiva arbuşti piperniciţi şi jnepeni. O 
îngrămădire haotică de pietre şi stânci rămase aşa 
parcă în urma unui cataclism. Fără a sta pe 

gânduri, Luca o luă înainte pentru a traversa 
podişul. Cum păşea aşa, scoase un răcnet şi 
dispăru din faţa celorlalţi. Se repeziră cu toţii spre 
locul unde-l văzuseră pentru ultima oară. Dădură 
de o deschizătură, o groapă, în care privirea nu le 
putu pătrunde. Un hău întunecat, părând a avea 
totuşi o formă regulată, aproape dreptunghiulară, 
ceea ce dădea de bănuit că mâna omului nu fuse 
cu desăvârşire străină de acele locuri. 

— Hei! strigă Săndruţ aplecându-se deasupra 
gropii. Luca! Mă auzi? 

— Te aud, frate! Te aud! Scoateţi-mă de aici! 

— N-ai păţit nimic? Te doare ceva, eşti teafăr? 
începură să curgă întrebările. 

— Îs întreg, da' nu văd nimica. E beznă! S-o ia 
dracul de hudă! se auzi glasul cavernos, ca venit 
dintr-o încăpere mai mare, pustie, al lui Luca. 
Aruncaţi-mi nişte curpeni, ceva, ca să mă pot 
căţăra! Pare că mai e ceva aici! Om ori fiară, nu 
pot băga de seamă, da’ nu mişcă. Am călcat pe 
ceva. Scoateţi-mă că nu mai pot! 

Alergară câţiva în pădure şi desprinseră câţiva 
vreji de curpen mai tari, aducându-i. 

— Luca! strigă Săndruţ. Mă auzi? 

— Aud, daaa! 

— Prinde! Apucă-te bine, că te tragem în sus! 
Ţine!... Gata? 

— Daaa! Trageţi! se auzi glasul din adânc. Staţi! 
E o scară aici! Staţi, nu mai trageţi! 

Cei de sus rămaseră miraţi. Ce scară? De unde? 

— Eşti bolund? Ce scară visezi?! întrebă Serafim. 

— Scară ca toate scările. Aşteptaţi! strigă Luca, 
dând drumul capătului de curpen şi păşind atent 
din fuştel în fuştel. 

În scurt timp i se ivi bustul. Era palid, speriat şi 
cu fruntea îmbrobonată. Îşi trecu mâneca peste 
frunte ca să şi-o şteargă. 

— Nu-i lucru curat, fraţilor! E ceva înăuntru. Nu 
ştiu, om, fiară, da' este. Nu mişcă. Nu se vede 
nimic. Nici mâna nu ţi-o vezi, de la doi țoli! Să 
plecăm de aici, cât mai suntem zdraveni, că cine 
ştie? Doamne fereşte! se închină. 

— Stai, frate! Nu aşa! interveni Săândruţ. Trebuie 
să vedem ce-i! Dacă-i un adăpost în care am putea 
ierna, ne scuteşte de a mai săpa bordeie. Amnar! 
lască! Scapără careva? Pătruţule, i se adresă 
copilului, vezi, nu poţi găsi nişte crenguţe uscate 
de jneapăn? Trebuie să vedem ce-i! 

— Ba, eu nu stau! Faceţi ce vreţi, da' mie-mi 
ajunge! Dacă picai tu, Săndruţule, nu mai vorbeai 
aşa! Să ne căutăm de drum! Eu aşa zic, spuse 
Luca. 

Între timp, copilul se şi întoarse cu câteva 
rămurele de jneapăn uscate. Era bucuros că se 
putea face folositor, şi pentru Săndruţ ar fi făcut 
orice, fiindu-i recunoscător pentru că intervenise să 
rămâie cu ei, în ceată. 

— Ba să vedem ce-i, spuse şi lovu Luncan. Dacă 
ai scăpat nemâncat, Luca, tot e bine. Înseamnă că 
n-a fost cine să te mânce! Te-ai speriat ca o 
muiere! Ţine-ţi firea, ce dracu’? În luptă parcă erai 

— Acolo vedeam cu cine mă bat, lovuţule! la să 

te văd pe tine, dacă ai pica acolo, cum ţi-ar veni? 
Faceți ce ştiţi, eu unu’, nu cobor! 


Între timp, Serafim scăpărase amnarul şi reuşise 
să aprindă un firicel de iască. Se căznea, suflând, 
să dea foc unor uscături. Flacăra se înteţi. Săndruţ 
aprinse o rămurică de jneapăn, se apropie de 
groapă, lumină şi văzu capătul scării. Cu atenţie, 
încercând fiecare fuştel, ca nu cumva să se 
prăbuşească în gol, începu coborâşul. Era destul de 
adâncă groapa, de vreo cinci metri. Puse în sfârşit 
piciorul pe pământ tare. Se aplecă apropiind făclia 
improvizată de picioare. Răspândea o lumină 
destul de anemică beţişorul aprins. Se înfioră. La 
picioare-i, întins pe jos, un om. Încercă să apropie 
rămurica aprinsă, dar aceasta se stinse, arzându-i 
degetele. Incepu să urce iar scara. leşi. 

— E un om înăuntru, dar pare mort. Dă-mi mai 
multe bețe din acestea, Pătruţule, ca să pot 
aprinde unul de la altul! Voi staţi aici! Văd eu ce-i şi 
dacă nu ne paşte nicio primejdie, vă chem! Mortul 
e mort, n-are ce-mi face! Numai să nu mai fie şi 
alţii, vii. Trebuie să văd! 

Coboriî din nou şi se aplecă deasupra mortului. 
Lumina era prea firavă ca să poată vedea mare 
lucru. Pipăi pieptul mortului şi văzu că e îmbrăcat 
în platoşă, rece, dar care nu părea de metal. 
„Lemn ori piele groasă”, îşi zise. Păşi cu sfială 
peste cadavru şi intră într-un fel de tunel ce cobora 
în pantă. După vreo zece metri pătrunse într-o 

încăpere ai cărei pereţi şi tavan nu-i putea distinge. 
Lumina era prea slabă. Nu se hotăra în ce parte s-o 
ia. Păşi încet, spre stânga, ţinându-se cu mâna de 
peretele peşterii, pentru că peşteră părea a fi. 
Înainta încet, pipăind mereu peretele de stâncă, 
temându-se să nu se prăbuşească în vreun hău, de 
unde n-ar mai fi putut ieşi. Nu-şi putea da seama 
cât drum parcursese şi nici cât de lung ar putea fi 
peretele pe lângă care înainta. Se lovi cu capul de 
ceva. Era ceva ce ieşea parcă din perete. Apropie 
flacăra firavă a ultimului beţişor care-i mai 
rămăsese. Obiectul de care se lovise era o făclie de 
răşină, pe jumătate arsă. Apropie flăcăruia. La 
atingerea acesteia făclia sfârâi, aruncă câteva 
scântei verzui, ca un mic foc de artificii, flacăra 
prinse putere şi scoase, din întuneric, o încăpere 
înaltă de vreo patru metri, cu tavanul natural, 
necioplit, uşor boltit, dar din care, spre deosebire 
de alte peşteri în care intrase, nu coborau 
stalactite cu picăturile lor umede. Era uscat. 
Încăperea avea formă aproximativ dreptunghiulară 
şi se vedea bine că pe alocuri mai intervenise şi 
mâna omului. Pe lângă peretele opus văzu ceva ce 
i se păreau a fi paturi, culcuşuri. Scoase făclia din 
perete şi cu ea în mână se apropie. Într-adevăr, de- 
a lungul peretelui erau paisprezece paturi, 
construite din blocuri şi lespezi de piatră, acoperite 
cu blăni de animale. Se apropie de unul. Pipăi cu 
sfială, ridică blana ce părea să fi îmbrăcat cândva 
un urs brun. Sub blană, cetină. Părea proaspătă. 
Când o atinse însă, acele se scuturară deşi 

păstraseră încă culoarea proaspătă, verde. „De 
mult n-au mai fost folosite”, constată. Trecu pe 
lângă paturi, apropiindu-se de peretele din fund al 
încăperii. O vatră din lespezi de piatră pe care se 
mai vedeau capete de lemn pe jumătate 
carbonizate; parcă nu de mult ar fi plecat stăpânul 
de acolo şi lăsase focul să se stingă. Alături o stivă 
de lemne pregătite pentru foc. Vase. Vase de 
pământ, unele afumate, ceea ce dovedea că se 
pregătise mâncare în ele. Il miră însă faptul că 
tavanul nu se vedea afumat. Ridică făclia şi văzu o 
crăpătură înnegrită, un coş, unul natural, nu se 
vedea nici urmă de cioplitură în stâncă. Mulţumit 
de cele constatate, o porni cu făclia în mână spre 
ieşire. În stânga, lângă peretele dinspre ieşire, pe 
lângă care încă nu trecuse, văzu ceva lucind. Se 
apropie. Era un ochi de apă. O încercă cu degetul. 
Rece. Duse degetul la buze. Bună. Făcu pumnul 
căuş, îl umplu şi-l duse la gură. Sorbi. Se putea 
bea. N-avea niciun gust de stătut şi-l miră. Apropie 
făclia. De sub perete, un firicel de apă limpede se 
scurgea adunându-se într-un găvan, vădit săpat de 
mâna omului; se vedeau urmele de cioplitură. Din 
găvan apa se strecura printr-un jgheab îngust, 
deasemenea săpat, şi se pierdea într-un orificiu de 
sub celălalt perete. Deci, colţul încăperii era 
înzestrat cu o fântână cu apă bună, şi având 
alimente câte le trebuiau, puteau rezista chiar şi 
unui asediu. Lângă ieşire, stivuite, vreo treizeci de 
făclii asemănătoare cu cea pe care o avea în mână, 
neîncepute. Se bucură. Vroia doar să vadă ce-i cu 

omul acela, cu mortul, sau ce o fi fost. Ajunse 
lângă scară. Mortul în aceeaşi poziţie. li apropie 
făclia de faţă. Era un cadavru mumificat. li 
examină mirat îmbrăcămintea ce i se părea 
întrucâtva curioasă. Pieptul şi spatele îi erau 
acoperite de o platoşă de piele groasă. Ce animal 
să fi avut o piele atât de groasă? Mânecile 
îmbrăcăminţii ce ieşeau de sub platoşă, păreau a fi 
din dimie sură, ţesută în casă. Era încins cu o curea 
lată, prinsă într-o cataramă, cum nu văzuse decât 
prin muzee. Peste umăr, de o curea, îi atârna o 
cucură, în care se mai vedeau nişte săgeți; opt, 
numără. La cingătoare, o sabie, una scurtă şi 
încovoiată. Picioarele îi erau băgate în cioareci 
moţeşti şi încălţămintea din picioare era tot opinca 
moţească. Până şi felul cum îi erau înfăşurate 
curelele, pe după glezne, era acelaşi. La doi paşi 
văzu şi arcul. Îl ridică. Un lemn greu, tare, în care 
nu pătrunse unghia când îl încercă. Armele omului 
îi păreau anacronice. Încolo, moţ ca toţi moţii. Cine 
putea fi? Trebuie să fi murit de mult. De zece ani, 
poate de o sută. Dar cum de nu-i putrezise carnea? 
Se uscase iască şi se întunecase la culoare. Atât. 

— Coborâţi! E bineee! strigă el spre ieşirea din 
grotă. 

— Ce-i? Cum îi? se auzi o voce de sus. 

— Un adăpost cum nu se poate mai bun. 
Coborâţi fără frică! Hai, că vă luminez calea! Am 
găsit feştile. 

Unul câte unul se adunară în jurul lui Săndruţ. 

— Da' cu ăsta ce-i? se mirară. 

— Un mort. Cine ştie cine o fi fost? răspunse 
Săndruţ. 

— Păi, văd că-i uscat. Carnea s-a uscat pe el de 
parcă-i afumat. Trebuie să fie vreun sfânt, vreun 
schimnic ceva, care o fi trăit pe aici. Numai sfinţii 
nu putrezesc! se miră Serafim. 

— Fugi la dracu', doamne iartă-mă, cu sfinţii tăi! 
Nu vezi că-i oştean? Cine a mai văzut sfânt cu 
sabie? se miră lovu. 

— N-ai văzut la biserică arhanghelu' Gavrilă? Nu 
l-ai văzut că-i cu sabie, şi încă de foc? spuse şi 
Luca. 

— Ala-i Mihai, mă! Gavrilă-i ăla cu peana, se 
băga în vorbă şi Pătru. 

— Noa, che sfânt, che nu sfânt, asta om trebuie 
făcut ceva cu ea. Trebuie îngropăm. Aşa se cade, 
spuse lanoş. 

— Să-l, da' unde? Numai să-l scoatem în pădure, 
că în stenii ăştia nu mai săpăm noi groapă! spuse 
Luca. Să-l tragem deocamdată din cale, şi mâine 
să-l îngropăm. Acuma-i noapte. 

Când intrară şi văzură adăpostul, Săndruţ fu 
asaltat de tot felul de întrebări la care nici el nu-şi 
putea încă răspunde. De ce atâtea paturi? Cine şi 
când se odihnise în ele? Ce s-or fi făcut acei 
oameni şi câte şi mai câte. Aprinseră focul din 
vatră. Fumul, într-adevăr, cum constatase Săndruţ, 
era absorbit de crăpătura aceea întunecată. Se 
mirară de forma vaselor, cercetară cum fuseseră 
întocmite făcliile şi-şi propuseră să mai facă. Îşi 
alese fiecare câte un pat, câte un culcuş, încercară 

pe rând apa şi se minunară de prospeţimea ei. 

— Aicea putem trăi ca grofii, numai de merinde 
să ne-ngrijim, spuse Serafim. Ar trebui căutat 
Crăişoru' şi adus aicea, până la primăvară. 
Ascunziş ca ăsta nu mai găseşti! 

— Da' ce-i facem cu intrarea? O închidem? Pe 
acolo poate intra şi om şi sălbăticiune. Trebuie 
făcut ceva ca să se poată închide, propuse Pătruţ, 
flăcăiaşul. 

— Are dreptate pruncu', spuse Luca. Trebuie să 
facem ceva. 

— Acuma, să mâncăm ce avem prin traiste şi să 
ne hodinim. Mâine vedem noi ce-i de făcut, 
propuse Săndruţ. 

— Crezi c-am să pot dormi cu sfântu' ori cine-o fi 
omu’ ăla? Am să-l visez la noapte! Zău! Să-l 
scoatem măcar afară, propuse Luca. 

— Ce? Nu cumva te temi că se mai scoală? Lasă 
creştinu' să se hodinească! Nu se cade să-l dăm pe 
seama fiarelor! Mâine îl îngropăm, creştineşte, şi 
gata, spuse Serafim. 

După ce cinară, Sândruţ propuse să stingă făclia, 
că cine ştie câtă vreme vor fi siliţi să folosească 
adăpostul şi să nu se irosească în zadar. Cercetase 
el. Nu era chiar atât de uşor de făcut una la fel. 
Trebuia adunată răşină, trebuiau să vadă ce fel de 
fitil folosiseră acei oameni care le confecţionaseră. 
Nu mai puseră strajă, ştiind că prin sălbăticiile 
acelea nu se încumeta nimeni să treacă. 

Când se treziră, nu-şi putură da seama dacă e zi 
sau noapte. Mai întâi cotrobăiră prin traiste ca să 

vadă ce şi pentru cât timp mai au de mâncare. 

— Mai mult de două zile nu ne ajunge, se 
pronunţă unul. Vrem, nu vrem, trebuie să ne 
atingem de avutul împăratului. Să punem laţuri, 
capcane, să ne pice vreun gligan, vreo căprioară 
ceva. Sare mai avem pentru o vreme, ne-o mai 
aduce pruncu' ăsta, când o mai ieşi din bârlog. Da’ 
unde-i? întrebă. 

Pătruţ târâse până în mijlocul încăperii o 
buturugă ca să poată ajunge la una din cele două 
frânghii ce se vedeau atârnând din tavan şi al căror 
rost nu-l înţelegea. Dealtminteri, preocupaţi de 
treburi mai serioase, ceilalţi nici nu le băgară de 
seamă până atunci. 

— Ce faci, măi? Vrei să-ţi pice ceva în cap? strigă 
Serafim, dar nici nu termină bine vorba şi 
încăperea fu inundată de lumina zilei. 

Cum trase copilul de una din frânghii, se auzi un 
uşor hârşcâit, ca de două pietre care se freacă, şi 
în bolta peşterii se deschise o ferestruică, aproape 
circulară, care lăsa să pătrundă lumina. Pătruţ se 
sperie şi scoase un țipăt. 

— Ce-i? Ce-i? săriră toţi din jurul vetrei. Ce-ai 
făcut, măi?! Ce-i asta?! 

— Am tras de funie ca să văd ce-i şi... 

Se întinse unul şi trase încetişor de cealaltă 
frânghie. Cu acelaşi zgomot, ferestruica se închise. 

— Afurisită treabă! se miră Luca. la să mai văd o 
dată! 

Trase de cealaltă frânghie şi încăperea se lumină 
iar. Mai repetă de câteva ori operaţia şi toţi 

rămaseră la fel de mirati. 

— Ce minte a mai avut şi creştinu' ăla, mortu’! se 
miră lovuţ. Uite ce i-a mai trăsnit prin cap! 

Se adunară toţi, dar nu-şi puteau da seama cum 
funcţionează mecanismul. 

— Degeaba căscăm gura, ca viţeii! Cum e făcută, 
cum nu-i făcută, e bună! Ziua nu ne vor mai trebui 
feştile, spuse mulţumit Săndruţ. Să trăieşti, 
Pătruţule! Ai făcut o treabă bună! După ce 
mâncăm, eu zic c-ar fi bine să îngropăm creştinul 
cela şi să încercăm să vânăm ceva. Aici n-avem 
cum să ne temem nici de împărat şi nici de domni 
că le stârpim vânatul. Doar nu hrănesc ei gliganii şi 
celelalte animale! N-au să ne taie gâtul! 

— Las’ că le taie Crăişoru' lor grumazu', 
domnilor! Ne scăpăm noi şi de domni! spuse unul. 

Se apropiară de ieşire. Când priviră în sus, 
băgară de seamă că lespedea care-i fugise de sub 
picioare lui Luca, se răsucea în jurul unui ax de 
lemn, care putea fi pus în mişcare de către un 
sistem de pârghii, pe dinăuntru, şi intrarea se bloca 
complet. lar se minunară de ingeniozitatea 
mortului. Probabil că mortul, cine ştie din ce 
pricină, nu mai apucase să blocheze mecanismul şi 
numai astfel reuşiseră să dea de adăpost. 
Cercetară mecanismul şi pe dinafară şi se 
convinseră că, dacă acesta era blocat, nici nu se 
cunoştea locul unde era intrarea. Deasemenea, nici 
locul pe unde pătrundea lumina nu putea fi 
observat cu uşurinţă, chiar dacă ferestruica era 
deschisă. Se întrebau cine fusese omul sau 

oamenii aceia care făcuseră toate ce le vedeau şi 
în ce scop. Să fi fost nişte tâlhari? Să fi fost nişte 
răzvrătiți, ca şi ei, pe care nevoia îi silise să 
născocească şi şă-şi pregătească un adăpost atât 
de sigur? Nu-şi puteau da seama. În orice caz, 
adăpostul era făcut pentru o folosire îndelungată, 
nu era ceva improvizat. Nici Săndruţ, care citise 
atâtea cărţi, vizitase muzee, nu era încă lămurit. Îşi 
propusese să cerceteze în amănunt toate tainele 
adăpostului, pentru a putea găsi eventualele urme 
care să-l ducă la o concluzie. Numai forma vaselor 
de ceramică şi tot îl făcea să se ducă cu gândul 
într-un trecut incredibil de îndepărtat, dar până la 
certitudine mai avea. 

Intrară în pădure, săpară o groapă pentru 
necunoscutul stăpânitor al adăpostului, şi reveniră. 

— Să-l scoatem, fraţilor! propuse Săndruţ. 

— Păi, nu se poate aşa, ca pe vită, fraţilor, 
interveni Serafim. Copârşău n-avem cum să-i 
facem, nu-i din ce. Numai piatră. Da' măcar să-l 
înfăşurăm în ceva. Aşa nu se cade! 

— Se îmbrăcat pe el cu piele. Cu piele de la pat. 
Tot remas pat goi, propuse lanoş. 

— E păcat de piele, se pronunţă Luca. Zău! Ce? 
Parcă el mai ştie ce şi cum îl îngropăm? 

— Ar trebui să-ţi fie ruşine, Luca! Cum vorbeşti 
aşa?! Cine a agonisit tot ce se găseşte în adăpost, 
dacă nu omu' ăsta? Nu se cade să ne batem joc de 
sufletu' lui! spuse lovu şi se repezi alegând o piele 
de urs, cea mai mare pe care o găsise, ca să-l 
poată înfăşură după cuviinţă. 

În sfârşit, corpul străinului fu scos şi dus până la 
groapă. Serafim, care se pricepea, - nu o dată 
cântase la strană în biserica din Ţebea, deşi carte 
nu ştia, - psalmodie rugăciunea pentru morţi şi-l 
acoperiră. 

— Dumnezeu să-l ierte! rostiră în cor, după ce 
groapa fu astupată. 

— Da' cruce? Cruce nu-i-punem? întrebă Luca. 

— Nu, se pronunţă Săndruţ. Mai întâi pentru că 
un mormânt presupune şi trai omenesc în 
apropiere, or noi avem tot interesul ca să nu ne fie 
descoperit adăpostul. Îi punem la căpătâi o piatră 
mai mare, ca semn. Şi când s-or mai linişti 
treburile, când nu vom mai avea de ce ne teme, 
vedem ce-i de făcut! 

— Noa, că bine grăit! se pronunţă lanoş. 

Cei mai mulţi o porniră la vânătoare. În adăpost 
nu rămase decât Săndruţ, Pătruţ flăcăiandrul, şi 
Luca. Aşa se împărţiseră. Unii la vânat, ceilalţi să 
mai facă ce se putea prin adăpost. Luca aşeză la 
foc o oală cu apă, ca să opărească şi să spele toate 
vasele ce le găsiseră. Săndruţ adunase de la toţi 
pistoalele şi se apucă să le curețe. li sfătuise ca în 
apropierea adăpostului ori la vânătoare să nu 
folosească armele de foc, pentru ca zgomotul 
împuşcăturilor să nu atragă vreun eventual curios. 
Se convinseră cu toţii că sfatul era cât se poate de 
bun. Pătruţ, căruia nu-i dăduse nimeni de lucru, nu- 
şi putea găsi starea. Cerceta când una, când alta, 
dar numai locului nu şedea. Se apucase să 
cerceteze o adâncitură ce se găsea în perete. 

Încercă să bage mâna, dar nu-i încăpu. Se apropie 
de vatră, alese un lemn mai subţire şi începu să 
scormonească în acea adâncitură. | se părea că 
este acolo ceva, ceva care cedează şi vine la loc, 
ca un arc. Vroia cu tot dinadinsul să vadă ce-i. 
Când apăsă mai tare, o parte din perete începu să 
se mişte, copilul strigă speriat, încercând să 
sprijine peretele ce i se părea că se prăbuşeşte, 
dar acesta, parcă viu, îl împingea înapoi. Cei doi 
bărbaţi se repeziră ca să vadă ce-i. O parte a 
peretelui continua să se mişte încet, lăsând o 
deschizătură ce se lărgea simţitor. 

— Asta ce-o mai fi, Săndruţule?! se miră Luca. 

Acesta nu răspunse, mulţumindu-se să ridice 
nedumerit din umeri. Peretele se opri, lăsând o 
deschizătură înaltă ca de un stat de om şi largă cât 
să poată pătrunde doi. Aveau în faţă un dreptunghi 
de întuneric. 

— O feştilă! ceru Săndruţ. 

Pătruţ apucă o făclie şi o apropie de flacăra 
focului. Când veni cu făclia aprinsă, rămaseră toţi 
trei ca împietriţi. O încăpere lungă de doi metri şi 
largă de unul şi jumătate, încărcată cu fel de fel de 
obiecte strălucitoare. 

— Aaa! se miră Luca. Aur! Aur! Auzi, 
Săndruţule?! Aur! 

— Stai, să vedem, răspunse nu atât de 
entuziasmat Săndruţ. Nu tot ce străluceşte-i aur! 
Era doar mirat. 

Se apropiară. Peretele din fund era acoperit în 
întregime cu lingouri. Nu-i venea a crede. Aur să 

fie? Trase una din bucăţile grele de metal sclipitor. 
O apropie de făclie. Era, într-adevăr, un lingou de 
aur ce purta o inscripţie latină. Citi. 

— Aur din tezaurul împăraţilor romani! rosti 
uimit. 

Mai luă un lingou. Aceeaşi inscripţie. Mai cercetă 
unul. La fel. Se convinse că întreaga stivă de 
lingouri era aur. Cel mai curat aur extras din munţii 
noştri, aur ce urma să ia drumul Romei. Alături, o 
ladă ferecată. Încercă să-i găsească sistemul de 
închidere, dar se strădui zadarnic mai bine de o 
jumătate de oră. 

— Securea! propuse Luca. S-o spargem! 

— Nu! fu răspunsul hotărât al lui Săndruţ. Tu nu 
vezi cât de frumos e lucrată?! Ar fi păcat! Lada 
asta a fost făurită de un meşter priceput! 

Văzu că Luca îl ascultă cu gura căscată, 
nepricepând. Îşi dădea seama că ar fi trebuit să-i 
explice mai în altfel, mai pe înţelesul lui. Cu mare 
greutate îl convinse să aibă răbdare că până la 
urmă va descoperi taina încuietorii, fără să strice 
lada. Cu vârful unui jungher încercă toate 
adânciturile, toate crăpăturile, toate florile 
încrustate în metalul ferecăturii, dar nu reuşi. 
Sudoarea îi şiroia pe frunte. 

— Nu mă mai fierbe atâta, Săndruţule! la 
securea, cum am spus! 

— Nu! răspunse la fel de hotărât Săndruţ. 

În timpul acestor căutări se întoarseră şi 
„vânătorii”. Prinseseră un purcel mistreţ mărişor şi 


trei iepuri. 


OOOOUUOULLUL 

— Pentru câteva zile ne ajunge! Oala la foc şi 
acuma-i gata zeama! N-am mai băgat ceva cald în 
gură nici nu mai ţin minte de când, spuse Pătru 
Trif. 

Când văzură însă cu ce erau ocupați cei trei, 
rămaseră şi ei ca trăsniţi. 

— Lase pe mine, propuse lanoş. Vezut eu aşa 
ceva pe la grof de la noi. Poate nu aşa, da se 
cercam. Dai voie? 

— Încearcă, se pronunţă Săndruţ, dându-se la o 
parte. 

Toţi priveau şi nu le venea a crede. lanoş începu 
să răsucească fiecare floare ornamentală în parte, 
la rând, dar constată că erau fixe. Nu mişca 
niciuna. Mai rămăseseră două, parcă gemene, 
chiar pe capac. Încercă una, nu se mişcă, o încercă 
şi pe cealaltă, la fel. Le apucă pe amândouă şi 
începu să le răsucească în acelaşi sens. Nimic, 
încercă invers. Acelaşi rezultat. Încercă să le 
răsucească concentric. Se mişcau. Se auzi un uşor 
declic, şi lin, capacul începu să se ridice. 

— Bani! Galbeni! exclamară în cor. 

Erau monede de aur. Săndruţ luă una, citi 
inscripţia, alta, la fel. Şi tot aşa, până se convinse. 
Erau dinari din timpul împăraților romani 
Hadrianus, Marcus Aurelius, Antonius Pius şi 
Severus Alexander. Într-un colţ al lăzii, o casetă de 
fildeş, frumos încrustată, nu prea mare. N-avea un 
mecanism secret. O deschise cu uşurinţă. Sclipiri 
diamantine, în toate culorile curcubeului, se 
împrăştiară pe pereţii încăperii, reflectate de 


SEES SES 


LIDDDODOOOLOLOLOLUL 
pietrele nestemate. 

— Alea ce-s? întrebă lovu. 

— Pietre scumpe, răspunse Săndruţ, pe gânduri. 

— Aşa-s?! N-am mai văzut! se miră Serafim. 

— Vezi, dacă soacră-ta n-a purtat? glumi Luca. 

Săndruţ puse caseta la loc. Închise cu grijă 
capacul lăzii şi trecu la cercetarea celorlalte 
obiecte din încăpere. Erau câteva căşti romane cu 
panaşe, încrustate cu aur, trei armuri scumpe, de 
asemenea încrustate cu aur şi fildeş. Erau şapte 
săbii romane cu mânerele împodobite cu aur şi 
nestemate. Se vedea bine că aparținuseră unor 
generali sau ofiţeri superiori romani. În altă ladă, 
mai simplă, vârfuri de sulițe şi de săgeți. Săndruţ 
primi răspuns aproape la toate întrebările pe care 
şi le pusese, cu o zi înainte, cu privire la „creştinul” 
găsit mort în adăpost, dar se miră cu atât mai mult 
că, după cincisprezece secole, să-i găsească corpul 
mumificat. Auzise de mumiile egiptene, dar acelea 
erau preparate cu meşteşug, a cărui taină nu se 
mai cunoştea, pe când aceasta? Era o întrebare la 
care încă nu-şi putea răspunde. 

ÎI smulse din meditaţie vocea entuziastă a lui 
Luca: 

— S-o împărţim! În şase s-o împărţim, fraţilor! 
Atâta avuţie nu găseşti nici la cinzeci de grofi, luaţi 
laolaltă! Am scăpat de robie, de sărăcie, fraţilor! 

— Ce să împărţim? se miră Săndruţ. 

— Cum ce?! Nu pricepi?! Comoara! Banii, auru', 
scumpeturile astea pe care le-am găsit! 

— Şi de ce în şase? întrebă liniştit Săndruţ. 

— Păi, nu suntem şase?! 

— Nu te prea pricepi la socoteli, precum văd, 
Luca! Şi Pătruţ? Pe el nu-l socotiți?! se miră 
Săndruţ. Dacă nu era el poate că nici nu dam de 
comoară! 

— El... Lui ce-i trebuie? Ce să facă cu atâta 
avuţie? E prunc! Dacă-i dăm zece galbeni, din lada 
aceea, eu zic că-i ajunge! 

— Tu zici, Luca, şi văd că zici multe, dar te-ai 
gândit bine înainte de a vorbi? 

— Dară! Dară nu suntem bolunzi să-i dăm cu 
picioru' norocului! 

— Pentru ce ne găsim aici, fraţilor? li se adresă 
Săndruţ. 

— Se ştie! răspunse Pătru hălmăgeanul. Ne 
ascundem de domni până la primăvară, aşteptăm 
chemarea Crăişorului! 

— Dar v-aţi gândit de ce trebuie să ne 
ascundem? De ce am fost siliţi la aceasta? De ce 
nu i-am putut pune pe domni la pământ? continuă 
Săndruţ. 

— Păi, de bună seamă ca să nu ne prindă domnii 
şi la primăvară să ne ridicăm iară! Da’ cu domnii, 
ce să zic? Is mai tari! Asta-i! De ce alta dară? spuse 
Serafim. 

— Dar de ce-s încă mai tari, nu vă trece prin 
gând? Am să vă spun eu. N-am avut destule săbii; 
puşti, una la douăzeci, ca să nu mai vorbim că nu 
ne-ar fi stricat şi nişte tunuri. Cu aurul pe care l-am 
găsit se pot cumpăra arme cu care să-i înarmăm 
pe toţi asupriţii, pe toţi cei ce tânjesc după 

slobozenie! Asta-i! Eu zic că ar fi mai bine să-l 
înştiinţăm pe Crăişor, şi dacă putem, pe căi ocolite, 
să-l aducem şi pe el aici! Adăpostul e sigur, precum 
aţi văzut. Va trimite Crăişorul oameni care să 
tocmească şi să cumpere săbii, puşti, tunuri şi ce 
crede că ne mai trebuie. Dacă vom avea arme 
pentru tot omul, ce credeţi că ne vor mai putea 
face domnii? Vom mai fi siliţi să ne ţinem ascunși? 
Dacă am împărţi aceste avuţii, aşa cum a spus 
Luca, ce s-ar alege? Şapte oameni care scapă de 
robie, şi poate că dacă ajung bogaţi nici nu le mai 
pasă de ce-au fost, nu le mai pasă de miile, de 
sutele de mii de fraţi, care robesc pe pământul 
domnilor, în întunecimea băilor, la şteampurile 
domneşti şi aiurea. Aşa cred şi aşa înţeleg eu că ar 
fi bine. Şi dacă e vorba de împărţeală, asta cum 
veţi hotărî, - eu partea mea pentru slobozenia 
poporului o voi pune - atunci vom împărţi în şapte, 
aşa cum e cinstit, cum se cuvine! 

— Bine ai vorbit! Cu socoteală! Numai aşa poate 
fi! Dacă ne-am ridicat pentru slobozenie, slobod să 
fie tot robu', tot nevoiaşu'! Nici nu mi-ar tihni să 
ştiu că mă scald în aur şi alţii n-au un dărab de pită 
ori mălai să deie la prunc! spuse Pătru 
hălmăgeanul. 

— E bine! strigă şi lovuţ blăjenarul. Să fie 
comoara Crăişorului! El o şti ce să facă cu ea, n-are 
s-o ţie pentru el, cum nu şi-a precupeţit viaţa 
pentru noi toţi! Numai el ştie ce povară şi-a luat pe 
umeri! 

— Aşa e drept! Aşa să facem! strigară toţi. 

Lui Luca îi sclipiră ochii duşmănos, dar tăcu 
câteva minute, rămas pe gânduri. Nu se putea 
împăca deloc cu entuziasmul celorlalți. 

— Da' măcar o parte, măcar... să zic aşa... un 
sfert să fie al nostru. Dacă nu eram noi, mai zăcea 
aicea zeci de ani comoara, neştiută, ori poate pe 
vecie! 

— Ceea ce propui tu, Luca, ne-ar putea slăbi cu 
un sfert din putere, şi nu e drept! Pentru 
slobozenie trebuie să dăm totul! Ştii bine câţi au 
murit! Nu le mai ajută tot aurul pământului! Nu-i 
mai poate nimeni învia! Nu! Comoara aceasta a 
fost adunată cu sânge şi trudă! În mai multe zeci 
de ani, poate că în mai bine de o sută de ani a fost 
agonisită, de oameni răzvrătiți, tot ca noi, oameni 
dornici de slobozenie, şi am credinţa că nu pentru 
ei au strâns-o, pentru a o împărţi, ci pentru 
slobozenia întregului lor neam! 

— Da' tu de unde ştii de cine şi când au fost 
agonisite scumpeturile astea?! Că doară nu eşti 
vrăjitor, ca Florea din Băgara?! se miră Luca. 

— Vrăjitor nu-s, dar mă pricep să citesc în unele 
semne. Am citit, în urmele lăsate de străbuni. Ştiţi 
voi cine a fost „creştinul” acela pe care l-am 
îngropat în pădure? Nici n-a fost măcar creştin, nici 
n-a auzit de Domnul Cristos. Era un închinător al lui 
Zamolxe, zeul pe care-l cinstea. A fost un dac, unul 
din strămoşii noştri. Ştiţi când a murit? Să tot fie 
1500 de ani de atunci, poate şi mai mult. 

Oamenii începură să-l asculte curioşi, nevenindu- 
le parcă a crede. 

— De daci am auzit, vorbesc bătrânii că trăiau 
cândva, demult, prin locurile noastre şi că de la ei 
ne tragem noi, da-i de mirare. Să găseşti după 
atâta vreme unu' care să pară mort doar de astă- 
toamnă! zise Pătru. 

— Cum de a ajuns de s-a păstrat, aproape 
neatins de vreme, atâtea veacuri, nici eu încă nu 
pricep, continuă Săndruţ, dar ceea ce vă spun e 
numai şi numai adevărul. Şi n-a fost singur. În 
adăpostul acesta, timp de mai bine de o sută de 
ani, după cum am putut citi pe galbenii din ladă, 
care sunt dinari din timpul împăraţilor de la Râm. 
Patru împărați râmleni, şi poate că vor mai fi fost şi 
alţii - n-am scotocit toată lada - patru împărați, zic, 
au bătut galbenii ăştia. Oamenii care au locuit în 
acest locaş au fost luptători pentru slobozenie. 
Ţara lor, Dacia, în care trăim noi astăzi, a fost 
cotropită silnic de către râmleni. Era un neam 
trufaş, lacom de avuţii, un neam pe care nu-l mai 
încăpea lumea. Au lăcomit la avuţiile dacilor, la 
aurul din munţii noştri, la laptele şi mierea acestui 
pământ. Dacii au fost înfrânți până la urmă, cu 
toată dârzenia cu care s-au bătut, şi astfel au ajuns 
robii râmlenilor. Dar dragostea de slobozenie nu i-a 
lăsat nepăsători. Mulţi din ei, printre care şi 
„creştinul” îngropat de noi, s-au ridicat cu arma în 
mână împotriva cotropitorilor. Avuţiile pe care le 
vedeţi sunt strădania acestor luptători, sunt o 
mică, o foarte mică parte din aurul pe care l-au 
jefuit cotropitorii şi care a luat drumul Râmului. 
Presupun că pentru asta l-au şi adunat, aceşti 

luptători, aurul pe care-l vedeţi, ca să poată 
cumpăra şi făuri arme, să poată tocmi oşti, să 
cumpere alianţe, ca să-i alunge pe cotropitori. E 
drept, şi aceşti cotropitori, râmlenii, ne sunt 
strămoşi, se cade să-i cinstim, dar să nu fim 
hrăpăreţi ca ei! Să ne fie dragă slobozenia precum 
le-a fost dragă celorlalţi strămoşi, dacii! Că din 
amestecul acestor două neamuri de viteji ne 
tragem, din daci şi râmleni. Dar n-am moştenit 
decât ce-a fost bun, şi numai ce-a fost mai bun, de 
la aceşti strămoşi. De la râmleni ne-a rămas limba, 
învăţătura şi mândria; de la daci, dragostea de 
slobozenie şi dragostea pentru aceste locuri pe 
care ni le-au lăsat! Şi încă ceva, ceva mai de preţ, 
omenia! În paturile în care ne odihnim s-au odihnit 
aceşti daci, aceşti iubitori de slobozenie. Presupun 
că cei ce s-au folosit de acest adăpost, ultimii din 
cei care l-au folosit, au fost înfrânți într-o luptă, şi, 
ori au murit, ori au fost prinşi. Singurul care a mai 
scăpat era acela pe care l-am îngropat. Şi dacă l- 
am dezgropa şi l-am cerceta cu amănuntul, am 
vedea că era şi el rănit de moarte şi cu ultimele 
puteri s-a mai putut târî până aici. N-a coborât pe 
scară, că n-a mai putut, ci a picat de sus, aşa cum 
a picat Luca. Numai că el s-a lăsat să pice. N-a mai 
apucat să închidă măcar ca lumea, să proptească 
bârna aceea, că dacă o făcea, nu mai găseam noi 
adăpostul şi mai zăcea veacuri, ori poate de-a 
pururi, necunoscut. 

Oamenii  rămaseră  tăcuţi,  mirându-se de 
dârzenia acelor străbuni amintiţi şi nu mai puţin de 

priceperea lui Săndruţ de a citi în urmele 
strămoşilor. 

— Vorba ceea: „cine ştie carte...” da' văd că 
Săndruţu' nost’ nu vrea să-şi facă parte. li place să 
ştie că tot robul are dreptu' la partea lui. Are 
dreptate, fraţilor! Dacă avuţiile acestea au fost 
agonisite pentru slobozenia străbunilor noştri, şi 
soarta ni le-a încredinţat nouă, pentru slobozenie 
le-om folosi şi noi! Străbunii n-au greşit adunându- 
le, încheie Serafim Dragoşa. 

Pătruţ ieşi din adăpost şi se înapoie cu un braţ de 
nuiele, după socoteala lui alese. Se aşeză lângă 
vatră şi începu să meşterească ceva cu un cosoraş. 

— Ce faci acolo? îl întrebă Săndruţ. 

— Fluieriţe, băciuţule! 

— Satul arde şi baba se piaptănă! De, pruncul, 


tot prunc. 

— Dumneata crezi că mă joc, băciuţ? întrebă 
băiatul jignit. Numa’ de joacă nu-mi arde! Poate 
nimeni nu-i mai amărât ca mine, da’ fluieriţele-mi 
trebuiesc. 

— Ce faci cu ele? La ce-ţi trebuiesc? 

— Cum crezi dumneata că am să mă apuc să 
umblu prin târguri şi prin sate, ca să vă aduc veşti, 
aşa, teleleu? Trebuie să am şi eu o treabă, ori 
măcar să se pară că am treabă. Fac fluieriţe şi 
umblu cu ele să le vând. Le cumpără cineva, nu le 
cumpără, un prunc care umblă şi vinde fluieriţe nici 
nu-i băgat în seamă, da' urechea lui aude şi ochii îi 
văd. N-ai spus chiar dumneata că mă opreşti 
pentru aşa ceva? 

— Ţucu-te băciuţul de isteţ! Fă, fă cât mai multe! 
Te pricepi? 

— Păi, noi, ăştia de la moţi, de mici, cu lemnu’. 
Întâi fluieriţe, după aceea doniţe şi ciubere; cu asta 
ne mai scoatem câte un dărăbuţ de pită ori mălai. 

— Şi cât ţi-ar trebui să faci atâtea cât să ai de 
vânzare? 

— În două zile găt vreo 30—40. După aceea mă 
duc să văd ce se aude, ce-i cu Crăişoru', ce fac 
oamenii, când îi rost să înceapă. 

— Ce să înceapă? 

— Bătaia, bătaia cu domnii, băciuţ. 

— Dar n-ai să te rătăceşti? Ai să ne mai poţi găsi? 

— Îs deprins cu pădurea. Satu’ nost’ îi în pădure. 
Încotro ai apuca-o, pădure. 

— Dar nu te temi? îl ispiti Săndruţ. 

— De cine să mă tem? Numa’ de domni; da’ cu 

fluieriţele îi afum eu pe la ochi. De altceva de ce să 
mă tem? 

— De lupi, de pildă. 

— Lupii nu se prind de oameni. Fug. Dacă te văd 
cu o bâtă în mână, se întorc din drum ori îţi fac loc 
să treci. Am mai întâlnit lupi. Nu mă tem de ei. 
Poate de urs, da' prin pădurile astea nu ştiu dacă 
or fi? 

— Sunt, Pătruţule, sunt, da-s mai blânzi ca lupii, 
măcar că-s mai mari. Dacă nu le ai baiul, nu-ți fac 
nimic. Când ai de gând să pleci? 

— Eu zic că poimâne dimineaţa. O iau spre 
miazănoapte şi merg până ajung în drumu' mare. 
De-acolo, ori încotro aş apuca-o, dau de vreun sat 
ori târg. Eu zic că dac-o ţin drept spre miazănoapte 
ajung ori în Baia ori în Tebea. Poate mai jos, în 
Lunca. Văd eu. 

— Dar de unde cunoşti locurile? 

— Am umblat cu taica, cu cocia. Vindeam donite, 
ciubere, tulnice. Am umblat mult. 

— Acum iată ce-ţi spun: să nu cauţi să prea intri 
în vorbă cu nimeni! Ascultă numai şi vezi! Cu 
negoţul tău, cu fluieriţele, să te bagi prin cârciumi 
şi hanuri, unde vine multă lume şi mai bine ca de- 
acolo n-ai cum să culegi veşti. În zilele de târg... 
Ştii când sunt târgurile şi unde? 

— Miercuri la Baia, joi la Brad, vineri la Vata, 
sâmbătă la Hălmagiu. Pe unde am mai umblat, 
ştiu. 

— Ei bine, în zilele când e târg să faci aşa, încât 

să te nimereşti pe-acolo. Şi de-acolo îi avea ce 

culege. Numai bagă-le bine în cap, ca să le ţii 
minte pe toate! Dar dacă te-aş ruga să faci ceva 
pentru mine, numai pentru mine, ai face? 

— Pentru dumneata, băciuţ, fac orice! 
Dumneata-mi eşti cel mai drag din toţi de aici. Pe 
toţi i-am îndrăgit, da' nu ca pe dumneata. Crezi că 
am uitat că ai pus vorbă bună pentru mine ca să 
nu mă alunge? 

— Ştii ce-am să te rog? Dacă ajungi cumva în 
Vata, întreabă unde vine satul Căzăneşti. Dar mai 
bine ar fi să nu mai întrebi. Chiar prin piaţă, unde 
se adună oamenii, trece un pârâu, Ponorul. O iei pe 
Ponor în sus, şi cam la două ceasuri de mers, 
ajungi. E un sat mic. Să tot aibă 20—25 de case. 
Poate mai multe, că de când am plecat... Ai 
înţeles? 

— Am înţeles, băciuţ. 

— Întrebi acolo unde şade Toma Olariului, taică- 
meu. Ţii minte? 

— Toma Olariului, repetă Pătruţ. Ţin minte! 

— Îl cauţi şi vezi ce face, continuă Săndruţ. Vezi 
şi ce face soru-mea, Creştina, pe care nici n-o 
cunosc. Am auzit numai de ea. Să-mi spui cum e. 
Vreau să ştiu. Deocamdată nu mă pot duce acolo. 
Vezi dacă s-a lecuit taica. A fost rănit la umăr, 
lângă Deva, în lunca Murăşului, aşa mi-a spus 
Luca. A fost în ceata lui. 

— Bine, băciuţ. Aşa am să fac, da’ ce să-i spun? 

— De spus nu-i spui nimic despre mine, despre 
noi, unde suntem şi ce facem. Nu trebuie să ştie 
nimeni deocamdată, îi dai şi punguţa asta. 

Optsprezece florini, asta-i tot ce mi-a rămas din 
agoniseala de slujbaş împărătesc. Nu-i mult, dar 
mai mult n-am. Preţ de-o vacă bună ori un bou. Are 
să le prindă bine şi atâta. 

— Şi cine să spun că mi i-a dat să-i duc? 

— Spune că te-ai întâlnit cu cineva, o cătană, un 
domn, te mai gândeşti tu, şi că i-am trimis eu de la 
Beci. Să ştie că sunt acolo, nu în altă parte! Ai 
înţeles? 

— Am înţeles, băciuţ. Am să fac întocmai. 

Săndruţ îi înmână o punguţă de piele de 
căprioară, pe care o scosese din sân. Il mângâie pe 
creştet şi plecă mulţumit să-şi vadă de treburi. 
Afumau vânat, împleteau  laţuri,  meştereau 
capcane, ba se mai apucaseră să se deprindă cu 
mânuirea arcului pe care-l găsiseră. Săndruţ, Luca 
şi lanoş începuseră să-i prindă tehnica şi ţinteau 
destul de bine. Se gândiseră că n-ar strica să mai 
întocmească câteva scule din acestea care, în 
condiţia în care trăiau, erau nimerite pentru 
vânătoare. Nu făceau zgomot. ŞI, cine ştie, 
vreodată... Strămoşii cum le foloseau? Cu ce-ar fi 
ei mai prejos? 

După cum le fusese vorba, Pătruţ, cu traista 
încărcată de merinde, - carne friptă şi afumată, că 
altceva n-aveau, - cu fluierele lui, o porni la drum. 
Lipsi mai mult de o săptămână. Când reveni, era 
alt Pătruţ; mai să nu-l recunoască. Chipul i se 
asprise, se maturizase parcă. O cută începu să i se 
întipărească între sprâncene şi nu mai avea figura 
aceea zâmbitoare, copilărească, pe care i-o 

cunoşteau. 

— Cum îi? îl întrebară într-un glas, 

— Prăpădu' lumii, altfel nu-i pot spune! Gândesc 
că nici în iad n-are cum să fie mai rău! 

— Şezi! Şezi, îl poftiră, făcându-i loc lângă vatră. 
Ce-i? Ce se petrece? întrebară după ce-l văzură 
aşezat. 

— Spune lumea că nu s-a mai văzut aşa ceva de 
când se ştie. Oameni traşi în ţeapă, unii spânzurați, 
altora le taie grumazu' şi-i dărăburesc cu roata! 
Prăpăd! Domnii parcă au turbat! Umblă haiducii 
domneşti, gornicii, cătanele şi pe toţi pe care îi 
apucă îi pun la cazne şi-i întreabă unde-i Crăişoru' 
şi unde-s bacii Crişan şi Cloşca. Pe ăştia îi caută 
mai cu osârdie. 

— Povesteşte-ne în amănunt, pe unde ai fost, ce- 
ai văzut şi ce-ai auzit, îl îmbie Luca. 

— Întâi am ajuns în Tebea. 

— Ce-i pe-acolo? întrebă îngrijorat Serafim Dra- 
goşa, ţebeanul. 

— Când am ajuns însera, era pace. Am întâlnit-o 
şi pe nana Parmina, nevasta dumitale. Era la 
portiţă, se uita în lungu’ uliţei şi am cunoscut-o. O 
ştiu de când a fost cu dumneata la Brad. l-am dat 
seara-bună şi m-a recunoscut şi ea. M-a întrebat 
ce-i cu mine şi dacă nu te-am întâlnit pe undeva. l- 
am spus că nu ştiu nimica. Ce era să-i spun? Am 
liniştit-o zicându-i că am auzit de la cineva, în târg 
la Baia, că ai scăpat şi eşti sănătos. 

— Şi dup-aceea? 

— M-a îmbiat în casă şi acolo am şi dormit în 

noaptea aceea. Mi-a povestit până după miezu' 
nopţii. Cică ar fi pus împăratu' pe capu' Crăişorului 
300 de galbeni împărăteşti, care-l prinde viu, şi 
100 dacă-l aduce mort. Umblă gornicii şi cătanele 
ca bolunzii s-apuce banii. 

— De nu s-ar ivi vreo iudă, doamne fereşte, îi 
scăpă lui Săndruţ. 

— Asta nu se poate! continuă Pătruţ. Cine-şi 
vinde sufletu' pentru nişte bani?! Numai de-ar veni 
odată primăvara, că le arată el, Crăişoru', ce-i 
omenia! 

— Noa, mai spus, cum mai fost? îl îndemnă şi 
lanoş. 

— La Tebea au ucis şapte oameni. Printre ei un 
biet bătrân. Nici măcar n-au fost cu noi, cu 
Crăişoru'. Or şezut toată vremea acasă. Nu mai ţin 
minte cum îi cheamă, că dacă ar fi să-i ţin minte pe 
toţi câţi or fost ucişi, nu mi-ar ajunge poate o 
noapte întreagă să le înşir numele. Pe doi i-or tras 
în ţeapă şi pe ceilalţi i-or spânzurat De la Ţebea am 
luat-o câtre Brad. La Mesteacăn, am văzut, cu ochii 
mei, paisprezece morţi, care de care mai 
sfârtecaţi, aninaţi în nişte cârlige, după ce le-or 
tăiat grumazu'. Capetele, înşirate la rând, în pari. 

— Ahh! scrâşni Săndruţ. Cu dinţii le-aş sfâşia 
grumazul! Ca lupul! Tâlharii! Dar tu, tu cum te-ai 
descurcat? Nu s-a legat nimeni de tine? 

— Eu, cu fluieriţele. Le-am gătat, nu mai am, că 
mai stam vreo două zile să aud şi să văd. De 
dormit nu ştiu câtă vreme n-am să mai pot dormi 
de câte am văzut! Poate aşa, ca să nu mai pot de 

obosit! Am mers mai departe, la Brad. Acolo alt 
prăpăd. Patruzeci şi opt de oameni ucişi. Care 
tăiat, care spânzurat, care tras în ţeapă, care frânt 
cu roata. Da' cel mai rău a pătimit părintele Turciu, 
parcă şi Constantin îi zicea, din Crişcior. Întâi l-or 
încercat cu tot felul de cazne: cu fieru’ roşu, cu 
smulgerea bărbii fir cu fir, cu bătaia cu corbaciu'; 
avea, săracu', spatele numa' vergi şi sânge. Am 
fost acolo când l-or suit pe podină. L-or aşezat cu 
capu’ pe butuc şi, cu o sabie, i-atâta de mare - 
încercă el să-şi întindă cât putu braţele - i-a tăiat 
gâdea grumazu'. După aceea, cu roata, l-or făcut 
dărăburi, că nici nu se mai cunoştea ce-i, om ori 
vită înjunghiată şi belită. Mai mare ruşinea! Şi am 
mai auzit ceva: popa Moisă, că părinte nu i-oi, 
spune, popa Moisă din Cărpiniş, umblă cu gornici şi 
cătane după el, să-l prindă pe baciu' Crişan. Să 
mai zici că-i faţă bisericească şi să-l mai cinsteşti 
pe aşa unu'! Câine, nu părinte! 

Oamenii scrâşniră din dinţi. Ochii le ardeau de 
mânie. 

— Spune! vorbi cu voce aspră Luca. 

— Spun. Am multe de spus. Cică pe părintele 
Turciu l-a vândut unu' de-i zice Molnar... 

— Molnar?! întrebă mirat Săndruţ. Un doctor de 
ochi? 

— Da, acela-i. Din Sibiu. 

— Am auzit de el. E român de-al nostru! E doctor 
renumit. La Beci am auzit vorbindu-se de el. Mă 
mir! spuse Săndruţ. 

— Cică ar fi venit cu nişte domni de cătane la 

Gura-Bradului şi i-a amăgit pe oameni, să se ducă 
fiecare pe la casele lor, că împăratu' le dă 
slobozenie dacă se astâmpără şi-i scrie la cătane, 
pe care vrea. l-or pus de-or iscălit o hârtie. A 
iscălit-o baciu' Crişan, părintele Turciu şi încă cinci 
bătrâni. Aia au pus degetu'. După ce oamenii s-or 
răspândit pe la casele lor, l-or luat şi pe părintele şi 
pe bătrânii aceia. Bătrânilor le-or tăiat numai 
grumazu', nu i-or mai căznit că pe părintele. 

— Molnar! scrâşni Săndruţ. Să-l ţin minte! Poate, 
cândva... cine ştie? Spune mai departe, Pătruţule 
dragă! 

— Am luat-o după aceea în jos, până la Baia. Şi 
acolo prăpăd. Tot aşa, ucişi în fel şi chip, peste 
treizeci de oameni. La Vaţa, cinci. La Hălmagiu, 
işpanu', unu’ Holldki, că-i ţin minte numele, are 
pivnita de cazne plină de oameni prinşi. Nu i-or 
încăput toţi acolo, şi i-or mai dus şi la căşile 
cătanelor, tot într-un podrum din ăla. Nu e zi ca să 
nu suie pe podina de cazne măcar zece şi să nu-i 
ucidă. Mai întâi îi căzneşte. Unii nici nu se mai pot 
ţine pe picioare, când îi aduce. Şi el, după plac, pe 
unii îi spânzură. Altora le taie grumazu', da' cu 
securea. Nici n-am mai văzut aşa secure! Mare că 
de-abia poţi s-o ridici! Da' cel mai mult îi place să-i 
vadă cum se chinuiesc în ţeapă. Ceasuri întregi se 
chinuiesc, săracii! Hollòki, ăsta, işpanu', ar trebui şi 
el să moară ca un câine! l-a întrecut pe toti domnii 
în răutate. Ce mai? Dacă m-aş apuca să vă 
povestesc tot ce-am văzut, nu mi-ar ajunge o zi şi- 
o noapte! Să nu cumva să îndrăzniţi să vă mişcaţi 

din adăpost că nu scăpaţi! Faceţi ce-a poruncit 
Crăişoru'. Staţi aşa până la primăvară. Eu, mâine, 
iară mă apuc de fluieriţe, şi când le gat, la drum! 
Trebuie să ştiţi ce-i în lume! 

— Ştiţi ce-aş zice, fraţilor? Jucărie, nejucărie, 
poate c-oţi râde de mine, da’ să învăţăm să facem 
şi noi fluieriţe din astea, cum le face Pătruţ; să-l 
ajutăm. Ce ziceţi? întrebă lovuţ. 

— Musai! De mâne gata, ne apucăm! Asta nu-i 
jucărie şi n-are nimeni de ce râde, spuse Luca. 

— Ce mai? Învăţăm să le facem. Câte nu face 
omu' la nevoie, completă Pătru. 

Băiatul îi aruncă o privire semnificativă lui 
Săndruţ. Însemna că adusese veşti şi din 
Căzăneşti. Ajunsese şi pe acolo. 

— Hodineşte-te  voinice, că-ţi meriţi hodina! 
Mănâncă ceva şi te culcă! Mâne de dimineaţă te 
scol, ca să mergem amândoi să alegem tufe din 
care-ţi trebuie pentru fluieriţe, îi propuse Săndruţ. 

Băiatul înţelese că Săndruţ intenţiona ca discuţia 
dintre ei să nu aibă martori. Mâncă, şi cu toate că 
spusese că nu va putea închide multă vreme ochii, 
cum simţi culcuşul cald sub el, ochii îi clipiră de 
câteva ori şi se adânci într-un somn binemeritat. 

Săndruţ nu putu dormi în noaptea aceea. Era 
nerăbdător să afle ce-i cu ai lui, ce-i la Căzăneşti, 
dar se linişti întrucâtva, gândindu-se că dacă tatăl 
său, bătrânul Toma, ar fi fost prins sau ar fi păţit 
altceva, băiatul i-ar fi spus fără ocol, cum povestise 
despre atâtea şi atâtea nenorociri. 

Stătea întins cu faţa în sus, cu ochii deschişi 

aţintiţi în cerime, cu mâinile adunate sub cap. De 
văzut nu vedea nimic, pentru că făclia era stinsă, 
iar ferestruica din bolta adăpostului închisă. 
Amintiri mai vechi, altele mai proaspete i se 
perindau prin minte. Sărea fără discernământ de la 
una la alta. Îi apăru imaginea lui Ferentz, fostul său 
camarad de joacă. Ce-ar face dacă s-ar întâlni faţă 
în faţă, ca duşmani? Ar fi loial. l-ar asigura toate 
avantajele, într-o eventuală încăierare, dar tot 
duşman îl va considera. Nu se putea altfel. De ucis, 
nu l-ar putea totuşi ucide cu sânge rece. | se 
simţea întrucâtva îndatorat. Datorită lenii lui 
acumulase atâtea şi atâtea cunoştinţe, încât 
reuşise chiar să obţină un rang destul de important 
la cancelariile imperiale, şi ar fi avut mari 
perspective de viitor. Dar nici pe ai lui nu putea să- 
i lase la greu! Cum era să se lepede de Crăişor? De 
la cancelariile acelea cu ce i-ar fi putut ajuta pe ai 
săi. Poate mai târziu, când va fi ajuns cineva, o 
somitate, dar nici atunci cum ar fi dorit. Tot mai 
vrednică e calea pe care şi-a ales-o. Îi reveni 
gândul la Ferentz. Fusese umilit, într-adevăr, totuşi 
îi mai purta un sentiment, nu de recunoştinţă, 
pentru că n-avea de ce să-i fie recunoscător, dar i 
se simţea întrucâtva obligat. Îşi amintea de lecţiile 
de scrimă. Şi la sabie şi la floretă îi era superior, 
măcar că floreta nu-i plăcea. La ţintă, cu pistolul, 
era neiîntrecut. Nu numai carte învățase, dar să şi 
mânuiască armele, şi pentru aceasta se considera 
îndatorat, îşi aminti de iataganul cu care luptase în 
timpul răscoalei. Teribilă armă! Nici nu-şi putea 

închipui că oţelul unei săbii ar putea face atâta rău, 
atâta prăpăd. Intinse mâna şi-l pipăi. Il avea la 
căpătâiul patului. Il simţea ca pe un prieten 
apropiat. „Poate că ne-om mai arunca în luptă, 
prietene”, îi vorbi în gând ca unui om. „Nu poate; 
cu siguranţă! De-aş avea răbdare să nu ies din 
porunca Crăişorului! lmi vine să ies şi să-i 
prăpădesc pe toţi domnii care-mi vor ieşi în cale! 
Răbdare! Un pic de răbdare!” Căută să-şi 
amintească din copilărie. Şi-ar mai recunoaşte 
satul? Cine ştie? Amintirile-i erau prea vagi. Se 
gândi că trebuie să se fi apropiat zorile. Ar fi fost 
timpul. Era nerăbdător să afle ce-i cu ai lui. Nu-l 
mai prindea starea. Ce-i va spune băiatul? Ce-a 
aflat Pătruţ? Dacă era ceva rău, nu adormea el aşa, 
fără să-i spuie. Poate că pe acolo nu s-au abătut 
gornicii şi cătanele. Ce să caute? Un sătuc de 20— 
30 de case, ascunse în găvanul munţilor. li fugi 
gân-dul la Crăişor. Pe unde s-o fi adăpostind? O fi 
în siguranţă? Dar premiul acela atât de mare pus 
pe capul lui, oare nu-l va ispiti pe vreunul mai 
lacom, care s-ar gândi mai mult la el decât la 
norod? Tare ar fi dorit să şi-l ştie aproape, în 
adăpostul acesta sigur, peste care norocul îi făcuse 
să dea. Să aştepte şi să vadă ce veşti mai aduce 
Pătruţ. Poate că se mai potolesc câinii, mai slăbesc 
cu asuprirea. S-ar încumeta să-l caute pe Crăişor. 
L-ar găsi. li părea rău că se lăsase înduplecat şi se 
despărţiseră. lataganul lui, arma aceea de temut, i- 
ar fi fost o pavăză de nădejde Crăişorului. L-ar lua 
pe careva din ortaci. Pe care? Luca? E băiat bun, şi 

sincer, aşa pare, dar se uită uneori nu ştiu cum. 
Pătru? Nu l-ar fi luat cu el. Are nevastă, copii. Nici 
pe Serafim. Şi el are familie. lovuţ? Da. lovuţ ar fi 
potrivit pentru o acţiune temerară. Dar lanoş? Ar 
trebui să vorbească cu el ungureşte, în limba lui. E 
cam tăcut. Se simte încă stingher între ei, între 
români. De acuma îi va vorbi în limba lui, 
ungureşte. Dar şi el se va deprinde cu limba lor. Va 
învăţa. O rupe binişor pe româneşte. Se poate face 
înţeles. Gândurile îi zburară iar aiurea, la Viena, la 
foştii colegi de slujbă. Oare să se fi băgat de seamă 
că sustrăsese un număr de hârtii cu antetul 
cancelariei imperiale, gata parafate? Nu! N-are 
cine şi cum să afle. Poate că-i vor prinde bine. Cine 
ştie la ce le va folosi, în interesul cauzei? „Ce-i cu 
mine? se miră. Mi se învălmăşesc gândurile! Sar de 
la una la alta de parcă n-aş fi zdravăn!” Se sculă şi, 
pe dibuite, trase de otgonul ce atârna în tavan. 
Trase uşor, să nu facă zgomot. Ochiul rotund se 
deschise. Cerul mai era întunecat. Până la ziuă mai 
era. Stătu mult aşa, cu privirea aţintită în tavan, la 
ochiul deschis către cer. Stelele începură de la o 
vreme să pălească. O lumină, strecurată parcă, 
începu să pătrundă în peşteră. Se însenină la chip. 
Când se lumină de-a binelea se apropie de patul lui 
Pătruţ. Era nerăbdător. Nu îndrăzni să-l trezească. 
Îi fu milă. Prea era adâncit în somn. Obrazul îi era 
destins, copilăros, aşa cum i-l ştia. Urmele 
frământărilor prin care trecuse, spaimele, revolta i 
se şterseră de pe chip. „Din ăsta iese un luptător 
de nădejde! Cât e de mic, se arată de pe acuma 

dârz. Nu l-au doborât necazurile, nici chiar moartea 
năprasnică a părintelui. Trebuie să mă îngrijesc şi 
pe cât îmi stă în putință să-l ocrotesc”, îşi propuse. 
Se apropie de pat şi se aşeză. Încăperea era bine 
luminată. Câte unul, ortacii începură să facă ochi. 
În scurt timp se trezi şi băiatul. 

— Ei, cum ai dormit, Pătruţule? îl întrebă. 

— Ca mort, băciuţ! Nici nu m-am gândit c-am să 
pot dormi aşa! 

— Hai să ne limpezim pe ochi cu un pic de apă, 
să luăm ceva în gură şi, după fluieriţe, Pătruţule! 
Să facem cât mai multe. 

Ajunşi în pădure se aşezară pe trunchiul unui 
arbore răsturnat. Era o dimineaţă geroasă, cu cer 
senin. Nu puteau sta prea mult în loc, i-ar fi răzbit 
frigul. Aşa că Săndruţ începu: 

— Spune, Pătruţule! 

— Încă nu-i rău, da’ se tem. Dacă era ceva rău îţi 
spuneam de aseară, băciuţ. 

— Povesteşte-mi! 

— Baciu' Toma a zăcut două săptămâni, da' s-a 
lecuit. A fost Creştina, nu te supăra că-i zic aşa, da- 
i c-un an-doi mai mică decât mine, şi nu se cade 
să-i spun nană, a fost, zic, tocmai la Băgara, pe 
unde-o fi şi satu' ăsta, şi i-a adus nişte unsori de la 
unu' Florea, care cică-i mare vrăjitor; ştie de toate. 
De lecuit s-a lecuit, da-i tare amărât de moartea 
băciuţului Todoruţ şi se teme să nu-l caute şi pe el. 
Noaptea nu doarme în casă. Şi-a făcut culcuş într- 
un par cu fân. A fost căprar în oastea Crăişorului şi 
se teme. M-a ispitit mult şi despre dumneata, că 

cine mi-a dat banii, că unde, că nu se poate, că 
trebuie să ştiu unde eşti, şi câte şi mai câte. Până 
la urmă a rămas aşa cum am zis eu, da' să ştii, l- 
am cunoscut după faţă, n-a crezut nimica din câte 
i-am îndrugat. A spus că nu se poate să fii tocmai 
la Beci, aşa de departe, că te simte şi te visează. 
Am tăcut. Ce era să-i spun? 

— Şi Creştina, soru-mea? Cum e? 

— Aşa fată mândră rar se poate vedea, băciuţ! 
Asta n-o spun numai aşa, da' să mă mânce luda 
dacă-ţi minţăsc! 

— Spune, te cred, nu trebuie să mi te juri! 

— Seamănă cu dumneata, băciuţ. Are păru' tot 
aşa de negru, obrazu' alb, curat, dar să nu te 
superi, ochii îi are mai frumoşi ca ai dumitale, şi 
sprâncenele, măcar că-ţi seamănă. 

— De ce să mă supăr? Doar nu-s fată de măritat, 
ca ea. Bărbatul să fie un picuţ mai frumos ca 
dracu', şi-i ajunge. 

— Că şi dumneata eşti frumos, băciuţ, mai ales 
de când ţi-ai lăsat’ mustață. Aşa, ras, parcă erai 
muiere, zău! Şi să-ţi mai spun ceva: m-a luat şi 
Creştina de-o parte şi m-a ispitit. Nici nu ştiam cum 
să mai fac. Are nişte ochi care parcă nu te lasă să 
minţăşti. Nici ea n-a crezut în povestea cu Beciu’. l- 
am spus drept că mai mult nu pot să-i spun. Sunt 
legat cu jurământ. Atuncea faţa i s-a înseninat: 
„Las' că simt eu că-i pe-aproape”, mi-a zis. „L-am 
pierdut pe băciuţu' Todoruţ, da’ are să vie băciuţu' 
Săndruţ! Aşa, să ştii, mincinosule!” Da’ râdea. 

— Ehei, pruncule! Incă nu te-ai deprins cu 

răutăţile lumii! Încă nu ştii să minți. Asta-i. De 
aceea nu te-a crezut nici taica, nici Creştina. E 
drept că nu-i frumos să minţi, dar câteodată 
trebuie. Mai ales când o faci ca să ajuţi pe cineva, 
când poţi scăpa un om cinstit de la necaz. 

— Asta am priceput, băciuţ, ia să fi fost vreun 
domn, vreun duşman, că-i minţeam de credeam şi 
eu pe jumătate, da’ pe un om bun... nu pot! 

— Bine, Pătruţule! După câtă amărăciune ne-ai 
băgat în suflet, cu veştile de aseară, mi-am mai 
uşurat inima. Hai şi ne-om apuca de treabă! Arată- 
mi numai ce şi cum să tai, cum să aleg. 

O porniră amândoi prin pădure, de la tufă la tufă. 

— Ştii ceva, Pătruţule? Nu-i bine ce facem! Hai să 
astupăm toate urmele! În apropierea adăpostului 
nostru nu trebuie să se vadă urme lăsate de om! 
Să pară totul pustiu. Pe celelalte de unde le-ai 
tăiat? 

— Din partea cealaltă, băciuţ. Dacă zici, să 
mergem şi să astupăm şi pe acolo urmele! La asta 
nu m-am gândit. 

Cu desaga plină de fluieraşe, Pătruţ începu din 
nou să colinde satele şi târgurile, în căutarea 
veştilor. Dormea pe unde putea, când îl răzbea 
frigul mai intra în vreo cârciumă sau han ca să se 
mai încălzească, dar ochii şi urechile îi erau mereu 
treze. 

Furia nobililor se mai potolise, sau mai bine zis, 
porunca împăratului îi oprea de a mai săvârşi 
abuzuri. Unde, când auzise de răscoală, Iosif al Il- 
lea, „împăratul cu pălărie”, care avea pretenţia să 
fie luat drept umanist, poruncise ca pe întregul 
teritoriu cuprins sau ameninţat de răscoală să se 
aplice „legea statarială”, „ca un exemplu şi 
spectacol public de teroare”, ajungându-i la urechi 
că nobilii întrecuseră măsura, porunci revenirea la 
normal. Cei vinovaţi, de participare sau instigare la 
răscoală, urmau să fie judecaţi de către autorităţile 
guvernamentale. Nu spiritul de umanitate îl 
împinse la aceasta. Se temea ca răscoala, pe care 
încă nu o considera înăbuşită până la prinderea 
căpeteniilor, să nu reizbucnească cu şi mai multă 
furie. Astfel, Pătruţ nu mai avu prilejul să vadă 
atâtea execuții, ci doar oameni ce-şi târau 
lanţurile, purtaţi pe la diferite autorităţi pentru 
cercetări. Sentinţele, dacă nu erau cu mult mai 
blânde, aveau totuşi imprimată amprenta legii, 
considerate drept juste, nobililor şi oamenilor lor 
interzicându-li-se să o mai facă pe „judecătorii”, 
ucigând după bunul lor plac. 

Pătruţ era rebegit de frig. Amurgea. Gerul înţepa 
din ce în ce mai aspru. Unde să tragă? Mai dormise 

în două rânduri în cârciuma lui Avram Dura din 
Baia de Criş. Dura acesta, un ţăran înstărit, reuşise, 
nu se ştie cum, să facă rost de bani şi să 
concesioneze cârciuma de la ocârmuirea imperială 
pentru cinci ani. La răscoală nu participase, aşa că 
se considera în afara oricărui pericol. Nu era om 
rău şi-l lăsa pe Pătruţ să rămână până dimineaţa în 
încăperea mare şi afumată, ce mirosea a fum de 
tutun şi a băutură. Intră sfios şi se trase uşurel 
lângă vatră. La masa lungă, aşezată pe două capre 
solide, chefuiau cinci gornici. Erau bine afumaţi de 
vin Şi-i tot sileau pe ţiganii lăutari să le mai zică. 
Erau patru ţigani, al căror staroste era Gurdună, un 
ţigan voinic, care ar fi fost în stare să frângă şi 
grumazul unui taur, dar cu suflet de copil. Melodia 
se întrerupse. Işi zicea Gurdună că tot nu mai avea 
cui să cânte. Ce mai înțelegeau oamenii aceia, al 
căror creier era tulburat peste măsură? 

— ZI-i, ţigane! porunci unul. 

— Nu mai zic! Am tăbărât de-atâta zis! Vă zic de 
azi dimineaţă şi n-am văzut un creiţar! 

— Zi-i, măi, că-ţi plătim! 

— Paşte, calule! Văd că nici jupânului nu i-aţi 
plătit ce-aţi băut! 

— Zi-i, ţigane, că te ia muma dracului! Ţi-om 
plăti, nu te teme! Trei sute de galbeni împărăteşti, 
ai auzit? Trei sute, măi! Mâine-poimâne punem 
mâna pe ei! 

Pătruţ ciuli urechile. Auzise că pe capul 
Crăişorului se pusese un premiu împărătesc de trei 
sute de galbeni. Nu cumva de Crăişor era vorba? 

— Când îi avea galbenii, îţi zic! Acum vă ajunge! 

— Mâine-poimâine, cioară! Ai priceput? Punem 
noi mâna pe tâlhar! 

Unul din gornici îl observă pe Pătruţ, care se 
zgribulise lângă vatră. Se uită la el cu privirea 
tulbure. 

— Cu tine ce-i, măi? Fecior de căţea! la să faci 
bine şi să te cari! 

— Lasă-mă, baciule, să mă încălzesc şi eu. Ce-ţi 
fac? îl rugă copilul, deşi l-ar fi strâns de gât pentru 
insultă. 

— Aaa! Să te încălzeşti, zici? Las’ că te încălzesc 
eu! Se sculă clătinându-se de pe laviţă, se îndreptă 
împleticindu-se spre băiat, şi-l apucă de urechi. 

— Îi bine? Te-ai încălzit, pui de căţea? 

— Pui de căţea eşti tu, de căţea bătrână! strigă 
Pătruţ. 

Se smuci şi-l apucă cu dinţii de mână. Până la 
sânge pătrunseră dinţii băiatului în carne. 

— Aaaa! Răzvrătitule! făcu gornicul şi ridică 
pumnul să-l lovească. 

Deodată şi-l simţi prins ca într-o menghină. Era 
braţul lui Gurdună, al ţiganului. 

— Ce-ai cu pruncu'?! Ai bolunzit?! Te fac fărâme! 
Lasă-l să se încălzească! Nu vezi cum îşi câştigă 
pita? Te pomeneşti că nici n-o mai fi având pe 
nimeni! 

Gornicul mârâi o înjurătură surdă şi se trase iar la 
masă. 

— Atunci zi-i! Te apucă mila de un afurisit de 
răzvrătit?! Zi-i măi, că mâine-l prindem pe Horea! 

Mâine, măi! Trei sute de galbeni, măi! Te îngropăm 
în aur! Mâine o pornim înspre Albac. Numai pe 
acolo, pe undeva, se ascunde. Dăm noi de el! Zi-i! 

Ţiganul îl luă pe Pătruţ de mână şi-l aşeză alături 
de el, lângă lăutari. Duse în silă lăuta la umăr şi 
începu o melodie, dar se vedea că numai a cânta 
nu-i arde. După un timp, le făcu semn celorlalţi şi 
iar se opriră. Gornicii puneau la cale mârşava 
trădare. Nu erau siguri dacă le va reuşi sau nu 
planul, dar se sfătuiau între ei, pe unde s-o ia, cum 
să facă. Pătruţ, numai urechi. Gornicii îşi apropiară 
capetele şi vorbeau aproape în şoaptă. 

— Unde-s ascunși le trebuie mâncare, măi! 
Mâncarea trebuie să le-o ducă cineva. Dacă nu ni-l 
dă pe mână unul din cei care ştiu unde s-or ascuns, 
că trebuie să fie în Albac oameni care ştiu unde-i, 
pândim. Nu se poate să nu ne pice în mână. Trei 
sute de galbeni! Om trăi ca grofii dacă ne încap pe 
mână! 

— Să-mi pice numai a zecea parte, treizeci, şi-s 
om pe-o viaţă întreagă, zise unul. Hai să mai cerem 
nişte vin. Jupâneee! strigă. 

Apăru Dura, încins cu şorţu-i slinos. 

— Mai adu-ne o fele, jupâne! 

— Nu vă mai dau! Ce, credeţi că eu adun banii cu 
lopata? V-am dat destul în datorie! Cine ştie dacă- 
mi mai plătiţi, că aşa vă place! Sărăcesc! Oamenii 
nu mai dau pe la cârciumă de când cu prigoana! 

— Numai o fele, jupâne, că te scăldăm în aur! 
insistă unul. 

— Uite, vă mai dau o fele, şi gata! Mă duc să mă 

hodinesc. Mâine trebuie să merg până dincolo de 
Hălmagiu, cu treburi. 

Le aduse vasul plin de vin şi-i lăsă după ce încuie 
şi asigură despărţitura unde ţinea băuturile şi 
gârliciul beciului. 

— Gurdună, i se adresă ţiganului, când se cară, 
tragi dumneata oblonu'.Te rog! Eu nu mai pot sta. 

— Bine, jupâne. Culcă-te fără grijă. 

Hangiul intră în încăperea de dormit. 

— Baciule, îl coti Pătruţ. Îţi mulţumesc că mi-ai 
ţinut parte! Las’ că-i fac eu să-şi tuşească şi 
rărunchii! Nu-mi poţi face rost de nişte piparcă 
usturoaie? 

— La ce-ţi trebuie? întrebă mirat ţiganul. 

— Le înţepenesc obloanele pe dinafară, ca să nu 
mai poată ieşi, mă sui pe acoperiş, dau drumu' la 
piparcă pe horn şi-l astup. Până bagă ei de seamă, 
ehei, îs departe. 

Ţiganului îi plăcu planul copilului. Nu-i avea nici 
el la inimă pe gornici. 

— Stai o ţâră, că pe loc îţi aduc. 

Bătu în uşa care da înspre încăperea 
cârciumarului şi când acesta apăru îi şopti ceva la 
ureche. Zâmbi şi Dura. Se înapoie cu un şirag de 
ardei iute, de cel roşu, care te ustură până la ficaţi. 
Tiganul ascunse şiragul sub dulamă, se apropie de 
băiat şi i-l dădu pe furiş. 

— Apoi, noi ne-om duce, li se adresă gomicilor. 
Când îţi pleca, mă rugă jupânu' să vă spun, să 
trageţi oblonu' peste uşă! 

— Mai stai, măi, Gurdună! Mai zi-ne una şi gata! 

— Hai, să fie, da’ mai mult nu! 

Ţiganii mai cântară o melodie scurtă şi, încet, se 
strecurară pe uşă. li urmă şi Pătruţ. Ajuns afară, 
trase obloanele şi se căzni să le înţepenească bine, 
ca să nu poată fi deschise pe dinăuntru. Se căţără 
sprinten pe acoperiş, slobozi legătura de ardei pe 
jarul din vatră şi astupă coşul cu un şomoiag de fân 
pe care-l găsise în ogradă. 

— Acum să-i vezi, baciule! Le trece şi de beţie, n- 
avea grijă! Ce zici, au de gând să facă cum or 
spus? întrebă îngrijorat Pătruţ. 

— Erau trecuţi cu băutura, răspunse Gurdună. 
Albacu-i departe. Până mâine or şi uita ce-or pus la 
cale. Sunt mulţi care s-ar lăcomi la galbenii 
împăratului, numai că... Asta-i. 

Băiatul se mai linişti. Stăteau chirciţi, toţi cinci, 
ţiganii şi Pătruţ, ca să vadă ce are să se întâmple. 
Nu trecu mult şi auziră bubuituri în obloane. Răzbiţi 
de fumul iute de ardei, gornicii îşi căutau, fără 
efect, ieşirea. 

— Aşa le trebuie! spuse unul dintre ţigani. Pe 
mulţi i-au dus pe podina de cazne! Multe suflete au 
prăpădit! Parcă n-ar fi români şi creştini! Mai răi ca 
domnii! 

— Las’ să-şi stupe şi maiu’, nu numa’ rărunchii, 
interveni Gurdună, când îl văzu pe unul din ţigani, 
mai milos, că se apropie de oblon să le dea drumul. 
Lasă-i să vadă şi ei cât îi de bine! Noi am face bine 
să ne cam vedem de drum! Vii cu mine, isteţule? 
Hai, că tot n-ai unde dormi, îl îmbie Gurdună pe 

Se duse. În zori, când începu să mijească de ziuă, 
se şi găsea pe drum. O porni spre Vata. Era vineri, 
zi de târg. Cu toate că Gurdună îl mai liniştise, în 
ceea ce priveau vorbele pe care le auzise din gura 
gornicilor, era din nou îngrijorat. Dacă, totuşi, nu 
fuseseră vorbe aiurea, rostite la beţie? Dacă 
gornicii o şi porniseră spre Albac? Dacă şi 
începuseră să spioneze ori să cumpere vreun 
complice? Poate că află ceva în târg la Vaţa. 
Intâlnea oameni cu traiste încărcate cu ce aveau 
de vânzare, oameni cu vite de funie, femei cu 
coşuri acoperite de ştergare, în care duceau la 
piaţă din puţinul care credeau că le prisoseşte, 
pentru ca să facă rost de ceva bănuţi pentru 
astâmpărarea nevoilor. De ce se apropie de Vata, 
de ce întâlnea mai mulţi. Oamenii începuseră să se 
mai liniştească. Numai cei care avuseseră un rol 
mai însemnat în desfăşurarea răscoalei se mai 
ţineau ascunşi. lIci-colo, se mai auzea că a fost 
prins Cutare sau Cutărică. Pătruţ era numai ochi şi 
urechi. Se alătura unui grup, asculta, mărea paşii 
ca să-i ajungă pe alţii, asculta, dar nu se băga în 
vorbă. Nu auzise rostindu-se ceva în legătură cu 
Crăişorul. Oamenii îşi căinau morţii şi schilozii şi 
dădea a înţelege că aşteaptă, aşteaptă cu 
nerăbdare venirea primăverii, cuvântul Crăişorului, 
dar fără a-i pomeni numele. În piaţă, cu câteva 
fluiere în mână, îmbia pe unul şi pe altul. Mai 
vindea câte unul, dar gândul îi era cu totul în altă 
parte. Un grup de nobili discutau ceva cu 
aprindere. Se apropie, făcându-se că nu-i bagă în 

seamă. Ascultă, prefăcându-se preocupat de 
netezirea unui fluieraş, căruia-i încrusta nişte 
înflorituri cu cosoraşul. Vorbeau ungureşte. Nu 
înţelegea nimic. Tare ar fi dorit să afle despre ce 
vorbesc cu atâta înflăcărare, gesticulând. Erau 
mânioşi. „Am să mă rog de băciuţu' lanoş să mă 
înveţe. Am să încerc să vorbesc cu el numai 
ungureşte”, se hotărî. Trebuie! Ce să facă? De 
unde să ştie ce-şi spun îmbuibaţii aceia? Se uită în 
jur şi-l mai văzu pe unul care trage cu urechea. Se 
făcea că-şi înnoadă cureaua de la opincă. O lega 
până la un loc, iar o desfăcea şi bombănea ceva 
prefăcându-se nemulţumit. De altminteri, aprinşi 
de discuţie, nobili nici nu băgară de seamă că 
discuţia le era urmărită şi înregistrată. 

La un moment dat grupul nobililor se destrămă, 
luând-o fiecare în altă parte, nu înainte de a se 
saluta ceremonios. 

Omul isprăvi şi el cu legatul şi dezlegatul curelei 
şi o luă încet înspre o căruţă. Fu întâmpinat de alţi 
doi. Pătruţ, în urmă-i. 

— Ce-i? Ce şi-au spus? întrebă un bătrân. 

— Cică la solgăbirău' din Abrud ar fi venit unu’ şi 
s-a lăudat că ştie unde-i Crăişoru', şi dacă e 
adevărat că împăratu' dă cei trei sute de galbeni, 
cum se zvonise. L-or pus la cazne ca să spuie 
unde-i. Omu' nu, să-l căznească oricât l-ar căzni, 
dacă nu vede galbenii nu le spune. lară s-or apucat 
să-l căznească. Atuncea a început să strige-n gura 
mare că împăratu' îi un celuitor şi un mincinos. 
Atâta s-a mâniat solgăbirău', că l-a pălit cu un 

cleşte de fier pe care-l luase din mâna gâdelui şi i-a 
crăpat capu'. Omu' e mort şi domnii îl suduie pe 
solgăbirău că de ce l-a ucis înainte de a spune 
unde-i Crăişoru'. Atâta am auzit. 

— Hmmm. Pe-o parte-i bine că l-a ucis pe câine! 
Ce şi-a căutat aceea şi-a găsit! Da' de unde putem 
şti că nu se găseşte altu' care să încerce să-l 
vândă? Banu-i ochiu’ dracului! Trăsni-i-ar bunu’ 
Dumnezeu de vânzători! Crăişoru' s-a ridicat ca să- 
i scape de robie, şi ei, nevolnicii, turbaţii, să-l 
vândă!!! Da’ dac-or fi numa’ vorbe? 

— Ştii ce, Achime? Eşti mai tânăr şi afară de asta 
cunoşti locurile, ai mai fost prin părţile acelea. Ştii 
unde-i Albacu'. la calu' meu şi porneşte-o într- 
acolo! Poate ajungi să stai de vorbă cu vreunu' 
care să-i fie apropiat Crăişorului, ori chiar vreun 
neam de-al lui. Poate că îi găseşti pe pruncu' lui ăla 
mai mic, pe Luca. Spune-i lui! Trebuie înştiinţat 
Crăişoru', ca să ştie şi să se păzească. Să ştie că s- 
ar putea ivi şi vânzători, bătu-i-ar ciuma! Dacă era 
pruncu' ăla mare al Crăişorului, lon, era bine, da’ 
am auzit că l-or prins. 

— Da' dacă mă-ntreabă careva ce caut eu prin 
părţile alea, aşa, fără treabă, şi mă pun la cazne? 
Domnii nu ştiu multe! Aţi văzut! Aşa fără nicio 
treabă, mă tem! 

— Hai cu mine la Giurgiu, ăla din Bulzeşti, că văd 
că mai are doniţe! Imprumuţi câteva. Nu iei multe, 
una ori două, ca să fie, că trebuie să mâi, nu joacă! 
Dacă te întreabă careva spui că ai avut mai multe 
da' le-ai vândut. Astea pe care le iei, să nu cumva 

să te puie dracu’ să le vinzi şi să rămâi fără! Dacă 
te întreabă careva de-s de vânzare, cere mult, de 
cinci-şase ori cât fac! Cu doniţele nu se mai leagă 
nimeni de tine! Îi bine? Mergi? 

— Merg, baciu' loane. Hai, că până în seară aş 
vrea să fiu trecut de Brad. Am să umblu şi noaptea, 
fără pic de zăbavă. 

Lui Pătruţ parcă i se mai uşură sufletul la cele 
auzite. Odată Crăişorul prevenit, va şti el ce să 
facă. Cum s-ar fi dus şi el cu Achim acesta, să-i 
spuie unde s-ar putea ascunde cel mai bine. La ei, 
în adăpost. Nicăieri n-ar fi fost mai bine. Dar nu 
putea să ia singur o astfel de hotărâre. Îi venea să-l 
strângă în braţe, să-l sărute, să-i mulţumească 
tânărului acela necunoscut, lui Achim, că se 
hotărâse să facă drumul primejdios şi să-l prevină 
pe Crăişor. Îi venea să joace de bucurie. „Doar n-o 
fi pe-a domnilor! Vine ea şi primăvara şi-or vedea 
ei!” îşi spuse mulţumit. 

Liniştit, se îndreptă spre un grup de femei care 
întinseseră pe ştergare curate bruşi de brânză de 
vacă, turtiţe de unt, ouă şi câte mai aveau de 
vânzare. Se înveseli când dădu de un chip 
cunoscut. Era Creştina, sora lui Săndruţ, din 
Căzăneşti. Fata îi făcu semn. Băiatul se apropie. 

— Am să-ţi spun ceva, Pătruţule! Aşteaptă o 
ţâră! Nană Rozalie, i se adresă unei femei mai în 
vârstă, ce şedea alături, te rog să te uiţi şi la astea 
ale mele. Dacă întreabă cineva poţi să şi vinzi; nu 
stau mult! 

— Du-te, fată, îi spuse femeia fără să se mire, 

când o văzu că-l apucă de mână pe flăcăiaş. „Ce-a 
găsit la pruncu' ăsta?” se întrebă. „Încă nu-i 
împlinit. Da' mintea fetelor...”. 

Fata-l trase sub dudul ce se găsea în mijlocul 
pieţii. Băiatul o urmă supus. 

— Spune-mi unde-i? îl luă fără niciun fel de 
introducere Creştina. Ştii unde-i! E pe aicea, pe 
aproape! Tare aş vrea să-l văd! E frătiuţu' meu şi 
altu' nu mai am! Nu l-am văzut niciodată! Hai, nu fi 
rău! Spune-mi! 

— Da’ nu ţi-am spus că nici nu-l cunosc?! se 
prefăcu mirat băiatul. 

— De spus mi-ai spus, da' şi minciuna-i o vorbă! 
Pe mine să nu mă minţeşti că te cunosc după ochi! 
Nu fi rău! Te rog! îl imploră fata. 

— Creştină, pentru binele tău, pentru binele lui, 
al băciuţului Săndruţ, nu stărui! Când o veni 
vremea, ai să le ştii pe toate! Acuma nu se poate! 
De-aş şti că mi-ar pune gâdea capu' pe butuc, cum 
am văzut, nu-ţi pot spune! Gata! Poţi să te 
amărăşti pe mine, poţi să crezi ce vrei, da' nu pot! 
N-am voie! E o taină care nu-i a mea! 

— Măcar atâta: e sănătos? Nu-l paşte nicio 
primejdie? Măcar atâta spune-mi! îl rugă fata când 
văzu că altceva tot nu va putea scoate de la el. 

— E sănătos, şi acolo unde-i, nici pasărea cerului 
nu-l poate ajunge şi nici şarpele de sub pământ! 
Mai multe nu mă-ntreba că-i degeaba! 

— Da’ cum îi? Seamănă cu băciuţu' Todoruţ, fie 
iertat? 

— Pe băciuţu Todoruţ nu l-am cunoscut. Poate l- 

oi fi văzut pe acolo, pe la Deva, da’ n-am ştiut 
care-i. Au fost mulţi atuncea când le-or tăiat capu’. 

— Ai fost şi tu acolo, te-ai bătut? îl privi cu 
admiraţie fata. 

— D-apoi cum crezi? Să nu crezi că mă laud! Da' 
am fost! M-ai întrebat de băciuţu' Săndruţ, cum îi. 
li ca un Făt-Frumos. Imbrăcat domneşte pare că-i 
împăratu'! 

— Cum, îmbrăcat domneşte?! Aşa se poartă?! 

— Imbrăcat, neîmbrăcat, prea vrei să le ştii pe 
toate! Nu mă mai ispiti că şi aşa ţi-am spus prea 
multe! Lui baciu' Toma să nu-i spui nimica, auzi? 
Dacă îi spui, n-ai să mai auzi vorbă din gura mea! 
Cât trăiesc nu-ţi mai vorbesc! Auzi? o ameninţă. 

— Nu-i spun! Uite, mă jur dacă vrei! Da' ştii ce- 
am să te mai rog? Da' să-mi făgăduieşti! 
Făgăduieşti? 

— Intâi să aud, să văd despre ce-i vorba! Altfel 
nu se poate! Poate că-mi ceri Luna, ori vreo stea, 
cum aş putea făgădui dinainte?! 

— Eşti un prost! îi scăpă fetei şi în aceeaşi clipă îi 
şi păru rău de ceea ce rostise. lartă-mă, Pătruţule! 
lartă-mă! Gura, bat-o vina! Te rog! îl prinse de 
mână când văzu că vrea să plece. 

— Hai, spune ce-ai de spus, că n-am vreme! îi 
răspunse flăcăiaşul bosumflat. 

— Pătruţule! îi spuse cu voce alintată, cântată 
parcă. Uită-te în ochii mei ca să văd dacă mai eşti 
amărât! 

Flăcăiaşul îşi ridică privirea şi izbucni în hohote. 

— Ce râs te-a găsit?! se miră fata. 

— Eşti urâtă! Asta-i! De-aceea râd! 

— Şi tu eşti prost, să ştii! se mânie iar fata. 

— Ehei, prostia trece, cu vremea, da’ urâţenia... 
ha, ha, ha! izbucni iar Pătruţ. Am să-i spun că are o 
soră urâtă! 

— Mândreţea, pământului! Râde ciob de oală 
spartă! Da' să ştii că nici nu-mi pasă! Auzi? Nici nu- 
mi pasă de tine! 

— Atuncea, sănătate bună! rosti Pătruţ şi făcu 
câţiva paşi. 

— Stai, Pătruţule! Stai! Tu nu înţelegi de glumă?! 
Hai să gătăm cu joaca! începu fata, prinzându-l de 
mână. Ştii ce te rog? Eu am să vin de-acuma în 
fiecare vinere la piaţă. Poţi să vii şi tu şi să-mi mai 
dai veşti despre băciuţu' Săndruţ?, 

Vocea fetei parcă implora, atât era de dulce. 

— Dacă nu în fiecare vinere, de câte ori oi putea 
am să vin. Da’ să ştii, nu eşti urâtă! Am vrut numai 
să te amărăsc! 

— Făgăduieşti? 

— Făgăduiesc! rosti ca pe un jurământ, Pătruţ. 

Chipul fetei se însenină. Se despărţiră. 

A doua zi era târg la Hălmagiu. Pătruţ se hotărî s- 
o ia într-acolo şi să mai afle noutăţi, înainte de a se 
înapoia la adăpost. Fluieraşe mai avea, avea şi 
ceva bănuţi ca să-şi poată plăti un culcuş de-o 
noapte şi o porni. Îşi făcuse socoteala că până a 
însera va fi acolo. 

Ca orice veste rea, vestea despre prinderea 
Crăişorului ajunse la Hălmagiu înainte de a ajunge 
el. Intră într-o cârciumă şi tocmai vroia să-l roage 


SEES SSC 


OOOOUUOULLULU 
pe cârciumar să-i facă rost de un culcuş, măcar şi 
în grajd, când urechea-i deprinsă să recepţioneze 
orice şoaptă prinse următorul dialog: 

— Dacă-ţi spun! Ce-aş câştiga dac-aş minţi? 

— Cum?! Nu se poate! 

— Vânzare, frate Precup! Vânzare! 

— Şi cine şi-a băgat sufletu' în focu’ iadului 
pentru galbenii împăratului? 

— Pe Cristea Nicula l-ai cunoscut? 

— Dară! Da' nu poate fi aşa! Cristea ăsta era văr, 
văr drept cu Crăişoru'! 

— Parcă n-ai şti cum e vorba? „Strigoiu' întâi din 
neam mâncă!” Asta-i, frate Todore! Măcar de-ar fi 
scăpat Cloşca. Aşa, toată nădejdea ne mai rămâne 
în Crişan, dacă, doamne fereşte, nu s-o găsi şi 
pentru el o iudă! 

— Şi unde-s? Ce-or făcut cu ei? 

— l-or pornit cătră Bălgrad, să-i judece domnii, 
ăia mari! 

Lui Pătruţ nu-i trebui mai mult ca să priceapă. 
Simţi o durere, aproape să i se oprească 
răsuflarea. Nu era timp de pierdut. leşi din 
cârciumă şi o porni cu pas întins spre adăpost. Nici 
nu-şi încetini mersul când ajunse în drumul mare, 
deşi văzu că se apropia o patrulă călare. Ştia că n- 
au ce-i face. Trebuia să-i vestească pe ceilalţi. 
Nădăjduia că Săndruţ, în care credea ca într-un 
semizeu, Săndruţ, cu atâta învăţătură, va născoci 
ceva, va găsi un mijloc oarecare ca să-i scoată din 
prinsoare, să-i salveze. Dar pentru aceasta trebuia 
să ajungă în cel mai scurt timp la adăpost. N-avea 

un minut de pierdut. Toată noaptea orbecăi prin 
păduri şi coclauri şi abia spre ziuă ajunse. Incercă 
să intre, dar nu fu chip. Intrarea era blocată şi 
oamenii încă nu se sculaseră. Se apropie de 
ferestruica din tavan. Răsuflă uşurat când o văzu 
deschisă. Luă o piatră şi o aruncă. Aceasta căzu cu 
zgomot, trezindu-i pe adormiţi. 

Ca o lovitură de trăsnet căzu vestea în adăpost. 

— Crăişoru' prins?! Nu se poate! Cum?! se 
mirară. 

Cu răbdare, Pătruţ le povesti tot ce putuse afla. 

— Cristea Nicula?! se miră Luca. Tocmai el?! Da' 
erau neamuri apropiate! Mi se pare că era văr bun 
cu Crăişoru'! 

— Văr. Văr bun, confirmă şi Săndruţ. Nu o dată l- 
am văzut în preajma Crăişorului şi chiar îndeplinind 
nişte porunci de-ale acestuia şi ducându-le la capăt 
fără cusur! Câinele! 

— Ar trebui strâns de grumaz! exclamă Luca 
indignat. 

— Pentru asta avem destulă vreme, Luca! Mai 
bine să ne gândim ce-i de făcut! Asta-i! propuse 
Sândruţ. Trebuie să chibzuim cum am putea să-l 
scoatem pe Crăişor din prinsoare! E cel dintâi lucru 
pe care trebuie să-l facem! 

— lo zic, plecam fiecare prin ţară, ridicam 
oameni şi pornim să scapam pe Crăişor! propuse 
lanoş. 

— E iarnă, lanoş! larnă. Oamenii sunt încă 
înspăimântați de câinoşenia domnilor. E greu să-i 
urneşti aşa, pe nepregătite, or, noi, trebuie să 
facem ceva ce nu îngăduie zăbavă! Astăzi, acuma 
să hotărâm ce-i de făcut! 

— Avem comoara, începu Serafim. Să-i 
cumpărăm pe paznici, să năimim haiduci, o mică 

oaste, destul de tare, care să poată să răzbească 
până la Bălgrad şi să-i scape! 

— Şi asta-i cu zăbavă, frate Serafim, răspunse 
Sândruţ. Ne trebuiesc florini. Aurul şi galbenii din 
comoară nu pot fi schimbaţi cu uşurinţă. Numai la 
Beci, la Buda, la Sibiu, la Bălgrad ori în alte târguri 
mari, şi asta cere timp! Până am reuşi să facem 
ceva i-ar şi judeca şi ucide! Altceva: nici să năimim, 
precum ai spus, o oaste atât de tare, atât de 
credincioasă, care să-i poată slobozi, n-ar mai fi 
vreme. Numai şiretenia vulpii şi nu tăria ursului i-ar 
mai putea scăpa. Vânătorul e încă prea tare şi 
capcana s-a închis. Cred că-s păziţi cu străşnicie. 
Ne trebuiesc florini, bani care circulă, dar nu văd 
de unde i-am putea lua chiar azi, dacă se poate. 
Niciun ceas de zăbavă! O mie cinci sute, o mie 
măcar! 

— Ce să faci numai cu atâta?! se miră Luca. 

— Mi-a venit un gând, trebuie să-l mai rumeg şi 
am să vă spun despre ce-i vorba. Dar fără florinii 
de care am vorbit nu putem face un pas. Nu sila, 
precum v-am mai spus, ci isteţimea îi mai poate 
scăpa! Pe amândoi trebuie să-i scăpăm! 

— Florini... florini... murmură pe gânduri Luca. 
Hmm! Până la două mii, poate şi mai mulţi... 
hmmm... la Caraci! Numai acolo putem găsi, se 
lumină la faţă. La şteampurile grofului Gyulai din 
Lunca, fostul tău stăpân. Numai acolo putem găsi 
câţi ne trebuie. Acolo, oricând ai căuta, câteva mii 
de florini nu lipsesc. Lucrează cu auru’. 

— Cunoşti şteampurile de acolo? Ştii cum am 

putea pune mâna pe florinii despre care ne-ai 
vorbit? 

— Are grofu’ acolo un sameş. Unu’ care-i ține 
socotelile. Un neamt. Willi îi zice. Omu’ dracului! 
Toată ziua-i cu corbaciu' în mână. A băgat spaima 
în bieţii oameni. Are pază de haiduci domneşti, e 
greu să putem face ceva. 

— Hmm! mormăi Săndruţ. Ceva tot trebuie să 
facem! Dar nu aşa, cu ochii legaţi! Pătruţule! Eşti 
tare ostenit? 

— Dacă-i vorba, pentru Crăişor, n-am hodină, 
băciuţ! Spune-mi numai ce am de făcut şi-s gata! 

— Ştii unde vine Caraciul? 

— Dacă-mi spune, dacă-mi arată cineva încotro 
s-o iau, îl găsesc! 

— || scot eu la cale, se oferi Luca. Cunosc 
drumu’. 

— Bine, spuse Săndruţ. Te faci că te-ai rătăcit, 
găseşti tu ceva să minți, mai încerci şi cu fluierițele 
tale, şi iscodeşti cum sunt aşezările de acolo, unde 
dorm lucrătorii, unde păzesc haiducii, câţi sunt, 
cum sunt înarmaţi, şi tot ce poţi vedea şi auzi. Vezi 
cam cum s-ar putea intra la cămările sameşului şi 
cam unde ar ţine florinii. Ce zici? Ai putea face şi 
trebuşoara asta? Nu eşti prea obosit? 

— Pot, băciuţ! Mă şi duc! exclamă băiatul ridicân- 
du-şi traista. 

— Nu aşa, Pătruţule! îl opri Săndruţ. Mai întâi 
mănâncă ceva! Abia ai picat de la drum, şi încă ce 
drum! Ai putea fi până seara înapoi cu toate ştirile? 


Ce zici? 


LIDDDODOOLOCOLOLOLUL 

— Nu-i departe de aici, interveni Luca. În două 
ceasuri ar ajunge, dacă nu se rătăceşte, da’ am să- 
| duc eu până la un loc, de unde n-are cum să mai 
piardă drumu'. 

— Atuncea-i bine. Mergi cu Pătruţ până unde 
crezi, Luca. Noi ne-om mai sfătui ce avem de făcut 
şi-ţi spunem şi ţie când te vei întoarce. Mai 
gândeşte-te şi tu, poate că-ţi trece ceva prin cap. 

— De mâncat mănânc din mers, băciuţ, spuse 
Pătruţ, îndreptându-se spre ieşire, două ceasuri 
dus, două întors, alte două ca să bag de seamă ce 
şi cum, n-am vreme de zăbovit! E zi de iarnă, 
scurtă! 

Flăcăiaşul se îndreptă spre ieşire urmat de Luca. 

— lanoş, i se adresă Săndruţ acestuia în 
maghiară. Vino te rog aici, să punem ţara la cale! 

— Ce propui? întrebă acesta după ce se apropie. 
Ce putem face? 

— Arată-mi mâinile! 

lanoş i le întinse mirat. 

Săndruţ începu să i le cerceteze amănunţit. Le 
pipăi, le întoarse pe o parte şi pe alta, iar le pipăi, 
spre mirarea tuturor. 

— Hmm! Dacă ţi-ai tăia şi curăța mai bine 
unghiile, ar merge! Bătăturile s-au muiat, s-au mai 
spălat, nu s-ar prea băga de seamă. Şi, la urma 
urmei, ca un veritabil nobil, vei purta mănuşi! 

— Ce ai?! Nu ti-i bine, Săndruţule?! se miră 
lanoş. Ce nobil?! 

— Lasă că-ţi spun. Altceva să te mai întreb: ai 
putea vorbi limba maghiară aşa, mai ales, mai 

domneşte? 

— Asta pot, dacă mă controlez, dacă-s atent. 
Numai dacă m-aş mânia poate că aş mai scăpa-o 
pe ţărăneşte. 

— Ei bine, n-ai voie să te mânii! Ori dacă nu poţi 
altfel, când eşti mânios, să-ţi muşti limba! Să taci! 
Dar mai bine, să nu te mânii! 

— Dar nu pricep nimic! se miră lanoş. Ce plan ai? 
Ce ţi-ai pus în gând?! Întâi îmi ghiceşti în palmă, 
apoi mă faci nobil, apoi mă obligi să vorbesc 
domneşte, zău dacă mai înţeleg ceva?! 

— Pentru o vreme ai să fii nobil. N-ai încotro! Vei 
fi contele Arpad de Oroshaza, trimis special 
imperial cu însărcinări secrete; vei fi însoţit de 
baronul von Waldemar Sheer. 

— Ăsta cine-o mai fi?! se miră lanoş. 

— Asta voi fi chiar eu în persoană! râse Săndruţ. 
Cunosc foarte bine germana, ca şi maghiara 
dealtminteri, aşa că nu mi-e teamă că m-aş face de 
ruşine într-un salon nobiliar. Dar, să mai aşteptăm, 
domnule conte, până vine si Luca. Atunci 
definitivăm planul. Depinde şi de rezultatul pe care 
ni-l va aduce pruncul, Pătruţ. Fără florini nu ne 
putem mişca şi s-a isprăvit cu „domnia” noastră, 
lanoş. 

— Acum parcă am priceput ceva, domnule baron, 
râse lanoş. 

Ceilalţi asistau miraţi la scenă nepricepând ce-şi 
vorbesc cu atâta aprindere cei doi. Nu înțelegeau 
nici rostul cercetării cu atâta amănunţime a 
mâinilor lui lanoş. 

— Ce-i? Ce puneţi la cale? se mirară. 

— Să aşteptăm să vie şi Luca şi am să vă spun 
ce-am născocit. V-am spus încă de la început că 
numai cu şiretenia vom izbuti să-i scăpăm din 
prinsoare pe Crăişor şi pe baciu’ Cloşca. Cu 
puterea nu facem nimic! V-aţi mai gândit la ceva? 
Poate că aveţi un plan mai bun? 

— Atunci să-l aşteptăm pe Luca şi vedem ce-i de 
făcut, propuse Pătru. Ne spui ce plan ai tu şi dacă 
vom găsi altceva mai bun, ori te-om putea ajuta în 
ceea ce-ai născocit, cu atâta mai bine. 

Cele câteva ore de aşteptare trecură încet, 
chinuitor de încet, pentru locuitorii adăpostului, 
care erau nerăbdători să afle ce pusese Săndruț la 
cale. Aveau însă credinţa că, având atâta 
învăţătură, cunoscând lumea şi în alt fel de cum o 
cunoscuseră ei, nu putea fi decât ceva important. 

Mai erau două ceasuri până la amiază când se 
înfăţişă Luca, spunând. 

— La ceasu' ăsta pruncu' trebuie c-a ajuns şi 
iscodeşte. lIsteţ pruncu'! Şi nici nu se teme, 
afurisitu'! 

— Dac-ai venit, să ne aşezăm şi să vedeţi ce-am 
pus la cale. Nu putem merge să-l scăpăm pe 
Crăişor, cu toţii. Cu sila tot n-am putea face nimic, 
că suntem prea puţini. Voi merge eu cu lanoş, care 
ştim a vorbi şi altă limbă decât cea românească, şi 
ne mai trebuie unul, în chip de slugă. Pentru că 
niciunul din voi nu ştie nemţeşte ori ungureşte, 
sluga aceasta trebuie să fie mută. Adică s-o facă 
pe mutul. Ne vom înţelege cu ea numai prin semne 

şi nu vom vorbi în limba noastră decât atunci când 
suntem siguri că nu iscodesc urechi străine. Ne 
trebuie un om care să-şi ia de bună voie acest 
canon al muţeniei, dar şi destul de priceput ca să 
ne poată înţelege ce-i poruncim şi să nu ne încurce 
la o adică. Ori poate că este vreunul din voi care o 
rupe oarecum nemţeşte sau ungureşte? întrebă 
Săndruţ. 

— Eu, de înţeles, înţeleg. Orice s-ar vorbi 
ungureşte înţeleg, da' de vorbit, ca bâta, tare greu. 
Am lucrat vreo doi ani la grofu’ din Ilia. Avea multe 
slugi care vorbeau ungureşte şi am prins, numai că 
de vorbit, cum am spus, nu pot, zise Luca. 

— Atunci e bine! se bucură Săndruţ. Ne vei fi 
slugă plecată şi credincioasă, nouă, domnului 
conte Arpad de Oroshaza, de faţă, îl arătă pe lanoş, 
şi mie, domnul baron von Sheer. Slugă 
credincioasă! Ai priceput? 

— Ce să pricep?! Ce baron?! Ce conte?! Vorbeşte 
ca oamenii, Săndruţule, nu în parabole! 

— Noi doi, eu şi cu lanoş, pentru că ştim bine 
ungureşte, eu ştiu tot aşa de bine şi nemţeşte, vom 
fi stăpânii. Tu ne vei însoţi în chip de slugă. N-ai 
voie să vorbeşti; numai când ştii bine că nu ne 
aude altcineva. Încolo, faci ce-ţi poruncim! Ai 
înţeles acuma? 

— Nu mă ştiu aşa greu de cap, da' parcă tot nu 
aşa cum ar trebui, spuse Luca. 

— Ascultaţi care e planul meu, continuă Săndruţ. 
Noi doi, însoţiţi de Luca, ne îndreptăm în cel mai 
scurt timp spre Bălgrad. Ajunşi acolo, vom vedea 

ce se poate face. Nu poţi şti dinainte ce are să fie. 
Principalul e ca să nu zăbovim şi în cel mai scurt 
timp să fim acolo. Aşa cum arătăm, adică cu 
înfăţişarea de acuma, n-am putea ajunge nici până 
la Deva ori nici măcar până la Brad, şi ar şi pune 
mâna domnii pe noi. De aceea, trebuie să ne 
schimbăm atât numele cât şi înfăţişarea. M-am 
înţeles cu lanoş. El va fi conte ungur, eu voi fi 
baron neamţ, şi Luca, odată ce spune că poate să 
ne înţeleagă, chiar dacă nu poate vorbi, va fi sluga 
noastră mută. Pentru asta ne trebuiesc însă florini. 
Pe aceia îi vom lua de la şteampurile de la Caraci. 
Ne trebuiesc haine, după rang, şi cai. Cai frumoşi, 
domneşti, nu mârţoage! Ne trebuie şi unul de 
povară, dar şi acesta bun. Ce haine vom putea găsi 
la Caraci încă nu ştiu, dar până la Deva vom ajunge 
cumva, vedem noi. Acolo, căutăm un croitor bun, 
care, cu bani tot atât de buni, să ne îmbrace. Asta-i 
deocamdată. Caii tot de la Caraci îi vom lua, dar în 
primul târg îi vom schimba cu alţii, ca nu cumva să 
dăm nas în nas cu Gyulai, fostul meu stăpân, şi să-i 
recunoască. Cine ştie? Auzind de prinderea 
Crăişorului, spre Bălgrad se vor îndrepta mulţi 
nobili, ori să fie de faţă la judecarea Crăişorului, ori 
ca să vadă cum îl căznesc. Că de judecat au să-l 
judece, fără îndoială, şi dacă nu reuşim să-l 
scoatem din prinsoare, negreşit că-l vor duce pe 
podina caznelor să-l dea morţii. Ne vom întâlni cu 
multe cunoştinţe vechi, nobili cu care ne-am 
măsurat în luptă, şi nu trebuie să lăsăm nimic 
nechibzuit, dacă vrem să nu fim recunoscuţi, prinşi 

şi închişi. Acuma, să deschidem cămara comorii ca 
să fiţi de faţă la ceea ce am să iau de acolo. Nici 
aurul, nici galbenii, deocamdată, nu le putem 
folosi. Numai pietrele scumpe, cele pe care le-aţi 
văzut în cutiuţa aceea, ne pot fi de oarecare folos. 
Cu preţul lor se pot cumpăra multe, chiar şi 
credinţa în măritul împărat şi în puterea domnilor. 
Ce ziceţi de planul pe care l-am gândit? E bun, ori i- 
a trecut cuiva prin cap altceva mai bun decât am 
gândit eu? întrebă. 

— E bun! E bun! aprobară toţi. Să vă ajute 
Dumnezeu să-l scăpaţi pe Crăişor, şi aici să-l 
aduceţi, aici, nu în altă parte! 

— Asta de bună seamă, spuse Luca, bucuros că 
era unul din cei trei aleşi. Numai, fraţilor, comoara 
Crăişorului şi ochii! Aţi auzit? 

— D-apoi, cum credeai? Numai să-l aduceţi 
sănătos! răspunse Serafim. 

Deschiseră uşa secretă, aprinseră două făclii şi 
intrară. Săndruţ manevră cele două rozete şi 
capacul se deschise. Nu mai încercase nimeni să 
deschidă sipetul de atunci, de când dăduseră peste 
comoară. Săândruţ luă caseta de fildeş şi o 
deschise. Alese cinci diamante, pe cele mai mari, şi 
le aşeză deoparte. Pereţii încăperii se umplură de 
pete de lumină în toate culorile curcubeului. 

— Cinci. Cinci am ales, pe cele mai scumpe. 
Vedeţi bobiţa asta de lumină? întrebă Săndruţ, 
ridicând la înălţimea ochilor un diamant mai mare 
ca oul de porumbel. Preţuieşte cât două moşii 
mari, poate mai mult. Nu se poate ca o asemenea 

avuţie să nu cumpere pe vreunul din paznicii 
Crăişorului. Numai cu o pietricică din asta poţi trăi 
fără griji o viaţă întreagă, cu familie cu tot. Cinci 
am luat. Viaţa Crăişorului e de nepreţuit! Dacă nu 
vom putea face nimic nici cu ele, le aducem înapoi, 
aşa cum le-am luat. Cei care rămâneţi, cum v-a 
spus şi Luca, comoara şi ochii! Cu aurul şi bogăţiile 
de aici, cum vă spuneam, vom ridica o oaste mare, 
bine întocmită, o oaste a noastră, a robilor! 

Aşeză nestematele într-o punguţă verde de 
safian, pe care o scoase din taşca lui de piele. Tot 
din taşcă scoase nişte hârtii, erau nişte coli cu 
antetul cancelariei imperiale, gata parafate. Le 
lipsea doar textul şi semnătura. Intrară iar în 
peşteră după ce închiseră totul la loc, şi, dintr-o 
buturugă retezată, Săndruţ îşi improviză o masă. 
Scoase tot din geantă şi un penar, încercă câteva 
pene pe unghie, o alese pe cea care i se păru mai 
potrivită, o mai ascuţi cu briceagul, o mai netezi, 
şi, pe o hârtie obişnuită, începu să scrie. Era 
mulţumit. Încercă în câteva rânduri o semnătură 
întortocheată a unuia din potentaţii imperiului, 
convingându-se că e destul de reuşită, şi abia 
atunci se apucă să caligrafieze textele pe cele 
două file parafate. După ce le semnă, îi întinse una 
lui lanoş. 

— Domnule conte, această hârtie preţuieşte aur! 
Eşti, ca şi mine dealtminteri, vorbi el ungureşte, 
împuternicit imperial, cu însărcinări secrete, pentru 
întreaga Transilvanie, pe un termen nelimitat. Dar 
de aceste hârtii nu ne vom folosi decât la mare 

nevoie. Măcar că le-am întocmit aşa cum trebuie, 
cine ştie, poate am putea da de vreun slujbaş mai 
cârcotaş, mai bănuitor, şi ar fi păcat să picăm în 
mâna domnilor înainte de a fi făcut tot ce se poate 
face pentru izbăvirea Crăişorului. 

Tare greu îi fu lui Săndruţ să se despartă de 
credinciosu-i iatagan. Era o armă rară, dar 
anacronică, care nu putea fi purtată cu un 
asemenea prilej fără a da de bănuit. Cercetă la 
rând toate săbiile ortacilor şi le alese pe cele mai 
bune, două, mai modeste, fără prea multe 
podoabe, dar cu ascuţişul ager, care nu băteau la 
ochi. Una pentru el şi una pentru lanoş. Îşi aleseră 
cele mai bune pistoale şi junghere şi le împărţiră 
între ei, neuitând să-l înarmeze corespunzător şi pe 
Luca, dar fără sabie. Ca slugă n-avea dreptul să 
poarte asemenea armă. Când pregătirile fură gata, 
apăru şi Pătruţ cu veştile. 

— Cum îi, Pătruţule? îl întrebară. 

— Şteampurile sunt păzite de şapte haiduci 
domneşti, din care unu' e mai marele lor. Dorm 
într-o cămăruţă, lângă poartă, numai câte doi 
făcând de caraulă. Slugile şi lucrătorii dorm în nişte 
căsoaie lungi da’ nu e prea greu să fie înţepenite 
uşile pe dinafară, şi speriaţi de unul din noi, să nu 
încerce să iese vreunul. Cred că nici n-ar face-o. S- 
ar bucura mai degrabă dacă s-ar găsi cineva să-l 
mai scuture pe sameş, să-l mai îmblânzească. Are 
mână liberă de la grof şi-şi face de cap! Îi închide, îi 
bate, îi căzneşte în fel şi chip pe bieţii oameni. 
Nimeni nu cutează să scoată o vorbă în faţa lui. 

Haiducii îi sunt credincioşi sameşului. Tot câini 
vânduți ca şi neamţu'. Da’ dacă ne furişăm, încetu' 
cu încetu', ca să nu prindă de veste cei doi care 
păzesc, pe ceilalţi îi putem lua din somn. Mai greu 
are să fie de intrat în cămările sameşului, că se 
închide noaptea cu şapte lacăte, da' am dibuit o 
ferestruică pe unde aş putea intra nebăgat în 
seamă şi v-aş deschide uşile, pe dinăuntru. M-a 
chemat sameşu' înăuntru ca să vadă ce-i cu mine. | 
s-a părut că ceva nu-i cum ar trebui. Negustori de 
fluieriţe nu se prea abat pe acolo. l-am spus că m- 
am rătăcit, că veneam dinspre llia, peste dealuri, 
că vreau să ajung la Baia. M-a ispitit că al cui sunt, 
de unde, şi câte şi mai câte. Uite aşa-mi bătea 
inima de frică, să nu puie să mă închidă! Mi-a 
poruncit să-mi iau traista şi să mă duc, unde-oi şti, 
da' să nu-mi mai calce picioru' pe-acolo! l-am 
mulţumit frumos şi, iacă-mă-s. 

— Grajduri are, sunt cai acolo? întrebă Săndruţ. 

— Câţi or fi nu ştiu, că n-am putut să mă bag 
până acolo, da’ vreo şase-şapte trebuie să fie, 
după cum am văzut eu că-i grajdu' de mare. Doua 
slugi scoteau gunoiu', şi pentru un cal, ori doi, n-ar 
trebui atâta. 

— Bine, Pătruţule! Hodineşte-te vreo două-trei 
ceasuri, că trebuie să plecăm cu vreun ceas înainte 
de a însera, ca să ne putem apropia cât mai mult 
pe lumină, să nu orbecăim noaptea prin pădure. Să 
mai facem şi noi ce se mai poate face până 
atuncea. La Caraci mergem cu toţii! Să ne 

Băiatul, mort de oboseală după atâta drum şi 
noapte nedormită, cum se întinse în aşternut, cum 
adormi. Ceilalţi pregătiră ce le trebuia pentru 
atacul de noapte. Mai stabiliră ca cei care vor 
rămâne să nu facă altceva decât să continue 
vânatul, fără a încerca să părăsească locul. Numai 
Pătruţ, flăcăiandrul, să mai dea ocol satelor şi 
târgurilor, pentru a le aduce veşti. 

Şerpeşte se târâră Săndruţ şi Luca până lângă 
cele două caraule, pe jumătate adormite. Nu se 
auziră decât câteva izbituri seci, mute, şi oamenii 
se şi pomeniră legaţi şi cu gurile înfundate. Nu-i 
uciseră. Aşa se înţeleseseră încă de la început, de 
la plecare, ca să evite omorurile. lanoş şi cu 
Serafim îi luară din culcuş, aproape fără zgomot, 
pe cei cinci haiduci domneşti ce dormeau fără grijă 
în cămăruţa corpului de gardă. lovuţ şi cu Pătru 
blocară uşa căsoaiei în care dormeau slugile şi 
lucrătorii de la şteampuri, ameninţându-i că dacă 
mişcă vreunul, sau face zgomot, încercând să-l 
alarmeze fără de vreme pe sameş, nu scapă 
teafăr. Oamenii erau însă departe de a se sinchisi 
de soarta ce-l aştepta pe sameş şi le şoptiră că-şi 
pot vedea de treabă, că ei nici n-au văzut, nici n-au 
auzit. Pătruţ ieşi din umbră şi se apropie de 
Săndruţ. Noaptea nu era prea întunecoasă, aşa că-i 
putu deosebi fără greş silueta. 

— Băciuţ! Hai să-ţi arăt pe unde vreau să intru, îi 
spuse trăgându-l de mânecă. 

II conduse în spatele casei locuite de sameş şi-i 
arătă o ferestruică îngustă, prin care nu s-ar fi 

putut strecura un om în toată firea. Poate că de 
aceea nu era nici oblonită, nici zăbrelită, iar un colţ 
al geamului lipsea. Se apropiară şi ceilalţi, 
rămânând numai Pătruţ de strajă, pentru orice 
eventualitate, la uşa căsoaiei trudnicilor, unde 
nimeni nu mai dormea, dar nici zgomote nu se 
auzeau. 

Săndruţ îi ajută flăcăiandrului să se ridice până la 
înălţimea necesară. Pătruţ introduse mâna prin 
spărtura geamului, dibuind zăvorul. Il trase încet, 
ferindu-se să facă cel mai mic zgomot. Cu un uşor 
scârţâit, ferestruica se deschise. 

— Umblă mereuaş, Pătruţule! Mereuaş, îi mai 
şopti Luca, ce se găsea în apropiere. 

Pătruţ pătrunse într-un fel de cămară care era 
încărcată cu tot felul de bunătăţi. Trăia bine 
neamţul. Pe dibuite, ca să nu cumva să răstoarne 
ceva, ajunse la uşă. Nu era încuiată. O deschise 
încet şi pătrunse într-un fel de coridor, nu prea lat, 
dar nu vedea nimic. Pipăi pe lângă pereţi, atinse o 
uşă interioară şi tresări speriat. Un zgomot îl făcu 
să-i salte inima, speriată. Ascultă. Erau sforăiturile 
sameşului ce dormea fără griji. Trecu mai departe. 
Acum se putea orienta. Ştia că va mai da de o uşă 
şi mai încolo, la vreo trei paşi, uşa de la intrare. O 
uşă dublă, solidă, cu zăvoare tari de fier. Trase 
încet. Se auzi un scârţâit. Ciuli urechile. Sforăiturile 
sameşului încetară. Auzi parcă şi nişte paşi târşiţi. 
Prima uşă era deschisă. Dibuia pe întuneric şi nu 
reuşea să dea de zăvorul celeilalte. Deodată, 
coridorul se lumină. Intr-un cămeşoi lung, cu o 

scufie caraghioasă pe cap, cu un sfeşnic cu 
lumânarea aprinsă, apăru sameşul. Câteva clipe, 
Pătruţ rămase înţepenit. 

— Care eşti, tâlharule?! Cum ai ajuns aici?! se 
răsti sameşul. 

La lumina palidă a lumânării, zăvorul îi apăru 
clar. Trase. Deschise uşa în două canaturi şi sări 
afară. În acelaşi timp, cinci oameni, în frunte cu 
Săndruţ, pătrunseră în coridor. 

— Hoţii! Hoţii! strigă cât putu sameşul şi se 
repezi în încăperea de unde ieşise, trântind uşa 
după el. N-apucă să-i pună însă zăvorul, că aceasta 
se deschise şi oamenii apărură în prag. Sameşul se 
repezi la o măsuţă de lângă pat, apucând un pistol 
pe care-l pusese să-l aibă la îndemână. 

— Să nu mişti că-ţi găuresc scăfârlia! porunci 
Săndruţ în germană. 

Sameşul dădu drumul pistolului la loc şi se 
întoarse speriat. 

— Aşa, frumuşelule, că era păcat să-ţi găuresc 
bunătate de scufie! Pfui! Are şi ciucure! 

— Cine sunteți? întrebă sameşul cu glas 
tremurat. 

— Săndruţu' Tomii! răspunse scurt acesta. 

— N-am auzit, domnule, ce nume e acesta?! 

— Dacă n-ai auzit ai să mai auzi, domnule, îi 
răspunse Săndruţ, de data aceasta româneşte. 

— Ce vreţi? Ce căutaţi, tâlharilor?! Scol haiducii 
şi vă leg pe toţi! 

— Ne-am îngrijit noi de trebuşoara aceasta, 
domnule. l-am legat pe toţi, aşa că ar fi bine să fii 

cuminte, să te aşezi, şi să stăm de vorbă 
omeneşte. Hai! Şezi, nu mai tremura, că nu-ți 
facem nimic! 

Neamţul se aşeză şovăitor pe marginea patului. 
De frică abia se mai ţinea pe picioare. 

— Aşa, frumuşelule! Cuminte! spuse Săndruţ, 
luând pistolul de pe masă şi trecându-şi-l după 
curea. Hai să stăm de vorbă. Unde ţii florinii? 

— N-am florini. De unde să am?! Sunt şi eu un 
slujitor supus al Măriei Sale groful. Nu-s ai mei! 

— Eu nu te întreb ce eşti, te-am întrebat unde ţii 
florinii! 

— Nu ştiu... N-am... 

— Luca, dă-mi te rog corbaciul ăla din cui. Dacă 
nu ştie cum îi e gustul, şi de bună seamă nu ştie, 
că l-a încercat numai pe pielea altora, am să-l fac 
să ştie! 

Luca îi întinse biciul. Săndruţ îl răsuci, aerul tăiat 
şuieră, şi pe obrazul sameşului rămase o dâră 
sângerie. 

— Spun! Spun! strigă neamţul, deschizând 
sertarul mesei, de unde scoase o legătură de chei. 

O luă târşindu-şi papucii spre uşă, ieşi, urmat 
îndeaproape de ceilalţi, pe coridor, şi descuie uşa 
alăturată. lIntrară în încăperea care-i servea de 
birou. 

— Nu mă nenorociţi, domnilor! se rugă sameşul. 
Mă omoară Măria Sa! 

— N-ar strica! Un câine mai puţin! răspunse 
Săndruţ, smulgându-i cheile. 

Se apropie de o ladă solidă, ferecată cu mult fier, 

şi încercă câteva chei până o găsi pe cea potrivită. 
Când ridică capacul, într-un compartiment, adunaţi 
fişicuri, o grămadă de florini. 

— Câţi sunt? întrebă Săndruţ. Nu prea am vreme 
să-i număr. 

— Patru mii opt sute, domnule, dar nu sunt ai 
mei! 

— E mai mult decât mă aşteptam! Un adevărat 
dar ceresc, spuse liniştit Săndruţ. Luca, ţine traista. 

În câteva minute, florinii se odihneau în traista 
vărgată a lui Luca. 

— la să mai vedem ce mai putem găsi pe aici, 
căutaţi, fraţilor. Haine mai bune, pistoale, săbii, 
junghere, orice credeţi de cuviinţă că nu ne-ar 
prisosi. 

Willi acesta, sameşul, era un nobil scăpătat 
styrian, şi se angajase în slujba grofului. Prinsese 
osânză, dacă nu la propriu, pentru că nu da încă 
semne de obezitate, la figurat. Hainele pe care le 
găsiră erau peste aşteptări. Pentru început, 
Săndruţ considera că dăduse norocul peste ei. 
Alese câte socoti că-i trebuiau pentru el şi pentru 
lanoş, căută să găsească, şi găsi, ceva şi pentru 
Luca; un costum mai modest, uzat, care n-ar fi 
putut atrage nimănui atenţia, pentru că nu erau 
puţini nobilii care-şi îmbrăcau slugile de casă cu 
hainele pe care nu le mai purtau. 

— Le băgaţi pe toate într-un sac! spuse Săndruţ. 
Dacă le vindem scoatem şi pe ele câţiva florini, 
minţi, pentru ca sameşul să nu-şi dea seama că 
intenționau să se folosească de haine măcar până 

la primul târg unde s-ar fi putut înţoli după pofta 
inimii şi după rangurile indicate în zapisele 
măsluite. 

Pătru apăru cu trei cufere cu burduf, de piele, 
cam uzate pe la colţuri, din acele pe care le poartă 
nobilii călări în deplasările lor, când nu folosesc 
trăsura. Săndruţ alese şi două din acestea. Se 
gândi că nişte nobili, călătorind fără bagaje, ar da 
de bănuit. 

— Ne-ar trebui şi nişte cai, frumuşelule! 

— De unde să ştiu câţi sunteţi? căută se le afle 
sameşul numărul. 

— De fost, suntem destui! Tocmai câţi trebuie, 
frumuşelule! Cai să-mi spui câţi ai în grajd! Asta te- 
am întrebat! 

— N-am decât paisprezece, puteţi să căutaţi! 

— Dacă n-ai mai mulţi, ce să-ţi fac? De unde nu-i, 
nici Dumnezeu nu ia! Mi-ar fi trebuit vreo şaptezeci 
pentru voinicii mei, dar mai găsim şi în altă parte. 
Scoateţi caii, fraţilor, şi, la drum! Până dimineaţă 
să fim dincolo de Ilia. O luăm peste munte. Hai, că 
ne prinde ziua! 

Şi porunca aceasta era înşelătoare. Era sigur că 
sameşul îl va vesti pe grof şi că acesta nu va 
precupeţi nimic ca să le dea de urmă, să-i ajungă. 
În scurt timp, caii fură scoşi, dar şei n-aveau decât 
cinci. Erau mai multe de câte le trebuiau şi nici cu 
caii de prisos n-aveau ce face, temându-se să ţie 
aşa ceva în preajma adăpostului, dar trebuiau luaţi 
toţi, pentru a întârzia cât se poate mai mult 

Părăsiră curtea încăpătoare şi o luară, precum 
spuseseră, înspre llia. Ajunşi la o distanţă pe care o 
socoti Săndruţ îndestulătoare, se opriră la sfat. 

— Noi luăm patru cai. Pe cei mai buni; câte unul 
de fiecare şi unul de povară. Pe ceilalţi îi mânaţi 
cât de mult înspre llia, şi căutaţi să lăsaţi cât mai 
multe urme. Băgaţi-i prin locurile mai moi, ca să se 
cunoască. Pătruţule! Te-ai pricepe să ne ştergi 
urmele, măcar că nu vom lăsa atâtea? Vom căuta 
să alegem poteci pietroase. 

— Grija mea, băciuţ! N-au să poată cunoaşte 
nimica, rosti flăcăiaşul bucuros că se putea face 
folositor. 

— De aici ne despărţim, fraţilor. Îngrijiţi-vă de 
adăpost, să nu vă dea cumva de urmă, şi, 
comoara! Caii, după ce-i mai duceţi o vreme, 
lăsaţi-i slobozi. Deocamdată nu ne trebuiesc şi 
când ne-or trebui, vom cumpăra. Nici cu ăştia nu 
mergem prea departe. Trebuie să-i schimbăm! 

— Drum bun, fraţilor, le urară cei ce rămaseră, şi 
să veniţi cu Crăişoru'! Vă aşteptăm! 

Ocoliră Caraciul şi ieşiră la drumul mare. Prin 
Brad trecură ca nălucile. Până la Deva nu le lăsară 
cailor răgazul cât să-şi tragă sufletul. Când mijiră 
zorile, trăseseră la cel mai bun han, cerură cele 
mai bune camere, ca pentru nişte persoane nobile 
ce se aflau. 

Mâncară ceva şi începură sfatul. 

— Până aici ne-a mers cum ne-a mers, începu 
Săndruţ. Am mers numai noaptea. Ne trebuiesc 
alte haine, ca pentru adevăraţi nobili - ceea ce şi 
trebuie să fim pentru o bucată de vreme - alţi cai, 
într-un cuvânt, să ne schimbăm cu desăvârşire 
înfăţişarea. Cu toate lucrurile acestea de 
împrumut, ne putem da de gol. Numai florinii şi 
diamantele le mai putem păstra, şi diamantele 
numai şi numai pentru un anumit scop. 

— Da' îi păcat să azvârlim atâta bogăţie! Caii, 
hainele, tot ce avem, doară nu-s lucruri de nimica! 
încercă Luca. 

— Luca, eşti mut! Pe la hanuri pereţii au urechi! 

Să nu uiţi treaba asta! N-am socotit bine! Bani 
avem de ajuns pentru a ne putea ține rangul. Dacă 
n-am face-o pe adevărații nobili, ne-am da de gol, 
şi nu ne-ar sluji la nimic nici nouă, nici Crăişorului! 

— Să le vindem, mai insistă Luca. 

— Dracu' a mai pomenit nobili de rasă care-şi 
vând hainele şi caii! Le aruncăm şi încă în aşa fel, 
încât să nu mai poată fi găsite, iar caii îi părăsim 
pe undeva. [ine minte că am plecat cu anumită 
socoteală, să încercăm să-l slobozim pe Crăişor, şi 
n-avem dreptul să greşim! Du-te mai bine şi 
cheamă-l pe hangiu! Prin semne, nu uita! Eşti mut! 

Luca ieşi şi în scurt timp se înfăţişă hangiul. 

— Poruncă, Măriile Voastre! se înclină. 

— Să trimiţi pe cineva, dar acuma, la solgăbirău, 
să vie cu călăul! Am o treabă cu ei! 

— Cu călăul?! se miră hangiul. 

— Aşa cum am zis! Tâlharul ăsta, sluga noastră, 
e un netrebnic! Cincizeci de bice! Cincizeci de bice, 
nemernicule! se răsti la Luca. 

Atât de aspră fu porunca, încât Luca, deşi ştia că 
e prefecătorie, nu trebui să se silească să joace 
teatru. Începu să strige ceva ininteligibil, şi-i 
cuprinse lui Săndruţ carâmbii cizmelor, încercând 
să i le sărute. Săndruţ încercă să-l îndepărteze cu 
piciorul. 

— Nu! Tâlharule! Pentru cei de teapa ta nu poate 
fi îndurare!? 

— Domnule baron, interveni împăciuitor lanoş, 
vă rog eu, de data aceasta iertaţi-l! Şi aşa-i 
nenorocit, bătut de Dumnezeu, mut! 

Hangiul asista mirat la scenă. Nu putea să-şi dea 
seama cu cine are de-a face. După îmbrăcămintea 
relativ modestă, nu păreau să aibă un rang atât de 
înalt încât să-i poruncească până şi solgăbirăului. 

— Mut, mut, dar şi somnoros! Doarme din 
picioare! Unde ni-s hainele? Să n-am măcar o 
cămaşă de schimb! Trimisul Majestății Sale să 
arate ca un cerşetor! Şi tu ce beleşti ochii, 
hangiule?! Te miri? Vezi să nu poruncesc şi pentru 
tine douăzeci de bice! Ştii ce ne-a făcut tâlharul? 
N-a băgat de seamă şi am rămas cu cuferele 
goale! Totul ne-a fost furat! Noroc că nu erau şi 
banii acolo! Să trimiţi numaidecât şi într-o jumătate 
de ceas să fie aici cel mai bun croitor, cizmarul cel 
mai priceput, un pălărier şi un şelar! 

— Trimit şi la Măria Sa solgăbirău', Măria Ta? 

— Domnule baron, în numele prieteniei ce ne 
leagă, încă o dată vă rog, iertaţi-l! Dacă mai face 
vreo prostie ca asta, eu personal voi fi acela care 
mă voi îngriji să fie aspru pedepsit! 

— Numai pentru dumneata, domnule conte, o 
fac! Dar vezi în ce hal ne găsim? Intenţionez să 
trec şi pe la excelența sa baronul Brukenthal, 
guvernatorul. În halul acesta?! 

— Pentru averile noastre e floare la ureche, 
domnule baron! Să vie numai meşterii. 

— N-ai plecat?! se răsi Săndruţ la hangiu. Chiar 
că trimit la solgăbirău, dar numai pentru tine! Vreo 
douăzeci-treizeci de corbace nu ţi-ar strica, să te 
mai învioreze! 

— Într-o clipită-i aduc, Măria Ta! făcu hangiul şi 

ieşi ca din puşcă, bucuros că scăpase cu atât. 

— Zău că m-ai speriat, mărturisi Luca, 
româneşte. Ştiam bine că te prefaci, da’ parcă şi 
simțeam corbacele călăului! 

— Când te apuci de ceva trebuie să faci treaba 
cum se cuvine, Luca, şi să nu care-cumva să ieşi 
din muţenie, când nu suntem numai între noi! Ne- 
ai pierde pe toți trei! 

— Asta pricep eu, dacă n-om fi destui de isteți... 

Când se prezentară meseriaşii le porunci cu 
atâta asprime, atât de mult îi sperie, încât, cu toate 
că le dăduse termen ca până-n zori să fie gata 
hainele, încălţămintea, şeile şi cuferele de voiaj, pe 
la zece seara toate erau gata. Sândruţ, tot prin 
hangiu, mai porunci să i se aducă patru cai buni, 
pe care îi plăti cu mărinimie, precum le plătise şi 
meseriaşilor. După ce se văzură cu toate ce le 
trebuiau aranjate în cuferele nou-nouţe, după ce se 
văzură îmbrăcaţi cu adevărat corespunzător, 
Săndruţ i se adresă lui Luca: 

— Bagi toate hainele pe care le-am purtat până 
acuma în cele două cufere pe care le-am luat de la 
sameşul din Caraci, mai bagi şi câte o piatră mare 
în fiecare din ele, şi, în Mureş, unde-i apa mai 
adâncă! Nu trebuie să mai fie găsite! Caii cu care 
am venit îi luăm cu noi, să-i avem de schimb, 
chipurile, şi-i lăsăm departe de aici, unde vom da 
de locuri mai pustii şi mai sălbatice. Asta o faci 
chiar acum, ne culcăm şi, în zori, la drum! 

— Da’ văd că-mi porunceşti ca un adevărat 
stăpân! se miră Luca. 

— Doar n-ai vrea să ne vadă cineva pe noi, pe 
mine şi pe lanoş, ditamai trimişi ai împăratului, cu 
ele la spinare! 

— Ai dreptate, răspunse Luca spăşit. 4 

Nu intrase încă cu totul în pielea de slugă. Incă 
nu se deprinsese, deşi se silea. 

Suplu, elegant, manierat, Săndruţ intrase în 
pielea baronului de parc-ar fi fost baron de când 
lumea. lanoş, mai puţin cizelat, ba, uneori chiar 
grosolan, nu putea da de bănuit. Mai toţi nobilii din 
pusta maghiară puneau mai mult preţ pe avere 
decât pe maniere. Era un lucru obişnuit. Punga să 
fie plină! Şi era. Nu se zgârceau să cheltuiască 
banii sameşului şi o făceau cu adevărat spirit de 
nobleţe, în pofida protestelor lui Luca, ce părea 
foarte nemulţumit de această risipă, deşi îşi dădea 
seama că numai în felul acesta vor putea arunca 
sare în ochii duşmanului. Suferea pentru fiecare 
florin ce i se părea că fusese cheltuit fără 
socoteală. 

Opriră la Orăştie. Traseră la han. Săndruţ şi lanoş 
cerură să le fie adusă mâncarea sus, în camere, 
Luca rămânând să mănânce în sala comună. Nici 
nu terminară bine cu mâncatul când apăru Luca 
radios: 

— Fraţilor! începu, - dar cu toată bucuria, cât 
mai încet ca să nu cumva să fie auzit şi de alţii, - 
Crăişoru' a scăpat! Şi el şi baciu’ Cloşca. Sunt 
înconjurați de oaste mare şi au de gând s-o 
pornească iară. Numa’ ce tremură domnii! 

— De unde ştii? întrebă lanoş. 

— Vorbesc oamenii. Numa’ de asta vorbesc. 

— Dacă-i aşa, dar trebuie să mai cercetăm, locul 
nostru e lângă Crăişor! Să căutăm şi să vedem ce-i. 
Numai de n-ar fi vorbe! Mai cercetează, Luca, mai 
trage cu urechea! Coborâm şi noi şi ne amestecăm 
printre domni, ca să vedem ce spun şi ei. 

Vestea îmbucurătoare părea reală. Toţi, până şi 
parte din nobili, erau convinşi că Horea şi Cloşca, 
înconjurați de oşti, au de gând să reînceapă 
răscoala. Nu se mai grăbiră. Rămaseră şi pe 
noapte în Orăştie, cu gândul s-o pornească a doua 
zi spre Bălgrad şi de acolo, după ce vor putea afla 
cu precizie unde se găseşte tabăra Crăişorului, să i 
se alăture. 

Alte trei zile pe drumuri. Veştile deveniră 
contradictorii. Nimeni nu-i putea informa cu 
precizie cam pe unde s-ar afla tabăra răsculaților. 
Cereau relaţii când de la unii, când de la alţii. 
Autorităţile susțineau cu tărie că nu era decât un 
zvon fals. Poporul, oamenii de jos, susţinea 
contrariul, dar de indicat cu precizie locul taberei, 
nu-l putea indica nimeni. Începuseră şi ei să se 
îndoiască. Abia în a patra zi de călătorie fără ţintă, 
groaznicul adevăr li se înfăţişă. Văzură de departe 
un convoi, o escortă puternică, de aproape o sută 
de ostaşi împărăteşti, apropiindu-se. Ce-i cu ei? Pe 
cine duc? Nu ştiau. Când se apropiară, rămaseră 
înlemniţi în marginea drumului, lăsând convoiul să 
treacă pe lângă ei. Înlănţuiţi, abia târându-şi 
picioarele obosite, amândoi, Horea şi Cloşca, erau 
duşi spre Bălgrad. Fuseseră anume scoşi şi purtaţi, 

prin sate şi târguri, ca să fie văzuţi şi poporenii, 
partizanii răscoalei, să-şi ia cu desăvârşire 
nădejdea de la mai bine. Pentru o clipă Săândruţ 
prinse privirea Crăişorului. O sclipire de speranţă 
parcă citi în lucirea de o secundă a ochilor 
acestuia: Era vădit că-l recunoscuse. Deşi îşi târau 
anevoie picioarele, Horia şi Cloşca îşi ţineau 
capetele ridicate cu mândrie, cu toate că pe chipuri 
li se citea oboseala. Călăreţii se alăturară escortei 
şi Săndruţ intră în vorbă cu comandantul acesteia. 
De la el află că de zile întregi erau târâţi aşa, pe 
drumuri, în văzul ţăranilor, pentru a fi dezminţit 
zvonul. 

La Bălgrad se instalară statornic în două din cele 
mai bune camere ale hanului „La Coroana”. 
Umblau neobosiţi, cercetau, ascultau, pândeau, îşi 
făceau tot felul de planuri, care de care mai 
temerare, pentru încercarea de a-i salva, dar se 
convinseseră că era peste puterile unor oameni 
obişnuiţi ca să mai poată face ceva. Ancheta îşi 
urma nestânjenit cursul, nobilimea jubila, şi ei, 
Săndruţ şi lanoş, trebuiau să-i ţie hangul. 

— Dacă nu reuşim nici să-i cumpărăm pe paznici, 
nu mai putem face nimic! constată cu amărăciune 
Săndruţ. Timpul trece. De o lună tot facem la 
planuri, care de care mai năstruşnice, dar fără 
folos. E prea puternică paza. Ne-ar trebui un 
regiment de oameni neînfricaţi ca să-i putem 
slobozi cu sila; şi poate nici atunci. 

— Dar nici aşa să nu mai încercăm, iar nu se 
poate, spuse lanoş. Au să-i ucidă tâlharii de domni! 

În cazane au să-i ucidă! Şi noi să stăm 
neputincioşi! Să ne mai gândim! 

— Dar nu ne-am gândit în toate chipurile? Ce nu 
se poate, nu se poate! Nu ne-a rămas decât să-l 
cumpărăm pe unul din cei doi comandanți ai gărzii. 
italianul îmi pare mai lacom. Nu l-aţi văzut cum îi 
lucesc ochii când câştigă la cărți? Am să încerc cu 
el. Poate reuşim. Cu tirolezul nici nu mă gândesc să 
încerc târgul. E un soldăţoi cu capul pătrat şi sunt 
sigur că dacă am încerca să-i propunem ceva ne-ar 
da de gol. 

— Într-adevăr, numai cu Caruzzi acesta s-ar 
putea sta de vorbă, confirmă şi lanoş. Să punem 
totul la cale şi, într-o noapte, când o fi el de pază, 
cu cai pregătiţi din vreme, să-i răpim pe amândoi. 
Altfel nu-i putem scoate. 

— Uite ce, fraţilor, propuse Săndruţ. Tratativele 
le voi duce eu. În caz că nu voi reuşi şi vor pune 
mâna pe mine, cel puţin voi să rămâneţi, şi, dacă 
puteţi, să-mi veniţi în ajutor. Nu-s o persoană atât 
de valoroasă cum e Crăişorul şi nu voi fi păzit cu 
atâta străşnicie dacă voi fi prins. 

— De bună, seamă, spuse Luca. Nu te-om lăsa! 
Om face tot ce-om putea ca să te scoatem, dacă 
păţeşti ceva. 

— Fraţilor, astăzi Caruzzi, italianul, e liber. Sigur 
că va trece, ca de obicei, pe la hanul nostru, pentru 
jocul de cărţi şi un păhărel. Eu voi încerca să intru 
în vorbă cu el, dar voi să vă aţineţi pe aproape. 
Dacă vedeţi cumva că e rost de trădare din partea 
lui, abia atunci săriţi şi voi şi numai dacă vă fac 

semn. Sunt încredinţat că m-aş putea descurca şi 
singur. Dacă se întâmplă aşa ceva nu ne râmâne 
altceva decât să ne pierdem urma. Altă nădejde 
nu-i. Dacă nu vă fac semn să nu vă băgaţi! Chiar 
dacă aţi vedea că sunt arestat, să n-o faceţi! Să vă 
aţineţi pe aproape numai şi să băgaţi de seamă. 
Am multă încredere în documentul pe care l-am 
ticluit, din care reiese că suntem împuterniciţi ai 
Majestății Sale! Aşa rămâne! 

— Bine, frate! Vom face tot ce vom putea ca să 
nu te lăsăm la rău. Incearcă, numai că tare mă 
tem, spuse lanoş. 

— Voi coborâţi odată cu mine. Luca, stai prin sala 
mare, şi dacă-l vezi pe italian, vesteşte-mă! Vezi, 
mai trage cu urechea şi poate că mai auzi ceva ce 
ne-ar putea prinde bine la nevoie! 

Săndruţ îşi scoase punguţa cea verde de safian, 
în care păstra diamantele, şi începu să le cerceteze 
cu amănunţime. Erau exemplare rare. Aproape că 
era sigur că italianul nu va rezista tentaţiei, va 
accepta târgul. Le băgă în buzunar, fără pungă, ca 
să le aibă la îndemână. 

Tăceau amândoi, îngânduraţi, când intră Luca: 

— Fraţilor, l-or prins şi pe baciu’ Crişan! E şi el 
închis, da’ nu la un loc cu ceilalţi. Ce ne facem? 

— E sigur? De unde ai auzit? 

— Chiar de la italian. Căpitanu' zice că de aceea 
a întârziat, pentru că i-a fost adus baciu' Crişan, şi 
a trebuit să facă nu ştiu ce pe acolo, n-am priceput 
bine. 

— Rău! exclamă Săndruţ. Din ce în ce mai rău! 


SEES SSC 


OOOOUUOULLUL 
Măcar de-ar fi la un loc, ar fi mai altfel. Nici pe el 
nu-l putem lăsa! Mă duc la căpitan. Mai staţi puţin 
şi coborâţi! Vă faceţi că nici nu mă băgaţi în 
seamă! 

Săndruţ cobori. 

— Aaa! făcu binedispus când dădu cu ochii de 
italian. Domnul căpitan Caruzzi! Nu te-am mai 
văzut de câteva zile! 

— Slujba, domnule baron! Îmi răpeşte aproape 
tot timpul! De s-ar isprăvi odată cu judecarea 
tâlharilor! M-am săturat! Dar am o veste grozavă! 
L-au prins şi pe cel de-al treilea, Crişan parcă-i 
zice! 

— Foarte bine! exclamă Sândruţ. Abia acum se 
poate zice că a fost decapitată răscoala. Alâta timp 
cât se mai găsea unul din ei în libertate, oricând ne 
puteam aştepta să reizbucnească frământările! Îmi 
pare nespus de bine! Dar nu facem o partidă? N- 
am mai jucat de nu mai ştiu când! N-am avut cu 
cine. Te-am observat de la distanţă şi am constatat 
că ai fi un partener loial. Îţi spun sincer, tare nu-i 
pot suferi pe trişori! S-o lăsăm pe Fortuna să-şi 
spuie cuvântul, domnule căpitan! 

— Cu plăcere, domnule baron, se simţi flatat de 
invitaţie italianul. N-aş fi îndrăznit niciodată să vă 
propun o partidă. Dealtminteri nici nu v-am mai 
văzut jucând. 

— Nu joc decât când îmi vine inspiraţia, deşi de 
cele mai multe ori pierd. Dar niciodată nu mi-a 
părut rău de aceasta, dacă am avut fericirea ca 
partenerul să fie un adevărat cavaler, cum am 

constatat că eşti dumneata. 

— Mă măguliţi, domnule baron! 

— Nu afirm decit ceea ce sunt convins, domnule 
căpitan. Dar ştii ce ţi-aş propune? Să cerem 
hangiului să ne dea o încăpere separată. Nu-mi 
place să mă amestec în gloată şi cred că te-ai 
convins de aceasta. 

— Într-adevăr, nu v-am mai văzut nicicând în 
sala comună. Am fost informat că până şi masa o 
serviţi sus, în camera dumneavoastră. 

— Atunci cheamă-l pe hangiu şi comandă ce-ţi 
doreşte inima! Fac cinste! Am primit o veste 
excepţională de la Viena, ceva în legătură cu... mă 
rog... e vorba de o femeie, aşa că sunt cel mai 
fericit muritor! 

Fură introduşi într-o încăpere nu prea mare, dar 
mult mai curată decât sala comună, şi li se aduseră 
cele cerute. Erau de mai bine de o jumătate de oră 
împreună şi Săndruţ reuşise să piardă o sumă 
destul de frumugşică. Ca din întâmplare, scoase din 
buzunar unul din diamante, pe cel mai mare, şi 
începu să se joace neglijent cu el între degete. 
Ochii italianului se holbară. 

— Ce diamant!!! N-am mai văzut aşa ceva! Şi am 
asistat la diferite recepții - am avut prilejul - unde 
era adunată crema nobilimii! 

— Aaa! făcu indiferent Săndruţ. Sunt distrat, 
domnule căpitan. Nici n-am băgat de seamă cum l- 
am scos din buzunar. O nimica toată! 

— Cuuum?! O nimica toată un asemenea ju- 

— Cât să prețuiască? la, două-trei moşii, acolo! O 
bagatelă! 

— Cuuum! repetă italianul. O bagatelă?! Ori 
sunteți un nabab, ori un om... curios... N-am mai 
văzut astfel de oameni, care să ție cu atâta 
neglijență între degete o asemenea valoare! 

— Mai am vreo patru, mi se pare, spuse Săndruț 
nepăsător, scoţându-le şi pe celelalte şi jucându-le 
în palmă. 

— Dar... dar... şi le ţineţi aşa, în buzunar, ca pe 
nişte boabe de fasole?! Nemaipomenit! Numai un... 
numai... iertaţi-mă, domnule baron, nu vreau să vă 
jignesc, numai un dement sau unul care nu le 
cunoaşte adevărata valoare ar proceda cu atâta 
neglijenţă! Cu o asemenea valoare în buzunar ar 
merita să angajaţi o escortă să vă păzească! Pe 
cuvânt! Eu numai astfel aş face! 

— Depinde de temperament, domnule căpitan. 
Afară de aceasta, acasă, am o casetă plină de 
asemenea nimicuri. Îţi plac? 

— Mai întrebaţi, domnule baron? Dar care e 
nebunul acela ca să nu rămână uimit în faţa unor 
asemenea minunăţii?! Îmi permiteţi să văd unul? 

— Poftim, întinse Săndruţ la fel de nepăsător 
palma, lăsându-l să-l aleagă pe cel mai mare. 

— Fenomenal! Am mai văzut bijuterii, dar 
asemenea diamant eu cred că numai Cresus, în 
tezaurul lui, i-ar fi putut avea perechea! 

— Te-ar interesa? 

— Dacă m-ar interesa?! Glumiţi, domnule baron! 
Din amărâta de soldă de mercenar?! Cum mi-aş 

putea permite?! Nici prin gând nu mi-ar putea 
trece! 

— Şi, totuşi, ai putea intra în posesia acestei 
nepreţuite comori, domnule căpitan. 

— Eeeu?! Visez oare?! 

— Nu visezi, şi ceea ce-ţi spun nu este atât de 
absurd cum pare la prima vedere. Repet, ai putea 
să ajungi posesorul acestor nestemate. 

— Dar... Dar... imposibil! Mintea mea nu poate 
concepe aşa ceva!, 

— Dacă mi-ai face un anumit serviciu, aceste 
diamante ti-ar aparţine, domnule căpitan. 

— Un serviciu?! Dar aş fi în stare să trec şi prin 
foc, să mă duc şi până-n iad, dacă mă trimiteţi, 
domnule baron! 

— Chiar asta nu-ţi voi cere. Îţi pretind un serviciu 
pe care mi-l poţi face fără a mai fi nevoit să treci 
apele întunecate ale Stixului. 

— Cereţi-mi orice, domnule baron! 

— Predă-mi prizonierii! 

— Ce prizonieri?! La cine vă referiţi, domnule 
baron?! 

— La căpeteniile răscoalei. La cele trei căpetenii. 

— Hmmm! 

— Vezi? Cu toate că ţi-am cerut ceva mult mai 
uşor decât te oferiseşi să faci, nu-ţi cer să pătrunzi 
pe tărâmul necunoscut al infernului, precum 
compatriotul dumitale Dante, eziţi! 

— Dar... aşa ceva... imposibil! Domnule conte, 
poate glumiţi?! 

— Nu-mi arde de glumă, domnule căpitan. 

Propunerea mea e cât se poate de serioasă. Poate 
că ți se pare excentrică, într-adevăr, dar am nevoie 
de oamenii aceştia! Vreau să mă răzbun! In 
această tulburare stârnită de ei, mi-a fost ucis 
fratele! Singurul frate!  Înţelegi? Vreau să-i 
pedepsesc cu mâna mea! De asta ţi-i cer! Nu mă 
poate satisface pedeapsa pe care le-o va da 
împăratul, oricât de aspră ar fi ea. Le-am pregătit 
nişte torturi... Ce mai? E vorba de răzbunare! 

— Mă înspăimântați, domnule baron! M-aţi luat 
pe nepregătite! Nu ştiu... nu pot lua o hotărâre 
pripită! Ceea ce-mi cereţi îmi poate primejdui 
capul! Eşafodul ar fi una din cele mai puţin sumbre 
perspective dacă... 

— Dacă, domnule căpitan! Gândeşte-te şi la preţ! 
Cu averea aceasta ai putea deveni independent. 
Ţi-ai putea asigura nu numai existenţa, ci o viaţă 
princiară atât pentru dumneata cât şi pentru o 
generaţie întreagă de urmaşi! E o ocazie cu care 
nu oricine şi oricând se poate întâlni! Nu ţi se poate 
ivi decât o singură dată înviată! 

— Într-adevăr, domnule baron, dar... nu! Nu pot, 
aşa, deodată! Îmi trebuie un răgaz de meditaţie. 
Vă implor, acordaţi-mi acest răgaz! E ceva... e... vă 
rog, domnule baron! 

— Şi cam cât timp ti-ar trebui ca să te hotărăşti 
şi să-mi poţi da un răspuns categoric? 

— Domnule baron, mâine la amiază intru iar în 
serviciul de pază. Poimâine, după ce voi fi 
schimbat, la aceeaşi oră la care ne-am întâlnit azi, 
şi tot aici, vă voi spune ce am hotărât. Până atunci 

voi putea analiza la faţa locului şi mijloacele, în aşa 
fel încât nici dumneavoastră, domnule baron, nici 
eu să nu avem de suferit. Trebuie întocmit un plan 
care să nu dea greş. Vă mai gândiţi şi 
dumneavoastră până atunci! 

— Bine, domnule căpitan! Rămâne pentru 
poimâine la aceeaşi oră şi tot aici. Te voi aştepta, 
spuse  Săndruţ,  înfundându-şi diamantele în 
buzunar şi ridicându-se. Încă ceva, domnule 
căpitan: ceea ce am discutat, indiferent de 
rezultat, rămâne între noi, ca între nişte adevăraţi 
cavaleri! 

— Necondiţionat, domnule baron! Aveţi cuvântul 
meu de onoare! 

Răgazul de două zile fu un adevărat coşmar 
pentru ambii parteneri ai tranzacţiei. Se zbătură 
între speranţe şi îndoieli. 

Caruzzi când se vedea un adevărat nabab, când 
urcând treptele eşafodului, condamnat pentru 
înaltă trădare. Tentaţia era mare. Şi-ar fi 
reconstruit castelul strămoşesc ipotecat, şi-ar fi 
cumpărat, sau mai bine zis răscumpărat întreaga 
avere strămoşească, ba i-ar fi rămas mult, foarte 
mult, pentru alte plăceri. Dar dacă ar părăsi 
Europa? Habsburgii au mână lungă şi Europa era 
prea strâmtă pentru ei! În Lumea Nouă au plecat 
amărâţi care n-aveau după ce bea apă şi s-au 
îmbogăţit. Cel puţin aşa auzise. Dar el, posesorul 
unei comori inestimabile? Ce n-ar putea face 
acolo?! Da, numai acolo, pe continentul de aur, 
după cum auzise că era numit, numai acolo ar 

putea trăi fără teama vreunor urmări. Dar cum să 
ajungă acolo? Va trece în Moldova ori în Tara 
Romanească. Da, numai aceasta ar fi soluția. De 
acolo nu-i va fi greu să ajungă la Istambul. Da. 
Numai aşa va proceda. Cât i-ar trebui să treacă 
munţii? Cu un cal bun, într-o zi şi o noapte ar 
ajunge. De la Istambul, cu o corabie genoveză, 
venețiană, dar câte corăbii nu va putea găsi? Şi-ar 
putea cumpăra una la nevoie. O corabie bună, cu 
un echipaj credincios, l-ar trece oceanul, fără să... 
dar toate planurile i se năruiră ca un castel de 
nisip. Un gând, o idee venită pe neaşteptate, i le 
dărâmă. Nu! Pietrele sunt false! Imposibil să fie 
diamante autentice. Un bijutier iscusit poate face 
asemenea imitații din cel mai ordinar cristal. Prea 
le păstra cu neglijenţă acest baron! Cum de nu s-a 
gândit de la început şi la această ipoteză? Să-l 
consulte pe Mosighian, armeanul, poate că ar da 
de bănuit, în cazul că sunt veritabile, iar în cazul că 
sunt false, şi mai mult. Atunci? Atunci ce mai avea 
de făcut? Intrase în joc. Ba, din nenorocire îşi 
dăduse şi cuvântul de onoare. Afacerea trebuia 
totuşi să se soldeze cu un câştig pentru el. Da! 
Numai aşa trebuia să facă! Că-şi dăduse cuvântul? 
Când îi era în joc propria-i carieră, propriu-i viitor, 
ce mai conta un cuvânt dat? O avansare. Da. 
Numai aceasta era soluția. Se şi vedea 
comandantul unui regiment austriac, într-o 
garnizoană... Da. Dacă nu Viena, măcar Buda. În 
cel mai rău caz un oraş mai acătării, nu ca 
amărâtul acesta de târg! Aici ar fi fost silit să 

ruginească cine ştie cât timp dacă nu se ivea acest 
fericit prilej, căci numai fericit îl putea numi. Dar 
dacă pietrele sunt veritabile? Aceasta n-o va putea 
şti niciodată. Chiar dacă ar afla ceva, în posesia lor 
tot nu va mai putea intra, dacă îl divulga pe conte. 
Ar înnebuni de necaz dacă ar afla cândva că 
fuseseră veritabile. Ce să facă? Cum să aleagă? 
Pietrele i-ar fi asigurat independenţa, cum i-o 
spusese chiar contele, dar... Nu! Nu trebuie să lase 
vrabia din mână pe porumbelul din par. Avansarea 
era o perspectivă sigură, neîndoielnică. Mai sigură 
decât toate comorile  fabulosului continent. 
Comandant de regiment! Formidabil! Habsburgii 
poartă atâtea războaie. Dacă se va face remarcat, 
şi se va face, ar putea ajunge cu timpul unul din 
potentaţii imperiului. Basta, compatriotul său, nu 
pe socoteala Habsburgilor se ridicase? Şi putea 
ajunge şi mai departe dacă era mai prudent. Ehei! 
El se va feri să cadă în asemenea greşeli. Se va 
afirma. Va ajunge cineva! Hotărârea era luată. 
Trebuia să-i facă cunoscut işpanului întregul plan. 
Va fi răsplătit, şi pentru el, ca militar, singura 
răsplată valabilă era avansarea. Înainte! 

Tot felul de gânduri îi bântuiseră şi pe cei trei, 
Săndruţ, lanoş şi Luca, numai că aici nu era în joc 
câştigul sau  înavuţirea vreunuia din ei, ci 
eliberarea căpeteniilor răscoalei, continuarea 
acesteia, libertatea. Şi planurile lor treceau de la o 
culme la alta. Când în fruntea cetelor, căpitani ai 
Crăişorului, când alături de el, pe podina caznelor. 

Dar ceasurile îndoielilor trecură. La ora stabilită, 

Săndruţ se găsea la locul de întâlnire. Trecuse mai 
bine de o jumătate de oră de când aştepta, dar 
Caruzzi nu-şi mai făcea apariţia. Apăru în schimb 
un alt ofiţer, urmat de patru ostaşi Imperiali, care-l 
somă să-i predea sabia, declarându-l arestat. 
Primul impuls al lui Săndruţ fu să se opună. Dar nu 
mai avea asupra sa faimosul iatagan. În sabia cu 
care era încins nu-şi punea mare nădejde, n-o 
încercase niciodată, nici măcar la scrimă. Doar 
câteva clipe şovăi, îşi desfăcu sabia de la 
cingătoare şi, ceremonios, i-o întinse zâmbind 
ofițerului. Numai şiretenia-l mai putea salva. Forţa, 
îşi dădea bine seama, l-ar fi pierdut, şi odată cu 
aceasta şi pe ceilalţi ortaci, precum si nădejdea, 
absurdă aproape, de a-l mai salva pe Crăişor. 
Păşea mândru între ostaşii din escortă, urmat de 
ofiţer. Era cam mirat, şi întrucâtva stingherit 
ofiţerul de atitudinea lui Săndruţ, mai ales că ştia 
pentru ce fusese arestat, şi că acuzaţia de înaltă 
trădare nu se sfârşea decât pe eşafod. 

Pătrunşi în cabinetul vast al işpanului, ofiţerul 
aşeză pe masivul birou sabia lui Săndruţ, 
raportând: 

— L-am adus, Înălţimea Voastră! după care trecu 
în spatele arestatului. 

Rezemat de spătarul fotoliului, într-o atitudine 
degajată, işpanul îl privi arogant: 

— Apropie-te, domnule baron! 

Locotenentul, din exces de zel, îl împinse uşor cu 
mina, încercând să-l facă pe Săndruţ să înainteze. 
Ca fript se întoarse Săndruţ. 


SEES SSES 


LIDDDODOOLOLOLOLOLUL 

— Te-ai spălat pe mână, porcule?! Cum ai 
îndrăznit să mă atingi?! Cum îţi permiţi?! Ai merita 
să-mi pun mănuşile şi să te pălmuiesc! Mănuşile, 
ca să nu mă murdăresc de jeg! 

Ofiţerul rămase împietrit. lIşpanul îşi corectă 
poziţia  luându-şi una mai puţin ostentativă. 
„Trebuie să fie vreun spion de-al împăratului! îşi 
zise speriat. Să caut să mă comport ca atare, 
altfel...” dar nu-şi isprăvi ideea. 

— Domnule vice-comite, vă rog să dispuneţi să 
iese pleava aceasta de aici! bravă Săndruţ. Ceea 
ce vom avea de discutat sunt secrete de stat pe 
care nu le pot auzi urechi nespălate! 

Ladislau Ballo, pentru că el era vice-comitele 
Bălgradului, rămase o clipă  descumpănit, 
nemaiştiind ce să creadă. Se temea să rămână 


singur în încăpere cu acest om. | se părea 
înspăimântător. Ezitarea nu dură prea mult şi 
porunci: 


— Domnule locotenent, aştepţi cu escorta în 
anticameră! La cel mai uşor sunet al clopoţelului, 
intraţi! 

— Am înţeles, înălţimea  Voastră, rosti 
locotenentul şi, urmat de ostaşi, părăsi încăperea. 

— Domnule vice-comite, vă sfătuiesc să nu 
căutaţi să aflaţi prea multe în ceea ce mă priveşte! 
Aceasta, ca nu cumva, după aceea, să regretaţi! 
continuă să braveze Săndruţ. 

— Totuşi, domnule baron, acuzaţia e extrem de 
gravă... cum să spun... datoria... 

— Datoria dumneavoastră este să  apăraţi 

interesele statului, ale Majestății Sale împăratul, şi 
spre regretul meu, am fost silit să constat că în 
comitatul ce v-a fost încredinţat, lucrurile nu merg 
precum ar dori-o! Cam asta-i, în ceea ce priveşte 
datoria! 

— Dar nu cunosc în ce calitate, ca să zic aşa... 
numai spusele dumneavoastră... Vă rog să nu mi-o 
luaţi în nume de rău, dar... aţi putea să-mi 
prezentaţi un document din care să reiasă ce 
atribuţii... 

— Documentele pe care le posed sunt secrete, v- 
o repet! Documentul nu-mi este îngăduit să-l 
prezint decât excelenţei sale domnul baron de 
Brukenthal, guvernatorul, şi aceasta, numai la 
cerere! Dacă insistaţi totuşi, domnule vice-comite, 
dacă susţineţi cu orice preţ să încălcaţi o dispoziţie 
a Majestății Sale... dar veţi regreta! 

Scoase din buzunar documentul măsluit şi i-l 
aruncă ostentativ, strivindu-l cu o privire 
ucigătoare. Când văzu antetul şi semnătura, Ballo 
sări în picioare, se înclină în unghi drept, atâta cât 
îi permise biroul din faţă şi exclamă: 

— Excelenţă... 

— Gura! N-aţi înţeles că-i secret?! Să nu ne auda 
cineva! 

— Nu vă temeţi, excelenţă, uşa e capitonată şi 
nu pătrunde nici cel mai mic zgomot în afară. 
Numai dacă manevrez clopoţelul. 

Sări sprinten de după birou şi, slugarnic, apropie 
de Săndruţ un fotoliu confortabil. 

— Luaţi loc, excelenţă! 


SEES SSES 


UDDUUUULOOUUODOLUL 


— Trebuie să vă repet că n-aveţi dreptul să-mi 
adresaţi acest titlu? „Domnule baron”, este titlul cu 
care vă puteţi adresa, şi atât! E secret de stat! 

— lertare ex... domnule baron! lertare! Dar, 
totuşi, nu pot înţelege! Aşezaţi-vă! Vă rog! Mă 
jenez să continui discuţia văzându-vă stând în 
picioare! 

— Deocamdată rămân aşa! Treceţi la locul 
dumneavoastră, domnule vice-comite! Ştiu ce vă 
miră. Propunerea aceea pe care i-am făcut-o lui... 
cum dracu-i zice, căpitanului aceluia. Am vrut să-i 
încerc loialitatea, domnule vice-comite. Aşa mi s-a 
poruncit! Am porunca Maiestăţii Sale ca, printre 
altele, să mă asigur dacă răzvrătiţii sunt bine 
păziţi. Din păcate, voi fi silit să-i raportez unele 
lucruri care nu-l vor prea bucura. Şi nu uitaţi, o 
mare parte din vină o aveţi dumneavoastră! 

— Eu?! Eu vinovat?! Nu înţeleg, domnule conte?! 

— Era sau nu de datoria dumneavoastră să 
verificaţi loialitatea comandanților gărzii care-i 
păzesc pe răzvrătiți? N-aţi făcut-o! 

— Dar am pus să fie controlaţi şi noaptea, 
domnule baron! 

— Nu era de ajuns, domnule vice-comite! Când v- 
a raportat căpitanul acela... 

— Caruzzi, domnule baron. 

— Aşa, Caruzzi, când v-a raportat ceea ce aţi 
aflat cu privire la persoana mea? 

— Să tot fie, hai să zic, o oră şi jumătate! Dar tot 
nu pricep? Ce învinuire mi se poate aduce?! 

— Şi nu v-a părut deloc suspectă chestiunea că 

v-a tăinuit trebuşoara aceasta timp de 48 de ore, 
când de datoria lui era să va raporteze imediat? 
Deci timp de două zile şi două nopţi era tentat de 
crimă, de înaltă trădare! Nu vă pricepeţi să vă 
alegeţi oamenii, domnule vice-comite! 

— Într-adevăr! La aceasta nu m-am gândit! 
Trebuia să-mi raporteze imediat! Sigur, gândul îi 
era numai la trădare. Abia când şi-a dat seama că 
diamantele sunt false, aşteptând recompensa din 
altă parte, de la Majestatea Sa, avansarea, - mi-a 
şi cerut-o, nemernicul, - s-a hotărât în sfârşit! 
Aşaaa! 

— False?! se miră Săndruţ. 

— Aşa mi-a raportat, că l-aţi amăgit cu nişte 
diamante false. 

— Deci, mai mult ca sigur, dacă le credea 
veritabile, trăda! 

— Sunt silit să ajung la aceeaşi concluzie, 
domnule baron! 

— Ei bine, iată-le! apuse Săndruţ, aruncându-le 
neglijent pe birou. 

Reflexele nestematelor scăldară încăperea în 
lumini. 

— Vă miraţi, domnule vice-comite? Sunt din 
caseta personală a Maiestăţii Sale, şi mi le-a 
încredinţat pentru acest scop! Să mă asigur că 
răzvrătiţii sunt bine păziţi! Trimiteţi imediat după 
căpitanul Caruzzi şi să vie şi un bijutier! Vă veţi 
convinge. 

Işpanul apăsă pe o clapetă. În aceeaşi clipă cele 
două canaturi ale uşii săriră în lături şi apărură 

ofiţerul cu escorta. 

— Domnule locotenent, ordonă işpanul, trimite 
imediat după căpitanul Caruzzi şi să fie căutat şi 
adus aici, Mosighian, armeanul! 

Nu trecu mult timp pentru ca cei chemaţi să 
apară. 

Căpitanul păşea ţanţoş, ca unul ce era îndreptăţit 
la o recompensă, iar armeanul rămase lângă uşă, 
cu ochii aţintiţi la sclipirea diamantelor. Când 
întâlni Caruzzi privirea strivitoare a lui Săndruţ, păli 
şi fruntea i se îmbrobonă. Îşi scoase batista şi şi-o 
tamponă, stânjenit. Altfel îşi închipuise că-l va găsi. 
Abia atunci se aşeză şi Săndruţ, ostentativ, în 
fotoliu. 

— Ce-ai de zis, domnule caporal Caruzzi? îl 
întrebă Săndruţ sarcastic. 

— Caporal?! se miră acesta. 

— Da, deocamdată caporal! Şi asta încă nu e 
nimic! S-ar putea să ajungi într-o ocnă de sare, sau 
mai rău, într-o mină de plumb! Asta, cum va hotărî 
Majestatea Sa! 

— Eu!? Eu, care mi-am făcut datoria şi... 

— Datoria?! Trădătorule! Ca să te fi dovedit loial, 
aveai două alternative: prima, ca imediat ce ţi-am 
propus târgul, fără niciun moment de ezitare, să te 
fi prezentat la înălţimea Sa, vice-comitele, şi să-i fi 
raportat totul; a doua, pentru că erai totuşi legat 
de cuvântul de onoare, - şi te-am crezut om de 
onoare, îmi pare rău că am fost silit să îmi schimb 
părerea, - trebuia să te prezinţi la întâlnire şi să-mi 
spui sincer că nu accepti târgul, declarându-mi 

totodată că nu te mai consideri legat de cuvântul 
dat, cum o cere codul onoarei, şi abia atunci să te 
prezinţi la înălțimea Sa şi să-i raportezi. Or, mintea 
dumitale, domnule caporal, timp de două zile n-a 
clocit altceva decât trădarea! Abia când ţi-a venit 
ideea că diamantele ar fi putut fi false, ai făcut 
greşeala cea mare! Codul onoarei, ştii bine, e clar! 
Un ofiţer dezonorat trece automat în rândul trupei! 
Al ostaşilor de rând! Dumneata, meştere, i se 
adresă armeanului, eşti bijutier? 

— Da, înălţimea voastră! 

— Te-aş ragă să cercetezi aceste pietricele şi să- 
ţi spui părerea! 

Armeanul se apropie, ridică unul din diamante, 
scoase din buzunarul halatului o lupă, şi rămase cu 
gura căscată. Câteva clipe nici nu clinti. 

— Dar exemplarul acesta e o minune! Numai 
caseta unui cap încoronat şi-ar putea permite un 
asemenea lux! 

— Ce vă spuneam, domnule vice-comite? i se 
adresă Săndruţ işpanului. Fu argumentul care-l 
convinse definitiv pe Ballo că nu se găsea în faţa 
unui impostor. Clătină doar aprobator din cap. 

— A fost şlefuit cel puţin acum o mie de ani, 
continuă armeanul. Numai valoarea lui echivalează 
cu cea a unui regat! 

— Te înşeli, meştere, îl întrerupse Săndruţ. De 
cel puţin o mie cinci sute de ani, îţi garantez! Poate 
că valoarea nu i-o apreciasem just. Cercetează-le şi 
pe celelalte! f 

— Provin din aceeaşi sursă, Inălțimea Voastră. 

Din orient. Nu cred că li s-ar putea găsi cu uşurinţă 
rivale! Şi taina şlefuirii acestor diamante, din 
păcate, n-o mai cunoaşte nimeni în lume! 

Se auzi un zgomot de parcă s-ar fi prăbuşit un 
sac de cartofi. Se prăbuşise italianul. 

— Lăsaţi că-l lecuiesc eu! se oferi Săndruţ, 
punându-şi mânuşile. 

Se apropie de Caruzzi şi-i trase câteva palme 
zdravene. Acesta clipi speriat, pentru câteva clipe 
neputându-şi da seama unde se găseşte. Era încă 
buimăcit. 

— Scoală, câine fără onoare! îi ordonă Săndruţ. 

Când îl văzu în picioare, i se adresă işpanului: 

— Domnule vice-comite, veţi lua imediat legătura 
cu autorităţile militare şi chiar în după-amiaza 
aceasta să fie retrogradat. În propria-i companie să 
rămână, cu gradul de caporal! Comanda companiei 
să i se încredinţeze celui mai capabil dintre foştii 
săi ofiţeri subalterni! Majestatea sa ar prefera ca 
acesta să fie ori german, ori maghiar. În mercenarii 
de tipul acestuia nu se mai poate pune prea mare 
încredere! Consideraţi această dispoziţie ca venind 
direct de la Majestatea Sa! Până la ceremonia 
degradării, să fie ţinut sub stare de arest! L-ar 
putea conduce chiar escorta care m-a adus! Sabia, 
domnule caporal, i se adresă italianului. 

Palid, tremurând, Caruzzi-şi desprinse sabia de la 
centiron şi i-o întinse lui Săndruţ. 

— Îndurare! 

Îngenunche. 

— Pentru trădători şi sperjuri nu există îndurare! 

Scoală-te şi să-ţi fie de învăţătură pe viitor, dacă 
vei avea norocul ca Majestatea Sa să nu-ți 
agraveze pedeapsa! 

Işpanul chemă escorta şi-i dădu dispoziţiile 
necesare locotenentului. Sâăndruţ adună 
nestematele de pe birou, apoi le afundă la fel de 
neglijent în buzunar, îndreptându-se şi el spre 
ieşire, după ce-l salută rece pe işpan. 

— Domnule baron, se ţinu acesta după el, vă rog, 
o vorbă bună pe lângă Majestatea Sa! Vă asigur că- 
i sunt cel mai loial supus! 

— Din câte am constatat în comitatul ce v-a fost 
încredinţat, nu prea văd cum v-aş putea lăuda. Să 
vedem cum vă veţi comporta în viitor. În orice caz, 
nu voi părăsi comitatul până nu vor fi executaţi 
răzvrătiţii. Să văd până atunci! 

— Domnule baron... 

— Voi încerca totuşi, dar mai pun o condiţie: în 
ziua execuţiei să mi se rezerveze mie şi domnului 
conte de Oroshaza locurile cele mai bune! 

— Şi domnul baron... 

— Dar cum credeaţi?! Şi încă ceva: nu trebuie să 
afle nimeni că ştiţi cine suntem! Nici chiar 
Excelenţa Sa guvernatorul! Până ne _ terminăm 
misiunea, cea mai mare discreţie. Nu trebuie să se 
ştie că aţi văzut documentul acela secret! 

— Am înţeles ex... domnule baron! îl asigură 
işpanul conducându-l până la ieşire, şi făcându-i la 
temenele, dar s-a mai întâmplat un lucru 
neprevăzut! Unul din aceşti răzvrătiți s-a spânzurat 
astă-noapte. Dimineaţa l-au găsit mort! 

— Cum?! Care? întrebă şocat Săndruţ, căruia-i 
pierise şi ultima picătură de culoare din obraz. 

— Gheorghe Marcu, cel căruia i se mai zicea şi 
Crişan, răspunse işpanul, mirat de atenţia pe care 
o acordă Săndruţ faptului. 

— Altă veste neplăcută pentru Măria Sa! Cine a 
fost de serviciu? Cine era comandantul gărzii? 

— Căpitanul Caruzzi, bineînţeles, domnule baron! 

— lar Caruzzi acesta! Îşi merită cu prisosinţă 
degradarea! Tare m-aş mira dacă Majestatea Sa se 
va mulţumi doar cu atât! Să se treacă fără 
întârziere la executarea dispoziţiilor pe care le-am 
dat în numele Majestății Sale, dar să pară ca şi 
cum dumneavoastră, din proprie iniţiativă, le-aţi 
luat! Numai astfel mai puteţi avea o scuză! Vom 
mai vedea! spuse, părăsind grăbit instituţia. 

Luca şi lanoş, care pregătiseră totul pentru a 
ataca escorta şi a-l elibera pe Săndruţ, având şi 
caii, gata pregătiţi, într-o curte apropiată, rămaseră 
miraţi văzând că sub escortă părăseşte prefectura 
Carruzi, şi nu mai puţin miraţi când văzură 
santinelele prezentându-i onorul lui Săndruţ şi pe 
işpan făcându-i la temenele. 

— Asta ce-o mai fi, frate? întrebă Luca. 

— Asta-i înţelepciune, Luca! Nu numai cu sabia, 
ci şi cu cuvântul! îi răspunse lanoş. 

Cu capul sprijinit între palme, aşezat pe patul 
acoperit cu paie mucede şi urât mirositoare, 
asculta la zgomotul ce venea din corpul de gardă. 
Creierii îi vuiau de gânduri. Ar fi vrut să se afle 
alături de ceilalţi. Ar fi vrut să-i simtă aproape, cum 

îi simţise în luptă. De două ori fusese interogat. Le 
spusese totul, fără ocol. N-avea de ce să se teamă. 
Le spusese pentru ce se ridicaseră şi că nu va fi 
pace până ce domnii nu vor fi la pământ. 
Declaraţiile lui constituiau un adevărat act de 
acuzare adus nobilimii. Nu era legat de niciun fel 
de jurământ. Nu se sfiise să le spună. Horea şi 
Cloşca aveau o taină a lor, taină pe care el 
niciodată nu căutase s-o afle, nu le-o cunoştea. Cu 
toate amenințările şi schingiuirile nu răspunseseră 
decât: „nu”, „nu ştiu”, „n-am fost”, „nu cunosc”, şi 
numai în baza mărturiilor ofiţerilor cu care 
trataseră armistiţiile şi a nobililor care suferiseră de 
pe urma răscoalei li se putuse întocmi rechizitoriul. 
Negau totul, deşi ştiau ce soartă îi aşteaptă. Erau 
conştienţi că, oricum, mărturisind sau negând, vor 
fi ucişi. Aceeaşi soartă îl aştepta şi pe el, pe Crişan. 
La început, Horea şi Cloşca se mâniaseră straşnic 
pentru izbucnirea răscoalei fără vreme. Fuseseră 
doar înţeleşi ca aceasta să înceapă în primăvară, 
să se facă pregătirile necesare. Le explicase. Nu 
era el vinovat de incidentul de la Curechiu. Până să 
prindă el de veste şi să încerce să potolească 
lucrurile, acel trădător, Pătru Cara, gornicul, şi cei 
doi solgobirăi, Wolfgang Nalaczi, din Brad, şi Mihail 
Gal, din Baia de Criş, fuseseră ucişi. Oamenii 
mânioşi nu mai puteau fi înfrânaţi. Trebuia să se 
pună în fruntea lor, ca o adevărată căpetenie pe 
care şi-o aleseseră. De n-ar fi urmat trădările! Ar fi 
putut rezista până la primăvară, ar fi putut 
continua răscoala dacă acel Molnar, doftoraşul, nu 

i-ar fi amăgit pe oameni, care se răspândiseră pe la 
casele lor. Cum mai putea să-i readune? Ah, de-ar 
fi cel puțin închis alături de cei doi. Ar mai schimba 
o vorbă, ar mai prinde putere unul de la altul. De 
moarte nu se temea. Tot trebuia să vie odată. Va fi 
supus la chinuri, la chinuri groaznice, ştia. Nu se 
temea. Mai mult decât poate răbda un om tot n-au 
cum să-l chinuiască. Nu va scoate un geamăt. Nu 
le va da prilejul călăilor să se bucure de suferințele 
lui. Va răbda! Să vadă şi oamenii că-i mai uşor să 
mori chiar chinuit de călău, decât să trăieşti ca rob, 
să mori zi de zi câte un pic, stors de vlagă, fără 
nicio nădejde. Să trăiască măcar cu credința că 
sunt tari şi că, odată, tot vor învinge. Dar carnea, 
netrebnica lui carne, nu va tresări la fiecare 
lovitură? Nu văzuse el, cu ochii lui, că omul şi fără 
cap mai mişcă, se mai zbate? Cum s-o poată 
stăpâni? N-ar vrea să le facă plăcerea aceasta 
domnilor, să le dea prilejul să se bucure la 
tresăririle şi zbuciumul anarhic al cărnii, pe care 
nimeni nu şi le poate stăpâni. Nu! Plăcerea aceasta 
nu le-o va prilejui! Era conştient că nu va scoate un 
geamăt, un oftat, dar ticăloasa de carne se va 
zbate, va tresări necontrolată, şi asta nu trebuie să 
se întâmple! Dac-ar fi lângă ceilalţi doi, să le spuie 
şi lor. Să facă la fel. Să nu-i bucure pe domni! 
Pentru ei scăpare tot nu mai era. Moartea! Cu o zi 
sau o săptămână mai devreme, ce conta? Dar, cel 
pujin, nu le va face bucuria domnilor, să-i vadă 
carnea zbătându-se. Hotărârea era luată. 

Se sculă de pe pat şi se apropie de uşă. Prin 

ferestruica zăbrelită privi la corpul de gardă. 
Aşezaţi pe jos, câţiva soldaţi jucau zaruri şi suduiau 
cumplit cind pierdeau. Alţi câţiva erau întinşi pe 
patul comun, ce ţinea cât lungimea peretelui. Doar 
unul, şi acesta dormitând, rezemat, ca ciobanul în 
bâtă, de puşcă, veghea, ce-o fi veghind? Poate că îi 
păzea pe cei ce dormeau, poate pe cei care 
aruncau zarurile? Pe el nu. Uşa lui era bine 
zăvorâtă. Se retrase şi se aşeză pe un scăunel 
scund cu trei picioare. Începu să-şi desfacă atent, 
fără grabă, curelele opincilor. Le încercă. Erau tari. 
Rezistau. Meşteri un laţ şi şi-l petrecu în jurul 
gâtului. Nu-i plăcu. Era prea aspru. Nu aluneca. Pe 
dibuite, se apropie de blidul în care-i fusese turnată 
mâncarea şi de care nici nu se atinsese. Culese cu 
degetele cele câteva picături de grăsime sleită şi 
unse cureaua. Acum da. Aluneca. Apropie 
scăunaşul de fereastra zăbrelită. Trebui să se ridice 
în vârful degetelor ca să poată petrece un capăt al 
celor două curele înnădite pe după o vergea a 
gratiilor. Potrivi în aşa fel cureaua ca să-i ajungă la 
înălţimea gâtului. Legă de câteva ori. Întări 
legătura. Încercă. Rezista. Urcat pe scăunaş, cu 
spatele rezemat de perete, îşi petrecu laţul pe 
după grumaz. Nu se temea. Erau condamnaţi la 
moarte, dar nădăjduiau până-n ultima clipă într-un 
miracol. El nici nu-şi pusese vreo nădejde, într-o 
eventuală iertare a împăratului. Ştia că aceasta nu 
va veni. Vegheau domnii! Ştia ce-l aşteaptă. 
Moartea, dar nu cum o doreau domnii, ci aşa cum 
el şi-o poruncise. Nu-i va bucura cu ultimele 

tresăriri anarhice ale cărnii. Zâmbi. | se părea că se 
află în faţa unui auditoriu, urcat pe o tribună, nu pe 
scundul scăunaş. Îi vedea aievea. Domni. Mulţi 
domni, adunaţi în juru-i. „Domnilor”, îşi începu în 
gând discursul, „aţi vrea să mă vedeţi tremurând, 
aţi vrea să mă vedeţi urlând de groază, aţi vrea să 
petreceţi pe seama mea! Nu, domnilor! N-am să vă 
fac bucuria asta!” 

Se sprijini cu spatele de perete, îşi propti bine 
coatele şi împinse cu picioarele scăunelul. Se 
prăbuşi în gol. O lumină albă ca de fulger. Toate 
culorile curcubeului i se perindară pe retină, 
obositor de stridente - şi hăul. 


Era în dimineaţa execuţiei. În camera lui Săndruţ, 
de la han, erau adunaţi toţi trei şi se sfătuiau în 
şoaptă. 

— Eu nu merg, Săndruţule! mărturisi categoric 
Luca. Dacă n-am fost în stare să-i scăpăm, ce să 
mai căutăm acolo? 

— Nici eu! spuse amărât lanoş. 

— Trebuie, fraţilor! căută să-i convingă Săndruţ. 
Trebuie, înţelegeţi? Să luăm putere din putere! Să 
învăţăm cum se moare, cum moare un om 
adevărat! Sunt încredinţat că amândoi vor înfrunta 
moartea fără teamă, aşa cum au trăit! Trebuie! 

— Şi n-am mai putea face nimic pentru ei? mai 
încercă lanoş. 

— Ce să mai putem face? răspunse abătut 
Săndruţ. 

— Să-i ucidem pe călăi! îşi dădu părerea Luca. N- 

ar mai fi cine să-i ucidă. 

— Şi ce-am câştiga cu asta, fraţilor? vorbi 
Săndruţ. În cel mai bun caz ar mai trăi o zi, ar fi 
amânată execuţia. Călăi, la tot pasul. Nu este 
solgăbirău care nu aibă unul la dispoziţie. Să 
mergem, cum am spus, şi să prindem putere din 
puterea lor, credinţă din credinţa lor! Ne trebuie, 
fraţilor! Dacă am păşit pe drumul ăsta, nu se ştie 
ce ne poate aştepta şi pe noi. Să învăţăm măcar să 
murim omeneşte şi gândul morţii să nu ne mai 
înfioare! 

Plecară. Drumurile erau pline de oameni mânaţi 
spre locul execuţiei. Veniseră câte şase din fiecare 
sat, din toate comitatele ce fuseseră atinse de 
răscoală şi chiar din cele limitrofe. Nobili, mulţi 
nobili, unii călări, alţii în caleşti somptuoase, nobili 
care doreau cu orice preţ să le audă urletele de 
durere, să-i vadă umilindu-se, îngenunchind şi 
cerând îndurare. Erau bine dispuşi, unii chiar 
ameţiţi de băutură, hotărâți să se delecteze cu 
oribilul spectacol ce le fusese pregătit. Ţăranii 
păşeau amărâţi, îndureraţi, dar pe chipurile lor se 
citea mai mult revolta, dârzenia, decât teama de 
cele ce se vor întâmpla. 

Ajunseră. O lume de capete înconjura podina. 
Călăi, ajutoare de-ale acestora şi vice-comitele 
Ballo, - cu sentinţa scrisă în două limbi, germană şi 
română, - se foiau pe scândurile eşafodului. Călăii 
îşi pregăteau uneltele în vederea execuţiei. 
Condamnaţii încă nu sosiseră. 

Eroii noştri abia reuşiră să se strecoare până 

lângă cordonul de ostaşi ce făcea zid în jurul 
eşafodului. Săndruț îi prezentă unuia din ofițeri un 
bilet primit de la vice-comite, şi acesta, salutându-i 
ceremonios, le alese locurile cele mai bune, 
locurile de unde se putea vedea tot. 

Pe podină, în centru, un butuc, cu securea lângă 
el. Roata grea, cu lama boantă, fixată pe obadă, 
alături. Lama era tâmpă, pentru a rupe, a sfâşia, 
nu a tăia, anume pentru a accentua chinul 
condamnatului. In fundul scenei improvizate, pe o 
bârnă orizontală fixată pe altele două înfipte în 
pământ, trei ţepuşe aşteptau capetele martirilor. 

Glasuri învălmăşite. Huruit de roţi. Tropot de 
copite. Se apropiau trei harabale. Fiecare era 
înconjurată de către un careu de ostaşi călări. In 
mijlocul fiecăreia, câte un om înlănţuit, în picioare, 
înconjurat de alţi ostaşi. In cea de a treia haraba, 
susţinut în picioare de către soldaţi, cadavrul lui 
Crişan, cu faţa uşor învineţită şi ochii căscaţi parcă 
a mirare. De altminteri, chipul îi era senin, departe 
de a înspăimânta, ca al acelora ce mor în ştreang. 
Pentru ce l-or mai fi adus şi pe el?! se mira lumea. 
Ce să-i mai facă unui mort? Ştiau domnii ce ştiau. 
Cu multă grijă fusese păstrat cadavrul într-o 
gheţărie, special pentru spectacolul ce se 
pregătea. Viu, mort, sentința trebuia executată 
întocmai. Era una din cele mai groaznice de care 
se auzise. Frângerea cu roata, de jos în sus, până 
la moarte. 

Cu capetele sus, neînfricaţi, Horea şi Cloşca 
urcară, fără să ezite, scările de lemn. Fu târât şi 

corpul neînsufleţit al lui Crişan pe podină. Tobele 
răpăiră. În afara sunetelor monotone ale acestora, 
rău prevestitoare, nu auzeai o şoaptă, nu vedeai o 
mişcare. Spectatorii parcă încremeniseră. Ballo, 
işpanul, ridică în dreptul ochilor sulurile de hârtie şi 
citi sentinţa: întâi în germană şi apoi în română. Nu 
se auzea decât glasul lui monoton. Sentința mai 
fusese citită cu două zile înainte, peste capetele 
condamnaților, şi mulţi dintre ascultători îi 
cunoşteau conţinutul. Nobilii jubilau, aşteptând cu 
nerăbdare începutul sinistrului spectacol. Când 
isprăvi cu cititul, din rândul miilor de ţărani se 
stârni un murmur, un murmur prevestitor de 
furtună. Se auziră iar tobele, ostaşii începură să se 
foiască şi se restabili linişlea. O linişte ce parcă-ți 
ţiuia în urechi se aşternu. 

Călăii luară întâi cadavrul lui Crişan. Îl întinseră 
pe podină şi îl răstigniră de patru piroane, înfipte 
solid în scândură, legându-i de acestea mâinile şi 
picioarele cu frânghii groase. Horea şi Cloşca, 
încadraţi de câte doi ajutori de călăi, erau ţinuţi 
anume cu faţa către cadavru, ca să se îngrozească 
de ceea ce-i aştepta. Nu căutară să-şi întoarcă 
privirea. În ochii lor nu se citi groaza, precum se 
aşteptau domnii, ci doar o adâncă durere, privind 
la chipul fostului lor ortac, pe care-l vedeau pentru 
prima dată de când se despărţiseră, după 
amânarea răscoalei. 

Călăii lucrau fără grabă, spre satisfacția nobililor. 
Începură să aşeze sub trupul întins al lui Crişan 
popice de lemn, la intervale cât mai dese. In 

fiecare din aceste intervale urma să se dea câte o 
lovitură cu lama roții, care trebuia să sfâşie carnea 
şi să zdrobească oasele osânditului. Dese mai erau 
aşezate popicele. Multe lovituri trebuia să 
primească martirul până să-şi dea duhul. Ballo îşi 
scoase cronometrul şi făcu un semn călăului. Prima 
lovitură se auzi scrâşnită, în zgomotul oaselor 
zdrobite. Călăul lucra încet, loviturile erau rare, 
anume ca să prelungească, să-i facă să simtă cât 
mai mult spectacolul, deşi era mutilat doar un 
cadavru. Cu toate acestea scrâşnetul oaselor 
zdrobite le producea plăcere, le încânta auzul, 
nobililor. Ţăranii priveau tăcuţi şi încrâncenaţi. 
După un timp, din ceea ce fusese cândva corpul 
voinic al lui Crişan nu se alesese decât bucățele 
care abia se mai ţineau una de alta. 

Veni şi rândul lui Cloşca. De data a ceasta 
crâncena operaţie urma să fie repetată pe viu. 
Spre dezamăgirea nobililor, Cloşca nu încercă 
niciun fel de rezistenţă. Singur îşi întinse mâinile 
pentru a-i fi prinse în frânghii. Fu întins la rându-i 
pe podină şi răstignit atât de strâns, încât chiar 
dacă ar fi încercat să facă vreo mişcare, i-ar fi fost 
cu neputinţă. Simţi cum, pe sub trupu-i, întins ca o 
coardă, erau introduse popicele de lemn. Horea era 
ţinut ca să poată privi întreaga grozăvie. Nu era 
nevoie. Nu se simţea înspăimântat. Întâlni privirea 
lui Cloşca şi acesta îi răspunse la fel de dârz. Se 
hotărâseră dinainte ca spectacolul, în loc să aibă 
darul să-i înspăimânte pe ţărani, să-i facă să tre- 
mure pe domni. 

Urmă prima lovitură. Chipul lui Cloşca se crispă a 
durere, dar gura nu-i scoase nici cel mai mic sunet. 
Urmă a doua lovitură, a treia, rar, să prelungească 
cât mai mult supliciul. Işpanul, cu cronometrul în 
mână, urmărea mişcările călăului, făcându-i semn 
să nu se grăbească. 

— Rabdă, Cloşcuţ! se auzi vocea caldă, duioasă a 
lui Horea, voce cum nu i-o mai auzise nimeni; 
poate vreo femeie în orele tihnite de dragoste. 
Rabdă! Trece! 

— Nu mai doare, frate, se auzi vocea liniştită a 
lui Cloşca. Numai la început. Acuma nu, frate. Mă 
uit la urâtu' ăsta cum osteneşte şi se scălămbăie 
pe deasupra mea, şi-mi vine să râd, da' nu ştiu de 
ce nu pot. 

Într-adevăr, de pe chipul martirului se şterseseră 
urmele crispării dintâi şi devenise senin, aproape 
zâmbitor. 

Deşi vorbele fuseseră rostite relativ încet, în 
cercul nobilimii fuseseră auzite cu destulă claritate. 
Ba şi unii din ţăranii din apropiere le auziseră. 
Ballo, crâncen de mânie, se răsti: 

— Gura! Tăceţi! Vă poruncesc! 

— De ce să tac, domnule?! se auzi vocea ca de 
tunet a lui Horea. Ce-ai să-mi faci dacă nu tac? Ai 
să mă ucizi, nu? Te temi, işpane! Îți citesc groaza 
în ochi! Eşti mai mort decât mine! Pfui! Ţi-s 
nădragii uzi! Şi voi vă temeţi, câinilor! se întoarse 
către nobilii din preajmă. 

Işpanul, speriat de-a binelea, îşi duse o mână în 
faţă şi una în spate, pipăindu-şi pantalonii, de 

parcă într-adevăr păţise ruşinea. Gestul stârni 
ilaritate, dar numai în rândul ţăranilor. Pe nobili îi 
apucă o furie oarbă. Mânioşi, încercară să rupă 
cordonul de ostaşi. L-ar fi linşat pe Horea, dacă ar 
fi izbutit. 

— Să i se astupe gura! se auzi vocea lui Hollòki, 
işpanul ţării Zărandului. Să i se lege! Nu! Nu! 
reveni. Vreau să-i aud urletele de groază, când i-o 
veni rândul! mai strigă. 

— Să aştepţi, câine! mai apucă să tune Horea, şi 
gura îi fu acoperită de palma lată a unuia din 
ajutoarele călăului. 

După douăzeci de minute de la prima lovitură, 
corpul lui Cloşca mai dădea semne de viată, dar, 
după chipul senin şi zâmbitor, era vădit că de mult 
nu mai simţea nimic. 

Veni şi rândul lui Horea. Cum se desprinse palma 
călăului de pe gura acestuia, i se auzi vocea de 
tunet: 

— Mor pentru popor! 

Cu furie fu trântit pe podină şi întins între cele 
patru piroane. Liniştit, numără fiecare popic ce i se 
introducea sub membrele înţepenite de legături. 
Prima lovitură fu îngrozitor de dureroasă. Muşchii 
feţei îi jucară, dinţii îi scrâşniră, dar nu scoase un 
geamăt. O simţi şi pe a doua. A treia păru o 
mângâiere pe lângă celelalte. „A avut dreptate 
Cloşcuţ, îşi zise. Totul e să nu te temi!” îşi continuă 
gândul. Primise vreo şase lovituri. Chipul îi 
devenise senin ca şi cel al lui Cloşca. Ochii mici şi 
oţelii îl sfredeliră pe călău. Desfăcu buzele, şi, cu 

voce liniştită, dar destul de puternică, începu: 

— Am să-ţi spun ceva, călăule! Nu te... 

Dar acestea îi fură ultimele cuvinte. De teamă ca 
să nu-l facă de ocară, cum îl făcuse pe işpan, călăul 
ridică furios roata şi-i înfipse, cu toată forţa de care 
mai era capabil, ascuţişul lamei în furca pieptului. 
Până la şira spinării se înfipse tăişul. Se auziră 
coastele trosnind, corpul voinicului mai tresări o 
dată şi rămase nemişcat. 

Un vuiet de protest izbucni din piepturile 
nobililor, furioşi pe călău că nu-şi făcuse cum 
trebuie datoria, nu prelungise supliciul. 

Acesta, nepăsător, se aşeză pe butucul din 
mijlocul podinei şi începu să-şi şteargă broboanele 
de sudoare, care-i acoperiseră fruntea. Era 
extenuat. Ce fel de neam de oameni fuseseră 
aceştia?! De unde tăria de care dăduseră dovadă?! 
Care era crezul lor?! In atâţia ani de când îşi făcea 
meseria îi văzuse pe mulţi târându-i-se la picioare, 
cerându-i îndurare, urlând ca fiarele, cerşindu-i 
mila, zbătându-se. Să nu se mai fi priceput oare în 
meserie, să nu fi făcut totul cum trebuie?! Tresări. 
Işi aminti de datorie. Incă nu terminase. Incepu să 
le dea ordine ajutoarelor. Trupurile, amarnic 
mutilate, fură desfăcute din legături şi târâte, pe 
rând, lângă butuc. De trei ori răsună sec lovitura 
securii. De trei ori se auzi zgomotul la fel de sec al 
capetelor rostogolite pe scândura podinei. Pe rând, 
călăul le alinie în cele trei ţepuşe. Chipurile eroilor 
erau însă departe de a inspira groaza. Spre 
deosebire de chipurile martirilor zugrăviți în 

biserici, cu fețele îndurerate, triste, acestea erau 
luminoase ca ale îngerilor, zâmbitoare, în afară de 
chipul - şi acesta senin, dar mirat parcă, - al lui 
Crişan. 

— Ne sfidează! Ne sfidează şi după moarte! 
începură să strige nobilii, indignati. 

— Să li se taie nasul şi urechile! urlă vocea de 
bas a lui Hollòki. Şi buzele să le fie tăiate! 

— Nu-i slobod! rosti hotărât Ballo de pe podină. 
Nu prevede sentinţa! Porunca măritului împărat 
trebuieşte executată întocmai! 

— Să se facă totuşi ceva! se auziră strigăte 
indignate. 

Ballo îi şopti ceva călăului. Acesta muie o 
zdreanţă murdară în sângele scurs pe podină, o 
înfipse într-o prăjină şi stropi chipurile care parcă-şi 
râdeau de furia domnilor. Efectul fu destul de 
redus. Ca şi cum ar fi stropit cu noroi capodopera 
unui pictor celebru. Chipurile îşi  păstraseră 
seninătatea, doar că erau întinate. 

Cu pricepere de măcelari, trupurile, şi aşa destul 
de sfârtecate, ale eroilor fură sfâşiate în patru. Se 
apropiară douăsprezece harabale, înconjurate de 
câte o escortă de doisprezece călăreţi. 

— Cluj, se auzi vocea lui Ballo, şi una din acele 
rămăşiţe însângerate fu aruncată într-o haraba, 
care-şi continuă mersul. 

Turda... Abrud... Zlatna... Brad... Deva... se 
auzea aceeaşi voce de câte ori era aruncată vreo 
ciozvârtă însângerată în câte o căruţă. Erau 
târgurile unde trebuiau expuse aceste rămăşiţe 

groaznic mutilate, pentru a inspira groază, pentru 
a-i tăia oricui pofta de a mai ridica arma împotriva 
domnilor. 

În harabaua pentru Brad fu aruncat braţul drept 
şi ce se mai ţinea de el, al Crăişorului. 

Săndruţ îl atinse cu cotul pe lanoş. li făcu semn şi 
lui Luca să-l urmeze. 

După ce se îndepărtară, şi făcură în aşa fel încât 
să nu mai fie nimeni pe aproape, Săndruţ şopti: 

— Rămăşiţa Crăişorului care a fost trimisă la 
Brad, nu trebuie să ajungă, ori dacă ajunge, nu 
trebuie să fie batjocorită! Trebuie s-o răpim, s-o 
îngropăm într-un loc cinstit, curat, la fel de curat 
cum a fost şi inima Crăişorului! Numai atâta mai 
putem face pentru el! 

— Ai bolunzit?! se sperie Luca. Nu eşti bucuros 
că ai scăpat, cum ai scăpat, din mâna işpanului şi 
acuma-ţi trece altceva prin cap?! 

— Are dreptate Săndruţ, îl susţinu şi lanoş. Nu se 
cade ca aceste rămăşiţe să fie necinstite! Trebuie 
să le îngropăm! 

— Da’ nu vedeţi cât sunt de păzite?! Fiecare 
dărab cu o droaie de cătane! Cum să le smulgi?! 
Numai aşa, ca să ne pierdem capu'! 

— Găsim noi cum. Dacă nu le-om putea lua pe 
drum, acolo, la Brad, vedem ce-i de făcut, dar de 
lăsat nu trebuie să ne lăsăm! spuse lanoş. Ce zici. 
Săndruţule? 

— Nici aşa nu-i rău. La Brad au să puie vreo 
caraulă în piaţă. Îi venim noi de hac! Hai la han, să 
mâncăm ceva şi să ne pregătim de drum! 

În sala comună a hanului, care încă cu două zile 
înainte era neîncăpătoare, de câtă nobilime se 
adunase de pretutindeni pentru a asista la 
execuţie, abia-şi făcuseră loc să se aşeze. Săndruţ 
consideră ca o pierdere de timp servirea mesei în 
cameră, cum obişnuia. Se grăbeau. 

— Îmi daţi voie, domnule? îşi ceru permisiunea 
Săndruţ, ca să-şi facă loc. 

— Cu plăcere, răspunse cel interpelat. Şi 
dumneavoastră tot la execuţie? întrebă. 

— Tot! răspunse sec Săndrut. 

— A fost un spectacol măreț! Câtă dârzenie la 
tâlhari! Dar şi-au meritat moartea! Au indus 
poporul în eroare, înşelându-l cu tot felul de 
minciuni. Câte capete n-au căzut din pricina lor? 

— Poate, răspunse la fel de sec Sândruţ. 

— Dar, precum văd, dumnevoastră domnule, 
parcă nu v-a produs aceeaşi satisfacţie sentinţa 
dreaptă a măritului împărat! 

— Nu pretind că sunt umanist, ca alţii, dar sunt 
unul din aceia care nu se bucură la vederea unui 
asemenea spectacol. 

— Totuşi, ar trebui s-o recunoaşteţi, sentinţa a 
fost dreaptă! 

— Desigur! Nu contest, aprobă Săndruţ, venindu- 
i să-l strângă de gât pe nemernic, nu poate nimeni 
contesta o sentinţă aprobată de Majestatea Sa! 
Suntem prea mărunți pentru aşa ceva! 

— Şi când mă gândesc că am contribuit şi eu, şi 
încă mult, la prinderea acestor răzvrătiți! se lăudă 
necunoscutul. 

Săndruţ îşi ascuţi urechea şi-şi schimbă complet 
atitudinea. Dorea neapărat să ştie cine e acest 
nobil, sau burghez înstărit, apucat de limbuţie. 
Zâmbi amabil. 

— Cum?! Aţi contribuit deci, l-aţi ajutat pe 
măritul împărat să facă justiţie? Meritaţi felicitat, 
domnule! Cu cine am onoarea? 

— Doctor lohan Molnar, dacă îmi permiteti. 

— Baron von Sheer, se prezentă la rându-i 
Săndruţ. 

— Îmi pare bine, domnule baron! Nespus de 
bine! 

— Am auzit de numele dumneavoastră. La Viena 
am auzit. Sunteţi un medic renumit! Până şi 
măritul împărat vă cunoaşte numele! Dar nu pricep 
cum de aţi reuşit să-i prindeţi pe tâlhari! 

— N-am afirmat că i-am prins! Am contribuit 
numai la aceasta cu modestele-mi mijloace! Ca 
român, am reuşit să pacific o zonă întreagă 
cuprinsă de răscoală. l-am îndemnat pe oameni să- 
i părăsească pe aceşti sceleraţi şi să-şi vadă de 
treburile lor, promiţându-le în schimb bunăvoința 
împăratului. 

— Aţi merita recompensat, domnule doctor! 

— Am şi fost, domnule baron! Două mii de florini 
mi-a acordat guvernul pentru această operă de 
pacificare. Şi cât de bine îmi vor prinde! Sunt în 
perspectivă de căsătorie, domnule baron. O partidă 
bună, nespus de bună, şi, oricât, nu strică dacă vin 
Şi eu cu ceva. 

— Aţi şi primit banii? Vă felicit, atât pentru 


SEES ISS 


DUUDOOLUUDUL 


premiere cât şi pentru proiectata căsătorie, 
domnule doctor! Într-adevăr, două mii de florini e o 
sumă. Dacă aţi şi încasat-o... 

— Chiar ieri, domnule baron. O am asupra mea. 
Nici n-am avut timp s-o depun la vreo bancă. Eram 
grăbit să asist la execuţie. E un spectacol ce nu se 
poate vedea oricând. 

— Într-adevăr, domnule doctor. A fost ceva 
excepţional. Nu în orice zi sunt executaţi capii unei 
răscoale! Dar v-aş propune ceva: nu mă simt bine 
în înghesuiala asta. Vă invit să luăm masa 
împreună, la mine în cameră. Am o cameră 
închiriată aici, la han. Ne va însoţi şi domnul conte 
de Oroshaza, poate aţi auzit de el? 

— Nu, dar mi-ar părea foarte bine să-l cunosc. Ce 
fericit sunteţi că aţi reuşit să găsiţi o cameră! Eu 
am fost silit să împart culcuşul, nu numai camera, 
cu nişte mocofani! Ce era să fac? 

— Atunci, să urcăm, domnule doctor! îl invită 
Săndruţ. 

ÎI coti pe lanoş, care-i făcu la rându-i semn lui 
Luca, şi urcară. Ajunşi în cameră, Săndruţ întoarse 
cheia în broască şi o băgă în buzunar. Medicul 
rămase uimit. Nu ştia ce să creadă. 

— Şi aşa, domnule Molnar! Vindeci orbirea, din 
câte am auzit! i se adresă Săndruţ medicului. Câte 
cazuri ai vindecat până acum? 

— Treizeci şi şapte, domnule baron, dar... 

— Şezi! Stai pe scaun, ca să nu te aşez eu! se 
răsti Săndruţ. Ai dat, sau mai bine zis redat, lumina 
ochilor câtorva oameni şi te-ai apucat să orbeşti o 

ţară! Trădătorule! Câine spurcat! 

— Domnule... încercă Molnar. 

— Să taci! Eu vorbesc acum! Şi te mai şi lauzi! 
Spurcăciune! Te lauzi că i-ai vândut pe aceşti 
oameni cărora nici picioarele nu erai vrednic să le 
speli! Scoate banii! Banii trădării! 

— Glumiţi, domnule... 

— Scoate banii că-ţi crăp capul, ca unui câine 
turbat! Legaţi-l de scaun! porunci lui Luca şi lanoş. 

Fără fasoane, aceştia-l înşfăcară şi-l cetluiră să 
nu mai poată face o mişcare. Săndruţ numără 
florinii. Ce trecu peste două mii îi îndesă în 
buzunarul doctorului. 

— Şi acum, domnule doctor, să-ţi pun o bombiţă! 
Ştii ce-i o bombă, domnule doctor? 

— lertare! 

— Te-am întrebat dacă ştii ce-i aceea o bombă, 
domnule doctor! se răsti Săndruţ. 

— Cum să nu ştiu, păcatele mele? 

— Am să-ţi pun una mică, o bombiţă, care la cea 
mai mică mişcare să-ţi transforme scăfârlia în 
pulbere! 

începu să scotocească prin cufere ca să 
găsească ceva potrivit, urmărit de privirile mirate 
ale lui lanoş şi Luca. 

— Am găsit! Asta-i tocmai bună. Nici prea mare, 
nici prea mică. Aşa! 

Medicul, care era cu spatele, nu putea vedea 
obiectul inofensiv din mâna lui Săndruţ. Era o 
ceşcuţă de cafea. Săndruţ i-o legă cu nişte sfoară 
în jurul gâtului şi i-o fixă la ceafă. 

— Acum e bine! rosti. Aşa! Domnule doctor, să 
nu îndrăzneşti să faci vreo mişcare că... ori poate 
vrei să te vezi mai repede în împărăţia cerurilor 
pentru fapta vrednică pe care ai săvârşit-o? Treaba 
dumitale! Vezi, şi cu răsuflarea mai uşurel, că nici 
nu ştii cum se poate declanşa mecanismul! E 
foarte sensibil! Mi-a fabricat-o un meşter din Buda, 
neîntrecut în asemenea sculişoare. La cea mai 
mică neatenţie poţi zbura. Dacă ai răbdare poate 
că se va găsi cineva să te elibereze, dar să nu 
îndrăzneşti nici să vorbeşti până atunci! E atât de 
sensibilă jucăria, încât până şi coardele vocale i-ar 
putea declanşa mecanismul! 

Medicul le urmărea, cu ochii holbaţi, aproape 
temându-se să şi răsufle, pregătirile de plecare. 
Totul fu strâns şi împachetat şi, în scurt timp, 
călăreţii noştri galopau spre Deva. 


ULUI 

La Deva nu opriră decât vreo două ore, atât cât 
le trebuia cailor să răsufle. Erau grăbiţi. Voiau să 
ajungă din urmă macabrul convoi. Săndruţ îl 
trimise pe Luca să târguie o bucată de pânză de in, 
curată, drept giulgiu, pentru ce mai puteau 
recupera din rămăşiţele Crăişorului. Trecuseră de 
Vălişoara şi urcau Dealul Mare, când ajunseră din 
urmă harabaua. Hurducaţi de trapul cailor, ostaşii 
dormitau. Erau dispuşi de o parte şi de alta a 
căruţei. În urma ei, un subofițer bătrân, încărunţit 
în slujba împăratului. El era comandantul 
convoiului. 

— Bună ziua, îl salută Săndrut. 

— Să trăiţi, Măriile Voastre, le răspunse oşteanul. 
Săndruţ îşi aruncă o privire în căruţă. Rămase 
mirat când văzu rămăşiţele însângerate înfăşurate 
cu grijă într-o pânză de sac curată. 

— De ce-aţi învelit rămăşiţele tâlharului?! întrebă 
Săndruţ răstit. 

Subofiţerul îi aruncă o privire nu prea 
prietenoasă şi-i răspunse: 

— Sunt soldat bătrân, Măria Ta, şi ştiu ce am de 
făcut! Am primit poruncă să duc ce am de dus la 
Brad, şi duc! Nimeni nu mi-a spus cum să fac asta. 
Nu văd niciun rău în ceea ce-am făcut. Cui 
dăunează? Îmi îndeplinesc porunca şi gata! 

Lui Săndruţ îi plăcu atitudinea cinstită şi dârză a 
subofiţerului, dar căută să-l mai ispitească: 

— Dar de ce nu le-ai lăsat pe paie, aşa cum au 
fost aruncate?! 


SEES SSC 


IODUOLOLOLD 

— A fost un om! Bun, rău, nu e în puterea mea să 
judec, dar om. Aşa am crezut eu că se cade! La 
Brad, facă ce-or şti, cum or avea poruncă! Dar 
până acolo, eu răspund! spuse la fel de dârz, 
aruncându-i, nemulţumit, o altă privire lui Săndruţ. 

— Dar dacă ar auzi măritul împărat crezi că s-ar 
bucura? 

— Asta n-am de unde să ştiu, îmi îndeplinesc 
porunca şi atâta! Aceste rămăşiţe vor ajunge la 
Brad! Mai am doi ani de cătănie, Măria Ta, îşi mai 
muie subofiţerul glasul. Dacă oi avea norocul să nu 
mor într-unul din războaiele împăratului până 
atuncea, are să fie bine. Am agonisit cât să-mi 
cumpăr câteva iugăre în pustă şi să-mi fac o 
căsuţă. Am muiere şi doi prunci, Măria Ta! Eu zic 
că nu-i avea inima aşa de rea şi să-mi cauţi pricină 
pentru atâta. Nu puteam face altfel! Ce şi cui îi 
pasă cum îmi îndeplinesc porunca? Mi-o 
îndeplinesc ostăşeşte, aşa cum am învăţat şi gata! 
Dacă mi se poruncea să le las aşa, aşa le lăsam! 
Dar nu mi s-a poruncit decât să le păzesc până la 
Brad şi că răspund cu capul! Le-oi duce! 

— Îmi place, viteazule! Eşti om cu suflet bun şi 
îndrăzneţ pe deasupra. Ai şi inimă, nu ca alţii. Nu 
te învinuiesc pentru ceea ce-ai făcut! Am vrut 
numai să ştiu ce te-a dus la asta. 

— Îţi mulţumesc pentru vorbă bună, Măria Ta! 
Oameni suntem. L-am văzut cum a murit şi m-am 
mirat! Un netrebnic, Măria Ta, un ucigaş de rând, 
cum zic unii că a fost, nu putea să moară aşa! Nu 
ştiu nici cine-i, nici ce-a făcut. Unii spun că s-a 

ridicat pentru dreptate şi slobozenie, dar am spus 
prea multe, Măria Ta! Fiecare cu credinţa lui. 

— Ai dreptate, viteazule! Fiecare cu credinţa lui. 
Ce zici, ajungem până seara? 

— Om ajunge, Măria Ta, dacă ne-o ajuta 
Dumnezeu. Am întrebat nişte oameni şi spun că nu 
mai e mult. Greu, Măria Ta! De două zile în şa. Abia 
aştept să prind un ceas-două de hodină! 

Mai merseră un timp împreună. Săndruţ nu se 
putea hotări să atace convoiul. Prea i se păru omul 
acela, subofiţerul, om de inimă. Ar fi fost păcat să-i 
căşuneze vreun rău. Înfipse pintenii în coastele 
animalului, îl salută pe bătrânul soldat şi, urmat de 
ceilalţi, o luară înainte. 

— Ce facem, Săndruţule? întrebă Luca, după ce 
se mai depărtară. 

— Să nu le căutăm pricină. Strajameşterul e un 
om de treabă. Şi ostaşii par asemenea. Or fi şi ei 
ţărani ori târgoveţi necăjiţi, tot ca noi. Ş-apoi, ne-ar 
fi şi greu. Sunt treisprezece oameni. Şi ştiu să se 
bată! S-au luptat în atâtea războaie! La Brad, 
vedem noi ce-i de făcut. 

Traseră la un han şi aşteptară sosirea macabrului 
convoi, în piaţă. Acolo erau gata pregătite cârligele 
în care trebuiau agăţate rămăşiţele Crăişorului. 
Fuseseră de faţă când subofiţerul îi raportă 
solgăbirăului şi-i dădu în primire macabrul colet. 
Era multă lume de faţă. Solgăbirăul se răsti la 
subofițer, cerându-i socoteală pentru ce învelise 
acele rămăşiţe însângerate, dar subofiţerul îi 
raportă, la fel de dârz, că îşi îndeplinise sarcina şi 

că nu-l interesa pe el, pe solgăbirău, cum o făcuse. 
Ceru să-i semneze documentul de primire, îşi luă 
ostaşii şi plecară spre locul unde li se pregătise 
cazarea. Călăul desfăcu coletul, se urcă pe o scară 
şi căută să expună jalnicele rămăşiţe în aşa fel, 
încât să impresioneze cât mai mult. Săndruţ îi văzu 
pe mulţi închinându-se. Toate chipurile erau 
împietrite. Singurii pe obrazele cărora se citea 
satisfacţie, erau câţiva nobili. 

Încet-încet, lumea începu să se împrăştie şi nu 
rămaseră de pază decât doi ostaşi. Amurgea când 
Săndruţ cu ortacii lui se înapoiară la han. Incepu 
sfatul: 

— Trebuie numai să-i ameţim cu câte o pălitură 
zdravănă şi după aceea să-i legăm, ca să nu 
păţească nimic nici ei, sărmanii. N-aţi văzut cât de 
amărâţi erau că trebuie să păzească locul? Lăsăm 
să mai treacă vreo trei-patru ceasuri, şi, la treabă! 
Dar, cum am spus, fără moarte de om! Dacă erau 
puşi de pază domni, era altceva. Ei, săracii, îşi fac 
amărâta de slujbă. Cine ştie de pe ce coclauri au 
fost prinşi şi ei cu arcanul şi duşi la cătănie? Ce 
ziceţi, fraţilor? Bine am vorbit? 

— Bine, Săndruţule, nici nu se poate mai bine, 
aprobă lanoş. Noi avem ce avem cu domnii. 
Aproape că aş zice să cădem la înţelegere cu 
soldaţii, să se lase legaţi de bunăvoie, şi să le dăm 
câte zece florini de fiecare. Dacă-i găseşte legaţi 
pot şi ei minţi că s-au luptat dar i-am răzbit cu 
numărul. Să încerc să vorbesc cu ei? l-am auzit 
vorbind. Vorbeau ungureşte, aşa că m-oi putea 

face înţeles. 

— Da’ dacă nu se învoiesc? se îngrijoră Luca. 

— Să încercăm, totuşi, fu de părere Săndruţ. În 
cel mai rău caz, au să dubleze paza. In loc de doi 
au să fie patru. Cu atâţia, dacă-i luăm fără veste, 
cât ai clipi, ne-am descurcat! Încearcă, lanoş! 
Incearcă! 

lanoş plecă şi se întoarse peste vreo jumătate de 
ceas. Era radios. Reuşise. Amândoi soldaţii erau 
iobagi, foşti iobagi, din pusta maghiară, şi nu-i fu 
prea greu să-i convingă. Ba refuzară chiar şi 
recompensa. li trebui mult lui lanoş ca să-i facă să 
primească. Abia de la lanoş aflaseră şi ei ce 
păzeau, şi ce reprezenta ciosvârta aceea de carne 
însângerată. Până atunci doar bănuiseră aceasta. 

Se apropia miezul nopţii. leşiră din camera pe 
care o ocupaseră, îşi pregătiră caii, şi se îndreptară 
spre piaţa târgului. Mergeau la pas, ţinându-şi caii 
de dârlogi, pentru a face cât mai puţin zgomot. 
Toate ferestrele erau întunecate. Târguşorul îşi 
dormea somnul. Se opriră la un colţ al unei 
ulicioare ce dădea în piaţă şi lanoş le-o luă singur 
înainte. Schimbă câteva vorbe cu ostaşii şi le făcu 
şi celorlalţi semn să se apropie. 

— Tăvăliţi-ne un pic şi mai sfârtecaţi-ne, pe ici-pe 
colo, straiele, propuse unul din ostaşi. Ne face 
împăratu' altele. La el nu se cunoaşte, are de 
unde! 

li mototoliră cât se pricepură mai bine, căutând 
să nu le pricinuiască vreun rău, îi legară cobză şi 
Luca se aburcă în spinarea lui lanoş, desprinzând 

din cârlige ceea ce mai rămăsese din Crăişor. 

— Ţine giulgiul, Săndruţule! îi şopti aproape 
Luca. 

Săndruţ întinse pânza şi prinse în ea bucata de 
carne  sfârtecată, înfăşurând-o cu grijă. Era 
îngheţată. Desfăcură un sac curat, dinainte 
pregătit, şi legară balotul la oblâncul calului de 
povară. Era lună. Stelele sclipeau vesel. Se lăsase 
unul dintre ultimele geruri dinaintea venirii 
primăverii. Se vedea aproape ca ziua şi trebuiau să 
se grăbească. Ocoliră pe uliţe dosnice şi liniştite 
până ieşiră din târguşor, îndreptându-se spre 
Mesteacăn. 

— Şi acuma ce facem? întrebă lanoş. 

— Eu aş zice să-l îngropăm în pădure lângă dacu' 
nost', lângă omu' pe care l-am găsit în adăpost, 
propuse Luca. 

— Să trecem mai întâi pe la părintele loanăş din 
Mesteacăn. Nu-i departe. Are să ne sfătuiască cum 
e mai bine, propuse Săndruţ. A fost toată vremea 
în preajma Crăişorului. E om cu suflet, îl cunosc 
bine! 

— Şi eu îl cunosc, afirmă Luca. Are să ne înveţe 
ce se cade să facem, ai dreptate. Numa' să-i dăm 
Zor, să nu ne prindă ziua! Şi aşa, cu luna asta... 

Îşi zoriră caii. Trecuse bine de miezul nopţii când 
părintele loanăş auzi ciocănituri uşoare în uşă. 
Cătane sau gornici nu păreau să fie, ar fi făcut 
zgomot, n-ar fi bătut atât de uşor, parcă să nu-l 
sperie. Se ştia urmărit şi prigonit, dar până atunci 
încă nu îndrăzniră să-l caute. Se şi hotărâse, 

dealtminteri, să-şi piardă urma pe undeva, pe la 
vreo mânăstire din Ţara Românească şi să se 
călugărească, dar tare greu îi venea să se despartă 
do locurile-i dragi, de oamenii pe care-i cunoştea. 
Se sculă, îşi trase anteriul şi deschise. Când îi văzu 
pe cei trei pătrunzând în încăperea scundă şi 
afumată, mai întâi se sperie. 

— Cine sunteţi? Pe cine căutaţi? 

— Sunt Săndruţu' Tomii, părinte! Nu mă mai 
recunoşti? 

— Bată-vă norocul, feciorilor, ce-i cu voi? Cum de 
picaţi la miez de noapte? Ori sunteţi urmăriţi? Să 
vă ascund! 

li povestiră pe scurt de unde veneau şi ce 
duceau cu ei. 

— S-ar cădea să îngropăm rămăşiţele Crăişorului 
în loc sfânt, fiii mei, spuse preotul. Eu aş zice că loc 
mai bun ca sub gorunul din cimitirul bisericii din 
Ţebea nici că mai este. Loc sfinţit, fiilor. Gorunul de 
la umbra căruia ne-a vorbit ast-vară, dacă aţi fost 
vreunul pe acolo. 

— Am fost eu, părinte. Îl ştiu, confirmă Luca. Să 
mergem, părinte, că până săpăm groapa, până-i 
citeşti, Sfinţia Ta, slujba, se face ziuă şi n-ar fi bine 
să ne vadă cineva pe acolo, mai ales părintele 
Mariş din Tebea, că-l ştii, a fost împotriva 
Crăişorului. N-a lăsat oamenii să se ridice. Îi 
înspăimânta cu focu' Gheenii şi câte şi mai câte. 
Numai câţiva ţebeni ni s-au alăturat. Ceilalţi nu s- 
au sculat la chemarea Crăişorului. 

— Ştiu, fiule, ştiu. Să mergem! 

Preotul îşi pregăti cele trebuincioase şi încălecă 
pe calul de povară. Se înfioră când îşi trecu uşor, 
ca o mângâiere, palma peste sac. „Uite ce-a mai 
rămas din el! Şi ce om! Un adevărat martir! S-a 
lăsat ucis pentru credinţa noastră, a robilor, pentru 
credinţa în slobozenie, care-i mai tare decât 
credinţa în Domnul!” 

Într-o jumătate de oră groapa era gata. 
Rugăciunea fu rostită încet, măcar că prin 
apropiere nu erau case. Aruncară asupra 
rămăşiţelor tradiționalul pumn de ţărână şi se 
apucară toţi patru să astupe groapa, s-o 
netezească ca să nu lase urme. Lumina lunii îi 
ajută să ducă treaba la bun sfârşit. 

— Parcă s-ar cădea şi o cruce, părinte, propuse 
Luca. 

— Nu se poate, fiule! L-am îngropat în taină, 
taină să rămână! Uite gorunul! Ce cruce mai 
vrednică de aşa voinic?! Incă măcar două veacuri îi 
va străjui mormântul! 

— Părinte şi fraţilor, gorunul poate se va face 
pulbere, dar numele Crăişorului va dăinui peste 
veac! Peste veacuri, va dăinui, părinte şi fraţilor! 
Stră-strănepoţii noştri îi vor pomeni numele ca al 
unuia ce a luptat şi a murit ca să ne deie 
slobozenie; sfânta slobozenie! 

— Adevăr ai grăit, fiule! rosti preotul închinându- 
se. Sfânta slobozenie, fiilor! Mai bine zis nici că se 
poate! Vorbeşti ca din carte, fiule! 

— Îi înşcolat, părinte, îl lămuri Luca. A învăţat la 
Buda şi la Beci. La şcoli mari a învăţat. Îi tobă de 


SEES ISSES 


UDDUUUUOUUUODOLUU 


carte, da' are şi mâna grea! Am băgat de seamă că 
ştie să şi poruncească, atuncea când trebuie. 
Numai că... Asta-i! 

— Numai că ce? întrebă lanoş. 

— Ei! Am gândit şi eu aşa... într-o doară, nu-şi 
lămuri Luca gândul. Îl muşcase şarpele invidiei, 
recunoscându-i superioritatea. 

Până la Baia de Criş, o azvârlitură de băț. 
Trebuiau să hotărască ce să facă cu caii, pentru că 
nici nu se puteau gândi să-i aducă în preajma 
adăpostului. 

— Care-l cunoaşteţi pe Dura, hangiul? întrebă 
Săndruţ. Ce fel de om e? S-ar putea avea încredere 
în el? Ar trebui să prindem un ceas-două de somn 
şi să vedem ce facem cu caii, cu şeile. De vândut 
nu le-aş vinde. Poate ne vor mai trebui. 

— De cunoscut îl cunosc de mult, de până a 
arenda hanu’ spuse Luca. Om rău nu-i. E drept, la 
răscoală n-a luat parte, s-a ţinut de-o parte, da' cu 
negustoria lui... 

— Tragem acolo şi vedem noi ce-i, propuse 
Săndruţ. Să nu-i suflaţi o vorbă, cine suntem şi de 
unde venim! Să ne creadă nobili, până îl vedem în 
ce ape se scaldă. În fiecare târg trebuie să avem 
câte un hangiu, omul nostru, la care să ne putem 
adăposti uneori, la care să ne putem ţine unele 
lucruri care au să ne trebuiască. Dacă Dura e om 
de omenie, de ce n-ar fi el? Îl iscodesc eu. Lăsaţi-l 
în seama mea! 

— Da' de ce zici că ne trebuiesc atâtea? Ce-ai de 
gând? întrebă Luca. Eu zic să împărţim frăţeşte 

comoara şi să ne vedem fiecare de treburile 
noastre! 

— Tu, lanoş, ce zici? Cum crezi c-ar fi mai bine? 
întrebă Săndruţ. 

— Eu zic c-ar fi mai bine să mai strângem 
oameni, nu prea mulţi, atâţia câți ar putea încăpea 
în adăpost, dar unul şi unul, şi să-i facem pe domni 
să viseze urât! Să doarmă îmbrăcaţi şi cu pistoalele 
sub cap. Să nu le tihnească nici mâncarea, nici 
hodină să nu aibă! Să ştie că pe podina caznelor 
din Bălgrad au ucis numai nişte trupuri, dar nu şi 
inimile Crăişorului şi ale celorlalţi! Asta aş zice eu. 
Da' să vedem ce zic şi ortacii din adăpost, să ne 
mai sfătuim, frate Săndruţ! 

— Gând la gând, lanoş. Tot aşa cred că gândesc 
şi ortacii rămaşi în adăpost. Am hotărât cu toţii ca 
aurul şi toate bogăţiile de acolo să fie ale 
Crăişorului, ale Crăişorului să fie! 

— Eşti bolund?! se miră Luca. N-ai văzut cu ochii 
tăi cum l-au dărăburit?! N-am îngropat noi un 
dărab sub gorunu' de la Tebea? Ori am visat 
numai?! Ce Crăişor?! De unde Crăişor?! 

— Ehei, frate Luca! Dacă n-om vedea decât 
atâta, numai până la vârful nasului, au să ne 
mănânce domnii! De vii au să ne mănânce! 

— Cum să ne mai poată mânca, dacă om fi atâta 
de bogaţi?! Atuncea, dacă împărţim comoara, om fi 
mai domni ca domnii! Cine s-o mai putea pune cu 
vreunu' din noi? 

— Şi ceilalţi? Cei pentru care şi-a vărsat Crăişorul 
sângele sub ochii noştri? Ei cui rămân? întrebă 

Săndruţ. 

— Ştii ce, frate Luca? propuse lanoş, să vedem 
ce spun şi ortacii! Ce-or vrea toţi, ce vor gândi toţi, 
aceea vom face! Dacă vor gândi ca noi, ca mine şi 
Săndruţ, n-ai să ai încotro şi ai să faci ce-om face 
toţi, ori ai să ne laşi şi-ai să te duci în treaba ta. 

— Mă duc! Daţi-mi partea mea şi mă duc! se 
oţări Luca. 

— Mai întâi să ne arăţi câtă trudă ai pus, câtă 
sudoare şi sânge ai vărsat ca să aduni bogăţiile de 
acolo, şi ai să-ţi iei partea ce ţi se cuvine! După 
agoniseală, fiecăruia care-o vrea să facă ce zici tu! 

— Da' voi, ceilalţi, câtă trudă aţi pus? Cât sânge 
aţi vărsat? Şi, la urma-urmei, dacă nu eram eu, nici 
n-o găseaţi! Asta-i! Eu am picat acolo! 

— Hmmm! Asta nu-i un merit! Tu ai găsit 
adăpostul, comoara a găsit-o Pătruţ. Şi ai întrebat 
cât am agonisit noi, ceilalţi. Cât şi tine, numai că 
noi nu vrem să ţinem ce ne-a ajutat norocul să 
găsim, numai pentru noi, ci pentru toţi oropsiţii, 
toţi robii! Aici nu ne potrivim. Încolo, partea de 
agoniseală e aceeaşi, spuse Săndruţ. Dar să lăsăm 
vorba asta. Vom avea destulă vreme să ne sfătuim 
acolo, în adă- post. Ce vor spune şi ceilalţi, aceea 
vom face! Cei ce nu ne vor înţelege pe noi, cei 
mulţi, să poftească şi să ne lase în pace! Să vedem 
mai întâi ce facem cu caii şi cu celelalte! Uite că 
am ajuns. 

Opriră caii, descălecară şi bătură în obloanele 
hanului. În scurt timp se ivi şi Dura. Când îi văzu, 
deschise larg uşa şi-i pofti: 


SEES SSC 


OOOUUUOULLUL 

— Intraţi, Măriile Voastre, intraţi! Cu ce să vă 
omenesc? Ce să vă dau de mâncare? Până ce luaţi 
ceva în gură vă pregătesc şi odăile! 

— Dă-ne orice şi pune pe cineva să ne 
adăpostească şi să buşume caii! Sunt trudiţi de 
drum lung! 

Dura ieşi ca să-şi scoale femeia ca să 
pregătească ceva, până va îngriji de cai. Aceasta 
aţâţă la repezeală focul în vatră şi se apucă de 
lucru. li mergeau mâinile. Era deprinsă. Nu trecu 
mult şi aduse pe masă nişte jumări de ouă 
preparate cu lapte şi slănină, alături de câte o 
olcuţă de vin din cel mai de soi, ca pentru oaspeţi 
de seamă. 

După ce mâncară, Luca şi lanoş urcară la odaia 
ce le fusese pregătită, hangiţa pierzându-se ca o 
umbră în odăile hangiului, rămânând doar Dura cu 
Săndruţ. 

— De când ţii hanul? îl întrebă Săndruţ. 

— De mai bine de doi ani, Măria Ta, răspunse 
hangiul. 

— Cum îţi sunt grajdurile? 

— Bune, Măria Ta. 

— Am de gând să-ţi las caii şi unele lucruri în 
păstrare. Pentru cai, pentru hrană şi îngrijire, vei fi 
bine plătit. Ce-ai de zis? 

Hangiul rămase pe gânduri. Nu ştia cine e omul 
care îi vorbeşte. Vedea doar că-i un nobil şi încă 
unul din aceia ce ştiu să poruncească. Se temea. 
Dacă, doamne fereşte, i se întâmplă ceva vreunuia 
din cai? Dacă pune ochii pe ei vreun hoţ? Erau 

frumoşi. Nu prea văzuse asemenea cai prin partea 
locului. 

— Măria Ta, eu... nu ştiu... 

— Ce te bâlbâi? Ce nu ştii? Mie să-mi răspunzi 
limpede la ce te-am întrebat! Vreau să-ţi las caii ca 
să-i pot avea la îndemână oricând mi-ar trebui! Ce 
te tot moşmoleşti? 

— Nu te mai amări, Măria Ta! Pe la noi e o vorbă, 
o vorbă din bătrâni, şi am avut prileju' să văd că-i 
şi înţeleaptă! Ţi-o spun, Măria Ta, da’ să nu te 
amărăşti! Nu-s decât un neştiutor, un prost, Măria 
Ta! Cică, „cine ară cu domnii, grapă cu curu”, să 
mă ierte Măria Ta de vorbă proastă! se sperie Dura 
de ce scosese din gură. 

— Ară cu... ha, ha, ha! râse vesel Săndruţ. Eu nu- 
s domn, baciu’ Dura. Eu sunt Săndruţu' Tomii! 

Obrazul hangiului se destinse. 

— Săndruţu' Tomii, zici?! se miră hangiul. Cela 
care umblă cu o ceată de o sută de voinici şi-a 
băgat spaima în domni?! Să trăieşti, Săndruţule! Să 
trăieşti! 

— De unde-ai mai scos-o şi pe asta, că amo 
ceată de o sută de voinici?! se miră Săndruţ. De 
unde mă ştiu domnii? 

— Păi, n-ai fost mai acu' vreo două luni cu vreo 
şaptezeci-optzeci de oameni să-l scuturi pe 
sameşu' din Caraci? Nu l-ai vămuit pe câinele de 
neamt? Aşa zic oamenii. Te-or căutat domnii 
pretutindeni, şi te mai caută! Nu ştie nimenea pe 
unde ţi-ai pierdut urma. Unii zic c-ai trecut Murăşu' 
şi-i vămuieşti pe domnii de prin Ţara Hațegului, 

alții zic că eşti hăt încolo, spre Arad. Da’ să ştii că 
domnii se tem. 

— Măi, să fie! Cum se face din ţânţar armăsar! 
Ei, ce zici? Îmi ţii caii ca să-i pot avea la îndemână? 
Vrei să ne fii om de credinţă, mie şi oamenilor mei? 
Eu am năravul să-mi cam ţin vorba. Te voi plăti 
bine, n-ai să fii păgubit! Dar dacă ţi-ar trece cumva 
prin cap gândul vânzării, să ştii că am să fac în aşa 
fel ca să-ţi mai treacă ceva, ceva micuţ, uite, 
numai atâtica, un plumbuţ din jucăria asta, îi arătă 
pistolul, şi tot prin cap! 

— Nici să nu gândeşti una ca asta! Să-mi vând 
fratele?! Să-l vând pe cel ce mă apără de urgia 
domnilor?! spuse Dura, şi se vedea bine că e 
sincer. Ţi-oi fi credincios şi ţie şi oamenilor tăi! 
lacă, mă jur dacă vrei! 

— Te cred, baciu’ Dura. Nu trebuie să te juri. Să- 
mi fii numai credincios, că nu pentru noi ne batem, 
ci pentru toţi! Vrem să nu-i lăsăm pe domni să-l 
uite pe Crăişor. Să pregătim calea pentru altul, mai 
norocos poate, care va veni, ai priceput? 

— Alduiască-vă sfântul, Săndruţule, şi gându' 
cela bun! îi ură Dura. 

— Acuma mă duc sus să mai prind un ceas-două 
de somn. De două zile şi trei nopţi suntem în şa, 
mai spuse Săndruţ şi urcă scările de lemn. 

Erau adunaţi toţi. După ce termină Sândruţ de 
povestit ce făcuseră, se lăsă liniştea. Peştera parcă 
ţiuia a gol. Cele şapte chipuri îndurerate, luminate 
de licărirea limbilor de foc ce se ridicau de pe vatra 
încinsă, păreau cioplite. Până şi chipul lui Pătruţ, 
flăcăiaşul, arăta altfel, mai gânditor, mai matur. 
Serafim îşi şterse pe furiş o lacrimă, picătură 
limpede, adusă prinos amintirii Crăişorului, şi 
muşchii obrazului îi jucară sub pielea întinsă, 
smeadă. 

— Să le-o plătim domnilor! spuse cu voce 
sugrumată. Să le-o plătim cu vârf şi îndesat! Asta 
ne mai rămâne de făcut, fraţilor! 

— Serafim văd că şi-a spus gândul, a spus ce are 
pe suflet, începu Săndruţ. Să-şi spuie fiecare 
gândul ca să vedem ce avem de făcut. Pătrule, ce 
gândeşti? Ce zici că-i mai bine să facem? îl întrebă 
pe Pătru Trif, hălmăgeanul. 

— Eu zic ca Serafim. Să le plătim domnilor. Dacă 
ne-om lăsa, ne stârpesc pe toţi! 

— Tu, lovuţule? îl întrebă pe blăjenar. Tu cum 

crezi c-ar fi bine? 

— Sângele Crăişorului trebuie spălat cu sânge, 
fraţilor! Cu sângele lor să plătească domnii, şi cu 
pungile! răspunse lovuţ. 

— Lui lanoş îi cunosc gândul. Şi l-a spus încă pe 
drum. Rămâne aşa cum te hotărâseşi, frate lanoş? 

— Dară! Unde am stupit nu ling! 

— Dar tu, Pătruţule? Tu ce zici? i se adresă 
Săndruţ flăcăiandrului, care le urmărea discuţia, cu 
ochi sclipitori. 

— Noa, c-am ajunsă să ne sfătuim şi cu pruncii! 
mormăi nemulţumit Luca. Toţi am fost căpitani în 
oastea Crăişorului şi acuma să mai ţinem seama şi 
de vorba unui prunc zălud! 

— Luca, îi luă apărarea flăcăiaşului Săndruţ, 
pruncul, aşa cum îi zici tu, nu mai e prunc! A făcut 
treabă bună de când e cu noi şi are să mai facă. Să 
spuie şi el ce are de gând. Are dreptul ca oricare 
din noi! 

— Noa, spuie! Parcă-l bagă cineva în seamă! mai 
mormăi Luca. 

— Eu spun aşa, că de băciuţu' Săndruţ nu m-oi 
despărţi! Asta spun cu mintea mea zăludă! Da’ să 
ştiţi că nu-s tocmai aşa de zălud cum mă crede 
baciuţu' Luca. Ş-apoi, peste doi-trei ani, când oi 
mai prinde putere, când oi mai creşte, să vedem 
ce-are să mai zică? Să nu ne dăm bătuţi, asta zic! 
Eu unu', aşa cum sunt încă de slab, am să fac tot 
ce-oi putea ca să vă ajut! 

— Ţi-e rândul, Luca, i se adresă Săndruţ. Spune 
ce ai de spus, ca să ştie şi ortacii! 

— Ţi-am spus pe drum! Să-mi daţi partea şi gata! 

— Ce parte?! se mirară într-un glas. 

— Şi-a pus în gând să împărţim comoara pe care 
am găsit-o aici şi zice că ar fi mai bine să-şi vadă 
fiecare de treabă. Aşa vrea, Ori ţi-ai schimbat 
gândul, îl întrebă Săndruţ. 

— Fraţilor, începu Luca, dacă am avut norocu' să 
găsim comoara, să-i dăm norocului cu picioru'? 
Drept îi? Am fost robi, am fost obidiţi, am fost 
batjocuriţi! Nu ajunge? Dacă a murit Crăişoru', tot 
nu mai putem face ceva! Ce-am putea face noi, 
şase oameni? Să întoarcem împărăţia pe dos?! 
Domnii îs tari! Nu-i vom putea răzbi oricât am 
încerca! Au încercat şi alţii şi-au păţit cum a păţit şi 
Crăişoru'! Ne-am găsit şase... 

— Şapte! se iţi Pătruţ. 

— Tacă-ţi gura, pruncule! Nu te-a întrebat 
nimenea! Zic să ne luăm fiecare partea şi care cu 
norocul ce-l are! Asta zic că-i mai cuminte! 

— Rău zici, interveni Pătru hălmăgeanul. Cum nu 
se poate mai rău! Doară ne-am învoit de la început 
că ceea ce-am găsit aici, comoara, nu e nici ata, 
nici a mea, şi nici a unuia! E pentru puşti, săbii, 
tunuri, pulbere... 

— Atunci mai trăia Crăişoru', îl întrerupse Luca. 

— Trăia! Trăia! În inimile noastre mai trăieşte! 
Aşa să ştii! strigă lovuţ. Trăieşte, ai priceput? Noi 
încă nu l-am vândut! Ce să ne mai batem gura de 
pomană cu cine nu vrea să priceapă? l-a intrat în 
cap să se despartă de noi, ducă-se! Cu sila n-om 
ţine pe nimenea! Da’ de comoară, de comoara 

Crăişorului, nu se atinge nimenea, ca de foc! Da' 
să nu îndrăzneşti cumva să ne vinzi, să încerci să 
te apropii de adăpost pe furiş, ca hoţii, că te găsim 
şi-n gaură de şarpe de te-ai ascunde! Cine mai 
vrea să plece-i slobod, da' fără gându' vânzării 
că... am zis! 

— Atunci, arată-mi-l pe Crăişor! Unde ţi-e 
Crăişoru'? Parc-ai zis că e comoara Crăişorului! 
Spune-mi unde-i? se mânie Luca. 

— Săndruţ! Săndruţu' Tomii să ne fie Crăişor! 
strigă Serafim. E cel mai nimerit! Altu' mai bun 
între noi nu-i! 

— Crăişor?! Eu, Crăişor?! se miră Săndruţ. Voi 
ştiţi cum trebuie să fie inima unui Crăişor? Mare! 
Mare, să încapă în ea toate inimile moţilor; dar nu 
numai ale moţilor; inimile tuturor ardelenilor! Şi 
nici numai atâta; inimile tuturor năpăstuiţilor, din 
zare în zare, din toată împărăţia! Pricepeţi? Inimă 
cum a avut băciuţu' Horea! Inimă să ardă ca 
boarea focului! Şi mai tare! Să ardă şi să deie 
lumină! Lumină şi căldură, fraţilor, cum a dat inima 
lui! Şi minte! Mintea a zece bătrâni înţelepţi 
laolaltă! Înţelegeţi? Ce sunt eu? Un cetaş, un 
amărât de cetaş din marea oaste a asupriţilor. Cât 
poate cuprinde inima mea? O ceată de o sută ori 
două, cum mi-a încredinţat Crăişorul. Şi apoi, câtă 
minte am? Dacă aveam, nu-l lăsam singur pe 
Crăişor. Trebuia să veghez, să veghem cu toţii, 
asta trebuia! Noi, căpitanii, trebuia să fim ochii şi 
braţul Crăişorului. A fost vândut! Să n-avem parte 
de hodină până nu l-om pedepsi pe trădător! Asta 

mai pot face! Asta mai putem face împreună! 
Crăişorul? Poate că şi este, dar încă nu-l ştim. 
Poate-i numai în leagăn, poate încă nici nu s-a 
născut, dar va fi! Atâta vreme cât vor fi domni, se 
vor naşte Crăişori! Din zecile, din sutele de mii de 
asupriţi, trebuie să se ridice unul! La anul, peste 
zece ani, peste o sută ori două, dar trebuie să vie! 
Să-l aşteptăm! Deocamdată trebuie, cum îmi zicea 
lanoş pe drum, venind încoace, să le arătăm 
domnilor că inima Crăişorului trăieşte şi va trăi 
veşnic! E vie, în inimile noastre! Să ştie domnii că, 
acolo, la Bălgrad, nu i-au putut ucide decât trupul! 
Şi asta trebuie să le-o amintim zi de zi şi ceas de 
ceas! Să n-aibă somn tihnit şi când se strâng la 
petrecerile lor să tresară speriaţi la mişcarea unei 
umbre, la orice foşnet ce se aude! Să trăiască cu 
groaza Crăişorului în suflet! Asta putem face în 
aşteptarea Crăişorului care va veni, că de venit va 
veni, e de netăgăduit! 

— Noa, că bine ai grăit, Sândruţule, ca din carte! 
se auzi glasul lui lovuţ. 

— Nu din carte, din inimă le-am zis, fraţilor! 
răspunse Săndrut. 

In tot timpul cât Săndruţ vorbise, Luca îşi făcu un 
examen de conştiinţă. Pornise la luptă la chemarea 
Crăişorului. Se afirmase şi fusese înălţat chiar de el 
la rangul de căpitan. Dacă nu s-ar fi ivit afurisita de 
comoară, gândul îi rămânea tot la luptă. Aurul. 
Numai, aurul schimbase ceva în el, în gândurile lui. 
De ce să plece? Poate că şi Săndruţ are dreptate, 
mai ales că văzuse că toţi erau una cu el. Dacă 

pleca pierdea totul. Să rămână si să mai vadă. 
Vorbi: 

— Noa, de ce n-ai vorbit aşa şi venind încoace? îl 
mustră pe Săndruţ. Ce? Crezi că eu n-am inimă? 
Crezi că sunt un vânzător? Acuma am priceput şi 
eu pentru ce trebuie să păstrăm comoara, pentru 
care Crăişor. Rămân, fraţilor, şi să nu ţineţi seama 
de ce-am spus înainte. Are dreptate Săndruţ! Nu 
numai inimă, da' şi minte îi trebuie omului ca să 
priceapă! 

Săndruţ zâmbi mulţumit. l-ar fi părut rău să 
piardă un ademenea tovarăş. Îl cunoscuse în toiul 
luptelor. Era de un curaj aproape de nebunie. Nu 
degeaba îl înălţase Crăişorul la acest rang. Şi ştia 
să aleagă Crăişorul. 

— Deci, la un gând cu toţii, fraţilor! Aşa mă şi 
aşteptam să fie! Îţi mulţumesc, frate Luca! Îți 
mulţumesc pentru gândul bun! îi spuse Săndruţ, 
strângându-i mâna prieteneşte. 

— Da’ parcă tot nu-i cum ar trebui să fie, începu 
Serafim. Noi toţi, în afară de pruncu' ăsta, Pătruţ, 
am fost căpitani în oastea Crăişorului. Dac-om 
rămâne toţi căpitani, nu văd cum are să meargă 
treaba! Unu' are să tragă într-o parte, altul într- 
alta, şi numai bine n-are să fie. Eu cred că fără o 
căpetenie nu se poate! Trebuie să ascultăm de 
cineva, să ne supunem de bunăvoie unuia dintre 
noi, pe care-l credem mai bun. Bine-am grăit? 

— Are dreptate Serafim, spuse şi Pătru. Ne 
trebuie o căpetenie! Să ne alegem căpetenie! 

— M-am socotit şi eu aşa, începu Luca. Fără 

căpetenie, cum s-a mai spus, e drept, nu se poate. 
Din câte am văzut, din câte pricep, căpetenie mai 
bună ca Săndruț nu găsim. Ştie să şi poruncească, 
am simţit-o pe pielea mea! Când a poruncit la 
Deva, să vie călăul şi să-mi tragă nişte corbace, 
parcă le-am şi simţit pe spate, măcar că ştiam bine 
că se preface. Şi din mâna işpanului din Bălgrad s- 
a strecurat ca ţiparu'. lar la plecare l-a petrecut cu 
plecăciuni işpanul. Se pricepe să puie la cale 
multe. Are şi daru' citirii slovelor, îi învăţat, fraţilor, 
aşa c-aş zice pe el să-l alegem. 

— Săndruţ! Trăiască Săndruţu' Tomii! strigară în 
cor, înconjurându-l şi ridicându-l pe braţe. Să ne 
trăieşti, Săndruţule! îi urară. 

Obrazul lui Săndruţ se îmbujoră de emoție. Deşi 
se aştepta să fie ales căpetenie, nu s-ar fi 
împotrivit să fi fost ales oricare altul, numai să nu 
se destrame ceata. S-ar fi supus oricăruia dintre ei. 
Pe toţi îi considera vrednici, ca pe nişte foşti 
căpitani ai Crăişorului. 

— Mulţumesc pentru încredere, fraţilor! Poate că 
nu sunt eu cel mai bun. Oricare dintre noi e în 
stare să conducă o ceată şi aceasta aţi dovedit-o 
fiecare la vremea cuvenită, dar, precum s-a spus, 
ne trebuia o căpetenie. Putea fi tot aşa de bine 
Luca sau lanoş sau Pătru, sau Serafim ori lovuţ, m- 
aş fi supus cu bucurie oricăruia, numai să nu ne 
lăsăm, să ducem mai departe ce-am început. Vă 
mulţumesc, fraţilor! Şi fiindcă m-aţi ales, uite ce- 
am să vă spun: trebuie să trăim după o lege a 
noastră pe care s-o întocmim împreună şi să nu-i 

fie nimănui îngăduit s-o calce! Ce ziceţi, bine am 
spus? 

— Fără asta nu se poate, rosti Serafim. 

— Atunci ascultați ce-am să vă spun: noi, aceştia 
care suntem, şi poate că vom mai primi şi pe alții, 
să întemeiem o frăţie. Să fim ca fraţii, cum s-ar 
zice. Uniţi la bine şi la rău, iar frăţia aceasta să nu 
moară, ci să dăinuie până la ivirea unui Crăişor! 
Bine-am zis, fraţilor? 

— Dară! aprobară în cor. 

— Primul lucru care trebuie să ne stea în grijă 
este paza comorii. Acesta este cel mai de seamă 
lucru. Puştile, săbiile, tunurile, pulberea, tot ce ne 
va trebui, când se va ivi Crăişorul, sunt aici, după 
peretele de stâncă. Şi nu numai atât. Comoara 
trebuie îmbogăţită, trebuie să crească, şi aceasta 
pe seama domnilor. Toţi domnii trebuie să le 
plătească vamă, fie că le place, fie că nu! Bine-am 
spus? 

— Bine! aprobară. 

— Din tot ce vom agonisi de la domni, jumătate 
să se adauge la comoară, iar din cealaltă jumătate, 
un sfert va fi împărţit nevoiaşilor, mai întâi 
văduvelor şi orfanilor rămaşi de pe urma 
răzmeriţei, iar celălalt sfert, să fie al frăţiei, pentru 
a ne acoperi nevoile. Ne vor trebui haine, ne vor 
trebui arme, ne vor trebui cai. Până şi haine de 
popă să nu ne lipsească. Nu numai cu sabia putem 
să-i batem pe domni, ci şi cu şiretenia. Luca şi 
lanoş au văzut ce bine ne-am descurcat în drumul 
nostru la Bălgrad, îmbrăcaţi în pielea altuia. Rău e 

că n-am putut să-i scăpăm, cu toată şiretenia. Ce 
spuneţi? 

— Bine, răspunseră toţi, afară de Luca. 

— Şi noi, noi, fiecare luat în parte, cu ce ne 
alegem? Avem şi noi nevoile noastre. Serafim are 
muiere şi copii, Pătru şi el. S-ar cădea să i se facă 
parte şi fiecăruia dintre noi. Să lăsăm numai un 
sfert pentru comoară, sfertu' ce rămâne să fie 
împărţit frăţeşte, propuse Luca. 

Săndruţ rămase pe gânduri. Avea dreptate şi 
Luca. Într-adevăr, nu era rău să aibă fiecare partea 
lui de care să nu dea socoteală nimănui. Unii au 
familie, alţii îşi vor întemeia una. Are poate unul 
chef să bea o olcuţă de vin, un pahar de vinars, să 
cumpere mărgele sau cercei vreunei drăguţe, doar 
nu se călugăresc. Nu strica, desigur, ca măcar o 
parte să fie împărţită frăţeşte, cum propusese 
Luca. 

— Luca n-a vorbit rău, fraţilor, începu Săndruţ. 
Nu strică să aibă fiecare din noi un ban al lui, de 
care să nu dea nimănui socoteală. Dar, un sfert din 
agoniseală e mult. Pentru că îi vom vămui cum se 
cuvine pe domni vom avea mult. La comoară să se 
adauge jumătate, cum am zis de la început, iar din 
sfertul pe care am spus că-l vom opri pentru folosul 
şi trebuinţele frăţiei, jumătate să fie împărţit 
frăţeşte între noi toţi. E bine? 

— E bine, Sâăndruţule! 

— Atunci aşa să rămâie! Chiar acuma vă dau 
socoteala banilor ce i-am luat de la Caraci şi de la 
doftoraşul Molnar. Cu totul au fost 6 900 florini. Cu 

drumul la Bălgrad, cai, haine, mâncare, dormit şi 
tot ce-a mai fost, am cheltuit 630 de florini. Îi 
numărăm acuma şi facem împărţeala. Luca, adu 
traista ca să vadă toţi! Aşezaţi-i în grămezi de câte 
o sută, fraţilor, spuse Săndruţ, după ce Luca 
răsturnă conţinutul traistei pe jos. 

După vreo jumătate de oră, banii erau adunaţi în 
grămăjoare de câte o sută. Numărară. 

— 6 137, numără Săndruţ. 37 îi dăm deoparte, ca 
să nu ne mai încurcăm cu ei. Să rămâie la 
comoară. E bine? 

— Bine, aprobară. 

— Din toţi florinii ăştia, 3050, tot la comoară, îi 
alese Săndruţ şi îi dădu deoparte. E bine? 

— Bine! 

— Acuma, 1525, e partea nevoiaşilor. Din aceştia 
trebuie să-i ajutorăm pe cei lipsiţi, trase Săândruţ 
banii deoparte. Au mai rămas pe-atâta. 763 sunt 
banii frăţiei, adică cei pentru nevoile obşteşti. 762 
îi împărţim frăţeşte, aşa cum se cuvine. Asta vine 
câte 106 florini de căciulă şi mai rămân şase pe 
care n-avem cum îi împărţi şi-i lăsăm tot pentru 
ajutorarea nevoiaşilor. E bine? 

— De ce? întrebă Luca. Nu-i bună socoteala! la 
mai împarte o dată la şase! Să vezi că nu iese. 

— Eu ştiam că suntem şapte, Luca! Aşa ştiam şi 
cred că e drept ca fiecare să aibă partea lui, unul, 
la fel ca altul, nu se lăsă Săndruţ. 

— lară pruncu'! De ce-l mai pui la socoteală şi pe 
prunc?! Să-i dăm fiecare câte un florin din partea 
noastră şi-i ajunge! susţinu Luca. 

— Nu! Nu! se opuseră toţi. Pătruţu' nost’ a făcut 
treabă de unu' mare şi are să ne mai facă! 

— De aceea, reluă Săndruţ, vă mai întreb o dată 
pe toţi: are dreptate Luca ori nu? Pruncul e prunc, 
dar, cum aţi spus, dacă judecăm drept ne-a fost de 
mare folos până acuma. Şi apoi, acuma e prunc, 
dar peste câţiva ani nu va mai fi. Ce va zice de 
nedreptatea pe care Luca ţine morţiş să i-o facem? 

— Să i se facă parte dreaptă, susţinu Pătru. 

— Şi eu zic aşa, spuse Serafim. 

— Şi eu, şi eu, şi eu, confirmară şi ceilalţi. 

— Luca, n-am ce-ţi face, zise Sândruţ. Dacă toţi 
au hotărât aşa, aşa trebuie să rămâie! Şi acuma, şi 
pe viitor, ca să nu mai avem vorbe, să se ştie, 
Pătruţ va primi parte ca oricare din noi. 

— Are dreptate Săndruţ, frate Luca, îi spuse 
Pătru. Dacă am intrat în frăţie am intrat toţi la fel. 
Aşa şi Săndruţ, pentru că l-am ales căpetenie ar fi 
putut cere, şi i s-ar fi cuvenit, mai mult. N-o cere. ŞI 
apoi, ţine seama că ăştia sunt bani, Luca! Care din 
noi a avut până acuma, aşa, deodată, 100 de 
florini? Cu 18—20 cumperi o vacă! Nu-ţi ajunge? 
Când ai mai avut vreodată, grămadă, atâţia bani? 
Hai, spune! Te-a muşcat şarpele lăcomiei, frate 
Luca, şi nu-i bine! Mai gândeşte-te şi ai să-mi dai 
dreptate! 

— Fie! spuse Luca fără chef. Dacă aţi hotărât 
aşa, aşa să rămăie! 

Işi luară fiecare partea. Un ochi mai atent ar fi 
băgat de seamă cum îi tremurau mâinile lui Luca. 
Ceilalţi îşi luară fiecare partea şi şi-o băgară la 


SEES SSC 


IUDUOLOLOLD 
chimir. Luca desfăcu tremurând o băsmăluţă, îi mai 
numără o dată şi abia după ce-i înfăşură, cu grijă 
de avar, îi băgă în chimir. 

Deschiseră intrarea în tainiţă şi la lumina torţelor 
aşezară acolo partea ce se cuvenea comorii, partea 
pentru ajutorarea nevoiaşilor şi pe cea pentru 
cheltuielile obşteşti. Săndruţ scoase şi punguţa în 
care păstrase diamantele. Desfăcu capacul lăzii, 
scoase caseta şi, de faţă cu toţi, aşeză în ea cele 
cinci diamante pe care le luase la plecarea spre 
Bălgrad. 

— Să trecem mai departe, fraţilor, începu 
Săndruţ după ce  închiseră  tainiţa. Aurul 
întotdeauna a fost pricină de zavistie. Pentru a nu 
se ajunge până acolo, pentru ca niciunul din noi să 
nu fie bănuit vreodată de necinste, uite ce vă 
sfătuiesc: să alegem trei oameni dintre noi, care să 
nu poată intra în tainiţă unul fără altul. 

— Da' cum se poate face aşa ceva? Tainiţa nu se 
poate încuia. Oricine poate s-o deschidă după plac. 
Cum? De unde putem şti că n-a intrat nimenea 
acolo? întrebă lovuţ. 

— Dacă nu se poate încuia, şi ştim bine că nu se 
poate, se poate pecetlui, spuse Săndruţ. Pecetluită 
cu trei peceţi. De aceea am spus că e bine să fie 
aleşi trei şi fiecare să aibă pecetea lui. Astfel 
nimeni nu va putea intra în tainiţă fără să fie de 
faţă cei trei păstrători ai peceţilor! 

— De unde peceţi? întrebă Serafim. 

— De data asta nu duceţi grijă! Peceţile sunt 
acolo, numai să hotărâți care să fie cei trei oameni, 

cei trei fraţi care să le poarte. 

— Isteaţă minte ai, Săndruţule! Banii-s ochiu’ 
dracului! Dacă ar încăpea bănuiala între noi, s-a 
isprăvit cu frăţia. Aşa, pecetluită, tainiţa, nu mai 
încape nicio bănuială, numai dacă găsim vreuna 
din peceţi ruptă. Ca o căpetenie ce te-am ales, zic 
să fii unul dintre cei trei, propuse Pătru. 

— E buuuun! confirmară în cor. 

— Şi Luca, propuse Serafim. 

— Buun! aprobară. 

— Şi lanoş, propuse Luca. 

— Buun! strigară iar. 

— Deci, am fost aleşi. O mai spun, ca să se ştie, 
fără noi, aceştia trei care am fost aleşi - fără toţi 
trei, să fim bine înţeleşi, - nimeni n-are voie să mai 
pătrundă în tainiţă. Şi nici noi, aceştia trei, unul 
fără altul! Aceasta, sub pedeapsa cu moartea! 

— Aşa să fie! răspunseră în cor. 

— Da’ peceţile din ce le facem? întrebă Serafim. 

— Din ceară. Din ceară de albine. Am un bruş în 
taşcă, spuse Săndruţ, şi când ne va mai trebui, mai 
găsim noi. Acuma, să intrăm în tainiţă, să aleg 
peceţile. Să fiţi cu toţii de faţă ca să nu se işte 
bănuială, că de la bănuială pornesc toate relele. 
Aşa se cade, să fim toţi. 

Deschiseră tainiţa şi intrară. Săndruţ scoase din 
geantă bruşul de ceară, manevră rozetele sipetului 
şi alese de acolo trei monezi de aur; una cu efigia 
împăratului Hadrianus, alta cu efigia lui Marcus 
Aurelius şi alta cu cea a lui Severus Alexander. 
inchise la loc capacul sipetului şi reintrară în 

peşteră. 

— Luca, ia-o pe asta, îi întinse o monedă, lanoş, 
tu pe asta, iar mie îmi rămâne asta. Altele la fel nu 
se găsesc decât în ladă, dar fără noi trei nu mai 
poate nimeni pătrunde acolo. Ochii şi pecetea, 
fraţilor! le atrase atenţia celor doi. Care o pierde va 
răspunde în faţa întregii frăţii, va fi judecat! Şi 
judecata va fi aspră! 

Apropie bruşul de ceară de făclie, lipi o bucăţică 
pe crăpătura care abia se observa, îşi trecu limba 
peste pecete şi o aplică. La fel procedară şi ceilalţi. 

— Uitaţi-vă bine, fraţilor! Când veţi vedea vreuna 
din peceţi ruptă, să ştiţi că nu-i lucru curat! Acum 
să ne continuăm sfatul, spuse Săndruţ. Suntem 
şapte. Mai primim încă pe atâţia, mai mult nu. Dar 
oameni aleşi, unul şi unul şi numai după ce vor 
depune jurământul pe care-l vom presta şi noi. Am 
spus că mai avem loc de şapte, nu mai mulți, 
pentru că tot atâţia au fost şi acei străbuni care au 
adunat comoara, şi s-au luptat cu asupritorii să o 
păstreze. Şi aţi văzut că au făcut treabă bună! 
Puţini, dar buni, unul şi unul, cum am mai spus. Ce 
ziceţi? Credeţi că vom fi destui atâţia ca să băgăm 
în sperieţi întreaga domnime din Ţara Zărandului şi 
chiar de mai departe? 

— Dac-or fi toţi ca noi, ajung, îşi dădu părerea 
lovuţ. 

— Eu aş zice că suntem destui şi atâţia, de ce să- 
i mai primim şi pe alţii? spuse Luca, gândindu-se că 
dacă numărul membrilor cetei va creşte vor fi mai 
mulţi la împărţeală. 

— Spuneţi-vă fiecare gândul, fără teamă, aşa 
cum credeţi că e mai bine! Ce vor hotărî cei mai 
mulţi, aceea va rămâne, iar ceilalţi, fără să se 
amărască, trebuie să se supună; altfel nu se poate! 
Cum v-am mai spus, acei daci, strămoşii noştri, au 
fost paisprezece şi după cum se vede oameni tari. 
Numai întâmplarea, o capcană sau vânzarea i-a 
răpus. De aceea, numai gândul vânzării să vă 
cutremure! Cu vânzătorii vom fi fără milă! Deşi 
vom fi puţini, dacă vom lucra cu cap, vom fi tari. 
Vedeţi bine că adăpostul este aşa de bine ales, aşa 
de bine întărit, încât nici cu o armată întreagă nu 
ne-ar putea scoate de aici. 

Toţi aprobară numărul stabilit de Săndruţ.. Erau 
miraţi însă de ce Luca rămăsese atât de 
nemulţumit, dar nu-i trecu niciunuia prin gând care 
ar putea fi motivul. 

— S-ar putea, pentru că nu suntem nemuritori, 
continuă Săndruţ, ca unul ori altul din noi să cadă 
ucis în luptă, pentru că vom da o luptă 
necruțătoare, vom fi neobosiţi în lupta cu domnii. 
Aşa puţini, câţi vom fi, trebuie să fim mai tari şi de 
aceea niciodată nu vom porni la luptă aşa, fără 
socoteală. Toate faptele noastre trebuiesc bine 
gândite. Nu vom pleca niciodată la luptă fără a şti 
dinainte tăria duşmanului, cum e înarmat şi, odată 
aceste cunoscute, să-l luăm pe nepregătite. Dar, 
cum am mai spus, poate ca vreunul din noi să 
moară. S-ar mai putea, tot aşa, ca unul din noi să 
se îmbolnăvească sau să fie rănit, să rămâie 
neputincios de pe urma rănilor şi să nu mai poată 

duce viața aceasta grea pe care o vom duce. În 
locul celui mort, vom căuta alt ortac, ca şi în locul 
celui bolnav sau neputincios. Celui care se va 
îmbolnăvi sau va fi rănit şi nu va mai putea duce 
viaţa asta, între noi, îi vom da un ajutor din banii 
puşi deoparte pentru nevoiaşi şi cu agoniseala lui, 
îşi va putea face un rost. Asta fără să ne atingem 
niciodată de comoară. Numai din bănii puşi 
deoparte pentru ajutoare. Comoara trebuie să 
crească pentru ceasul care va veni, pentru Crăişor. 
E bine? 

— Bine, frate Săndruţ, spuse Serafim. 

— Bine, confirmară şi ceilalţi. 

— S-ar putea ca vreunul dintre noi să se sature, 
de la o vreme, de viaţa asta grea de luptător. 
Slobod va fi să plece de la noi. Dar numai cu 
agoniseala pe care şi-o va face, şi nu înainte de a 
jura că nu ne va vinde. Taina comorii şi a 
adăpostului nu trebuie s-o mai cunoască alţii. Dacă 
va îndrăzni să-şi calce jurământul, va fi dat morţii, 
oriunde ar căuta să se ascundă, pentru că orice-ar 
face tot îi vom da de urmă, chiar şi la capătul lumii. 
Şi acolo îl vom găsi! Pentru a pedepsi vânzarea nu 
vom precupeţi nimic, chiar dacă ar fi să ne atingem 
şi de aurul comorii! E bine? 

— E bine, aprobară. 

— larăşi, poate va trece multă vreme până la 
ivirea Crăişorului. Cum v-am mai spus, ar putea să 
treacă şi o sută-două de ani. Cine poate trăi atâta? 
Nu ne opreşte nimeni să ne luăm neveste, să ne 
facem gospodării, cine va trăi cumpătat va avea cu 

ce să-şi întreţie o familie, şi pruncii noştri, când le 
va veni rândul, ne vor lua locul; dar, cât ţi-ar fi de 
dragă femeia, oricât te-ar ispiti, locul unde ne 
ascundem nu trebuie să-l ştie şi nici taina comorii! 
Îţi găseşti femeia care-ţi place, într-un sat, te 
gospodăreşti, dar cea mai mare parte a timpului 
tot aici ţi-o vei petrece, lângă ortacii de care vei fi 
legat prin jurământ, pe viaţă şi pe moarte! E bine? 

— Bine! aprobară, şi cei mai bucuroşi erau 
Serafim şi cu Pătru, care aveau femei şi copii, şi nu 
ştiau dacă vor fi slobozi să se îngrijească de ei. 

— Mai are cineva de spus ceva, ceva ce poate nu 
mi-a trecut prin minte şi ar fi folositor pentru noi 
toţi? 

— Eu aş zice, începu Luca, că ăla care de lao 
vreme simte că nu mai poate duce viaţa asta, să 
fie slobod să plece în drumu’ lui, după ce va jura, 
cum a spus Săândruţ, da’ nu numai cu agoniseala 
lui, ci să i se deie şi lui o parte, un ajutor ca pentru 
cei bolnavi, ca să-şi poată face un rost. 

— Luca, iar ai apucat-o anapoda! Avem dreptul la 
a opta parte din toată agoniseala noastră a tuturor. 
A opta parte împărţită frăţeşte, cum s-a şi făcut. 
Când te-ai mai întâlnit cu atâţia bani? Când ai mai 
avut o sută de florini ai tăi? Ce-ţi mai lipseşte? se 
miră lovuţ. Agoniseşte şi ai să ai, precum vom avea 
toţi! 

— Ne-a venit atâta că suntem doar şapte, făcu 
Luca. Da' când om fi de două ori pe atâta, să văd 
ce-are să-ţi pice la împărţeală? 

— Te-a muşcat şarpele lăcomiei, Luca! Ţi-am mai 

spus! Nu-i bine! Mâine-poimâine, cine ştie, poate 
că-ţi trece prin gând să ne şi vinzi, şi asta tot 
muşcat de şarpele ăla! Tot din... 

— Mă faci vânzător?! se mânie Luca. Pe mine?! 
Eu?! 

— Potoleşte-te, frate Luca, interveni Săndruţ. Nu 
te-a făcut nimeni vânzător, şi să te păzească 
Dumnezeu s-o încerci vreodată, asta o spun pentru 
oricare dintre noi, pentru că cei ce vor încerca să 
ne vândă vor primi răsplata după faptă, şi aceasta 
nu e decât moartea! Dealtminteri, trebuie să 
jurăm. Eu voi fi primul care o voi face, pentru că m- 
aţi ales căpetenie. 

Săndruţ se ridică, ridică dreapta şi rosti: „Jur că 
nu voi destăinui nimănui, în orice împrejurare m-aş 
găsi, la orice caznă aş fi supus, taina adăpostului 
ortacilor mei precum şi taina „Comorii Crăişorului”! 
Jur că atâta timp cât voi putea purta o sabie, o 
puşcă sau un pistol, nu-mi voi da răgaz de tihnă în 
lupta cu domnii, precum a poruncit Crăişorul! Dacă 
mă va amăgi gândul vânzării, să fiu supus judecății 
ortacilor mei şi dat morţii, precum merită orice 
vânzător!” 

Se lăsă pentru câteva clipe o tăcere solemnă. 

— Aşa să fie! rostiră ceilalţi. 

— Juraţi fiecare, pe rând! Cât priveşte partea de 
jurământ unde e vorba de lupta până la capăt 
împotriva domnilor, atâta vreme cât poţi, asta 
numai care crede că se poate ţine de acest 
jurământ. Am spus, de la început, că oricare şi 
oricând e slobod să plece, numai să nu umble cu 

gândul vânzării. 

Jurară toţi. Când îi veni rândul lui Luca, Săndruţ 
rămase foarte mulţumit auzindu-l rostind întreg 
jurământul, adică să lupte atâta vreme cât va 
putea ţine o armă în mână. „Trebuie să mai 
vorbesc cu el, îşi propuse Săndruţ. E lacom. Un om 
ca ăsta ar fi în stare să şi trădeze. De trădare n-am 
a mă teme, pentru că felul cum e alcătuit 
adăpostul ne apără. E de necucerit. Să mă 
interesez doar de aprovizionare şi atunci chiar că 
nu ne poate face nimeni niciun rău. Toată 
greutatea apasă pe umerii mei, din ceasul în care 
m-au ales, răspund pentru toţi. Trebuie să 
veghez!” 

— Şi acum, pentru că am jurat, reluă Săndruț, să 
vedem ce avem de făcut. Eu zic că mai întâi şi mai 
întâi, să răzbunăm vânzarea Crăişorului. Vânzătorii 
trebuie să-şi primească plata! Va fi cea dintâi 
treabă pe care o vom face! După aceea, după 
puterile noastre, începem socoteala cu domnii. 
Bine am zis? 

— Bine! aprobară. 

— Pătruţule, - vezi, Luca, tot avem nevoie de 
pruncul acesta - cum stai cu fluieriţele? îl întrebă 
pe băiat. 

— Ehei! Am pe doi ani, atâtea am meşterit! 

— Ai să-ţi iei desaga şi o porneşti spre Albac. Ai 
să-mi vii cu veşti, cu tot ce-ai să poţi afla despre 
acel Cristea Nicula şi ceilalţi vânzători care au mai 
fost. Cercetează în amănunt, aşa cum ai făcut la 
Caraci. Acolo are să-ţi fie mai uşor. Ai putea să fii 

într-o săptămână înapoi dacă-ți dau bani să-ți 
cumperi un măgăruş? Din banii obşteşti, de bună 
seamă, nu să-l cumperi din banii tăi. 

— Păi, am la bănet ca să cumpăr o herghelie de 
cai, da' un măgar! De ce să mai iau din banii 
obştii? Cât are să mă ție un măgăruş? Trei-patru 
florini. 

— Aceia sunt banii tăi, pruncule! Ai să creşti, 
poate că ţi-i găsi şi tu muiere, poate că-i avea 
prunci, păstrează-i! îl sfătui Săndruţ. Ţi-om da zece 
florini din banii obşteşti, pentru cheltuială. E bine, 
fraţilor? îi întrebă. 

— E bine! aprobară. 

— Am să vă dau socoteala de fiecare bănuţ! Ce- 
mi rămâne am să aduc înapoi, spuse băiatul. 

În zori o şi porni la drum. 


DULUOULUULU 


A cincea zi, spre seară, băiatul se întoarse. 
Cetaşii tocmai isprăviseră vânătoarea şi erau 
ocupați cu jupuirea şi curăţarea vânatului. Făceau 
provizii, şi cum peştera le asigura condiţii 
nemaiîntâlnite de păstrare a alimentelor, se puteau 
aproviziona pe multă vreme. 

— Uite-l şi pe Pătruţ! se bucură lovuţ, văzându-l. 
Da' iute te-ai mai întors, pruncule! 

Erau departe, pe marginea unui pârâu. Se fereau 
să lase urme în preajma adăpostului. Înăuntru nu 
duceau decât carnea, gata curățată şi pieile. 
Resturile erau aruncate în pârâu. 

Pătruţ era urmat de un urecheat care-i purta 
desagii. 

— Da' cu Brânduş ce fac? întrebă băiatul. L-am 
îndrăgit şi mi-ar părea rău să-l mănânce lupii. La 
adăpost nu-l putem duce. 

— Da’ ăsta cine-o mai fi? întrebă Serafim. Ce 
Brânduş? 

— Măgăruşu', băciuţ, răspunse băiatul. Aşa i-am 
botezat eu, Brânduş. 

— Fraţilor, băiatul are dreptate. Să ne apucăm şi 
să-i facem un adăpost şi lui Brânduş. Dacă îi dăm 
zor, până întunecă-i gata, propuse Săndruţ. Aici e 
mai bine. E destul de departe de adăpost, apă are 
aproape şi Pătruţ se va îngriji să nu-i lipsească nici 
mâncarea. 

În scurt timp construiră un adăpost rudimentar, 
provizoriu, doar atât cât să nu pătrundă la animal 
vreo fiară şi să-l sfâşie. În timpul lucrului, la care 
participa şi  Pătruţ, oamenii  începură să-l 
iscodească de felul cum reuşise să-şi îndeplinească 
misiunea de cercetaş. 

— Lăsaţi-l, să ne spuie în adăpost şi, după ce 
auzim veştile, să chibzuim ce-i de făcut, propuse 
Săndruţ. 

Încărcară vânatul curăţat pe nişte pari, - erau doi 
cerbi voinici - unul luă pieile. Pătruţ îi mai mângâie 
botul lui Brânduş, se asigură că poarta improvizată 

nu poate fi dată la o parte, şi-i urmă. 

În jurul vetrei, începu sfatul. 

— Ei, cum ţi-a. Mers, Pătruţule? Acuma, spune-ne 
ce ai de spus! 

— Nu mi-a fost greu, începu băiatul, c-am mers 
mai mult călare. Am ţinut drumu' mare, că n-am de 
ce mă teme. Cine mă întreabă de vorbă, numai de 
fluieriţe întreabă. Am ajuns la Albac joi după prânz. 
L-am iscodit pe unu’, l-am iscodit pe altu’, oamenii 
nu se fereau de mine. Cristea ăsta n-a fost singur. 
Au mai fost nişte gornici, da' el i-a dus la locu' 
unde erau ascunşi Crăişoru' şi baciu’ Cloşca. El a 
luat jumătate din bani, o sută cinzeci de galbeni, 
împărăteşti. Pe ceilalţi i-au împărţit între ei gornicii. 
Când au văzut că nu mai e de trai, se temeau de 
mânia oamenilor, gornicii şi-or pierdut urma. Doi 
cică ar fi apucat-o spre Ţara Românească, alţii spre 
Moldova ori aiurea. Nu se ştie bine. Numai Cristea 
mai e în sat, da' nu stă mai mult de o săptămână. 
Vrea să-şi cumpere căşi şi pământ undeva, pe 
Murăş, unde nu-l ştie nimenea cine-i. În sat nu mai 
poate sta. Oamenii nici nu-l bagă-n seamă. Nici la 
ziua-bună nu-i răspund. Da' nici nu prea iese. Mai 
mult pe lângă casă se ţine. Nici pe nana Lucreţie, 
muierea lui, şi pe Dorin, pruncu' lor, nu-i bagă 
nimeni în seamă, de parc-ar fi râioşi ori ciumaţi. 
Pruncu-i cam de seama mea, poate cu un an-doi 
mai mare. Da’ să ştiţi că pruncu' şi nana Lucreția 
nu-s de vină! Să nu le faceţi ceva că vă încărcaţi 
degeaba de păcate! Da' am să vă povestesc cum a 
fost şi-ţi înţelege. După ce am văzut unde şade, am 

mai umblat prin sat, cu fluieriţele mele, până la 
apusul soarelui. Când începu să întunece am 
strigat la ei la poartă şi i-am rugat să mă 
primească pe noapte. A ieşit el întâi, Cristea. L-am 
văzut că se bucură şi m-am mirat. După aceea am 
băgat de seamă că era dorit de-o vorbă. Nimeni 
nu-l mai caută, nu-i mai vorbeşte, nu-l ascultă. Ar fi 
bucuros să vorbească şi cu un ţigan, cu oricine, 
numai să mai audă vorbă de om. Pruncu', adică 
Dorin ăla, nu-i vorbeşte. Nana Lucreția, tot aşa. Se 
înţeleg pe muteşte. M-a îmbiat în casă. Cu mine au 
vorbit şi nana Lucreția şi Dorin. Când le cerea şi el 
câte ceva, îi dădeau, da' muteşte. Se pregăteau de 
cină când am intrat. El avea pe masă un blid cu 
carne, altu' cu zeamă grasă, pită şi nişte scovergi. 
Pită albă. Ei, nana Lucreția şi cu pruncu', lângă 
vatră, aveau grumpe fripte. Atâta. Nici pită, nici 
nimica. Cristea m-a îmbiat să şed la masă cu el. 
Dorin mi-a făcut semn că nu, să nu fac una ca asta, 
să mănânc grumpe cu ei, cu el şi cu nana Lucreția. 
Le-am spus că nu-s flămând, că am mâncat, şi aşa 
şi era, nu pentru mâncare m-am rugat să mă 
găzduiască, ci doar pentru adăpost. Nana Lucreția 
nu m-a lăsat şi mi-a dat un scăunuţ să stau cu ei, 
lângă vatră. S-a sculat şi a închis uşa ca să nu audă 
Cristea ce vorbim. „Să nu-ţi fie lăcomie... Cum te 
cheamă, pruncule?” m-a întrebat Dorin. „Pătruţ”, i- 
am zis. „Să nuci fie lăcomie, Pătruţule, la 
mâncarea lui taica! E cu sânge! Cu carne de om! 
Mănâncă cu noi, grumpe, că-s de la noi din 
grădină, noi le-am săpat „Cum, cu sânge?” m-am 

prefăcut a nu înţelege, da' îmi trecea prin gând ce 
vrea să zică. „N-ai auzit? El l-a vândut pe Crăişor! Îi 
pare rău acuma, da-i târziu! Nu-l mai băga în 
seamă, cum nu-l mai bagă nimenea! Nici noi nu-i 
vorbim! Vrea să vândă tot ce avem aicea şi să 
cumpere cu banii vânzării - nu cu ce vinde aici, 
cealaltă vânzare. Cred c-ai priceput, cu banii 
murdăriţi de sânge, cu galbenii împăratului, - vrea 
să cumpere căşi şi pământ undeva pe Murăş, unde 
nu-l ştie nimenea cine-i. Că, să mergem cu el, c-om 
trăi bine. Noi, eu cu maica, de-om şti că ne apucăm 
de cerşit, dacă vinde de aicea, - da’ tot nu 
cumpără nimenea - da’ cu el nu mergem! ll 
ascultăm ce ne porunceşte, până s-o duce în 
drumu” lui, da’ de vorbit nu-i vorbim. Câteodată se 
mânie, ne suduie şi spune că ne omoară. Noaptea 
nu-l mai încape patu'. Geme. Se frământă. Dacă-l 
mai ţine aşa, cine ştie, poate că şi bolunzeşte, da' 
noi nu-l putem ierta; nici eu, nici maica, aşa cum 
nu-l iartă nimenea! Aşa să ştii! Mâncă grumpe, 
Pătruţule, că-s tare bune, şi să nu lăcomeşti la 
mâncarea lui! E cumpărată cu bani spurcaţi, banii 
vânzării!” Toată noaptea am povestit cu nana 
Lucreția şi cu Dorin. El, Cristea, nu s-a mai arătat. 
A înţeles. Numai spre dimineaţă l-am auzit: „Auzi, 
Lucreţie? Vă mai dau vreme de gândire o 
săptămână! Dacă nici până atuncea nu vă băgaţi 
minţile în cap, vă las! Îmi iau lumea-n cap şi vă las! 
să nu ziceţi că n-aţi ştiut!” Nu i-a răspuns nimenea. 
A trântit uşa şi s-a băgat în pat. Toată noaptea s-a 
frământat, l-am auzit bine. Ori că se teme, ori că-i 

pare rău de ce-a făcut. Atâta am putut să aflu, 
atâta v-am spus, îşi termină Pătruţ raportul. 

— N-avem vreme de pierdut, începu Săndruţ. 
Care se pricepe mai bine la cai? Ne mai trebuiesc 
trei, pentru că mergem cu toţii. Toţi şapte. Mâine 
seara, cel mai târziu, trebuie să fim la drum! 

— Mă duc eu după cai. Mă pricep, se oferi Pătru. 
Unde să-i duc după ce-i cumpăr? 

— La hanul lui Dura din Baia. Acolo-s şi ceilalţi 
cai. De-acolo pornim mâine seara. După ce-i 
cumperi îi duci acolo, şi spune-i că te-am trimis eu. 
Mă cunoaşte. E omul nostru. Şi patru şei ori măcar 
tarniţe, dacă nu găseşti, Pătrule. Ştii să călăreşti, 
Pătruţule? îl întrebă pe copil. 

— Am mai călărit, când trăia taica, da' pe cai de- 
ai noştri, moţeşti. Da’ mă învăţ eu, numai cal să 
fie! 

— Vezi, frate Pătrule, unul să fie mai blând, 
pentru Pătruţ. Trebuie să vie şi el cu noi ca să ne 
călăuzească acolo în sat. Nu trebuie să mai 
întrebăm pe nimeni de nimic. De mers vom merge 
prin păduri, ocolind toate satele şi târgurile, cum 
am făcut atunci, la venirea încoace. N-avem vreme 
de pierdut! Pregătiţi-vă pistoalele, săbiile şi 
încărcăturile. Măcar cinci încărcături de fiecare 
pistol, să fie, că nu se ştie peste ce putem da pe 
drum. E bine să fim pregătiţi pentru orice. Săbiile le 
mai ascuţiţi. Pătrule, îţi iei merinde şi pleci! Armele 
ţi le aducem noi. Nu se cade să umbli înarmat după 
cumpărături. Mâine seara, la hanul lui Dura, cum 
ne-a fost vorba, cu caii şi ce ne mai trebuie! Hai să 

desfacem tainiţa, fraţilor, propuse Săndruţ. Îţi dau 
300 de florini, din banii obşteşti, frate Pătrule! La 
urmă ne vei da socoteala de ce-ai dat şi ce ţi-a mai 
rămas! 

Rupseră peceţile, numărară banii, închiseră şi 
sigilară la loc. Pătru îşi luă în traistă de-ale gurii şi 
plecă. Ceilalţi nu se culcară până nu-şi pregătiră 
armele, aşa cum îi sfătuise Săndruţ. 


Merseră zi şi noapte, cu popasuri scurte. Abia în 
preajma Albacului opriră mai mult şi aşteptară să 
înnopteze. Caii îi legară într-o poiană din pădure. 
Vroiau să intre în sat nevăzuţi, să facă ce au de 
făcut şi tot atât de nevăzuţi să plece. 

Era aproape de miezul nopţii, când pătrunseră în 
ograda lui Cristea Nicula. Încercară uşa. Era 
închisă, zăvorâtă pe dinăuntru. Săndruţ bătu încet. 
Se auziră paşi ce se apropiau. Cât de uşor 
bătuseră, fuseseră auziţi imediat. Însemna că cei 
din casă nu dorm. 

— Cine-i? se auzi o voce bărbătească, liniştită. 

— Noi, căpitanii Crăişorului! răspunse hotărât, 
dar cu voce destul de scăzută, Săndruţ. 

Se auzi hârşâitul zăvorului de lemn. Intrară în 
tindă. Era întuneric. O umbră se aplecă asupra 
jarului ascuns sub spuză, suflă şi fu aprinsă o 
feştilă. Atunci abia văzură că într-un colţ al tinzii 
era un culcuş improvizat, din care se ridică un 
copilandru. Femeia care aprinsese feştila o apropie 
de opaiţ, aprinzându-l. Bărbatul care le deschise nu 
scoase o vorbă. Stătea ca împietrit şi-i privea. 

— Vă aşteptam! rosti în sfârşit. Intraţi dincolo! 

Pe chipul lui nu se citea nici spaimă, nici uimire, 
ci mai degrabă resemnare. 

— Nană, i se adresă Săndruţ femeii, ia-ţi pruncul 
şi ce mai poţi şi aşteaptă-ne în uliţă! Să nu te temi! 
Iti suntem prieteni, dar avem de făcut o judecată şi 
nu se cade să fiţi de faţă! Să ne aşteptaţi, mă auzi, 
nană? Să nu plecaţi nicăieri, că nu vă vrem răul! îi 
mai atrase atenţia Săndruţ femeii. 

Ea nu răspunse. Muteşte îşi strânse câteva 
boarfe şi le întocmi într-o bocceluţă. Îl luă pe Dorin 
de mână şi-l trase după ea, fără niciun cuvânt. 

Între timp fu aprins un opaiţ şi în odaia alăturată. 
Intrară. 

— Ne cunoşti, Cristea Nicula? întrebă Săndruţ. 

— Da! Sunteţi căpitanii! 

— Ştii de ce-am venit? 

— Să mă judecaţi! Ştiu! Trebuia! Vă aşteptam! 

— Şi nu te temi? 

— Mă tem mai mult de viaţă decât de moarte! 
Ştiu că pentru asta aţi venit, să mă judecaţi şi să 
mă ucideţi! Ştiam că trebuie să veniţi! 

— De unde ştiai?! Cine ţi-a putut spune?! 

— Nimeni. Aşa trebuia să fie! 

Se aşezară toţi pe laviţele de pe lângă pereţi. 
Cristea rămase în picioare, în mijlocul încăperii. 

— Cu cât l-ai vândut, ludă? întrebă Săndruţ. 

— Cu cât a dat împăratu'. Cu trei sute de 
galbeni, da' mie nu mi-a rămas decât jumătate. N- 
am fost singur. Vi-i dau! Sunt bani spurcaţi! Banii 
vânzării de frate! Mi-era văr, văr bun, Crăişoru'. 

— De ce-ai făcut-o? 

— Credeam că scap de robie. Atâta aur... Da' 
degeaba! Dacă s-ar mai putea tocmi ce-am 
stricat... da’ nu se mai poate! Işi aplecă privirea şi 
se îndreptă spre un colţ al încăperii. 

Scoase dintr-o lădiţă ceva înfăşurat într-o basma 
şi reveni. 

— Aştia-s. Numai doi galbeni am stricat. Am 
cumpărat pentru prunc şi pentru muiere. Haine şi 
făină albă le-am cumpărat. Şi altele. Nu le trebuie! 
Nici mie nu-mi mai trebuie nimica! 

— L-ai întrecut pe luda! spuse Serafim. luda şi-a 
vândut învăţătoru' pentru treizeci de arginţi. Tu te- 
ai înfipt la galbeni, ca şarpele! L-ai vândut pe 
Crăişor cu trei sute, şi nu arginţi, galbeni, 
îngălbenire-ai ca şofranu', câine! De gălbenare să 
crapi! Nu ţi-au fript degetele? 

— Mi-au fript inima! Ce să mai fac? Parcă se mai 
poate îndrepta ceva? răspunse Cristea fără să 
ridice tonul. Judecaţi-mă! Ucideţi-mă! Nu mă mai 
chinuiţi! 

— Ştii ce-a făcut luda după aceea? îl întrebă 
Săndruţ. 

— Ştiu, se întoarse şi, scotocind sub un lepedeu, 
scoase o frânghie cu laţul pregătit. Ştiu, continuă. 
Am încercat, da' nu pot! 

Se lăsă tăcerea. Priveau la omul din faţa lor. Se 
aşteptau să găsească un îndârjit, unul care le va 
răspunde în răspăr, un cinic. Găsiră o zdreanţă. 

— Pune-o la loc! porunci Săndruţ. 

Omul se întoarse şi se aplecă să bage funia de 

unde o scosese. lute, pe negândite, Săndruţ trase 
pistolul de la cingătoare şi-l slobozi. Niciun spasm, 
nicio zbatere. Moarte fulgerătoare. Omul se lăsă 
moale şi se prăbuşi pe lutul muruit. 

— De ce-ai făcut asta?! îi reproşă Luca. Trebuia 
chinuit cum a fost chinuit Crăişoru'! Roată n- 
aveam, da' o secure, să găsea ea! 

— Aşa am găsit eu că-i omeneşte! Trebuia să 
moară şi a murit! Omul ăsta e mort de câteva luni! 
Un mort care mai umbla pe picioare! Numai stârvul 
se mai ţinea. Sufletul, de mult... Ne-am făcut 
datoria! L-am judecat! Nu suntem însă şi călăi ca 
să-l fi chinuit. ÎI chinuiam dacă ne primea altfel, aşa 
cum am crezut cu toţii că ne va primi. Pentru el era 
mai mare pedeapsa dacă-l lăsam să trăiască! Ar fi 
făcut-o singur, aţi văzut, dar era prea slab pentru 
asta. Nu oricine e Crişan! Să ieşim. 

leşiră. La poartă îi aştepta femeia şi copilul. 

— L-aţi judecat? întrebă femeia. Dumnezeu să-l 
ierte şi să vă răsplătească! Viaţa era un chin 
pentru el! Şi pentru noi! Purtăm pecetea ruşinii pe 
frunte! V-aţi face pomană şi cu noi! Pentru ce să 
mai trăim? Să fim arătaţi veşnic cu degetu': „Uite, 
muierea şi pruncu' lui luda!” aşa au să ne zică 
oamenii. 

— Linişteşte-te, nană Lucreţie! o rugă Săndruţ. 
Liniş... 

— Da’ de unde ştii cum mă cheamă?! îl 
întrerupse femeia. 

— Aşa cum îţi ştim numele, tot aşa ştim că nici 
dumneata, nici pruncul, Dorin, n-a veţi nicio vină. 

Am venit să vă ajutăm! Veniţi cu noi până unde 
avem caii şi ne-om sfătui! Luca, adu feştila, 
porunci. 

Luca veni cu o torță aprinsă, dinainte pregătită. 
Săndruţ o apropie de streaşină de stuf. Din patru 
colțuri dădu foc casei. 

— Banii! Galbenii! răcni speriat Luca. 

— Ne-ar aduce nenoroc, Luca! Sunt banii 
vânzării! 

— Să-i ardă focu’ cu vânzător cu tot! rosti şi 
Pătru. O luară spre pădure. Se auzeau apropiindu- 
se oameni, ce făceau larmă, ca la foc. Nu trebuiau 
să-i întâlnească. Nu trebuia să mai ştie nimeni ce 
se întâmplase. 

Caii păşteau liniştiţi. Se aşezară în jurul unui foc 
pe care-l încropiră la repezeală. Era destul de 
departe de sat, aşa că nu putea fi văzută vâlvătaia. 

— Fraţilor! începu Săndruţ. Ştiţi prea bine că 
nana Lucreţie şi pruncul, Dorin, n-au nicio vină. Ne- 
a spus Pătruţ, aşa că ştiam dinainte. 

Abia la lumina focului, femeia deosebi chipul lui 
Pătruţ, care nu fusese cu restul cetei, ci stătuse la 
cai. 

— Tu erai, pruncule?! Erai omu' lor?! De ce nu 
ne-ai spus? 

— Nu eram slobod s-o fac, nană! lartă-mă! 

— Inţeleg, Pătruţule! iți mulţumesc! De aceea 
ştiaţi cum ne cheamă, i se adresă lui Săndruţ. 

Dorin se apropie de Pătruţ şi-l îmbrăţişă ca pe un 
frate. Abia după ce se liniştiră, zâmbind, Săndruţ 

— Cu toate că n-ai nicio vină, nană, aici nu mai 
poţi rămâne! Vorba dumitale, porţi pecetea ruşinii 
întipărită pe frunte, dar pe nedrept, şi nu trebuie s- 
o mai porţi! Noi o ştim, fraţilor, li se adresă 
ortacilor, dar oamenii de aici poate că nu. Trebuie 
să le facem un rost! Să-i ajutăm pentru că aceasta 
este menirea noastră, să-i ajutăm pe cei obidiţi! 
Trebuie să-i ajutăm să-şi câştige dărabul de pită de 
care au nevoie! Nu mai au decât ce-i în boccea. Le 
spuneam, lui Luca şi lanoş, pe drum, când ne 
întorceam de la Bălgrad, că ar fi bine dacă în 
fiecare târg am avea omul nostru. La Baia îl avem 
pe Dura, vom găsi şi în celelalte târguri. La 
Hălmagiu, o vom avea pe nana Lucreția. Să-i dăm 
cât îi trebuie ca să arendeze hanul din Hălmagiu, 
cel de la drumul mare, nu cel din sat. E un vad bun 
Şi cu un pic de pricepere s-ar putea descurca bine. 

— Vadu-i bun, nimica de zis, îl întrerupse Pătru 
hălmăgeanul, da' de ce crezi că nu-l mai arendează 
nimenea? Işpanu' Holldki îi vămuieşte pe hangii de 
cel din urmă creiţar. Le lasă abia cu cât să se poată 
descurca, de aceea nu se mai bagă nimenea. 

— De data asta n-are s-o mai facă! Dimpotrivă, el 
va fi cel vămuit! Vedeţi, e o lege nescrisă, care 
spune că împrumutul se întoarce. Cine face, face-i- 
se! Când ţi-o căuta pricină, nană Lucreţie, să ne dai 
de ştire! Să nu te temi! Dacă-ţi cere bani, dă-i, dar 
mai bine amână-l până ne dai nouă de ştire. Pătru, 
că-i de pe-acolo, are să mai treacă pe la han de 
câte ori va da pe acasă. Mai e şi Pătruţ, care bate 
satele şi târgurile în slujba noastră şi nu e 

săptămână să nu se abată şi pe la Hălmagiu. Noi 
să ştim numai ziua când trebuie să vie işpanu' 
după bani şi lasă-l în seama noastră! A doua oară 
nu ţi-o mai cere! Cât ziceţi să-i dăm nanei Lucreția, 
fraţilor, ca să poată să-şi înceapă negoţul? 

— Arenda era de o sută de florini pe an, da' 
acuma zic că l-ar putea scoate şi cu cinzeci. De trei 
ani n-a mai încercat nimeni să-l arendeze, măcar 
că-i în bună stare şi vad bun. Da' nu se dă decât pe 
cinci ani, aşa că numai arenda ar fi două sute 
cincizeci de florini. Apoi i-or mai trebui pentru 
băuturi, pentru aşternuturi, pentru ce se cere la un 
han. judecaţi şi voi. Eu nu ştiu ce să zic. Gândesc 
că fără cinci sute de florini nu se poate apuca de 
nimica, propuse Pătru, ca un cunoscător al vadului. 

— Să-i dăm, deocamdată, cinci sute de florini, şi 
dacă nu-i ajunge să ne mai ceară, că-i mai dăm, 
până începe să câştige, propuse Serafim. Da' eu 
gândesc că cu banii ăştia s-ar descurca 
deocamdată. Dacă n-ar fi Hollòki, ar avea un câştig 
frumos. Da’ cu işpanu', cum a zis Săndruţ! 

— E bine cum spune Serafim, fraţilor? îi întrebă 
Săndruţ. 

— E bine, răspunseră ceilalţi. 

— Nană Lucreţie, ai să te duci deocamdată la 
Baia de Criş. Să trageţi la hanul lui Dura. Întrebaţi 
şi-l găsiţi. E cel mai bun han din târg. Îi spuneţi că 
veniţi din partea noastră şi că am spus eu să vă 
găzduiască până vine unul din noi ca să vă aducă 
banii. N-avem la noi că ţi-am da acuma. După ce 
iei banii, faci cum am spus: te duci la Hălmagiu şi 

arendezi hanul! Dacă ai necazuri ne dai de ştire! E 
bine? 

— Da’ eu cum am să vă pot mulţumi pentru 
binele ăsta? întrebă femeia. 

— Ai să ne ajuţi, şi încă mult! Vom ţine la 
dumneata cai, haine, şi ce credem noi că are să ne 
mai trebuiască. Bineînţeles că pentru toate acestea 
îti vom plăti ca orice călători, dar trebuie să 
tăinuieşti legătura cu noi. Poate că, vreodată, unul 
din noi e urmărit şi trebuie ascuns, poate trebuie 
să aflăm anumite ştiri care numai de la un hangiu 
se pot afla. La un han multe se pot pune la cale! 
Vei fi omul nostru, nană, cum ne e Dura la Baia. Te 
prinzi? 

— Mai încape vorbă? răspunse fără pic de ezitare 
femeia. De-aş şti că pătimesc, da' pe voi, dragilor, 
n-am să vă uit cât trăiesc! 

— Bani de drum ai? Te poţi descurca până la 
Baia? Îți trebuiesc cam două zile de drum ca să 
ajungi la Baia. 

— Bani n-am, da' ceva merinde, cât să ne ajungă 
până la han, avem. Acolo, dacă zici c-ai vorbit cu 
omu' acela, cu Dura... 

— Să-i spui că te-a trimis Săndruţu' Tomii. Atâta 
ajunge. Dumneata caută de te hodineşte, pe 
undeva, şi mâine dimineaţă să şi pleci la drum. Noi 
nu mai putem sta! Sănătate bună, nană Lucreţie! 

— Să fiţi sănătoşi, oameni buni! Să trăieşti, 
Săndruţule! răspunse femeia  ştergându-şi o 
lacrimă. 

Mergeau pe poteci de munte bine cunoscute de 
lovuţ, care era de prin partea locului. Urcau, 
coborau, şi, după cum era poteca, lăsau caii la pas 

ori îi mânau la trap, sau la galop. Caii erau buni, cai 
aleşi. În frunte călărea lovuţ. Poteca uneori se 
apropia, alteori se depărta de drumul mare, adesea 
întretăindu-l. Drumul mare cotea în serpentine 
când mai largi, când mai strânse, şi poteca era un 
fel de scurtătură pe care o foloseau mai mult 
localnicii, cunoscătorii. Străinii nu se încumetau. 
Urmau poteca pentru că nu vroiau să fie văzuţi de 
cineva şi, eventual, să li se ia urma. 

Urcau o pantă lină, la pas. Deodată, lovuţ le făcu 
semn de oprire. Ascultară cu toţii. Când mai 
înăbuşit, când mai clar, se auzeau tropote. 

— Suntem departe de drumul mare? întrebă 
Săndruţ. 

— Nu prea. Să tot fie vreo trei sute de paşi, 
răspunse lovuţ. 

— Par să fie cătane, spuse Săndruţ. Stăm pe loc 
şi să nu facem larmă! Pătruţule, i se adresă 
flăcăiaşului, ia-ţi desaga cu fluieriţele, ieşi la drum 
Şi vezi ce-i! 

Pătruţ descălecă sprinten, îşi luă desaga şi se 
pierdu în dosul unui tufiş. Ascultau. Tropotele se 
auzeau din ce în ce mai distinct. Săndruţ îşi ciuli 
urechile. 

— Sunt cam vreo zece călăreţi şi mi se pare că 
se aude şi zgomot de roţi. O fi vreun hincheu 
domnesc ori vreo cocie ceva, da-i grea, încărcată. 
Ori poate că-i vreun chervan de-al împăratului care 
duce muniţie şi alimente pe la regimentele 
împărăteşti. 

— Pe aici trec, confirmă lovuţ. Duc pulbere şi 

muniție la regimentele din partea Abrudului, aduc 
de acolo saci cu bani, de la băile de aur de la 
Zlatna, şi chervanele sunt întotdeauna însoţite de 
cătane, de călăreți. Numai că ceva de felul ăsta 
trebuie să fie, dacă zici că-s atâția. Negustorii şi 
domnii, când merg la drum, dacă-şi iau câțiva 
haiduci domneşti, patru-cinci, ori plătesc câte o 
caraulă de pază cam tot de atâţia oameni. 

— Dacă-s oameni împărăteşti, să-i lăsăm în 

treaba lor, orice-ar duce, spuse Serafim. Nici 
Crăişoru' nu s-atingea de bunu' împăratului. Numai 
dacă-i vreun domn, atuncea să-l vămuim. 
__— Şi cine crezi că-i împăratul? începu Săndruţ. 
Impăratul e domnul domnilor! Asta e! Greşeala pe 
care a făcut-o Crăişorul este că s-a încrezut întâi în 
vorbele lui şi apoi că nu s-a atins de nimic din ce 
era împărătesc. Abia la sfârşit a înţeles cum stă 
treaba, dar era prea târziu. Să vedem ce veşti ne 
aduce pruncul, câţi sunt şi cine-s, şi dacă nu-s 
atâţia, ne-om putea încumeta să-i uşurăm de ce 
duc, fie bani, fie pulbere ori plumbi, fie arme. Ne 
trebuiesc! 

Nu-şi isprăvi bine vorba că Pătruţ se şi ivi: 

— E o cocie acoperită cu polog, n-am putut 
vedea ce-i înăuntru şi douăsprezece cătane câălări. 
Au săbii şi pistoale. Caii şi şeile-s bune, cătăneşti. 
Unii aproape c-or adormit în şa. Sunt trudiţi. Se 
vede că vin de departe şi n-or dormit, ori dac-or 
dormit, or dormit puţin. Au ochii umflaţi de 
nesomn. 

— lovuţule, ştii vreo scurtătură pe unde le-am 

putea pica măcar cu o jumătate de ceas înainte? O 
îngustime aşa, unde să nu aibă loc să întoarcă fără 
să oprească? 

— Dacă-i lăsăm să treacă şi o ţinem înainte, 
trecem peste drumu’ mare şi coborâm pe o căliţă 
netedă, pe care o ştiu bine. Le-o putem lua înainte 
cu un ceas bun. Drumu' are multe cotituri, să tot 
fie de cinci ori mai lung ca al nostru. 

— Atunci,  pregătiţi-vă! Să-i lăsăm să se 
îndepărteze atâta cât să nu ne poată vedea sau 
auzi trecând drumul. Avem timp, dac-i aşa cum ai 
spus, lovuţule. Cercetaţi-vă pistoalele! Puneţi-vă 
încărcăturile la îndemână! 

După vreun sfert de oră erau la drum. Când se 
îndepărtară bine de şosea, o luară la trap mărunt. 
Mai auziră un timp tropotele stârnite de caii 
chervanului împărătesc, dar mult în urmă. Terenul 
pe care înaintau era acoperit cu nişte iarbă 
măruntă şi aspră, iar pe alocuri cu muşchi, aşa că 
nu fură siliţi să-şi încetinească mersul, zgomotele 
copitelor cailor abia făcându-se auzite. După vreo 
jumătate de ceas se apropiară iar de şosea. 
Trebuiră să lase caii adăpostiţi după nişte tufe, în 
paza lui Pătruţ, şi ei urcară o pantă abruptă care îi 
scoase la şosea. Dincolo de şosea, care părea 
tăiată în stâncă, se înălța muntele, format din 
stânci abrupte cu vegetaţie săracă. Abia în sus, 
spre culme, unde panta se îndulcea, începea iar 
desişul pădurii. Săndruţ cercetă amănunţit locul şi 
întocmi planul de bătaie: 

— Să încercăm să prăvălim un stean ca să le 

înfundăm drumul. 

Zis şi făcut. Urcară panta, cercetară stâncile, 
până găsiră una potrivită, pe care o putură mişca 
din loc, şi în scurt timp şoseaua era blocată. 

— Eu cu Luca şi Serafim rămânem aici şi ne 
adăpostim după stâncă. Tu, lanoş, cu Pătru şi 
lovuţ, pregătiţi un stean asemenea, şi după ce-i 
vedeţi că trec, sloboziţi-l în drum. Aşa, îi prindem 
ca într-o capcană. După stânci suntem şi adăpostiţi 
ca să putem trage cu pistoalele. Căutaţi să nu 
ucideţi caii! Poate că au să ne trebuiască. Vedem 
noi la urmă. Hai cu toţii să vedem ce stâncă putem 
mişca şi s-o lăsăm numai aşa, înţânată, ca numai 
dacă o atingeţi să se prăvălească. 

După ce fură gata pregătirile, se adăpostiră în 
aşteptarea duşmanului. Abia după vreo jumătate 
de oră se ivi convoiul. Se târa parcă, ori aşa li se 
părea lor de nerăbdători ce erau. Călărețul din 
fruntea ostaşilor, un ofiţer, dormita. Abia când 
ajuse la şase-şapte paşi observă obstacolul. Dădu o 
poruncă într-o limbă pe care cu greu o putu 
pricepe  Săndruţ, un amestec de fraceză şi 
germană. „Aştia-s mercenarii din Ţările de Jos. 
Valoni ori flamanzi trebuie să fie. Nu ne va fi prea 
uşor”, îşi spuse Săndruţ. Doi ostaşi descălecară şi 
se apropiară de stâncă, să vadă ce-i. Ofiţerul era 
încredinţat că stâncă se prăvălise din întâmplare, 
barând drumul. 

— Stai! Jos armele! porunci Săndruţ în germană, 

In aceeaşi clipă auzi şi zgomotul făcut de 
prăvălirea stâncii mişcată din loc de oamenii din 

ceata lui lanoş. 

Ofiţerul rămase câteva clipe surprins, încordă 
frâul şi se repezi. Săndruţ descărcă pistolul 
lovindu-l drept în frunte. Se lăsă uşor într-o parte şi 
se prăbuşi din şa. În aceeaşi clipă se auzi o altă 
comandă, ostaşii descălecară şi se adăpostiră, 
pregătindu-şi pistoalele, nu înainte de a mai cădea 
doi, străpunşi de plumbii sloboziţi de Serafim şi 
Luca, ce loviră fără greş. 

— Staţi aşa, le şopti Săndruţ. Făcu un salt 
amăgitor adăpostindu-se iar după stâncă. Se auziră 
bubuind pistoalele ostaşilor. Şase, numără Săndruţ. 
Mai trebuiau trei. Trei ostaşi n-apucară să tragă. 
Mai făcu un salt amăgitor şi le auzi şi pe acestea. 

— Pe ei, fraţilor! strigă, săltându-se cu iataganul 
ridicat. Fu urmat de ceilalţi doi, cu săbiile pregătite. 
Nu trebuia să le lase ostaşilor timpul ca să-şi 
reîncarce pistoalele. Lupta era inegală. Trei contra 
nouă, dar în acelaşi timp apărură lanoş cu ceilalţi, 
din partea opusă. Luptă la sabie. Fiecare avea în 
faţă câte un adversar, numai Săndruţ se pomeni cu 
trei deodată, poate unde era mai îndârjit ori că-l 
recunoscuseră drept căpetenie. Era înconjurat şi 
era silit să facă salturi acrobatice ca să se poată 
feri şi para loviturile. Deocamdată nu se putea 
rezuma decât la apărare. Prea erau dese loviturile 
şi veneau din toate părţie. Când îi veni însă la 
îndemână, repezi iataganul cu atâta forţă în ţeasta 
unui flamand, încât i-o crăpă ca pe o tărtăcuţă, dar 
mişcarea era să-l coste viaţa, dacă nu-i sărea la 
timp în ajutor Luca, ce tocmai îşi doborâse 

adversarul, şi văzuse primejdia în care se găsea 
Săndruţ, care era cât pe ce să primească o lovitură 
ucigătoare, venită din spate. Cu pieptul o pară 
Luca, primind-o în umărul stâng şi doborându-l pe 
duşman cu dreapta. Atâta-l mai ţinură puterile şi se 
prăbuşi în braţele lui Săndruţ. Acesta îl îmbrăţişă 
cu stânga, conti-nuând să mânuiască iataganul ca 
pe o vijelie, reuşind să-l ţie la distanţă pe un 
flamand îndârjit. Nu-i era uşor, cu trupul lui Luca în 
braţe, care-l împiedeca în mişcări. Ochi dintr-o 
privire situaţia şi observă că flamanzii se ţineau 
tare, ei fiind încă în inferioritate. Se hotărî să 
renunţe la luptă, ca să-l poată salva pe Luca, ce 
sângera şi-şi pierduse cunoştinţa. Nu putea să-l 
lase. 

— Trageţi-vă spre vale, fraţilor! porunci. La cai! 
Nu-i putem răzbi! La cai! La cai! 

În aceeaşi clipă se petrecu însă ceva neprevăzut. 
De pe stânci se prăvăliră patru umbre întunecate. 
Erau patru oameni aproape sălbăticiţi, cu chipurile 
ce nu mai cunoscuseră de multă vreme briciul ori 
foarfeca, cu ochii înfundaţi în orbite, cu ţundre 
zdrenţuite, numai petice, înarmaţi cu nişte sulițe 
de carpen pârlite la foc. Cu atâta furie se repezi 
primul, încât îl străpunse dintr-o parte în alta cu 
groaznica-i frigare pe unul din flamanzi. Ceilalţi, 
speriaţi, îşi aruncară armele şi începură să ceară, 
în limba lor, îndurare. 

— Opriţi! porunci Săndruţ. Opriţi! mai repetă, 
când îi văzu pe cei patru transformându-şi ţepuşele 
în pari şi lovind zdravăn. 


SEES SSES 


LIDDDODOOLOLOLOLOLUL 

Încetară, la porunca lui Săndruţ. Soldaţii câţi mai 
rămăseseră fură dezarmaţi şi legaţi. Ştergându-şi 
năduşeala, după atâta trudă, ortacii începură să se 
apropie de Săndruţ, care se căznea să-i lege rana 
lui Luca. 

— Pită, ceru Săândruţ. Miez de pită ca să-i pot opri 
sângele! Căutaţi în căruţă! Trebuie să aibă pită la 
ei! 

În câteva minute, după ce frământă în pumn 
miezul de pâine, aplică un cocoloş pe rana 
deschisă a ortacului şi strânse bine legăturile. Il 
întinse pe Luca pe iarba din marginea drumului, 
punându-i drept căpătâi o traistă de ovăz luată din 
căruţă. Abia atunci avu vreme să se ocupe de 
necunoscuţii prieteni, care-i săriră cu atâta 
promptitudine în ajutor, asigurându-se mai întâi că 
din partea flamanzilor nu-i mai păştea nicio 
primejdie. 

— Cine sunteţi, fraţilor? li se adresă. 

— Da’ scurtă ţinere de minte mai ai, Săndruţule! 
i se adresă unul. Nu mă mai cunoşti? 

Săndruţ îl scrută cu privirea-i ageră şi cu greu 
putu desluşi, sub barba crescută în neorânduială, 
trăsăturile lui lovan Dâlv, din Musariu, unul din 
foştii căpitani ai Crăişorului. 

— lovane, frate! Cum ai ajuns în halul ăsta? Cum 
aţi ajuns aşa? mai întrebă, aruncându-le o privire şi 
celorlalţi, dar nereuşind să-i recunoască. 

— Tare aş vrea să te văd şi pe tine cum ai fi 
arătat dacă aproape trei luni de zile n-ai fi mâncat 
decât rădăcini, ca gliganii, ori coajă de copac! Nu 


SEES SSC 


OOOOUUOULLULU 
ne putem apropia de sat cu niciun chip. Suntem 
hăituiți mai rău decât fiarele. Am auzit de tine şi de 
ceata ta şi te căutam. Da’, cum? se miră. Unde ţi-s 
oamenii? Se zice că ai avea peste o sută de ortaci! 

— Vorbe, lovane! Aştia, câţi ne vezi, suntem toţi. 
Ba mai avem cu noi un fecioraş. E la cai. Daţi-le 
ceva să îmbuce şi pregătiţi o targă să-l putem căra 
pe Luca! 

Oamenii lui Săndruţ îşi scoaseră merindea şi o 
împărţiră frăţeşte cu proaspeţii ortaci, înfometați. 
Mâncau de se părea că li se bat calicii la gură. 

— Nu vă lăcomiţi aşa, dintr-o dată, îi sfătui 
Săndruţ. Nu mâncaţi pe săturate! Câte puţin şi mai 
des, până vă deprindeţi, că altfel vă betejiţi, 
doamne feri! Avem nevoie de oameni sănătoşi în 
ceată, dacă ziceţi că vreţi să veniţi cu noi, dar 
despre asta mai stăm de vorbă. Să văd mai întâi ce 
duceau ăştia cu atâta pază. 

In doisprezece săculeţi de piele erau florini. 
Săndruţ nu-i mai desfăcu. Mai avusese prilejul să 
vadă asemenea săculeţi şi le cunoştea conţinutul. 
Fiecare avea câte o mie de florini, deci 
douăsprezece mii. Mai găsiră o lădiţă cu plumbi şi 
trei butoiaşe cu pulbere. Toate fură descărcate, 
împărţite şi urcate pe cai. Mai adunară toate 
armele de la morţi şi de la prinşi. De vizitiu nu se 
legară. Dealtminteri, acesta nici nu participase la 
luptă. Speriat, s-a băgat sub căruţă, de unde nu s-a 
mai clintit. 

— Caii îi luăm toţi! De mare folos n-au să ne fie, 
că-s pecetluiţi cu fierul înroşit, dar şeile sunt bune. 

Ne vom folosi de cai până ne apropiem de adăpost 
şi-i slobozim pe undeva. Încercaţi să găsiţi un drum 
pe unde pot cobori caii! 

— Dacă mai mergem vreo trei sute de paşi 
coasta se alină, spuse lovuţ. Eu o iau înainte, voi 
coborâţi la ceilalţi cai şi ţineţi-o tot pe lângă 
drumu' mare. De-acolo o luăm pe o cale, tot prin 
pădure, care ne scoate până aproape de Crişcior. 

Targa, improvizată din crengi şi înfăşurată în 
pânza desprinsă de pe coviltirul căruţei, fu legată 
între doi cai care se dovediră mai blânzi, şi Luca, 
aşezat cu grijă în culcuşul improvizat. 

— Mereuaş, fraţilor, le atrase Săndruţ atenţia, să 
nu-l zdruncine şi să i se desfacă legăturile! Până la 
adăpost n-avem ce-i face. Acolo, vedem noi! 

Soldaţii legaţi se rugau să le dea drumul. 

— Lasă, că ştiu eu cât vă face pielea, vouă 
ăstora, mercenarii cu soldă! Pe voi vă foloseşte 
împăratul numai la treburi din astea, unde nu se 
încrede în cătanele prinse cu arcanul! Are să treacă 
cineva, că sunteţi la drumul mare, şi s-o milui să vă 
sloboadă. N-am chef să vă ştiu pe urmele noastre, 
că sunteţi în stare! Pentru bani vă vindeţi şi 
sufletul! 

Convoiul se mişcă încet şi răsuflară uşuraţi când 
se văzură adunaţi şi departe de drumul mare. Din 
pricina rănitului, se deplasau încet şi cu băgare de 
seamă.  Ocoleau pe departe orice aşezare 
omenească. Abia când ajunseră în dreptul Ţebii, 
Săndruţ îi trimise pe Serafim şi lovuţ cu caii şi o 
parte din bagaje la Dura, la Baia de Criş, să le lase 


SEES SSC 


IUDUOLOLOLD 
acolo. Tot lor le încredinţă cinci sute de florini, din 
cei capturați, ca să-i înmâneze nanei Lucreția, 
urmând ca înainte de împărţeală să completeze 
suma din florinii din tainiţă, destinaţi ajutoarelor 
sărăcimii. 

Caii capturați fură sloboziţi în desimea codrului şi 
oamenii îşi continuară drumul pe jos, cărând pe 
rând targa cu rănitul. În apropierea adăpostului noii 
veniţi fură iniţiaţi în tainele frăţiei şi depuseră 
jurământul. Ajunşi în tainiţă au împărţit florinii 
după criteriile dinainte stabilite, pecetea monedă 
ce aparţinea lui Luca fiindu-i încredinţată, până la 
însănătoşirea acestuia, lui Pătru hălmăgeanul. 

Săndruţ, care, de bine-de rău, mai auzise cum se 
îngrijeşte o rană, începu să se ocupe cu toată 
seriozitatea de Luca. 

— Pătruţule, îl chemă pe flăcăiaş, să faci cum vei 
şti şi să te repezi până la Băgara. O găseşti tu, că 
eşti isteţ. Dacă nu, coboară mai întâi la Căzăneşti, 
la soru-mea Creştina, care zici că a mai fost la 
Florea acela, la vrăjitor, ca să facă rost de leacuri 
pentru taica. Vezi, bătrânul să nu afle ce şi cum! 
Numai cu Creştina vorbeşti! Te duci la Florea ăla, 
vrăjitorul, şi-i ceri nişte unsori ori ce crede el că-i 
mai bun pentru pălitură de sabie! Luca arde ca 
para focului şi văd că a şi început să vorbească a 
bolânda. Rana nu-i prea rea, plămânul nu i-a fost 
atins, dar dacă nu o îngrijesc cum trebuie ar putea 
obrinti. A pierdut şi destul sânge, şi, după ce-i 
trece, trebuie să ne îngrijim şi de mâncare mai 
bună, mai uşoară, ca pentru un beteag. Noi ce 

ştim? Carne friptă şi fiartă. Carne şi iarăşi carne. 
Trebuie sa ne gândim şi la treaba asta. 

O săptămână se zbătu, între viaţă şi moarte, 
Luca. Îl vegheau pe rând, dar cel mai mult se 
ocupă de rana lui tot Săndruţ. Îi era recunoscător. 
Nu se cruţase ca să-l salveze pe el de la o moarte 
sigură. 

— Mi-e foame, auzi Săndruţ în cea de a opta zi. 
Era lângă vatră. Ceilalţi erau la vânătoăre. 
Bucuros, Săndruţ se sculă de lângă vatră ţinând în 
mână o olcuţă cu fiertură anume pregătită. Îi 
sprijini capul şi-l ajută să bea. După câteva 
înghiţituri, Luca începu să se uite mirat împrejur, 
aducându-şi parcă aminte de ceva. 

— Cum am ajuns aici?! Unde-s cătanele?! 

— Linişteşte-te! Încă eşti slab, n-ai voie să te 
zbuciumi! Soldaţii, unii îngraşă viermii, pe alţii, cine 
ştie, i-am lăsat legaţi. S-o fi miluit cineva de ei şi i- 
or fi slobozit. 

— l-am răzbit? se bucură Luca. 

— Da, Luca, i-am răzbit. 

— Ce duceau în cocie? 

— Plumb, pulbere şi bani. Le-am luat pe toate. 

— Bani... Mulţi bani? 

— Douăsprezece mii de florini. l-am şi împărţit, 
precum ne-am înţeles de la început. Uite şi partea 
ta, îi spuse, scoţându-i de sub căpătâi legăturica în 
care erau puşi. 

Luca luă legătura şi o desfăcu. Uită şi de 
mâncare şi de tot. Începu să numere. Mai numără 

— Asta-i partea mea?! se miră. Din douăsprezece 
mii numai atâta?! 

— Nu mai suntem doar şapte, frate Luca. Suntem 
unsprezece. Ne-au mai venit nişte oameni, care ne- 
au ajutat atunci să-i răzbim. Pe lovan din Musariu îl 
cunoşti. El şi încă trei. 

Luca oftă, dar nu mai zise nimic. Se vedea bine 
că e nemulţumit. Săndruţ, însă, bucuros că ortacu-i 
învinsese răul, nu băgă de seamă. îl îmbie cu 
mâncare şi stătu lângă el, povestindu-i ba despre 
una, ba despre alta; ce mai făcuseră în timpul ce 
Luca zăcuse, până-l văzu căzând într-un somn 
adânc, odihnitor. Îi desfăcu uşor legătura cu florini 
din mână, şi i-o strecură încet, ca să nu-l trezească, 
sub căpătâi. Oblojelile şi unsorile aduse de Pătruţ 
de la renumitul Florea, din Băgara, făcuseră 
minuni. Dacă îi va mai schimba de câteva ori 
pansamentul, rana se va închide definitiv. Trecu iar 
lângă vatră, continuând să tragă cu gresia pe 
ascuţişul iataganului. Îşi smulse un fir de păr şi 
încercă tăişul agerei arme. Şi pe o parte şi pe 
cealaltă, tăia ca briciul. Îl aşeză în teacă şi-şi făcu 
de lucru cu cele două pistoale, curăţindu-le şi 
controlându-le  încărcăturile. Era o treabă 
ostăşească cu care începuse să se deprindă şi le 
cerea şi celorlalţi tovarăşi, ca în orice clipă, armele 
să le fie gata de luptă. 

Pătruţ, ca de obicei, era plecat după veşti. ÎI 
aştepta. Îl mai trimisese şi pe la Căzăneşti cu nişte 
bani, pe care să-i dea Creştinei şi-i spuse că, într- 
una din duminici, va veni şi el să-i vadă. Erau 

sănătoşi, se descurcau destul de bine, dar dorul de 
ai săi începuse să-l macine. Oare îl va mai 
recunoaşte bătrânul? Cum să-l mai recunoască 
după atâta vreme? De Creştina ştia că nici n-are 
cum. Nu se văzuseră niciodată. Dacă s-ar 
însănătoşi mai repede Luca. Să-l vadă odată pus pe 
picioare! Vor cobori împreună în sat. Il considera ca 
pe cel mai apropiat priten de când acesta îi sărise 
în ajutor, salvându-l cu riscul de a fi el ucis. Il vor 
lua şi pe Pătruţ. Isteţ băiatul şi neînfricat. Adusese 
multe veşti în urma cărora făcură pregătiri pentru 
a ataca şi vămui pe domni. Deasemenea le 
adusese o listă întreagă de nenorociţi care trebuiau 
ajutaţi. Nu puteau să-i ajute pe toţi dintr-o dată, 
erau prea mulţi, de aceea se opriseră mai întâi 
asupra celor mai greu loviți. Se sfătuiră cât să-i dea 
unuia, cât altuia, după nevoi, după greutăţi. Pe unii 
îi şi ajutaseră. Se pomenea omul în crugul nopţii 
că-i ciocăneşte cineva uşor, în uşă. Tresărea 
speriat din culcuş. 

— Cine-i?! 

— Săndruţu' Tomii! Deschide! 

Numele începuse să devină cunoscut şi avea 
tăria de „Sesam, deschide-te!” Zăvorul era tras şi 
necunoscutul poftit în casă. Omul, cu obrazul 
acoperit cu o basma neagră, nu-şi arăta faţa. 
Scotea florinii şi-i înmâna. 

— Alduiască-te Dumnezeu,  Săndruțule! îl 
binecuvânta nevoiaşul, şi aducătorul, mulţumit, se 
făcea nevăzut în noaptea care-l adusese. 

Intrase în legendă numele lui Săndruţ. Mulţi erau 

nedumeriţi şi-i atribuiau lui Săndruţ puteri 
supranaturale, deoarece, în aceeaşi noapte, apărea 
şi la Hălmagiu, şi la Lunca, şi la Brad, şi la Ilia sau 
te miri unde în altă parte. N-aveau de unde şti că 
în aceeaşi noapte plecaseră aproape toţi membrii 
cetei, însărcinaţi cu distribuirea ajutoarelor, 
îmbrăcaţi la fel, moţeşte - în afară de picioare, în 
care purtau cizme scurte, ungureşti - şi cu feţele 
acoperite. 

Câte nevoi mai trebuiau alinate, gândea Săndruţ. 
Trebuia să-i strângă bine, să-i mulgă în lege pe 
domni. Se hotărâse să-şi întindă activitatea şi 
înspre Mureş, de partea cealaltă a munţilor, şi să 
coboare cât va putea în jos, înspre Arad. Să 
cuprindă o zonă cât mai întinsă în care domnii să 
n-aibă tihnă. Pentru a mări conţinutul comorii şi a 
alina durerile le trebuiau multe, multe mii, zeci de 
mii de florini. Îşi întocmise un plan Săndruţ. Se 
hotărâse să nu lase niciun domn, de pe raza de 
acţiune a cetei, nevămuit periodic. 


UDDOUUUOUUUDOLUU 


DUDU UULOLUL 


Veni şi duminica multaşteptată când se hotărî 
Săndruţ să-i vadă pe ai săi. Plecă însoţit de Luca, 
ce se înzdrăvenise, şi de Pătruţ. Pătruţ dibuise un 
drum mai scurt, pe nişte poteci de munte, aşa că în 
două ceasuri ajunseră în sat. Arme nu-şi luaseră, în 
afară de câte o măciuchiţă special pregătită pentru 
asemenea ocazii, când aparent nu trebuia să se 
vadă că sunt înarmaţi. Erau nişte sculişoare cu 
meşteşug întocmite, chiar de Săndruţ. Din plumbul 
capturat de la convoiul militar, turnase atâtea 
măciulii câţi membri avea ceata, le meşterise şi 
câte un mâner din lemn de corn, găurit la un capăt, 
prin care era trecută o cureluşă, ce venea prinsă 
de o gaică anume fixată la subţioara dreaptă a 
ţundrei. Când voiai să o foloseşti, băgai stânga la 
subţioară, desfăceai uşurel cureluşa din gaică şi o 
lăsai să alunece de-a lungul braţului în palma 
dreaptă. O armă destul de periculoasă. Deci, 
amândoi, atât el cât şi Luca, purtau în mânecile 
țundrei câte o asemenea armă nevăzută. Pătruţ, 
flăcăiandrul, era ca de obicei neînarmat. Arma lui 
de căpetenie erau deocamdată fluieraşele iscusit 

Întâlnirea fu emoţionantă. Tatăl, nespus de fericit 
că-şi revăzuse fiul după aproape douăzeci de ani 
de despărţire, abia-şi putea stăpâni bucuria. 
Creştina era de-a dreptul încântată. Se învârtea ca 
o suveică să le pregătească tot ce le trebuia şi să-i 
omenească ca pe nişte adevăraţi oaspeţi rari. 
Vorbiră multe, povestiră de toate, la un păhăruţ 
de vinars de cel fiert de două ori, de-ţi lăcrimau 
ochii numai dacă-l gustai. Numai taina adăpostului 
şi a comorii nu fuseseră atinse. După-amiază, la 
joc. La confluenţa a trei pârâiaşe, Ponorul, 
Cerboaia şi Văţşoara, pe un tăpşan, în zilele de 
sărbători, se încingea hora. Toată lumea îi privea 
cu admiraţie pe cei doi voinici, pe Săndruţ şi pe 
Luca, neştiind cine sunt. Pe flăcăiaş nu-l băgau în 
seamă. Îl mai văzuseră prin târg pe la Vaţa, ba, de 
câteva ori chiar în sat. Când se zvoni că unul din ei 
e Săndruţu' Tomii, nume ce începuse să devină 
cunoscut, fură înconjurați de bărbaţii satului, care-i 
priveau cu admiraţie. Trebuiră să răspundă la sute 
de întrebări. Dar jocul era joc, şi când începură 
lăutarii, cercul se destrămă. Creştina, care încă nu 
ieşise la joc, se tot hârjonea cu Pătruţ. Ce-şi ziceau 
nu se auzea, dar, când unul, când altul, se 
bosumfla. Săndruţ urmărea scena zâmbind. Luca 
îşi alese o fată şi se prinse în joc. Era o „ţarină”. 
Săndruţ plecat de atâtea vreme din sat nu mai 
jucase niciodată, dar ar fi încercat şi el să vadă 
cum merge. Se apucă mai întâi să înveţe paşii şi îi 
prinse repede. Era sigur că alegându-şi o fată cei 
s-ar potrivi nu l-ar întrece nimeni. Îşi îndreptă ochii 

spre cei ce stăteau deoparte şi priveau la jucători. 
Într-un grup de fete şi femei mai tinere văzu o 
codană ochioasă şi sprâncenată, cu o floare roşie 
prinsă în păr. Se uită mult la ea. Fata, care aproape 
că nu-l scăpase din ochi de când îl zărise apărând 
la joc, îi prinse privirea. Se îmbujoră, îşi lăsă genele 
grele să-i umbrească ochii, dar pe furiş continua 
să-l privească. Săndruţ se apropia de Creştina. 

— Soruţă! 

— Ce-i, băciuţ? 

— Cine-i fata aceea negruţă, cu floarea prinsă-n 
păr? 

— Aia de lângă una cu şorţu' roşu? 

— Da! 

— Ai vrea s-o joci? îl întrebă zâmbind. 

— De ce nu? Parcă mă mănâncă tălpile! 

— Te-or fi mâncând, băciuţ, da’ mai întâi trebuie 
să cunoşti şi obiceiurile de pe la noi. Fata încă nu-i 
jucată, adică n-a mai luat-o nimeni la joc, aşa cum 
sunt şi eu, şi care o ia mai întâi la joc se socoteşte 
a-i fi logodnic. Ş-afară de asta, dacă iei pe cineva la 
joc, o faci atuncea când încep ţiganii să cânte, nu 
la mijlocu' jocului. Da' mai sunt fete. Poţi s-o alegi 
pe care vrei. Nu-i cu supărare. Aşa-i obiceiu'. 

— Eu te-am întrebat cine-i fata şi tu văd că-mi 
îm-puiezi urechile cu alte cele, soruţă! 

— Dacă-ţi place de ea ţi-oi spune, băciuţ. îți 
place? 

— Imi place cum îmi plac toate. Toate-s 
frumoase. 

— Iţi răspund numai dacă-mi spui că-ţi place mai 

mult ca celelalte. Ţi-am mai spus că încă n-a jucat, 
şi atuncea, vrei nu vrei, măcar pentru o vreme, 
până vă amărâţi, trebuie să-i fii logodnic. 
Logodnele astea ţin, da' se mai întâmplă şi să nu 
ţie. O vrei de logodnică, băciuţ? 

— Măi, dar afurisită soruţă mai am! Pe toate vrea 
să le ştie! 

— Păi, nu eşti frătiuţu' meu? Dacă-ţi place, să ştii 
că suntem surate, adică prietene, cum se zice, şi 
aş vrea să ştiu. Dacă-ţi place mai mult de alta, 
spune-mi! Poţi să alegi. 

— E bine, îmi place! Ai de zis ceva? 

— Atuncea, când începe altă „ţarină”, ia-o la joc, 
întreab-o cine-i. Are să-ţi spuie şi singură. Mi-ar 
plăcea să mi-o ştiu cumnată, băciuţ. 

— Multe ţi-or fi plăcând, Creştină, numai că... 
ehei! 

— Numai că ce, băciuţ? întrebă fata uşor 
mâhnită. 

— Viaţa noastră, a oamenilor ca mine, e legată 
de un firicel de aţă! Astăzi eşti şi mâine nu! Asta-i! 
N-aş vrea s-o încurc degeaba. Numai dacă, cine 
ştie? Dar de plăcut, nici nu mi-a plăcut alta până 
acuma şi nici de-acuma n-are să-mi placă mai mult 
cum îmi place ea! E prima fată care mi-a plăcut cu 
adevărat. Poate că nici n-am prea avut vreme până 
acuma să le iau seama fetelor, măcar că am văzut 
multe. Asta parcă-i altfel. Multă vreme are să-mi 
steie gândul la ea! 

— Şi n-ai de gând să te tragi către casă? Să te 
gospodăreşti? Mare bogăţie n-avem, da’, cu trudă, 

de foame n-ai să mori. 

— Deocamdată, nu! Mai am nişte socoteli! Până 
nu mă socotesc cu domnii, aşa ca să-mi placă, să- 
mi sărez sufletul pentru moartea Crăişorului, nu, 
soruţă dragă! Dac-oi mai avea zile, dac-oi scăpa 
din înfruntarea aceasta, am să văd. 

Fata oftă şi nu-i mai răspunse. ÎI privi doar cu 
durere şi cu teamă. Tare i-ar fi părut rău să-l piardă 
şi pe el cum îl pierduse pe celălalt frate, pe 
Todoruţ. Dar ştia, îşi dădea seama, care-i datoria 
lui Săndruţ. Dacă ar fi fost altfel poate că nici nu-l 
îndrăgea atâta. Şi Toma, bătrânul lor tată, nu se 
sfiise să pună mâna pe coasă şi să răspundă la 
chemarea Crăişorului. Aşa erau ei din neam în 
neam. Şi alţi străbuni de-ai lor pieriseră în acest 
veşnic război cu domnii, care n-a mai contenit de 
veacuri. A mocnit sub spuză, a izbucnit iar ca o 
vâlvătaie, şi tot aşa va fi până nu va mai rămâne 
sămânță de domn. Dar dacă tocmai lui Săndruţ îi 
era sortit să-i stârpească, să ridice poporul cum îl 
ridicase Crăişorul? Cu vremea i-ar putea aduna pe 
mulţi în jurul lui. În inima ei se mândrea că are un 
asemenea frate, despre care şi începuse să se 
vorbească, ba, nu ştiu care-i mai scosese şi un 
cântec. Şi-i numai la început, gândi. Surâse. Toate 
temerile îi dispărură. Nu! Domnii nu-l vor putea 
răpune! 

Jocul conteni. Luca veni lângă ei, ştergându-şi 
năduşeala de pe frunte. 

— Tu de ce nu joci, Săndruţ? Haide, frate! Uite ce 
fete mândre, în satu’ ăsta al tău! Nici nu m-aş fi 

gândit! Ţi-e mai mare dragu’ să te uiţi la ele! 

— Am să joc şi eu. N-am mai jucat şi am privit 
întâi să învăţ. Am îndrăgit „ţarina”, măcar că n-am 
jucat-o niciodată. Când încep iar să zică lăutarii, 
joc! 

Toate privirile erau aţintite asupra lor. Erau 
frumoşi amândoi. Săndruţ, suplu, cu trăsăturile 
feţei delicate, aproape feminine, degetele mâinilor 
subţiri, fine, plăpânde în aparenţă, dar cu tărie de 
criţă. Luca, mai butucănos, mai voinic decât 
Săndruţ, îşi avea şi el frumuseţea lui, dură, 
pietroasă. Era conştient că la o înfruntare făţişă, în 
luptă dreaptă, Săndruţ l-ar fi înfrânt cu uşurinţă. 
Doar privirea îi deosebea vădit. Săndruţ avea o 
căutătură deschisă, sinceră, puteai să-i citeşti până 
în fundul sufletului. Luca era greu de pătruns. 
Niciodată nu puteai şti la ce se gândeşte ori ce-i 
zace în suflet. Alături însă, parcă erau feţi-frumoşi, 
cobo- râţi din basme, cu staturile lor mândre ca de 
voievozi. 

Săndruţ privea atent în toate părţile. N-o mai 
vedea pe fata pe care pusese ochii şi parcă-i părea 
rău. Unde s-o fi dus? Îşi opri ochii pentru un timp 
asupra unui grup ce-l înconjura pe tatăl său, pe 
Toma, mândru nevoie-mare de asemenea fecior. 
Abia într-un târziu băgă de seamă că fata pe care o 
căuta nu era decât la câţiva paşi de el, cu Creştina, 
soru-sa, şi sporovăiau vesele, împreună cu Pătruţ. 
Fetele îl ispiteau de una şi de alta, despre traiul lor, 
dar Pătruţ, atent la orice vorbă pe care o scotea, 
nu le răspundea decât la întrebările la care-i 

convenea. 

— Te-ai găsit şi tu fălos, Pătruţule! Dacă ai avut 
norocu' să trăieşti în mijlocul acelor oameni, te 
crezi, şi tu mare! îl tachină Creştina. 

— Şi zici că nu-s mare? Ehei! Şi, la urma urmei, 
dacă nu-ţi place, caută-ţi unu’ mai mare! Să treacă 
numai un an-doi şi-ai să vezi tu! 

— Ce-am să văd? Un prunc necopt la minte care 
o face pe omu' mare! Asta eşti! Numai taine şi 
iarăşi taine! Te ţii fălos, de parc-ai fi în slujba 
împăratului! 

— Dacă vrei să ştii, slujba mea e mai ceva ca cea 
de la împărat! Nu dau zece împărați pe băciuţu' 
Săndruţ! El îi om în toată firea şi mă preţuieşte ca 
pe unu' de seama lui, şi te-ai găsit tu să te uiţi la 
mine de parc-aş fi nimica! Dac-ai fi măcar cu un 
an-doi mai mare, ca nana Anuta, fată, să zic! Eşti o 
copilă... 

— Eu?! Eu nu-s fată?! Eu copilă?! Păi... 

— Ai să fii, nu te mai crede atâta, ai să fii când oi 
fi şi eu fecior, ş-atuncea altfel om sta de vorbă! 
Da’, nici n-am să mă uit la tine! Ţi-am mai spus că 
eşti urâtă! 

— Prostule! nu găsi altă replică, de necăjită ce 
era, Creştina. 

— Deşteapta de tine! Ţi-am mai spus că prostia 
trece, da' ai uitat! Mai eşti şi uitucă, pe deasupra! 
Uiţi de la mână până la gură! Asta eşti! 

Aşa se tachinau de câte ori se întâlneau. Când se 
împăcau, când se bosumflau, ca, până la urmă, să 
se despartă prieteni şi să le fie dor să se revadă. 

Amândoi abia aşteptau să vie vinerea, ca să se 
poată întâlni la târg, la Vaţa. 

— Şi tu, surată! o mustră Anuta, mai lasă-l în 
pace! Prea îţi place să-l amărăşti! Nu bagi de 
seamă că-i fecior în toată regula? 

— Atuncea de ce nu se poartă ca feciorii? De ce 
zice că-s mică? El îi mai mare? Un prunc zălud! nu 
se lăsă Creştina. 

Săndruţ nu auzea ce-şi vorbesc cei trei, dar îi 
venea să râdă de schimbările la faţă ale tinerilor. 
„Prunci”, îşi zise zâmbind, dar ochii nu şi-i putea 
dezlipi de pe chipul fetei pe care o îndrăgise. 
Privirile li se mai întâlniră de câteva ori, dar fata, 
după ce se îmbujora, îşi acoperea ochii cu genele 
catifelate. 

Ţiganii începură iar o „ţarină” îndrăcită. Cu paşi 
uşori, ca de balet, ca în vis, se apropie Săndruţ de 
fată, îi prinse uşor mâna şi fără nicio vorbă se 
îndreptară spre şirul de dansatori. Îi cuprinse 
mijlocul şi simţi mâinile fetei ca o adiere aşezându- 
i-se pe umeri. Primii paşi, într-adevăr, fură cam 
stângaci, dar curând începură să se dezlănţuiască, 
de credeai că sunt prinşi în joc de când lumea. Cei 
de pe margini admirau perechea schimbându-şi 
părerile. 

— Cine eşti? o întrebă Săndruţ? 

— Anuţa Vicului, băciuţ. Da’ n-ai de unde să mă 
ştii, dacă n-ai stat în sat. 

— Anuţa... Anuţa, repetă flăcăul. Frumos nume! 
Eu credeam că eşti zâna pădurii! Anuţa... Am să ţin 

— Numai numele ai să mi-l ţii minte, băciuţ? 

— Eh... poate că nu ştii cine sunt? 

— Ba ştiu! Eşti Săndruţu' Tomii Olariului, frătiuţu' 
Creştinei. Cine nu ştie?! 

— Dar nu ştii ce fac şi totuna.-i! 

— Ştiu şi ce faci. Ştim toţi. Am auzit de 
dumneata, băciuţ, până a te vedea, astăzi. Se tem 
domnii de dumneata! 

— Dacă n-au început să se teamă au să se 
teamă, n-ai grijă! 

Tăcură. Jucau ca purtaţi de vis. Le intrase ritmul 
în sânge. Deodată muzica încetă. 

— Ai să mai vii, băciuţ? se auzi glasul sfios al 
fetei care-l privea cercetător, stăruitor chiar, în 
ochi. 

— Am să mai vin, când oi putea, Anuță, 

— Am să te aştept, băciuţ. Ca nimenea pe lume 
am să te aştept! Nimenea n-are să te aştepte 
vreodată cum am să te aştept eu! spuse fata. Se 
desprinse uşor, alăturându-se altui grup de fete, 
printre care era şi Creştina. lar se dondănise cu 
Pătruţ şi-l lăsase cu buzele umflate. 

Luca jucase cu o altă fată. Când îi văzu însă 
perechea lui Săndruţ, parcă-l înţepă ceva în inimă. 
Ca un făcut! Omului acesta, lui Săndruţ, parcă îi 
era sortit să i-o ia mereu înainte! Şi ce-şi mai 
şuşoteau, ce-şi mai povesteau! Numai şi numai de 
dragoste-şi vorbeau! lar simţi junghiul în inimă. Nu! 
Nu trebuia să i-o lase! Acuma, cât încă nu-i prea 
târziu, să intre în vorbă cu ea, s-o ademenească. 
Cine-i Săndruț, la urma-urmei? Cu ce-i Săndruţ mai 

ceva ca el? E frumos! Ei şi? El, Luca, nu-i frumos? 
Nu se uită şi la el fetele ca la icoană-? ÎI va 
înfrunta! Măcar în dragoste îl va înfrunta. Şi ce-o 
mai strângea de mijloc, îşi aminti! Şi ce se mai 
unduia ea de plăcere! La gândul acesta iar simţi 
înţepătura. Dar e ortacul său şi nu se cade. N-ar fi 
cinstit. Dacă a avut norocul s-o vadă el întâi, ce 
vină are? Nu se cădea să-i tulbure. Nu! se 
răzgândi. Prea e norocos! Prea i-o ia înainte în orice 
împrejurare. Adevărat, n-o făcea înadins, totuşi îl 
simţea în cale ca pe o piedică. S-ar fi aşteptat el, 
Luca, să fie ales căpetenie. Dacă-l alegeau pe el... 
Ce? N-ar fi fost în stare? Cu ce e Săndruţ mai 
presus ca el? Că ştie latineşte, nemţeşte şi 
ungureşte? Şi ce-i cu asta? Să fi stat acolo, la Beci, 
la cancelariile acelea, prostul! Să-şi fi văzut de 
treabă! Unde nu dădea peste el un asemenea 
noroc, să se vadă între domni, să ajungă domn, şi 
să-i dea cu piciorul! Chipul i se umbri şi rămase 
aşa, cu gândurile lui. 

— De ce eşti amărât, Luca, frăţioare? îl întrebă 
cu prietenie Săndruţ. Până adineaori te-am văzut 
binedispus. Ce ai? Uită-te la fete cum ne privesc! 
Fii mai vesel, că doar nu eşti la priveghi! 

— Mă gândeam şi eu... zâmbi silit Luca. 

Începură iar lăutarii. Până să se dezmeticească 
Săndruţ, s-o găsească pe Anuta, îl şi văzu pe Luca, 
ce o pândise dinadins, cum îi prinde mâna şi o 
îmbie la joc. În asemenea cazuri nu încăpea 
supărare. Era obiceiul locului. Îţi alegeai partenera 
care îţi plăcea, fie că era măritată sau nu, fie că 

era logodită sau în-vorbă cu cineva, fără a mai fi 
nevoie să-i ceri învoirea soţului sau logodnicului. 
Aşa se moştenise din bătrâni şi nimeni n-ar fi 
îndrăznit să încalce această lege nescrisă, fără a se 
face de ruşine. Fata sau femeia care era invitată la 
joc era obligată să joace, şi numai un motiv 
întemeiat îi dădea dreptul la refuz, şi dacă îl refuza 
pe unul, în ziua aceea, nu-i mai era permis să 
joace, cu oricine ar fi cerut-o chiar dacă era soţul 
sau logodnicul. Prin acesta, bărbaţii vroiau să arate 
că nu-şi tem femeile, aşijderea şi logodnicii că nu-şi 
tem logodnicele. Dacă se ivea vreo discuţie pe 
această temă, bărbatul respectiv devenea pentru 
un timp obiectul de batjocură al satului. Săndruţ 
auzise de acest obicei, care era practicat în 
aproape toate satele din jur; îl ştia. Ar fi jucat, şi 
numai de dragul jocului. Îndrăgise „ţarina”, jocul 
cel mai obişnuit prin partea locului. Muzica îl îmbia 
parcă. Ochi o nevestică care-i plăcu şi o invită. 
Aceasta îl urmă bucuroasă. Nu oricine avea prilejul 
să joace cu Sândruţu' Tomii! Anuţa era invidiată de 
toate fetele pentru că avusese acest noroc. ll 
prinse ritmul şi se contopi cu el. Femeia juca la fel 
de uşor ca şi Anuţa. Gândul îi rămase însă tot la ea. 
li prindea adesea privirea, spre necazul lui Luca. 

Luca încercă să-i strângă mai mult decât era 
cuviincios mijlocul. Anuţa se scutură neplăcându-i. 
Luca îşi continuă însă jocul. 

— Dacă joci în cinste şi omenie, mai joc, dacă 
nu... îl ameninţă fata. 

— Da’ cu Săndruţ cum ai jucat? Te strângea, am 

văzut bine! Şi nu te-ai supărat! 

— Ala era Săndruţ! îi răspunse fata, 

— Şi eu ce-s?! 

— Un fecior ca toţi feciorii! Cine vrei să fii? 

— Îţi place să joci cu Săndruţ? 

— Îmi place, da! De ce să nu-mi placă? 

— Şi cu mine nu-ţi place? 

— Îmi place, da' cum am spus, în cinste şi 
omenie! El m-a luat întâia dată la joc, aşa că... dar 
nu-şi continuă fraza. 

— Tu ştii, fătucă? Ursu' mai joacă şi de nevoie, 
nu numai de voie! 

— Ursu’ da, că n-are minte, că-i urs. Eu sunt 
slobodă să joc cum îmi place şi cu cine-mi place! 
M-ai chemat la joc, joc, aşa se cade, da' să ştii, 
băciuţ, că nu-s urs! 

Continuară să joace fără să-şi mai vorbească. 

Când lăutarii încetară, fata se amestecă în grupul 
ei şi Luca se apropie iar de Săndruţ. 

Anuţa căuta să rămână cât mai în văzul lui 
Săndruţ, pentru ca, atunci când vor începe lăutarii 
să-i fie la îndemână. În jurul lui Săndruţ şi a lui 
Luca se strânse însă un grup de oameni şi Săndruţ 
nu fu atent la începerea jocului. Luca, ce stătea ca 
la pândă, se şi îndreptă spre Anuţa. Aceasta, 
ghicindu-i intenţia, pentru a nu fi pusă în situaţie 
să-l refuze, îl prinse pe Pătruţ de mână şi aproape îl 
imploră: 

— Hai să jucăm, Pătruţule! Te rog! 

Flăcăiaşul se împurpură, dar se simţi nespus de 
fericit. N-ar fi îndrăznit încă să invite o fată la joc, 

dar nici când se vedea invitat să nu răspundă? 

Luca sudui în gând şi-şi căută altă jucătoare. 
Asemenea şi Săndruţ, care zâmbi, când o văzu pe 
Anuţa jucând cu Pătruţ. 

Mai erau vreo două ore până a însera când 
lăutarii încetară, îşi luară rămas bun de la Toma, 
de la Creştina şi de la cine mai era prin preajma 
lor. Săndruţ o căută din ochi şi pe Anuţa, dar n-o 
mai văzu. Acelaşi lucru îl făcu şi Luca, şi nu-şi putu 
reţine altă sudalmă. 

Pătruţ mergea înainte, urmat de Săndruţ, Luca 
rămânând ultimul. Privea cu ură la umerii largi ai 
lui Săndruţ, la pasul lui sprinten, de parcă se 
unduia în ritmul unei muzici neauzite, la legănarea 
siluetei zvelte a acestuia. Ura şi mânia-i creşteau, îl 
înveninau. Regreta că-i sărise atunci în ajutor şi, cu 
riscul vieţii, îl salvase. Să fi crăpat! Ce s-ar fi 
întâmplat? Desigur, ceilalţi l-ar fi ales pe el 
căpetenie. l-ar fi înduplecat şi ar fi împărţit măcar o 
parte a comorii. Aşa, Săndruţ i-o luase înainte! Toţi 
îl ascultau. Nu era vorbă pe care s-o rostească 
Săndruţ şi care să nu-i fie ascultată cu plăcere. Era 
deştept, e adevărat. Descurcăreţ. Dar ce? El nu s- 
ar fi descurcat la o adică? Ce? El n-are cap? Capul 
lui nu judecă? Şi poate că mai bine ca al lui 
Săndruţ. Crăişorul, auzi! Cum de s-au lăsat oamenii 
amăgiţi de vorbele lui frumoase?! Ce Crăişor le mai 
trebuia dacă erau bogaţi?! Şi cu peceţile acelea; 
banii, galbenii aceia din ladă nu i-a numărat nimeni 
niciodată. Nu se ştie câţi sunt. Dacă nu erau 
peceţile s-ar fi strecurat în tainiţă. Ce? Numai o 

dată rămăsese singur în adăpost? De ce nu-i 
trecuse prin gând aşa ceva mai înainte? Ar fi fost 
bogat. Un galben din acela vechi, de la împărații 
aceia râmleni, trebuie să facă măcar douăzeci- 
douăzeci şi cinci de florini. Ar fi putut lua măcar o 
sută. Ce o sută? Şi o mie dacă ar fi luat tot nu s-ar 
fi cunoscut. Acuma, cu peceţile... Sta-i-ar în gât 
peceţile! Pe Anuţa o va îmblânzi el. Trebuie să fie a 
lui. Şi aici i-o luase Săndruţ înainte. Ce? Parcă n-a 
văzut cum o strângea Săndruţ de mijloc si ei îi 
făcea plăcere? Pe el nu l-a lăsat! Ehei, cu aurul 
câte nu se pot face? Trebuie să adune. Să aibă 
mult. Săndruţ? El nu pune preţ pe aur. Are să fie 
întotdeauna mai lipsit ca el. Când o vedea Anuţa că 
Săndruţ n-are bani şi el, Luca, este foarte bogat, 
are să-l uite. Dar dacă totuşi nu-l uită? Parcă poţi 
şti ce-i în capul unei femei? Dar dacă Săndruţ n-ar 
mai fi? Să presupună că a murit, că a fost ucis în 
luptă, cum era să i se şi întâmple, dacă nu era el, 
Luca, să-l salveze. Ce prostie! L-ar jeli o zi, ar mai 
tânji două şi după aceea, ea ar fi aceea care l-ar 
căuta. L-ar primi ca pe un salvator. Trebuie să mai 
treacă pe la Căzăneşti. Să-şi facă drum pe acolo 
cât mai des. Să mai vorbească cu ea. Dar de ce cu 
ea? Ce? Alte fete nu mai sunt? Sunt, sunt, dar ca 
ea nu. Cum de n-a băgat-o de seamă înainte de a 
vedea-o Săndruţ? Unde i-au fost ochii? Totdeauna 
omul acesta îi va sta în cale? Ah! De l-ar mai vedea 
în primejdie de moarte! Ca atunci să-l vadă şi să se 
bucure, nu să-şi puie pieptul pentru el! De ce să 
mai sară în ajutorul unuia care totdeauna i-a stat în 

cale? Poate că Săndruţ nici nu-şi dă seama că-i stă 
în cale? Fără să vrea îi stă. Dar nu-i totuna căci 
pune cineva piedică ori că te împiedică fără să 
vrea? De căzut tot cazi, ori aşa, ori aşa. Simte că-l 
urăşte. De moarte îl urăşte. Nu mai urâse pe 
nimeni, în viaţa lui, cum îl urăşte pe omul acesta. 
Ah! De l-ar vedea crăpând! 

La fel de tăcut înainta şi Săndruţ pe poteca 
îngustă, dar gândurile îi erau senine. Nu-i puteau 
pieri din imaginaţie genele acelea grele, ce 
tresăreau parcă precum aripile unei păsărele 
speriate, privirea limpede, ochii aceia care parcă 
râdeau, gropiţele din obraji ce se iveau numai la 
urma unui surâs precum şi buzele acelea plinuţe şi 
rumene ce parcă se îmbiau sărutate. „Am să te 
aştept, băciuţ! Nimenea nu te-o aştepta aşa cum 
am să te aştept eu!” Zâmbi aducându-şi aminte. 
Gândurile îi erau curate, fără să-şi dea seama că 
numai la un pas, în urma lui, clocotea un cazan de 
ură. Îşi propuse şi el să mai treacă pe la Căzăneşti, 
dar când? Avea atâtea de făcut! Atâtea de pus la 
cale! Va încerca să mai vie într-o zi, cât mai 
devreme. Ar fi vrut să mai stea de vorbă cu fata, 
dar n-o mai văzu şi trebuiră să plece. Nici nu şi-a 
putut lua măcar rămas bun. Îl va trimite într-o zi pe 
Pătruţ la Creştina, la soru-sa, să-i spuie ea Anuţei, 
ca să nu fie supărată. 

Poteca se strâmtase şi trebuiau să fie cu ochii în 
patru. În stânga se ridica un perete aproape 
vertical de stâncă, iar în dreapta un hău că te 
cuprindea ameţeala privindu-i adâncimea. Dac-ar fi 


SEES SSC 


OOOOUUOULLULU 
făcut vreunul un pas greşit s-ar fi prăbuşit în gol şi, 
până jos, ar fi ajuns numai fărâme. 

Dacă ar călca greşit şi s-ar duce în fundul 
prăpastiei, ce-ar fi? Ar scăpa de el odată pentru 
totdeauna. Nu i-ar mai fi stat în cale, îşi continuă 
gândul Luca. Nici n-ar încerca măcar să întindă 
mâna să-l sprijine. Ducă-se! Dar dacă... Şi se 
înfioră la gândul care-i trecuse prin creier. O 
piedică, un brânci uşurel, nu-i trebuia mai mult ca 
să-l facă să-şi piardă echilibrul! Pătruţ, din faţă, nici 
n-ar avea vreme să întoarcă ochii înapoi ca să vadă 
ceva. Ar căuta apoi amândoi o cale şi ar cobori în 
prăpastie, i-ar culege rămăşiţele şi le-ar aduce la 
adăpost. S-ar fi prefăcut îndurerat, ceilalţi vor fi cu 
adevărat îndureraţi, l-ar îngropa cu mare cinste, şi 
mai mult ca sigur îl vor alege pe el căpetenie. Dar 
dacă-l aleg pe lanoş, ori pe Serafim, ori poate pe 
lovan, sau pe altul? Chiar aşa, şi tot ar fi mai bine. 
Pe ceilalţi i-ar putea păcăli într-un fel. Cu timpul tot 
ar reuşi să ajungă căpetenie, şi atunci... Atunci va 
şti el ce să facă! Dar dacă se prinde de ceva? Dacă 
nu pică până jos? Dacă rămâne în viaţă?! Se 
înspaimântă la gândul acesta. Îl vor judeca. Îl vor 
ucide, îl vor ucide şi Anuţa îi va rămâne lui, 
duşmanului! Aşa ceva nu trebuie să se întâmple! 
Îşi aminti de măciuca de plumb. Ameţit, ori chiar 
mort, n-ar mai putea să se mai ţină de ceva. Se va 
prăvăli ca un bolovan până-n fund. Dac-ar încerca? 
Lovitura, semnul rămas de pe urma ei, vor fi puse 
pe seama pietrelor şi stâncilor de care s-ar fi lovit 
până jos. Îşi strecură mâna uşor la subţioară, ca în 

joacă. Într-o clipă avea în palmă măciulia rotundă 
şi rece. O lăsă să alunece până simţi în palma 
strânsă mânerul de corn. Tremura. Inima-i bătea 
mai-mai să-i spargă pieptul. 

— Frate Luca... 

Dar Săndruţ nu-şi putu termina fraza. Auzi un 
urlet de groază, se întoarse fulgerător şi-l mai văzu 
pe Luca dând din mâini, ca o pasăre din aripi, 
căutând să-şi restabilească echilibrul în urma 
pasului greşit pe care-l făcuse, apoi prăbuşindu-se. 
Fulgerător se trânti pe burtă şi mai avu timp să 
înşface pulpana ţundrei lui Luca. Atârnat între cer 
şi pământ, fără a mai putea măcar atinge peretele 
prăpastiei, Luca începu să se zbată ca apucat, fără 
să-şi dea seama, că în felul acesta îi îngreuia lui 
Săndruţ operaţia de salvare. Degetele subţiri, dar 
dure ca oţelul, ale lui Săndruţ, apucaseră însă bine. 

— Nu te mai zbate atâta, frăţioare, că mă tragi şi 
pe mine! Lasă-te în seama mea! 

Dar nu mai era nevoie. Luca leşinase şi atârna ca 
un bolovan. Săndruţ văzu desprinzându-i-se ceva 
din mână şi căzând în hău. Era măciuchiţa de 
plumb. „Atâta pagubă” îşi zise. „Îi torn alta, numai 
să-l pot scoate!” Nici prin gând nu i-ar fi trecut că 
măciulia de plumb era pregătită pentru a-l zdrobi 
pe el. Crezuse că se desprinsese din gaica ei în 
timp ce Luca se zbătea. 

— Pătruţule! îl strigă pe flăcăiandru. Aşează-te 
pe spatele meu ca să fiu mai greu. Prinde-te de 
ceva şi ţine-te bine. Eu n-am de ce să mă ţin şi nici 
cum, şi dacă-l ridic ar putea să mă tragă şi pe 

mine. E greu! Tare greu atârnă! 

Flăcăiandrul se apropie cu grijă, i se aşeză între 
umeri şi se prinse de o rădăcină. Săndruţ se simţi 
într-un echilibru mai stabil. Încet, cu un efort 
supraomenesc, Săndruţ îşi încordă muşchii braţului 
şi începu să ridice. „Numai de nu s-ar trezi tocmai 
acuma, că la cea mai mică mişcare l-aş scăpa!” Il 
ridică până la înălţimea potecii, dar mai mult nu 
putea. Loc, unde să-l aşeze, nu era. Simţea cum 
puterile îl lasă. Cu cealaltă mână, dac-ar fi încercat 
să facă cea mai mică mişcare, s-ar fi prăbuşit toţi 
trei. 

— Pătruţule, încetişor, vezi, nu poţi să-l ajungi cu 
mâna şi să-l tragi uşurel peste mine? Eu n-am cum. 
Nu mă pot mişca. 

Flăcăiandrul, agil ca o maimuţă, încercă 
rezistenţa rădăcinii de care se ţinea cu stânga, 
reuşi să prindă ţundra lui Luca şi începu să tragă 
uşor. Simţi cum rădăcina de care se ţinea începe 
să cedeze. Înlemni. Mişcarea rădăcinii se opri. 
Începu să tragă iar, încet, încet, reuşind să-l aşeze 
pe Luca deasupra lui Săndruţ. Era în echilibru 
stabil. 

— L-am aşezat, băciuţ. Ce să fac? 

— Trage-te încet înainte şi fă-mi loc! Am să 
încerc să mă târăsc cu el în spate până acolo unde 
căliţa se lărgeşte. Acolo încăpem amândoi. Incet, 
Pătruţule, să nu pici! 

Se târi melceşte, pentru că n-avea cum să-l ţie 
pe Luca şi la o mişcare mai bruscă s-ar fi prăbuşit 
din nou în prăpastie. lar se gândi şi imploră în gând 

toate zeitățile cunoscute, ca nu cumva să se 
trezească din leşin tocmai atunci, până nu ajungea 
la acel mic platouaş, larg doar de un metru şi 
jumătate. | se păru un veac până ajunse. Extenuat, 
îşi aşeză capul pe braţul îndoit în faţă şi aproape că 
adormi. Pătruţ îl trase uşor pe Luca la o parte, îl 
aşeză cât putu mai bine, ca nu cumva să se poată 
prăbuşi, şi începu să-i fricţioneze încheieturile 
braţelor. Apă nu avea că ar fi încercat să-l 
trezească cu apă. După vreo zece minute Luca 
deschise ochii. Clipi speriat. 

— Nu te mişca, stai locului, băciuţ, îl sfătui 
băiatul. 

— Ce-i? Ce-a fost? întrebă Luca uluit. 

— Dacă nu te prindea băciuţu' Săndruţ, erai mort 
acuma! Ai picat în prăpastie. Te-a prins de tundră. 
Abia te-a mai putut aduce până aicea. De obosit 
ce-i, a adormit săracu'! 

Abia acum îşi aminti Luca totul, în amănunt. 
Tocmai ridicase măciuca să lovească. În aceeaşi 
clipă auzi vocea lui Săndruţ. Se sperie şi călcă 
alături. Îşi mai aminti că ceva îl oprise în loc. 
Credea că vreo rădăcină sau altceva. Celelalte ce 
s-au mai întâmplat cu el nu şi le mai amintea. 
Trase adânc aer în piept. Se simţi în stare să se 
ridice. Pătruţ îl lăsă şi se apropie de Săndruţ. li 
pipăi uşor fruntea. Nici nu simţi. Răsufla liniştit. Era 
scufundat într-un somn adânc. 

— Băciuţ, îl scutură uşor de umeri. Băciuţ! 
Trezeşte-te, băciuţ! 

— Ce-i? Unde-i Luca! întrebă Săndruţ când se 

dezmetici. 

— Aicea-s, frate, îţi mulţumesc! Dacă nu erai tu... 

— Dar cum credeai, nu-l lăsă să-şi termine vorba 
Săndruţ. Tu îţi pui pieptul pentru mine, zaci trei 
săptămâni, şi eu să te fi lăsat să te rostogoleşti în 
prăpastie?! Bine că te-am putut prinde. Tare greu a 
fost! Cred că am să dorm o zi şi-o noapte! Hai să 
mergem! 


ULUI 


În aceeaşi duminică, Pătru, hălmăgeanul, fusese 
să-şi vadă familia şi să lase femeii şi copiilor bani. 
Abia luni seara se înapoiase şi aducea veşti nu 
prea îmbucurătoare de la nana Lucreția, hangiţa 
din Hălmagiu. Işpanul Holldki se prezentase la han 
şi îi pusese în vedere ca în fiecare zi întâi a lunii să 
aibă pus de-o parte tot câştigul, pentru a hotărî ce- 
i va mai lăsa şi ce i se cuvenea lui, işpanului. La 
prima vizită le luă aproape toţi banii, lăsându-le 
doar atât cât să poată face faţă nevoilor stricte de 

cazare şi hrănire a oaspeţilor. 

— Aha! exclamă Săndruţ. A început să-şi dea 
arama pe faţă! La zi-ntâi vom fi şi noi pe acolo şi 
vom vedea ce-i de făcut. Nu mergem toţi. De bună 
seamă că nu va fi pregătit să ne primească, nu va 
veni nici el cu oameni prea mulţi, aşa că-i vom face 
o bucurie neaşteptată şi altădată n-are să-i mai 
calce piciorul pe la han. Care veniţi cu mine? Încă 
trei-patru, nu mai mulţi. 

Se oferiră lanoş, Luca, lovan şi lovuţ. Ceilalţi 
urmau să se ducă pe la cei ce trebuiau ajutaţi cu 
sumele pe care le hotărâseră. Erau multe nevoi de 
alinat şi oamenii nu trebuiau lăsaţi să aştepte. 

Mai erau doar patru zile până la zi-ntâi, aşa că şi 
începură pregătirile. Săndruţ urma să-şi poarte 
costumul de nobil, ceilalţi trebuind să ia înfăţişarea 
unor negustori de vite. Ca arme, aveau să poarte 
câte un harapnic, nelipsita sculă a negustorului de 
vite, şi ascunse, măciuchiţele de plumb. Caii îi 
aşteptau la Dura. 

Harapnicele, în aparenţă inofensive, erau să fie 
folosite ca arme de luptă. Şfichiul fiecăruia era 
împodobit cu câte o bilă de plumb. Făcură multe 
exerciţii pe trunchiurile arborilor din pădure ca să 
se deprindă să le mânuiască în acest scop. Lovitura 
trebuia dată astfel încât capătul harapnicului să se 
înfăşoare de câteva ori în jurul gâtului duşmanului, 
putându-l dobori din şa şi, chiar strangulându-l. Nu 
le trebui prea mult timp ca să înveţe să le mâ- 
nuiască bine şi astfel, din simpli negustori de vite 
puteau deveni adversari primejdioşi. Săndruţ se 

hotărî să poarte armele obişnuite, dar de data 
aceasta îşi luă şi iataganul. 

Ajunseră la han cu o seară înainte de zi-ntâi şi 
fură întâmpinați cu bucurie de către hangiţă şi 
flăcău. Săndruţ o sfătui să se prefacă a nu-i 
cunoaşte, şi, a doua zi, cei patru trebuiau să stea 
tot timpul în sala comună a hanului, îndeletnicindu- 
se în aparenţă cu golirea olcuţelor cu vin, Săndruţ 
urmând să rămână într-una din încăperile de sus şi 
să fie anunţat de Dorin, fiul hangiţei, când va veni 
işpanul. Planul era dinainte stabilit, aşa că, în 
noptea aceea, se odihniră liniştiţi în paturile din 
odăile de sus. 

In sala mare a hanului, în afară de cei patru 
ortaci ai lui Săndruţ, mai erau doi negustori de vite 
şi un călugăr franciscan. Călugărul nu era o 
raritate. La Baia de Criş era o mânăstire a 
franciscanilor şi aceştia umblau de colo-colo pentru 
a aduna ofrande destinate sfântului lăcaş, de la 
credincioşii romano-catolici din comitat, care, 
dealtminteri, nu erau prea numeroşi, şi adesea 
erau primiţi chiar şi la curtea lui Holldki, işpanul, 
care era bun prieten cu stareţul mânăstirii. 

— Hangiţo! strigă işpanul după ce pătrunse în 
han, rotindu-şi privirea prin sală, fără a răspunde la 
salutul respectuos al consumatorilor. 

— Să trăieşti, Măria Ta! se ivi femeia ştergându- 
şi mâinile de şorţul curat cu care era încinsă. 

— Socoteala! Dar să nu încerci să mă păcăleşti 
că eu ştiu cât se poate câştiga într-o lună! 

— Măria Ta, ne sărăceşti! Ai milă! Muncim ca 


SEES SES 


LIDDDODOOLOLOLOLOLUL 
robii din zori şi până-n seară şi nu ne alegem cu 
nimica! încercă femeia să-l îmbuneze. 

— Vorba! Ce te tot văicăreşti atâta?! Ţi-am spus 
să vii cu banii! porunci işpanul. Nu eşti mulţumită 
că trăieşti la scutul meu, că te apăr de tâlhari? 
Dac-ar veni Săndruţu' Tomii, banditul, ţi-ar lua tot- 
tot! Nimic nu ţi-ar lăsa. Ba, poate v-ar şi ucide! 

In, clipa aceea, în capătul scărilor ce coborau de 
la camerele de sus, se ivi Săndruţ. 

— Minţi, Măria Ta! Nu-i tocmai aşa! Eu nu prad şi 
nu ucid, aşa să ştii! Jaful e un nărav al vostru, al 
domnilor, la fel cu omuciderea! Nu aveţi nimic 
sfânt, tâlharilor, în afară de ban! De sute de ani 
asupriţi şi jefuiţi oamenii! Eu nu fac altceva decât 
un strop de dreptate, pe cât îmi stă în putere! lau 
de la jefuitori şi dau să uşurez, cât de cât, soarta 
celor pe care-i jefuiţi! 

— Cine eşti, netrebnicule?! se răsti işpanul. 

— N-ai priceput, Măria Ta? Greu trebuie să mai fii 
de cap! Eu sunt Sândruţu' Tomii, de care ai 
pomenit. Văzând-o pe hangiţă prefăcându-se 
speriată, precum o învățase, i se adresă: Nu te 
teme, femeie! Cu oamenii de treabă n-am nimic! 
Pe cât pot, îi ajut! 

— Puneţi mâna pe el, le porunci işpanul celor doi 
haiduci domneşti care-l însoțeau. 

In aceeaşi clipă se desfăşurară două harapnice şi 
haiducii se pomeniră pe duşumea, încercând 
zadarnic să-şi desfacă legăturile de la grumaz. Cei 
doi negustori de vite şi călugărul se retraseră 
speriaţi într-un colţ al încăperii. 

— N-ai să-mi scapi, tâlharule! se repezi işpanul 
cu sabia asupra lui Săndruţ. 

Pe la jumătatea scărilor acesta îl întâmpină cu 
faimosu-i iatagan. Nu atacă, ci căută doar să 
pareze loviturile furioase ale işpanului ce cădeau 
ca grindina. Zâmbind le para, aproape nemişcat, 
doar din încheietura braţului mânuindu-şi teribila 
armă. Când se aştepta işpanul mai puţin, Săndruţ 
încălecă parapetul scării, lăsându-se să alunece pe 
el, lovindu-l pe işpan cu botul cizmei şi făcându-l să 
se ducă de-a berbeleacul până la ultima treaptă. 
Când se ridică, furios, Săndruţ âl şi aştepta cu 
iataganul pregătit. Putea să-i dea lovitura de 
graţie, când acesta se afla doborât la baza scărilor, 
dar nu aceasta-i era intenţia. Nu dorea să-l ucidă, 
ci doar să şi-l facă supus şi ascultător. Işpanul 
lovea din ce în ce mai întărâtat, iar Săndruţ, liniştit, 
ca în joacă, îi para doar loviturile, retrăgându-se 
spre centrul încăperii, ca să aibă loc. 

— Te-am auzit, la Bălgrad, işpane, că-ţi plac 
chipurile mutilate. Îţi place să porunceşti să se taie 
nasurile, urechile, buzele... 

— Ţie am să-ţi tai gâtul, tâlharule! rosti gâfâind 
işpanul. 

— Asta, numai dacă ai să poţi, işpane! încearcă! 
Dar să ştii că am gâtul oţelit. Încă n-au fost făurite 
nici sabia, nici securea care să mi-l poată tăia! Dar 
am o altă rugăminte la Măria Ta! Te-aş ruga să-ţi 
scoţi peruca, că-i păcat s-o stric! Văd că e de modă 
pariziană. Taie sabia mea ca briciul! Vreau să-ţi 
iau, deocamdată, doar urechea dreaptă! 

Işpanul nu răspunse, dar lovi cu atâta furie încât 
Sândruţ cu greu putu para lovitura şi fu silit să facă 
un pas înapoi. Oţelele scăpărară. Oamenii lui 
Săndruţ tresăriră speriaţi, dar acesta le spusese 
dinainte că, orice s-ar întâmpla, să nu intervie. Pe 
chipul lui Luca se ivi o umbră de zâmbet. Tare ar fi 
fost bucuros dacă işpanul l-ar fi răpus pe Săndruţ. 

Săndruţ însă se înţepeni în loc, continuând cu 
aceeaşi agilitate să pareze loviturile. Işpanul gâfâia 
din ce în ce mai precipitat. Începuse să simtă 
oboseala. Asta şi aştepta Săndruţ. 

— Văd, işpane, că nu-ţi pare rău de perucă, dar 
îmi pare mie! E o adevărată operă de artă, spuse 
Săndruţ continuând să pareze loviturile din ce în ce 
mai slabe ale işpanului. Te servesc eu, sluga Măriei 
Tale! Şi cu o lovitură surprinzător de iute, făcu să-i 
zboare de pe cap, atât bicornul cât şi peruca. 

Îi veni să râdă văzându-i chelia pergamentoasă şi 
zbârcită şi cele două smocuri de păr roşcat ce o 
încadrau. 

— Tâlharule! se mânie cumplit işpanul. 

— Nu mai tâlhar ca tine, işpane! Pe care ţi-o rad? 
Stânga sau dreapta? întrebă, jucându-se. 

Işpanul nu răspunse, dar mai încercă, folosind 
ultimele rămăşiţe de forţă, o lovitură teribilă. 
Săndruţ o pară fără să clintească. 

— Nu răspunzi, Măria Ta? Am spus dreapta, 
dreapta să fie, continuă Săndruţ, şi în clipa 
următoare, pavilionul urechii drepte a işpanului 
căzu ca o frunză veştedă pe duşumea. 

— Aaah! Câine! se repezi işpanul, dar sabia îi 


SEES SSC 


OOOOUUOULLUL 
zbură cât colo, înfigându-se cu vârful în duşumea. 
În aceeaşi clipă simţi în beregată răceala oţelului 
iataganului lui Săndruţ. 

— Uşurel, Măria Ta, să nu te zgârii! N-aş dori-o, îl 
avertiză acesta, cu un zâmbet binevoitor. 

Işpanul încremeni. Culoarea îi pieri din obraji şi 
simţea cum i se prelinge pe gât sângele de la 
urechea tăiată. 

— Un scaun pentru Măria Sa! porunci Săndruţ, 
supraveghindu-l. 

La poruncă, lovuţ apropie un scaun. 

— Aşează-te, Măria Ta. Nu se cade să stai în 
picioare şi avem cam multe a ne spune! 

— Tâlharule! Tot pun eu odată mâna pe tine! 
Ştreangul te aşteaptă! rosti mânios işpanul. 

— Până atuncea mai e, Măria Ta! Deocamdată 
eşti în puterea mea! Aşează-te, dacă nu vrei să te 
aşez eu! se răsti. 

Dealtminteri işpanul abia se mai ţinea pe 
picioare. Numai furia îl mai menţinuse. Se aşeză, 
sau mai bine zis se lăsă să cadă pe scaun. 

— Aşa, Măria Ta! Acuma putem sta de vorbă ea 
oamenii. Un scaun şi pentru mine! porunci. După 
ce se aşeză, continuă. [i-a mai rămas urechea 
stângă, aşa că ai să poţi auzi ce-ţi spun, işpane! 
Dacă mai aud că te legi de femeia aceasta, de 
hangiţă, să ştii că ţi-o iau şi pe aceasta! Rămâi ciul! 
Asta-i una! Până în trei zile, vezi că nu te zoresc, îţi 
dau vreme să te mai şi gândeşti, aduci cinci mii de 
florini şi-i dai acestei femei! Aceştia-s pentru mine. 
Am să trec într-o zi să-i iau. Trei zile, işpane, nu 

mai mult! Asta numai dacă vrei să-ţi păstrezi 
urechea ce ţi-a mai rămas! Şi aşa le ţii sub perucă 
şi tot nu-ţi folosesc. Hangiţo! i se adresă femeii. 
Dacă se mai leagă Măria Sa de câştigul hanului, să- 
mi dai de ştire. Au să treacă oameni de-ai mei pe 
aici şi au să te întrebe. Încă nu ştiu când am să pot 
trece şi eu, dar să-mi spui dacă Măria Sa a adus în 
trei zile banii ce mi se cuvin! Niciun ceas mai mult, 
Măria Ta, dacă vrei să-mi fii prieten! Acuma poţi 
pleca în drumul dumitale! Daţi-le drumul şi 
tâlharilor! Sloboziţi-i! se referi la cei doi haiduci 
domneşti legaţi. 

Oamenii îi dezlegară pe haiduci, dar le opriră 
armele. 

— La cai! porunci Săndruţ, şi în câteva clipe, toţi 
cinci galopau înspre Arad. 

Merseră aşa câteva mii de paşi, opriră, părăsiră 
drumul mare, şi, pe poteci ascunse, o porniră spre 
Baia de Criş. 

— Eu zic că nu aduce banii, spuse Luca. Are să 
puie pe urmele noastre cătanele şi nu ştiu cum are 
să fie! 

— Dacă nu-i aduce în trei zile, cum am poruncit, 
îl las şi fără urechea cealaltă şi în loc de cinci mii 
va plăti zece mii! rosti Săndruţ. 

— Şi crezi că ai să mai poţi să te apropii de el? 
răspunse sceptic Luca. Are să umble cu o droaie de 
cătane şi de haiduci pe lângă el. 

— Am să încerc totuşi. Îmi place să-mi ţin 
făgăduiala, şi i-am făgăduit doar! spuse Săndruţ 

Spusele lui Luca se adeveriră. Peste câteva zile 
se întoarse şi Pătruţ din peregrinările sale. 

— Cum e, Pătruţule? 

După ce le semnală câteva cazuri de familii care 
trebuiau ajutate, Pătruţ începu şi cu veştile de la 
Hălmagiu: 

— Holloki, işpanul, i-a trimis vorbă nanei Lucreția 
că nu-i mai are baiu', da să-i deie de ştire când mai 
vii pe la han, băciuţ. Nana Lucreția mi-a spus, ca să 
ştii, să te păzeşti. Florinii nu i-a adus precum i-ai 
poruncit. Pe capu' dumitale s-a pus preţ de o sută 
de galbeni care te aduce viu ori mort. Castelu' 
işpanului e păzit straşnic şi de haiduci domneşti şi 
de cătane. Nu poate intra nimenea fără să fie 
căutat dacă n-are cuţit, sabie ori pistol. Când 
merge undeva cu hincheu'”, pe scaunu' dinapoi, 
stau doi haiduci cu câte două pistoale încărcate şi 
câte o flintă gata pregătită, în juru' hincheului 
cinzeci de călăreţi straşnic înarmaţi. Aşa a fost 
duminică la mânăstire, la Baia, unde merge de 
două ori pe lună să se roage. Asta-i, băciuţule, tot 
ce-am putut vedea şi auzi. 

— Bine! Să faci bine şi să te hodineşti vreo două 
zile şi, după aceea, iar la drum! Va să zică, domnul 
işpan n-a binevoit să-mi asculte porunca! Şi zici că 
se are bine cu călugării de la mânăstirea din Baia. 
Bine! Fraţilor, li se adresă celorlalţi, eu mă duc 
mâine la işpan să-i iau cei zece mii de florini şi să-l 
păgubesc şi de cealaltă ureche! Când spun o vorbă 
e bun spusă, şi nu ling unde scuip! Dacă-l 
îngenunchez pe işpan, ca să-mi ştie de frică, toţi 

domnii din comitat şi de pe-alături îmi vor şti de 
frică şi nu-mi vor ieşi din vorbă! 

— Cum?! se mirară. Singur?! 

— Mai mulţi tot n-am avea ce face. Din câte am 
aflat de la Pătruţ, numai singur aş putea să mă 
descurc. 

— Aş merge eu cu tine, se oferi Luca, da' trebuie 
să mă duc pe la ai mei, la Visca. N-am mai fost de 
mult şi poate că le mai trebuie bani. 

— Singur nu te las! afirmă categoric lanoş. Orice 
ar fi, te voi însoţi! Poate că vei avea nevoie de 
vreun ajutor! 

lanoş se  deprinsese să vorbească bine 
româneşte, mai păstrând doar un uşor accent al 
limbii materne. 

— Nu, frate lanoş! Oricare dintre voi m-ar însoţi, 
m-ar încurca numai! Am un plan al meu care, sunt 
sigur, îmi va reuşi! 

— Ştii ce, frate Săndruţ? Dacă nu vrei să le spui 
şi celorlalţi ce ai de gând să faci, spune-mi măcar 
mie! Poate că mai născocesc şi eu ceva ca să-ți 
poată veni în ajutor. Două capete judecă mai bine 
ca unul singur! nu se lăsă înduplecat lanoş. 

— Planul meu e cu primejdie, dacă nu-mi 
reuşeşte, şi n-am dreptul, ca o căpetenie ce m-aţi 
ales, să primejduiesc şi viaţa altuia dintre noi. Dacă 
vor trece două zile şi vedeţi că nu mai vin, să ştiţi 
ca nu mi-a mers şi am picat în laba işpanului! Vă 
alegeţi atunci altă căpetenie! 

„Dă doamne!” gândi Luca. 

lanoş însă nu se lăsă până ce Săndruţ nu-i 

dezvăluise planul ce şi-l întocmise. 

— Nu-i rău, Săndruţule, dar eu zic că tot e mai 
bine să mai iei pe unul din noi, să fie prin preajmă. 

— Astă nu, frate lanoş! Dacă aş şti că am mai 
pus viaţa vreunuia dintre ortaci în primejdie m-aş 
mustra cât aş trăi! E treabă de unul singur, după 
cum ţi-am spus. Ori reuşesc, ori pic! Altfel nu poate 
fi, şi nimeni nu m-ar mai putea scăpa din mâna 
işpanului dac-aş pica! 

Zicând aceasta se şi apucă să-şi facă pregătirile. 
Îşi alese un pistol bun, un jungher, ce tăia ca 
briciul, şi măciuchiţa de plumb. Erau singurele 
arme cu care considera că s-ar putea strecura 
neobservat. Îşi privi iataganul şi oftă. Nu-l putea 
folosi. 

lanoş îl urmărea cât de liniştit îşi vedea de 
treabă, dar se hotărâse să nu-l lase singur. Trebuia 
să-l urmărească fără ştirea lui, şi să-i sară în ajutor 
în cazul că va găsi de cuviinţă că este necesar. 

A doua zi de dimineaţă, Săndruţ se şi afla la 
hanul din Hălmagiu. Îşi cercetă chipul în oglinda cu 
pete ca de pecingine, îşi mângâie mustata şi oftă. 
Tare-i venea greu să se despartă de o asemenea 
podoabă, mai ales că Pătruţ îi şi spusese că-i şade 
mai bine cu mustață, dar n-avea încotro. Era 
hotărât să zdrobească îndărătnicia işpanului, şi cu 
aceasta pe cea a nobililor din întregul comitat. Işi 
rase mustaţa. Arăta ca atunci când se găsea în 
preajma Crăişorului. Se dezbrăcă pe îndelete şi 
desfăcu o bocceluţă ce o adusese cu el de la hanul 
lui Dura din Baia de Criş. Scoase o sutană cafenie 

de călugăr franciscan, nişte sandale ponosite şi 
scâlciate, două şnururi de mătase albă, din cele cu 
care umblau aceşti călugări încinşi peste sutană, la 
capătul cărora atârnă câte o cruciuliţă din lemn 
exotic. Işi ascunse pletele negre şi inelate sub o 
perucă ce avea tonsura rituală. Dichisit aşa se mai 
privi în oglindă şi-i veni să râdă. Singur nu se mai 
recunoştea. Îşi trase şi gluga peste perucă. Cu 
chipul, aşa, umbrit, ar fi fost greu să mai poată fi 
recunoscut. Ridică sutana şi-şi legă sub un 
genunchi pistolul, după ce mai înainte îi verifică 
încărcătura, şi sub celălalt jungherul, în teaca lui. 
Făcu câţiva paşi ca să constate satisfăcut că 
armele nu-i incomodau mersul, îşi îndoi un pic şira 
spinării, ca să pară mai în vârstă şi i se păru că 
totul e în regulă. 

Deodată uşa se deschise pe neaşteptate şi apăru 
un strajameşter de dragoni, mustăcios şi perciunat, 
având tradiționala perucă cu codiţa împletită la 
ceafă. 

— Mâinile sus! Tâlharule! Am pus mâna pe tine! 
Săndruţ schiţă un gest ca să-şi scoată pistolul de 
sub sutană, când îl auzi izbucnind în hohote. Era 
lanoş. 

— Bată-te norocul, lanoş! Dacă nu izbucneai în 
râs, ca să te recunosc, zău că puteai ajunge la 
strămoşi! Dar ce-i cu tine îmbrăcat aşa?! 

— Asta ar trebui să te întreb şi eu! Dar zău că-cţi 
stă bine popă! Binecuvântează, părinte! 

— Doominus! Îi răspunse Săndruţ ridicând 
degetele a binecuvântare. 

— Dacă te întâlneam pe drum, Săndruțule, să ştii 
că n-aveam cum să te recunosc. Cred că are să 
meargă, dar, chiar şi fără voia ta, mă voi aţine pe 
aproape. Ce ai de gând? 

— Cum ţi-am mai spus, mă duc la işpan să-i iau 
banii şi urechea. Fără astea nu mă întorc la 
adăpost! Dar trebuie să-mi continui pregătirile. 

işi introduse măciuchiţa de plumb în mâneca 
sutanei şi agăţă cureluşa de gaica dinainte 
pregătită. 

— Acuma-s gata, declară liniştit. 

— Cum ţi-am mai spus, pentru orice împrejurare, 
sunt pe aproape. De aceea mi-am schimbat şi eu 
înfăţişarea. Nu puteam să te las singur. Nici 
tovarăşii din adăpost n-au fost mulţumiţi. S-au 
bucurat când au văzut că m-am hotărât să te 
însoțesc, chiar şi împotriva dorinţei tale. Să nu te 
superi! 

— Nu mă supăr, frate lanoş, dar n-aş vrea să-ți 
prime jduieşti viaţa. Destul că mi-o primejduiesc 
eu. 

— Tu n-ai fi făcut-o dacă m-ai fi ştiut în 
primejdie? 

— Netăgăduit, dar... 

— Fără niciun dar. Am să fiu pe aproape. De voi 
vedea că eşti în primejdie îţi vin în ajutor. Am un 
cal bun, neîntrecut la fugă, şi-l ţin la îndemână 
dacă ţi-o trebui. Eu, îmbrăcat aşa, am să mă 
descurc într-un fel. 

Cei peste doi kilometri, Săndruţ îi făcu pe jos, 
târându-şi paşii ca să-şi prăfuiască sandalele, pe 

care şi le pusese pe piciorul gol, şi poalele sutanei, 
să pară că vine de departe, tocmai de la Baia de 
Criş, pe jos. lanoş, călare, se aţinea pe aproape. 

Ajuns la poarta castelului fu întâmpinat de un 
ofiţer. 

— Plecăciune, părinte! Cu ce prilej pe la noi? 

— Sunt trimis de către părintele stareţ la Măria 
Sa, cu treburi ce ţin de mântuirea sufletului, fiule! 

— Aşteaptă puţin, părinte, fără supărare, dar 
trebuie să-l anunţ pe Măria Sa işpanul. Nu poate 
intra nimeni neanunţat. Ordin! 

— Aştept, fiule, aştept, răspunse Săndruţ cu voce 
blândă. 

Peste câteva minute ofiţerul se întoarse. 

— Fără supărare, părinte, dar datoria înainte de 
toate! Trebuie să te laşi controlat ca să văd dacă 
nu eşti înarmat! 

— Arme?! răspunse prefăcându-se mirat Săndruţ. 
Arma mea e cuvântul Domnului, fiule! Şi sfânta 
cruce, fiule, ridică el cruciuliţa de lemn pe care o 
avea atârnată de capătul şnurului cu care era 
încins. Dar, ca să fii cu sufletul împăcat că ţi-ai 
făcut datoria, caută, mai spuse  ridicându-şi 
mâinile. 

Ofiţerul îi pipăi bustul până la cingătoare şi 
convingându-se că, într-adevăr, nu poartă arme, se 
înclină ceremonios: 

— lertare, Sfinţia Ta! Poţi urca la Măria Sa. Te 
aşteaptă. Am să te conduc până la uşă. 

Săndruţ, condus de ofiţer, ajunse la uşa 
cabinetului somptuos al işpanului. Când întră, 

acesta se ridică. 

— Binecuvintează, părinte! 

— Doominus! rosti Săndruţ cu voce prefăcută, 
ridicându-şi degetele a binecuvântare, cum o 
făcuse şi cu lanoş. 

— Stai, părinte! Văd că eşti obosit de la drum. Cu 
ce prilej pe la noi? Care e dorinţa Sfinţiei Sale 
stareţul? 

— Sfinţia Sa stareţul a poruncit să-ţi iau şi 
urechea stângă şi zece mii de florini, Măria Ta! 
spuse Săndruţ, scoţându-şi pistolul de sub sutană. 

Işpanul rămase o clipă uimit şi căscase gura să 
strige după ajutor. 

— Fără gălăgie! porunci aspru Săndruţ. Dacă 
scoţi o vorbă eşti mort. 

Işpanul îşi închise speriat gura. 

— Vezi drăcovenia asta? E tare afurisită! Dacă 
aude voci mai răstite, nu ştiu cum se face, şi-i sare 
cocoşul pe negândite! Şi are un nărav parşiv. N-aş 
vrea să-ţi împodobească fruntea cu o găurice! N-a 
dat niciodată greş! E văr bun cu săbiuţa aceea cu 
care ţi-am ras urechea. Vom vorbi liniştiţi, ca nişte 
oameni cu treburi serioase ce ne găsim. Stai jos! 
Stai jos, n-auzi?! îi mai porunci o dată. 

Se aşeză şi el, îşi scoase gluga şi peruca, 
lăsându-şi pletele să-i cadă pe umeri. 

— Mă recunoşti, Măria Ta? 

— Şi în iad te-aş recunoaşte, tâlharule! şopti şer- 
peşte, ca să nu facă prea mult zgomot, işpanul, dar 
n-am să mă las până nu te voi vedea în ştreang! 

— Îţi urez gândul cel bun, Măria Ta! Dar să-mi 

spui de ce n-ai dus, precum ţi-am poruncit, florinii 
unde trebuie?! 

— Îmi porunceşti mie?! Işpanul unui comitat?! 

— Uite, mi-am luat şi această îngăduinţă, cu voia 
Măriei Tale! Atâta timp cât nu sunt în ştreang, 
precum văd c-o doreşti cu atâta înfocare, am să-ți 
poruncesc! Şi să nu mai îndrăzneşti să-mi ieşi din 
cuvânt! Ai înţeles, Măria Ta? Acuma, scoate 
frumuşel zece mii de florini! Hai, fără zăbavă, că n- 
am vreme de pierdut! 

— Era vorba de cinci mii, şopti înspăimântat 
işpanul. 

— Cinci mii dacă îi duceai unde ţi-am poruncit şi 
fără întârziere. Am fost destul de bun şi ţi-am 
acordat trei zile pentru treaba asta! Ţi-am spus de 
atunci că nu-ţi dau voie să întârzii cu un ceas peste 
cele trei zile! Acum te costă! Două mii cinci sute 
pentru că m-ai obligat să intru în vizuina lupului şi 
tot atâta pentru frumuseţea de mustață pe care m- 
ai făcut să mi-o rad! Nu mă vezi cum arăt? Parc-aş 
fi o babă turcească! Hai, nu mai zăbovi şi scoate-i! 

— Ai să mi-o plăteşti, tâlharule! scrâşni işpanul. 

— Asta, când mi-o veni rândul, Măria Ta! 
Deocamdată e rândul Măriei Tale să plăteşti, vrei, 
nu vrei! Mişcă mai repede, Măria Ta, că, uite, 
afurisitul de cocoş a început să tremure, nu ştiu ce 
naiba l-a găsit! Parcă are mâncărime. 

Işpanul mai privi speriat la găuricea prin care ştia 
că ar putea ieşi plumbul, se ridică, scoase din 
buzunar o legătură de chei şi descuie un sipet. 
Începu să aşeze pe masă, aliniate, fişicuri de câte o 

sută de florini. Săndruţ îi urmărea mişcările, 
numărând. 

— Ajunge, Măria Ta, rosti când văzu suma 
aliniată pe masă. Nu cumva ai şi o pungă? Doar n-o 
să-i duc în poala sutanei! Vezi, ce mi-e şi omul. La 
toate m-am gândit, dar la pungă, ba! 

Işpanul scoase o pungă de piele şi începu să 
îndese, oftând, în ea florinii. Îi mai arunca câte o 
căutătură ucigaşă intrusului, sufocându-se de 
mânie abia stăpânită. 

— Aşa, Măria Ta, acuma-i bine! Văd că începem 
să ne înţelegem. Ascute-ţi urechea, cât o mai ai, ca 
să auzi bine ce-ţi poruncesc! Dar din vorba mea să 
nu mai îndrăzneşti să ieşi! Ai priceput? Acum am 
să-ţi iau şi cealaltă ureche! Am promis şi-mi place 
să mă ţin de cuvânt! Dacă-mi mai ieşi din vorbă, 
bagă bine de seamă, urmează nasul, precum ai 
poruncit să i se facă lui Horea, la Bălgrad, - am fost 
acolo şi te-am auzit - la o altă neascultare urmează 
buzele, pentru o alta ochiul drept, apoi stângul, şi 
dacă nici aşa nu te cuminţesc, Măria Ta, voi fi silit 
să cobor cu o palmă mai jos, pe undeva pe lângă 
mărul lui Adam. Un ţol mai sus ori mai jos, n-are 
importanţă! 

Işpanul îngălbeni. Înghiţi de câteva ori în sec, dar 
nu putu rosti un singur cuvânt. 

— Sunt omul păcii, Măria, Ta! Eşti stăpânul 
comitatului, dar să nu uiţi că trei sferturi din acesta 
e împădurit, şi acolo eu stăpânesc! Nu stăpâneşti 
decât satele şi târgurile, şi asta numai dacă ţi-oi da 
eu voie! Când nu mi-o mai plăcea de ochii Măriei 

Tale... dar, precum am spus, vreau pace! Ai să-mi 
dai de două ori pe an câte cinci mii de florini! O 
dată la Sâmedru şi altă dată la Sângiurgiu! Da’ să 
nu cumva să uiţi! Eu ţin minte ce ţi-am promis, 
Măria ta! Nasul, ochii, pe rând, şi... Asta-i! Nu-i aşa 
că am putea fi prieteni şi am putea stăpâni în 
tovărăşie comitatul? Ce zici, Măria Ta? 

— Tâlharule! Trebuie să pun odată mâna pe tine! 
Ai să mă joci un an, ai să mă joci doi! Sunt silit să 
mă supun forţei, dar mai mult nu! Ne socotim noi 
odată, n-avea grijă! Deocamdată am să fac precum 
zici! Unde să duc banii când vine sorocul? 

— La „Fântâna Cerbului”, Măria Ta! Dar fără 
capcane, că... îmi închipui că ai priceput? Acuma 
cască frumuşel gura, aşa, mai mare, bine! 

Işpanul se uita speriat la ţeava fiorosului pistol şi 
se supunea ca un copil cuminte. 

— Aşa, frumuşelule! spuse Săndruţ îndesându-i 
în gură un ghemotoc de câlţi ce-l avea pregătit. 
Bine! Acuma leagă-te! Dar strâns! Aş face-o eu, dar 
vezi bine că am o mână ocupată. Degetul mi-a 
obosit de când îl ţin pe trăgaci şi, doamne fereşte! 
N-aş dori-o! 

Îi întinse, tot cu stânga, o basma. Işpanul o luă, 
şi-o petrecu peste gură şi o înnodă strâns la ceafă. 

— Mai fă-i un nod, Măria Ta, ca să fie mai sigur! 
Aşa, Măria Ta, murmură mulţumit, văzându-l cât de 
docil ascultă. Acuma întoarce-te frumuşel cu 
spatele şi dă-mi mâinile! Aşa! 

Îşi desfăcu unul din şnururile, cu care era încins 
şi-i cetlui strâns işpanului mâinile la spate. 

— Acuma, urechea! spuse, scoţându-şi jungherul. 

Işpanul începu să se zbată mugind înăbuşit. 

— Fii cuminte, Măria Ta, nu te mai zbate, ca nu 
cumva din greşeală să scap şi să iau mai mult 
decât urechea! Taie ca briciul drăcovenia aceasta! 
Nu mişca! 

Işpanul se linişti şi închise ochii. 

— Nu te teme, Măria Ta! E prima dată în viaţa 
mea când sunt silit să-mi calc cuvântul dat! Dar 
ţine minte, altă dată n-am s-o mai fac! Am spus că- 
ţi iau urechea, dar nu pot mutila un om legat. Dacă 
am fi faţă în faţă, cu armele în mână, nu m-aş sfii! 
Te-ai convins cred că mă pricep! Aşa nu pot! [i-o 
las, dar să nu mai îndrăzneşti să-mi ieşi din cuvânt! 
Şi acum, Măria Ta, după atâtea emoţii meriţi un 
picuţ de odihnă! Am să te ajut să te culci pe divan. 

II conduse acolo, îi ajută să-şi găsească o poziţie 
cât mai comodă, îi cetlui strâns şi picioarele şi 
părăsi încăperea, cu punga grea în mână, 
îndreptându-se spre poartă. Ofiţerul când îl văzu îi 
făcu o plecăciune cuviincioasă. 

— Mărinimos stăpân v-a hărăzit Dumnezeu, fiilor, 
li se adresă celor de la poartă Săndruţ. Uite ce 
danie a binevoit să acorde pentru ajutorarea 
săracilor! Dumnezeu să-l binecuvânteze! le arătă el 
punga. 

Mai nestingherit de cum intrase, Săndruţ părăsi 
castelul işpanului. Văzându-l, lanoş se îngrozi. 
„Asta-i diavolul”! Săndruţ schiţă şi spre el semnul 
binecuvântării, făcându-i şiret cu ochiul, pornind-o 

lanoş era hotărât să mai aştepte să vadă ce se 
va petrece la castel. Mai bine de un sfert de oră îi 
trebui işpanului, incomodat de legături, ca să poată 
ajunge la uşă şi s-o izbească puternic cu picioarele. 
Apăru o slugă speriată. Când îl văzu în ce hal era, 
se apucă să-l dezlege şi-i scoase căluşul. 

— Pe cai! Pe cai! După el! strigă işpanul ca ieşit 
din minţi. 

În curte se stârni panică. Se făceau pregătirile 
pentru urmărire, curgeau poruncile răstite. Erau 
înşeuaţi caii şi se pregăteau ostaşii. 

lanoş nu mai aşteptă, ci o porni în galop pe urma 
lui Săndruţ. Incă nu apucase să iese din sat când îl 
ajunse. 

— Sus, frate! Sus că-s pe urmele noastre! spuse, 
ajutându-i să se aburce, în spatele său, pe cal. 

O porniră în galop nebun până ajunseră lângă 
pădure. Nici nu apucară bine să se afunde în desiş, 
că şi auziră tropotele urmăritorilor. Trecură pe 
lângă ei, nălucă. 

— O luăm înapoi, Săndruţule. Pe la han nu mai 
poţi trece. Are să vie Pătruţ după straie. Trebuie să 
ne ascundem pe undeva până înserează. 

— iți mulţumesc, frăţioare! Pe toate le-am făcut 
cu cap, dar se vede că de legat, nu le-am legat 
cum trebuia! Dacă mă ajungeau... 

— l-ai luat şi urechea? întrebă lanoş. 

— Nu! Era legat! Nu puteam să schingiuesc un 
om legat, dar i-am promis că altă dată n-am să mai 
ţin seama de astfel de mărunţişuri. Domnii nu ţin 
seama de ele şi ar trebui să învăţăm de la ei câte 

un pic de neomenie! Cu omenia, e mai greu să-i 
facem să înţeleagă! 

Pătruţ, trudit de drumurile sale, era singur în 
adăpost, îl lăsaseră să se odihnească. Căuta să-şi 
găsească o poziţie mai comodă ca să poată 
adormi, dar îl supăra ceva. Încă de la început, de 
când veniseră, simţise că una din lespezile din care 
era alcătuit patul se mişca de câte ori se întorcea 
şi-l stingherea. Se sculă hotărât să facă ceva ca s-o 
înţepenească. Ridică blănile de animale cu care era 
aşternut patul, îndepărtă cetina şi rămaseră 
lespezile goale. Apăsă pe colţul uneia. Juca. „Asta-i 
cu pricina”, îşi zise, căutând ceva ca s-o 
înţepenească. Ciopli o pană de lemn şi încercă s-o 
introducă într-o crăpătură de sub lespede. 
Lespedea alunecă, prăvâălindu-se, lăsând un gol 
întunecat. Privi în deschizătura ce părea să aibă o 
formă regulată, ca şi intrarea în peşteră. Se 
apropie de vatră, suflă în jarul de sub spuză şi 
aprinse o făclie. Deschizătura era destul de largă 
să pătrundă un om în toată firea, şi mai văzu, 
cioplite în piatră, nişte trepte. Nu îndrăzni să 
coboare. Trebuia neapărat să-l anunţe pe Săndruţ, 
sa cerceteze şi să vadă ce-i. Singur, nu se 
încumeta. Se opinti şi împinse lespedea la loc, 
acoperi patul cu cetină întinzând pe deasupra 
blănile, şi, cât era de obosit, o porni în căutarea lui 
Săndruţ. Ştia doar că toţi sunt la vânătoare, pentru 
că îi văzuse când îşi luară tolbele cu săgeți şi 
arcurile. Rătăci mult prin pădure până îi găsi. Când 
îl văzu, Săndruţ îl şi luă la zor: 

— Ţi-am spus să te odihneşti! De ce n-ai 
astâmpăr? Până şi de Brânduş al tău am zis că ne 

îngrijim noi. 

— Băciuţule, hai c-am să-ţi spun ceva! 

— Spune, ce mai aştepţi?! 

— Nu pot să-ţi spun decât dumitale. Hai mai 
încolo! 

Săndruţ îşi închipui că flăcăiandrul, fie că fusese 
şi pe la Căzăneşti, fie că o întâlnise pe Creştina în 
piaţă, la Vaţa, avea să-i comunice ceva despre ai 
săi. li trecu prin gând că ar putea fi ceva în 
legătură cu fata aceea, cu Anuţa, şi inima-i începu 
să zburde. Nici nu mai avusese timp să se mai 
gândească la ea, prins de atâtea treburi, şi 
trecuseră mai bine de trei săptămâni de când 
fusese ultima dată prin sat. Il urmă. 

— Băciuţ, începu flăcăiandrul, când ajunseră la o 
distanţă de unde ştia că nu-i pot auzi ceilalţi, hai cu 
mine la adăpost! 

— Ce-i? Ce s-a întâmplat?! se miră Săndruţ, 
văzându-i chipul de pe care dispăruse orice urmă 
de zâmbet. 

— Băciuţ, am găsit ceva ce trebuie să vezi şi 
dumneata! Ar fi bine ca să nu mai spui nimănui de 
treaba asta, să rămâie o taină a dumitale, care ne 
eşti căpetenie. Nici eu nu ştiu încă ce-i, da’ hai! 

Săndruţ îl urmă. Coborâră în adăpost. Băiatul 
închise şi asigură intrarea, aşa că nimeni nu mai 
putea pătrunde. 

— De ce-ai închis?! se miră Săndruţ. 

— Las’ c-ai să vezi, băciuţ. 

Flăcăul aprinse o făclie, o fixă în perete şi începu 
să-şi desfacă patul. Trase de otgon şi închise 

luminatorul, luă făclia şi îi arătă lui Săndruţ ceea ce 
descoperise. 

— Să cercetăm şi să vedem despre ce-i vorba, 
spuse Săndruţ. Te pomeneşti c-o mai fi vreo 
comoară! Lasă-mă pe mine să cobor şi tu vino în 
urma mea, cu feştila. 

Se lăsă în deschizătură şi începu să coboare. 
Numără treptele. Erau treizeci şi două. De acolo se 
deschidea un tunel prin care putea trece doar un 
singur om, în picioare. Luă făclia din mâna lui 
Pătruţ şi începu să păşească, atent, ferindu-se de 
eventualele capcane. Tunelul cobora în pantă nu 
prea mare, dar în afara faptului că în unele locuri 
se strâmta şi tavanul cobora simţitor, în aşa fel 
încât trebuiau să se aplece, ba, în câteva locuri 
fură siliţi chiar să meargă în brânci, nu întâlniră 
nimic altceva. Coborau mereu. Abia după vreun 
sfert de oră lui Săndruţ i se păru că întrezăreşte 
lumina zilei. Era deci o ieşire tainică din adăpost. 
Coborâră şi cei vreo douăzeci de paşi, ce le mai 
rămaseră, până văzură clar ieşirea la lumină, dar 
ultimii zece paşi trebuiră să se târască pe brânci. 
Era un perete de stâncă, în care se vedeau mai 
multe asemenea grote, unde nu se putea intra 
decât pe brânci, - ba, unele în care nici nu se 
putea pătrunde, - iar dintr-una izvora un pârâu cu 
un debit destul de bogat. Vâna de apă era de 
grosimea unui om şi izbucnea clocotind, din sânul 
stâncii. În afara grotei din care izvora pârâul, 
celelalte erau ascunse de frunze mari de lipan şi 
tot felul de alte plante, asemănătoare cucutei şi 

bozului, care creşteau în voie: 

— Ar trebui să ştim unde ne găsim, Pătruţule, îi 
spuse Săndruţ. Caută şi vezi până unde ajunge 
acest tunel. Eu o iau înapoi pe unde am venit. 

— Băciuţ, intră în adăpost, pune la loc totul cum 
a fost şi numai după aceea deschide. Ar fi bine să 
nu mai ştie nimenea de ieşirea asta tainică. 

— Dar de cine şi de ce să ne ferim, Pătruţule? Nu 
suntem cu toţii fraţi de cruce? N-am jurat? 

— De jurat am jurat, da' să ştii, nu toţi sunt cu 
inima curată! 

— Ce?! Cum?! se miră Săndrut. 

— Să ştii că băciuţu' Luca te duşmăneşte! 

— Ai  bolunzit, pruncuţe? Cum să mă 
duşmănească?! Pentru ce? Nu m-a scăpat el de la 
moarte? Să nu te mai aud cu vorbe din astea! De 
unde ai mai scos-o? 

— M-am întâlnit cu Creştina, băciuţ. Băciuţu' 
Luca a mai fost de patru ori până acuma la 
Căzăneşti şi-i dă târcoale nanei Anuţa. Aşa să ştii! 
Dacă ţi-e prieten, n-ar trebui să facă una ca asta! 

Săndruţ simţi un ghimpe în inimă. Se linişti însă 
imediat. La urma urmei, ce avea el cu Anuţa 
aceea? Că o jucase pentru întâia oară şi, precum 
era obiceiul, era considerat drept logodnicul ei? 
Dar nici nu mai apucase să vorbească ceva cu ea. 
Plecaseră în pripă. Să strici prietenia cu un om 
numai pentru atâta? De unde putea şti că fata nu-l 
îndrăgise pe Luca? Doar jucase şi el cu ea. Ce era 
de mirare? Nu era şi el flăcău arătos, falnic, la care 
merita să privească orice fată? Nu! Pentru atâta 

lucru, oricât l-ar durea, nu trebuia să se mânie. 

— Vezi-ţi de treabă, pruncule! Nu mai umbla cu 
prostii! Dacă l-o fi îndrăgit fata, ce-i el de vină? 

— Asta-i, băciuţ, că nu l-a îndrăgit! Pe dumneata 
te-a îndrăgit! Dumneata i-ai intrat la inimă. Şi i-a şi 
spus-o. De ce n-o lasă în pace? Mi-a spus Creştina 
tot. Nana Anuţa i-a spus Creştinei ca să-ţi deie de 
ştire că n-o lasă în pace. 

— Pentru atâta nu pot să mă amărăsc pe un 
prieten. Dacă mă place Anuţa, nu l-o băga în 
seamă şi gata! Dacă are să-i placă mai mult de el, 
atâta pagubă! Fete mai sunt. Şi, afară de asta, 
numai a umbla după fete n-am vreme! Avem 
atâtea de facut! 

Dar în gând îşi şi propusese să se repeadă, când 
va avea un pic de răgaz, până-n sat, ca să vadă ce- 
i. 


— Băciuţule, ascultă-mă pe mine! Nu mai 
dezvălui nimănui taina! Cine ştie? Poate că odată 
are să-ţi prindă bine. Oricum, adăpostul e sigur. Pe 
sus nu poate pătrunde nimeni, da' dac-ar şti cineva 
şi de intrarea asta, şi acel om ne-ar fi duşman, n-ar 
fi bine! Dac-o fi nevoie, cândva, le vei destăinui şi 
celorlalţi ceea ce-am aflat. Dacă nu, şi aşa n-are la 
ce să le folosească. 

Săndruţ rămase câteva clipe pe gânduri. Până la 
urmă găsi că sfatul flăcăiaşului nu era rău. Nu 
pricinuia nimănui niciun fel de supărare dacă taina 
rămânea cunoscută doar de el şi Pătruţ. 

— Bine, Pătruţule. Am să tac. Poate că ai şi tu 
dreptate. Du-te şi vezi unde am ieşit şi cum se 

poate ajunge la intrarea în adăpost! Eu mă întorc 
tot pe aici, cum am spus şi nu desfac gura 
adăpostului până nu-ți aştern la loc patul. 

— Am a-ţi mai spune unele lucruri, băciuţ, da' 
asta o pot face de faţă cu ceilalţi, aşa că îţi spun 
când ne întâlnim. 

O porniră fiecare pe alt drum, ca să se 
reîntâlnească în peşteră. Între timp sosiseră şi 
ceilalţi de la vânătoare. Găsiră gura adăpostului 
închisă şi se cam mirară. Când Săndruţ le deschise, 
lovuţ întrebă: 

— Trebuie să ne temem de ceva, frate Săndruţ, 
de te-ai ferecat singur înăuntru? 

— Nu, frate. Am încercat şi eu cum mai merge 
drăcovenia asta. De mult n-am mai închis-o şi eu 
zic că măcar pe timp de noapte e bine să închidem 
ca lumea, să nu ne cadă cumva, ceva în adăpost. 
De o bucată de vreme n-am mai făcut-o. 

Nu zise nimeni nimic, doar Luca strâmbă din nas, 
luă o făclie şi o apropie de peceţile tainiţei, ca să 
se convingă că nu fuseseră desfăcute. 

— Ori oi fi crezând că am intrat acolo, frate Luca? 
îl întrebă Săndruţ. Doar am spus de la început că 
acela care ar încălca această regulă, adică va 
pătrunde în adăpost fără de cei care păstrează 
peceţile, nu poate aştepta altceva decât moartea! 

— Nu de asta, frate! M-am uitat şi eu, aşa... se 
scuză Luca. 

Săndruţ îşi dădu însă bine seama că Luca 
bănuise că de aceea închisese el adăpostul în plină 
zi, pentru a pătrunde singur la comoară. „Poate că 

are dreptate pruncul”, îşi zise, „unul care începe să 
te bănuiască pe nedrept are de ascuns ceva! Poate 
că tocmai el umilblă cu gânduri necurate? Dar 
pentru o fată, nu se face. De ce nu-mi spune 
cinstit, în faţă, că, o vreme, până nu şi-ar aranja 
treburile cu ea, nici n-aş mai călca prin Căzăneşti, 
măcar că...”, nu-şi termină el gândul. 

Între timp sosise şi Pătruţ. Ştia acum cu precizie 
unde dădea cea de a doua ieşire şi cum se putea 
ajunge acolo. Nu spuse însă nimic cu privire la 
aceasta, rămânând să-i comunice doar lui Săndruţ 
ce constatase. Începu să le dea raportul, să le 
spuie ce auzise şi ce văzuse în ultimul său drum. 
Înşiră oamenii ce meritau să fie ajutoraţi, stabiliră 
de comun acord care şi cât va primi, precum şi 
cine le va înmâna ajutorul. Povesti câteva cazuri de 
silnicii săvârşite de unii nobili şi stabiliră şi pentru 
pedepsirea acestora unele măsuri. Orice silnicie 
trebuie pedepsită, şi aceasta era o principală 
menire a cetei. 

— Şi am mai păţit ceva, i se adresă direct lui 
Săndruţ. La Baia, s-a ţinut de capul meu un om. De 
unde, cum, nu pot să-mi dau seama, da' ştie că 
sunt omul dumneavoastră. Asta nu-i bine!, 

— Şi cine era omul acela? întrebă Săndruţ. Să nu 
fie cumva vreo iscoadă de-a domnilor! 

— La chip n-ar arăta să fie iscoadă, băciuţ. Pare 
un om cumsecade, da' tot nu-i bine că a ghicit cine 
sunt. Mi-a spus că de multă vreme-i pe urmele 
mele, de mult caută pe cineva care să-i 
înlesnească să vă întâlniți, băciuţ. l-am spus că nici 

nu te cunosc. Nici n-a băgat în seamă. „Pe mine nu 
mă  păcăleşti, pruncule!” mi-a zis. „Spune-i 
Săndruţului că-l aştept joia viitoare la Brad. Să mă 
caute la birtu' lui Trandafir, că-l aştept. Dacă încă 
nu-s venit să mă aştepte el, că eu am a-i spune 
unele lucruri de seamă!” „Degeaba-mi spui, că tot 
nu-l cunosc”, i-am răspuns. „Poate că-i aşa cum 
zici şi nu-l cunoşti, da’ dacă-l cunoşti să-i spui că-l 
aşteaptă Groza Todor, ştie el cine-s” şi s-a dus. 

— Groza, Todor ai zis?! 

— Da. Aşa zicea că-l cheamă. 

— Păi, ăsta a fost unul din cei mai de nădejde 
căpitani ai Crăişorului, spuse Săndruţ. 

— Îl cunosc, afirmă şi Pătru. 

— Şi eu, spuse Serafim. Asta n-ar strica să fie cu 
noi. Şi aşa mai avem loc de trei oameni. 

— Parcă nu suntem destui! ripostă Luca. O să ne 
apucăm să-i strângem pe toţi nepricopsiţii! 

— Ba nu-i nepricopsit, frate Luca! Îl cunosc bine. 
Ce mai? Sâmbătă voi fi acolo! se hotărî Săndruţ. 

— lar singur? îl mustră lanoş. Mai ia-ţi pe careva! 

— De data asta chiar că nu mi-ar ajuta la nimic. 
Nu mă mai bag în vizuina lupului, ca data trecută. 
Să nu vă îngrijoraţi! 

Zis şi făcut. Joi, la ora scăpătatului, Săndruţ se şi 
găsea instalat lă o masă a birtului, fiind atent la 
intrarea oricărui nou-venit, ca să-şi vadă intrând 
prietenul. Nu era înarmat decât cu măciuchiţa de 
plumb şi în carâmbul cizmei purta un jungher. 

De cum intră, însă, şi fu recunoscut. Nici nu 
băgase de seamă că o pereche de ochi nu-şi 

dezlipeau privirea de la el. Era atent doar la cei ce 
intrau. Omul îl studie o bucată de vreme şi-i fu 
greu să se hotărască la fapta mişelească ce-i 
dădea ghes. Era un fost cetaş de rând din oastea 
Crăişorului, unul loan Sava, şi avusese prilejul să-l 
vadă de multe ori pe Săndruţ, în preajma acestuia. 
Era un om cinstit, dealtminteri, sau cel puţin aşa 
fusese până în clipa aceea, şi cinstit putea să şi 
moară dacă nu-i orbea mintea mirajul celor o sută 
de galbeni puşi pe capul lui Săndruţ. Cumpăni 
mult. Aproape un sfert de oră duse lupta cu sine 
însuşi, dar, până la urmă, lăcomia învinse. Era sătul 
de sărăcie. | se ivise singurul prilej când putea s-o 
rupă cu aceasta, o dată pentru totdeauna. Se 
strecură uşor afară, după ce plăti birtaşului ceea ce 
consumase, şi nu se opri decât la solgăbirău. 
Săndruţ nici nu bănuia cât de aproape era 
primejdia. 

Cum află ştirea, solgăbirăul porunci ca şase 
ostaşi să se ducă şi să-l aresteze pe răzvrătit Se 
aştepta şi el la o recompensă binemeritată. Aflând 
că Săndruţ e singur şi neînarmat, socoti că şase 
oameni erau de ajuns ca să-l poată aresta. 

Caporalul, ce conducea patrula, postă la intrarea 
birtului doi ostaşi cărora le porunci să nu mai lase 
pe nimeni să iasă, oricare ar fi încercat să fie oprit, 
şi cu ceilalţi trei, intră. Trădătorul i-l indică din ochi 
pe Săndruţ şi se prefăcu a mai cere ceva de băut. 
Săndruţ, însă, cum îi văzu intrând pe ostaşi, intră în 
alertă. Îşi duse stânga la subţioară, ca pentru a se 
scărpina, şi se linişti când simţi în pumn bila 


SEES SSC 


IUDUOLOLOLD 
rotundă de plumb. Îşi pipăi şi carâmbul cizmei, 
verificându-şi jungherul. Se făcea că nu-i bagă în 
seamă, dar era cu ochii în patru. Caporalul se 
prefăcu şi el că se uită în altă parte, îl întrebă ceva 
pe birtaş, ca să se afle-n treabă, ceva fără 
importanţă, dar nu-l mai slăbea din ochi pe 
Săndruţ. Se convinse că, într-adevăr, nu era însoţit 
şi nici înarmat, înainte de a acţiona. 

— Dumneata, de colo, Săndruţu' Tomii parcă-ţi 
zice? 

Săndruţ se prefăcu că nu-l aude, dar toate 
privirile se îndreptară asupra lui. 

— Hei! N-auzi?! Eşti surd? se răsti caporalul. la să 
faci bine să te scoli şi să vii cu noi! Are o treabă cu 
dumneata Înălţimea Sa solgăbirăul! 

— Cu mine vorbeşti?! întrebă Săndruţ părând 
indiferent. 

— Cu cine dară?! Hai, că n-am vreme! la-o 
înainte! 

Săndruţ se sculă şi prefăcându-se mirat se 
apropie de caporal. Socoti bine cum ar putea face 
să doboare măcar doi din ostaşi, ca să-şi poată croi 
drum spre ieşire, fără să ştie că afară-l mai 
aşteptau doi. Fulgerător ridică braţul şi lovi. 
Caporalul se lăsă moale în braţele unuia din ostaşi. 
Il lovi şi pe acesta cu măciuchiţa, doborându-l, şi cu 
stânga, înfipse jungherul într-al treilea. Cel ce mai 
rămăsese holbă ochii a mirare, nemaiavând curajul 
să se apropie. Săndruţ nu mai stătu pe gânduri şi o 
zbughi spre uşă. Cum păşi însă de pragul birtului îşi 
simţi dreapta apucată ca într-un cleşte şi cineva îl 

trase cu putere, făcându-l aproape să se împiedice. 

— Hai! Nu mai sta! auzi vocea cunoscută a lui 
Groza, care îl trase spre o străduţă lăturalnică. 

Mai avu timp să vadă încă doi ostaşi ce zăceau în 
nesimţire pe treptele de la intrarea birtului. Începu 
să priceapă. Nici nu ezită să-şi urmeze prietenul. 

Când Todor Groza se apropia de birt, auzi paşii 
ca-denţaţi ai ostaşilor în urmă-i. Îşi încetini mersul 
lăsându-i să-l depăşească. Când îi văzu încotro se 
îndreaptă îşi dădu seama că Săndruţ e în 
primejdie. Avea sub ţundră, la spate, petrecută pe 
după chimir, o măciucă de corn, şi, fără să stea 
mult pe gânduri, îi lovi pe neaşteptate pe cei doi 
ostaşi ce păzeau uşa. Atât de năprasnice fură 
loviturile, încât se prăvăliră ca trăsniţi. Tocmai 
când se hotărâse să pătrundă înăuntru, pentru a 
încerca să-i vie în ajutor lui Săndruţ, văzu cum 
acesta îi imobilizase pe cei trei ostaşi şi cum se 
îndreptă în fugă spre uşă. 

N-apucară să cotească bine pe după colţul 
străduţei, că şi auziră din urmă paşii urmăritorilor. 
Reuşiseră însă să ia o distanţă de 60—70 de paşi. 
Străduţa era destul de întunecoasă, dar noaptea 
nu era din cele de nepătruns. Siluietele lor se 
deosebeau bine la acea distanţă. Nu-şi puteau 
închipui de unde mai apăruseră urmăritori, căci din 
cei şase ostaşi doar unul mai rămăsese neatins. 
Acestuia îi veni în ajutor întâmplarea. Tocmai 
intrară în birt patru gornici, care auzind despre ce-i 
vorba, aşteptându-se bineînţeles la o recompensă, 
îi săriră în ajutor. Deci, pe urma fugarilor se aflau 

cinci hăitaşi. 

Săriră un gărduţ scund, pătrunseră într-o 
curticică îngustă şi bătură în uşa unei căsuțe nu 
prea arătoase. De parcă ar fi fost aşteptaţi, uşa se 
deschise şi-i primi un bătrân, cu pieptul dezgolit, ce 
purta cămaşa pe spate, cu mânecile înnodate pe 
după gât. 

— Suntem urmăriţi! mai apucă să rostească 
Săndruţ. 

— Intraţi în  cămăruţa aceea, auzi vocea 
bătrânului care le arătă o uşiţă scundă. 

Cei doi, Săndruţ şi Groza, nu stătură pe gânduri. 
Se repeziră spre uşa indicată, mai având timp să 
vadă că, în încăpere, bătrânul nu era singur, ci cu 
un tânăr. Auzindu-l însă pe bătrân dându-i nişte 
indicaţii tânărului, Săndruţ se linişti. Nu se mai 
temu. 

— Am nimerit-o bine, frate Todore! Îs oameni de 
treabă. l-a spus flăcăului să facă cum o şti numai 
să-i îndepărteze pe urmăritori de pe aici. 

Aron, pentru că aşa auzise Săndruţ că-l numise 
bătrânul, ieşi la colţul casei, la pândă. Urmăritorii 
se apropiau cu repeziciune. Se ascunse şi aceştia 
nu-l zăriră când intrară în curte. Începură să bată 
puternic în uşă. Bătrânul se moşmoli mult până 
trase zăvoarele, prefăcându-se mirat. Dar n-apucă 
să deschidă bine uşa, că afară se auzi un tropot de 
fugă. Erau paşii dinadins tropotiţi ai lui Aron. 
Urmăritorii nici nu apucară să mai întrebe ceva, 
când auziră paşii se şi repeziră pe urma fugarului, 
fiind sigur că-i Săndruţ. 

Aron avusese însă timp să ia un avans bunicel 
Fugi până la încrucişarea a două ulicioare şi-şi 
încetini paşii, prefăcându-se obosit. Când se 
apropiară urmăritorii, văzură că nu-i cel urmărit. 

— Ce-i cu tine?! se răstiră. 

— Hoţii! rosti gâfâind Aron. Doi hoţi or intrat la 
noi în ogradă şi m-am luat după ei! Ce să fac? Unu’ 
a luat-o pe aici şi altu' pe cealaltă uliţă, minţi. 

Gornicii nici nu mai statură pe gânduri, se 
împărţiră în două, luând-o pe cele două uliţe 
indicate, continuându-şi urmărirea. 

Liniştit, Aron se îndreptă spre casă. 

Între timp, în cămăruţa în care intraseră Săndruţ 
şi Groza, începură să se înţeleagă: 

— Dacă ştiam că are să se întâmple aşa ceva, nu 
te mai căutam, Săndruţule. Am zis şi eu că fac bine 
şi uite ce era să păţim! 

— Deocamdată-i bine, frate Todore. De ce m-ai 
căutat? 

— Să mă iei în ceata ta. Acasă nu mă pot 
întoarce. Am început să fac ce pot, de unul singur. 
Da' văd că nici aşa nu-i bine. Despre ceata ta s-a 
dus vestea. Eu ce-am putut face? Am dat foc 
câtorva hambare domneşti, am prins la strâmtoare 
un sameş domnesc şi l-am vămuit, ia, nişte treburi 
de astea care nu-s de nasu' unui fost căpitan de-al 
Crăişorului. Voi sunteţi mulţi. Se zice că peste o 
sută, de aceea te caut. Să mă primiţi şi pe mine. 
Mai ales de când i-ai scurtat urechea lui Holldki, 
işpanul, de când l-ai vămuit cum se cuvine, m-am 
gândit că numai lângă voi mi-ar fi locu’. 

— Nu suntem atâția, frate Todore! Cu totul 
suntem unsprezece şi mai putem primi trei. De mai 
mulți n-avem loc. 

— Cum se poate aşa ceva?! Numai atâţia şi ați 
băgat spaima în toată domnimea?! 

— Mai mult cu şiretenia decât cu puterea, 
Todoruţule! Că ştiu că suntem o sută, las’ să ştie! 
Să se teamă! Să ne creadă şi o mie şi mai mulţi! 
Dar cum ai dat de urma noastră? Cum de l-ai dibuit 
pe prunc? 

— Pe prunc îl cunosc. Şi pe tat-său, fie iertat. 
Ştiam că nu mai are pe nimeni-şi am văzut că prea 
rău n-o duce. Oricum ar fi făcut, numai cu 
fluieriţele lui nu s-ar fi putut descurca. A trebuit să 
mă gândesc mult ca să-mi pot da seama că-i 
sprijinit de cineva. Abia după ce-am băgat de 
seamă că-i numai ochi şi urechi, mi-a dat prin gând 
că-i iscoadă. Şi numai a ta putea să fie. Se vedea 
bine că nu lucrează pentru domni. Ar trebui să mai 
vândă şi altceva, c-am văzut că are şi măgar; nişte 
doniţe, că-i mărişor, ce mai, fecior aproape, şi să 
nu bănuiască vreun duşman ce treabă face. 

— Hmm! Ai dreptate! Trebuie să facem ceva. Dar 
să vedem cum ne-om descurca acuma. Dacă ştiu 
că-s în târg, au să scotocească peste tot. Numai 
dacă o fi reuşit să-i păcălească Aron, ăsta, cine o fi, 
flăcăul pe care l-am văzut în casă, cu bătrânul. L-a 
trimis bătrânul să facă ce-o şti, numai să-i 
păcălească. Aşteptăm. Cu tine, să vedem ce zic şi 
ortacii. Eu zic că are să fie bine, numai că noi avem 
nişte taine ale noastre, pe care nu le poate 

cunoaşte cineva, decât după ce a jurat. Ş-apoi, mai 
e o socoteală. Noi nu ne războim decât cu domnii şi 
nu cu hambarele lor. Acolo-i pită, mălai. E munca 
oamenilor, nu a domnilor. Trebuie numai să le 
scoatem de la domni şi să-i ajutăm pe cei ce n-au, 
nu să le ardem. Să-i ardem numai pe domni la 
inimă, nu şi pita ori mălaiul, că acestea nu-s ale lor. 
Să facem să ajungă la cei ce-au trudit să umple 
hambarele. E păcat să ardem grâul ori cucuruzul. 
Atâta sudoare de-a fraţilor noştri! Sudoare de rob! 

— La asta nu m-am gândit, frate, ziceam că fac 
bine. De, unde-s mai mulţi e şi minte mai multă! 
De aceea nu mai pot sta de unul singur. Orice 
jurământ m-aţi pune să fac, să ştiţi că am să vă fiu 
ca un adevărat frate! 

— De asta nu mă îndoiesc. Te cunosc. Dacă nu 
te-aş fi cunoscut, nici nu veneam să te caut. 

Se auzi o bătaie uşoară şi uşa se deschise. 

— Puteţi să ieşiţi, se auzi vocea bătrânului. 

Intrară în încăperea sărăcăcioasă şi abia atunci 
văzură că era un atelier de cizmărie. Ferestrele 
erau bine înfundate, ca să nu pătrundă fir de 
lumină în afară, şi uşa bine zăvorâtă. Flăcăul 
amesteca ceva într-un blid. 

— Aşezaţi-vă pe unde puteţi, le spuse, până gat 
eu să-l oblojesc pe taica. Tocmai începusem când 
aţi bătut în uşă. l-am păcălit. Să nu vă mai temeti, 
oameni buni! Nu ştiu cine sunteţi, dar se vede bine 
că numa' lotri nu! Eu aşa gândesc, sunteţi de-ai 
Săndruţului. Şi dacă e aşa, nu-mi pare rău că v-am 

— Ţi-e tată? întrebă Săndruț, arătându-l pe 
bătrân. 

— Da. E tatăl meu. 

— Dar ce-a păţit de trebuie oblojit? întrebă 
Groza. 

—A pus solgăbirău' să-i dea cincizeci de 
corbace, la stâlp, în piaţă. Mai mare ruşinea! 
Câinele! 

— Dar cum?! Pentru ce? se miră Săndrut. 

— Taica i-a făcut o pereche de cizme. Cizme 
bune, frumoase, scumpe. Cel mai bun material pe 
care l-a avut l-a băgat în ele. Ca să nu-i plătească, 
a zis că-l strâng şi că nu le poate încălţa, da’ l-am 
văzut cu ele în picioare şi văd că n-are nici pe 
dracu'. Asta numai ca să nu plătească. Adică, de 
plătit i-a plătit în felu’ domnilor, cu corbaciu'. 

Bătrânul, între timp, îşi dezlegase mânecile 
cămăşii din jurul gâtului, dezvelindu-şi spatele. Era- 
numai dungi însângerate. La fiecare atingere a 
degetelor flăcăului tresărea. Gemea surd, dar 
răbda. Îi ungea rănile cu un fel de alifie cafenie, 
care emana un miros plăcut. După ce se lăsă 
oblojit, bătrânul se aşeză pe marginea patului şi 
oftă. 

— Dacă-l cunoaşteţi pe Săndruţu' Tomii, dacă 
sunteţi oamenii lui, luaţi-ne şi pe noi. Eu cu Aron nu 
ne temem de nimica. Ştim să luptăm cu domnii! 
Am luptat şi în oastea Crăişorului. 

— Nu cred că se poate, baciu... dar nici nu ştiu 
cum te cheamă. 

— Manole mă cheamă, moş Manole, aşa-mi zice 

lumea, spuse bătrânul. Da’ de ce nu se poate? 

— Noi ducem o viaţă grea, moş Manole, 
dumneata eşti bătrân şi nu ştiu dacă ai să poţi... 

— Acolo unde staţi vă trebuie şi demâncare. Eu 
mă pricep. Am fost o vreme bucătar la grof, după 
aceea m-am apucat iar de şusterie. Ştiu să fac şi 
pită bună. Afară de asta, voi vă bateţi, s-ar putea 
ca unul din voi să fie rănit. Cine să-l îngrijească? 
Mă pricep şi la asta. Cunosc tot felul de ierburi 
tămăduitoare. Vedeţi unsoarea cu care m-a uns 
Aron? În două zile, cât mi-aţi văzut spinarea de în- 
sângerată şi zdrobită, va fi ca pielea pruncului nou- 
născut şi nici n-o să mă doară. Mă pricep şi la 
leacuri, cum s-ar spune. Aron, nu se teme de 
nimica. E şi el un răzvrătit. Suntem oameni slobozi, 
nu iobagi, da' traiul săracului e la fel, ori că-i 
slobod ori că-i iobag. S-a săturat şi el de lucru în 
baie ca să scoată auru' pentru domni. 

— Luaţi-ne, interveni şi Aron. Taica nu-i nici aşa 
bătrân precum pare. E încă tare. N-are decât 
patruzeci şi opt de ani. Traiu' rău l-a îmbătrânit. Aţi 
fost în cămară şi aţi văzut. N-avem nici măcar un 
dărăbuţ de pită, să vă punem pe masă ca unor 
oaspeţi! 

— Bine! hotărî Săndruţ. Veţi veni cu noi. Dar nu 
ştiu cum să facem. Trebuie să ne asigurăm că 
drumu-i slobod. Ar trebui să mai ieşi şi să mai 
iscodeşti, Aroane, propuse Săndruţ. 

— Până mâine dimineaţă staţi la noi. Dacă-i 
nevoie şi mâine toată ziua. Aici n-au să vă mai 
caute. Am să umblu şi am să caut să văd ce-i de 

făcut. Mâine, în târg am să aud ce mai spune 
lumea, am să văd dacă nu umblă caraule. Acuma 
ar fi bine să vă hodiniţi, propuse Aron. 

— Şi cu domnul solgăbirău cum rămâne, moş 
Manole? întrebă Săndruţ. Ai de gând să-l laşi în 
pace? ÎI ierţi? 

— Cu el am să mă socotesc eu! spuse hotărât 
Aron. De iertat n-am să-l iert! Taica e prea bătrân 
pentru aşa ceva, da' eu... 

— Veţi veni cu noi şi vom vedea ce-i de făcut! 
Parcă mi-a şi venit ceva în minte. Ştii ungureşte, 
moş Manole, dacă zici că ai fost bucătar la grof? 

— De bună seamă! Şi am învăţat să vorbesc aşa, 
mai domneşte, cum s-ar zice. 

— Dar un corbaci l-ai putea mânui la nevoie, moş 
Manole? Dacă ai vedea în faţă spinarea goală a 
solgăbirăului, ce zici, ai putea să-i dai tot atâtea 
corbace câte ţi-a dat gâdea din porunca lui? Vezi, 
noi n-avem călăi ca să le poruncim şi trebuie să ne 
facem treaba singuri. 

— Asta ar fi tare greu! Cum o să ajungă 
solgăbirău' cu spatele gol în faţa corbaciului meu?! 
Da' dac-ar fi aşa, n-ai grijă, nu m-aş lăsa mai prejos 
ca gâdele! 

— La trebuşoara asta am să mă mai gândesc, 
moş Manole. Eu aş crede că are să se dezbrace 
singur de cămaşă şi să aştepte loviturile. Să ne 
odihnim, cum a zis Aron şi vedem noi mâine ce-i de 
făcut. 

Luca se simţi lezat în interesele lui de primirea în 
ceată a celor trei, dar, făţiş nu arătă niciun fel de 
opoziţie. Ura lui ce mocnea tăcut împotriva lui 
Săndruţ crescu, dar din acea clipă, văzând că 
ceilalţi îi erau devotați, începu să-i urască pe toţi. 
Îşi măcina pe tăcute veninul, clocind gândul 
trădării. Încă nu era hotărât cum să acţioneze şi îşi 
făcea fel şi fel de planuri, dar în aşa fel, încât să 
aibă de câştigat. În acţiunea propusă de Săndruţ, 
pentru pedepsirea solgăbirăului din Brad, care-l 
maltratase pe nedrept pe moş Manole, se oferi 
voluntar. Participau doar cinci oameni. 

Şi într-o dimineaţă, de pe poarta largă a hanului 
din Hălmagiu ieşi o trăsură elegantă, pe capra 
căreia, în chip de vizitiu, se lăfăia Luca. În cupeul 
închis, în ţinută de nobili, Săndruţ şi moş Manole, 
iar pe bancheta din spate, rezervată valeţilor, în 
chip de haiduci domneşti, bine înarmaţi, Serafim şi 
Aron. 

Pe întregul parcurs al drumului, echipajul era 
salutat de trecători, ţăranii trăgându-se în 
marginea drumului şi aplecându-şi fruntea în 
pulbere, iar domnii, cu respectul cuvenit unui atât 


SEES SSC 


OULUI 
de elegant echipaj. Înainte de prânz, trăsura opri în 
faţa reşedinţei solgăbirăului. Cele două santinele 
ce păzeau intrarea îl chemară pe comandantul 
gărzii, care se prezentă ceremonios nobililor din 
trăsură. 

— Anunţă-l pe înălţimea Sa solgăbirăul, că e 
căutat de baronul von Karpp şi contele de Szolnok, 
inspectori imperiali! porunci Săndruţ. 

Fură întâmpinați de solgăbirău cu plecăciuni 
adânci, chiar pe prima treaptă din cele opt de la 
intrare. Solgăbirăul îi invită într-o încăpere ce putea 
servi de salon sau de sufragerie, modern mobilată, 
împodobită cu tablouri scumpe. Serafim şi cu Aron 
se postară în chip de santinele la uşa încăperii, 
supraveghind orice mişcare a slugilor. 

— Desigur, sunteţi obosiţi şi flămânzi, Măriile 
Voastre, li se adresă curtenitor solgăbirăul celor doi 
nobili. Am poruncit ca în cel mult un sfert de ceas 
să fiţi serviţi. 

— Nu era cazul să te deranjezi, domnule, spuse 
Săndruţ. Suntem doar în trecere. Mergem spre 
Deva, dar, desigur, ne vom informa şi de felul cum 
merg treburile pe aici. Ce greutăţi aveţi de 
întâmpinat? Cum reacţionează populaţia în urma 
executării căpeteniilor răzvrătirii? Acesta e temeiul 
în baza căruia am fost trimişi de către Majestatea 
Sa, să ne informăm şi să-i raportăm.. 

— Oamenii s-au potolit, în general. Fiecare îşi 
vede de treburile lui şi nu s-au ivit cazuri de 
nesupunere. Există însă o bandă de tâlhari, 
condusă de un oarecare Săndruţu' Tomii, o bandă 

bine organizată, care a început să terorizeze 
nobilimea din întreg comitatul. 

— Am fost informaţi de aceasta. Chiar Măria Sa 
işpanul Holldki ne-a informat. Ce măsuri aţi luat ca 
să stăviliţi acţiunea bandei şi să-l prindeţi pe capul 
răzvrătiţilor? 

— După cum vedeţi, reşedinţa e bine păzită şi 
aici nu poate pătrunde. Alaltăieri eram pe cale să 
pun mâna pe el, dar a reuşit să mi se strecoare 
printre degete. Dacă se mai iveşte prin târg, în 
mod sigur, pun mâna pe el. Am luat toate măsurile. 
Are însă o bandă foarte puternică. Se spune că 
sunt peste o sută de călăreţi, bine înarmaţi. 

— Şi cum de n-aţi reuşit să puneţi mâna pe ei 
până acuma?! Ce păziţi?! Asemenea veşti nu-l vor 
încânta pe măritul împărat! 

— Se ascund în păduri, şi cu toate că am trimis 
tot felul de iscoade, n-am putut dibui locul unde se 
adăpostesc; dar vă garantez că în câteva zile le 
vom da de urmă! Toate autorităţile din comitatul 
Zărandului acţionează în acest sens. Vă rog să-l 
informaţi pe Majestatea Sa împăratul că ne dăm 
silinţa. 

— Nu se prea vede, domnule solgăbirău! 

Între timp intrară slugile cu tăvile pline de tot 
felul de bunătăţi, aşezându-le pe masă. 

— Vă propun să vă îndestulaţi mai întâi din 
sărăcia noastră, Măriile Voastre, ca nişte adevăraţi 
oaspeţi dragi ce-mi sunteţi. Vă veţi convinge după 
aceea că ne străduim cu toţii. In ceea ce mă 
priveşte, vă asigur că voi face totul ca să pun 

mâna pe tâlhar! 

— Aceasta şi aşteptăm, dar, cu ceea ce aţi făcut 
până acuma nu prea vă puteţi lăuda! Domnule 
conte, i se adresă Sândruţ şi lui moş Manole, să 
cinstim mai întâi masa gazdei, aşa se cade, şi după 
aceea vom continua discuţiile oficiale. 

Începură să guste din bucate. Se vedea că era 
bine garnisită cămara solgăbirăului. Deşi pregătite 
în pripă, bucatele servite puteau mulţumi orice 
pretenţios. Mâncau în linişte, dar ochii lui moş 
Manole nu se mai dezlipeau de pe cizmele 
solgăbirăului. Îl coti de câteva ori pe Săndruţ, şi 
aceasta nu mai ştia cum să-i potolească 
nerăbdarea. Slugile mai apărură o dată, aducând 
pe masă, în carafe aburite, câteva soiuri de vin, din 
cele mai alese. 

— Porunceşte să nu mai intre nimeni! Să nu mai 
fim deranjaţi până la terminarea mesei, pentru că 
avem să discutăm chestiuni de stat, care nu 
trebuie auzite şi comentate! Îți atrag atenţia, 
domnule solgăbirău, că tot ce vom pune la cale 
trebuie să rămâie între noi! 

— De bună seamă, Măriile Voastre, aprobă 
solgăbirăul şi porunci să nu mai intre nimeni în 
încăpere fără să fie chemat. 

Aceeaşi poruncă o dădu şi Săndruţ celor doi ce 
păzeau la uşă. Dealtminteri, ştiau dinainte ce 
aveau de făcut. 

— Frumoase, cizme, domnule solgăbirău! se 
minună Săndruţ. Nu te strâng? 

— Să mă strângă?! Măria ta! Sunt lucrate din cea 

mai fină piele! Avem un meşter neîntrecut în târg. 
Eu cred că nici la Viena nu i se poate găsi pereche! 

La aceste vorbe, moş Manole nu se mai putu 
stăpâni. 

— Atunci de ce, tâlharule, ai pus să mă 
biciuiască? se răsti, smulgându-şi mustaţa falsă şi 
barbişonul. 

Solgăbirăul căscă uimit ochii, recunoscându-l pe 
cizmar, bărbia îi tremură şi deschise gura să strige. 
Dar nu mai apucă. Deşi nu era pregătit pentru 
aceasta, moş Manole grăbind fără să vrea 
treburile, Săndruţ apucă dintr-o fructieră de argint 
un măr mare, frumos, şi i-l înfundă în gură. 
Solgăbirăul nu reuşi decât să mai scoată un uşor 
geamăt nazal. În aceeaşi clipă şi văzu, îndreptată 
spre el, ţeava pistolului scos de moş Manole. 

— Dacă ţii la viaţă, tâlharule, i se adresă Săndruţ, 
să nu faci nicio mişcare! Altfel, într-o clipă ajungi în 
iad! Aşa, va să zică, cizmele nu te strâng! Sunt 
bune, din piele fină precum le-ai lăudat. Dar cele 
cincizeci de corbace pe care le-a îndurat omul 
acesta, nevinovat, îţi vor fi înapoiate! Bătrânul ţi-e 
dator cu ele! Acuma stai frumuşel, cuminte, că te 
spintec dacă mai îndrăzneşti să faci vreo mişcare, 
îl ameninţă Săndruţ, scoţându-şi jungherul, când îl 
văzu încercând o mişcare pripită. 

li legă strâns peste gura înfundată, o băsmăluţă 
Şi-i porunci: 

— la să faci bine şi să-i plăteşti omului ce-i 
datorezi! Hai! Nu mai sta pe gânduri, că te jupoi de 

Solgăbirăul deschise un sipet din care scoase 
doisprezece florini pe care îi întinse, cu mâna 
tremurândă, cizmarului. Săndruţ îi făcu semn lui 
moş Manole să-i primească. Era un drept al său. 
Cizmarul şi-i înfundă în buzunar. 

— Eşti cam zgârcit, solgăbirăule, de aceeacţi 
tremură mâna. Ori îţi tremura şi la luat, tot aşa? 
Stai, nu închide, că mai avem o micuță socoteală, 
domnule! i se adresă când văzu că-i pe cale să 
închidă scrinul. Pentru osteneală, pentru că m-ai 
făcut să vin până aici, mai scoate cinci mii de 
florini! Poate că nici nu mă cunoşti încă? Am să-ţi 
spun şi cine sunt. Eu sunt Săndruţu' Tomii, acela 
pe care ţii neapărat să pui mâna! 

Solgăbirăul se cutremură auzindu-i numele. 
Cunoştea, precum ştia întregul comitat, păţania 
işpanului, şi-şi dădu seama că nu poate face 
altceva decât să asculte. Scoase suma cerută şi o 
aşeză pe masă. 

— O pungă, frumuşelule! Hai, hai, că n-avem 
vreme de pierdut! 

Negăsind o pungă la îndemână, solgăbirăul 
scoase o casetă de lemn de trandafir, încrustată cu 
fildeş şi sidef. 

— E bună şi asta, spuse Săndruţ, aşezând banii 
în casetă. Acuma, scoate-ţi surtucul, şi cămaşa şi 
aşază-te frumuşel pe masă! porunci. 

Solgăbirăul încercă să se opună, dar se convinse 
că-i zadarnic, când simţi lama jungherului 
zgâriindu-i beregata. Se dezbrăcă, se întinse docil 
pe masă, lăsându-şi spinarea dezvelită. Săndruţ 

smulse nişte şnururi de la o draperie, ce masca o 
uşă, îi legă o mână, petrecu şnurul pe sub masă 
prinzându-i-o şi pe cealaltă, atât de strâns încât să 
nu mai potă face vreo mişcare. Cu alt şnur îi fixă şi 
picioarele. 

— E adevărat, e mai comod ca la stâlp, dar nu-i 
rău nici aşa! Alţoieşte-l, moş Manole! 

Bătrânul îşi petrecu pistolul pe după cingătoare, 
scoase din mâneca surtucului un bici, dinainte 
pregătit, şi începu să lovească. Lovea rar, ritmic, 
aşa cum fusese şi el lovit, învățase ceva de la 
călău. Carnea puhavă de pe spinarea solgăbirăului 
tresărea la fiecare lovitură, dar altă mişcare nu mai 
era în, stare să facă. Mugea înăbuşit pe nas, 
căluşul împiedicându-l să scoată alt sunet. După 
vreo cincisprezece lovituri, rămase inert. Leşină. 
Lovise zdravăn bătrânul. 

— Eu zic că-i ajunge, Săndruţule! Mi-am sărat 
inima! N-a mai gustat în viaţa lui aşa o papară! 
Dacă-i mai dau vreo două, îi gata! S-a dus! N-aş 
vrea să-l ucid, păcătosu'! Acuma, ştiind cum ustură 
corbaciu', eu cred că s-o gândi mult înainte de a 
porunci o asemenea pedeapsă! 

— Te-a apucat mila, moş Manole? Ar merita să 
crape ca un câine, dar e mai bine să vadă că noi, 
tâlharii, cum ne numesc, suntem oameni! Mai 
oameni decât sunt domnii! Să-l dezlegăm! 

Îl dezlegară şi Săndruţ fu nevoit să-i plesnească 
nişte palme zdravene ca să-l poată vedea 
deschizând ochii. Solgăbirăul clipi speriat şi mugi 
înfundat, ca muţii. 

— Linişteşte-te! porunci  Săndruţ. Slabi mai 
sunteți de înger, voi, domnii! Te-ai muiat ca o 
balegă şi n-ai primit decât vreo cincisprezece 
lovituri! Ce să mai spuie bătrânul acesta, 
nevinovat, pentru că trebuie să recunoşti că nu ţi-a 
pricinuit niciun rău, căruia călăul, din porunca ta, i- 
a dat cincizeci de lovituri?! Măcar la părul cărunt să 
te fi uitat, solgăbirăule! Dar voi, n-aveţi nimic 
sfânt! Ascultă! Dacă mai aud că porunceşti 
asemenea pedepse, să ştii că iar te caut! Numai 
bine n-are să-ţi meargă! Bucură-te că ai scăpat 
numai cu atâta! Acuma, îmbracă-te! 

Solgăbirăul îşi trase cămaşa peste spinarea 
însângerată. Pete  purpurii  colorară  albeaţa 
imaculată a cămăşii. Îşi trase şi surtucul, dar orice 
mişcare îl făcea să sufere şi gemea surd. 

— Acuma, am să-ţi scot căluşul. Dacă îndrăzneşti 
să strigi, ceea ce ai păţit până acuma-i floare la 
ureche! Ai să te urci cu noi în trăsură şi ai să ne 
însoţeşti o bucată de drum, ca pe nişte adevăraţi 
trimişi ai împăratului! Ai înţeles? 

Solgăbirăul confirmă, muteşte, dând din cap. 
Săndruţ dezlegă basmaua ce i-o înfăşurase peste 
gură. Solgăbirăul scuipă resturile de măr, pe care-l 
zdrumicase în timpul supliciului, dar nu îndrăzni să 
scoată o şoaptă. Se uita doar speriat spre lama 
lucioasă a jungherului, pe care-l ţinea Săndruţ în 
mână. 

— Fără să faci altceva, decât ce-ţi poruncesc, ur- 
mează-ne! Adică, ieşi după Măria Sa contele, 
pentru că eu am să te urmez şi la cea mai mică 

mişcare suspectă te străpung! Le spui caraulelor să 
rămâie la locurile lor, precum i-am găsit, şi că ne 
conduci o bucată de drum! Porunceşte ca deseară 
să vie să te ia cu hincheul de la hanul lui Dura din 
Baia, că acolo te vom lăsa! Dar fă o mutră mai 
veselă că acum te leg şi-l pun pe moş Manole să-ţi 
mai dea şi celelalte lovituri cu care ţi-a rămas 
dator! 

Solgăbirăul zâmbi silit, din ochi nu-i dispăruse 
groaza, dar urmă cu sfinţenie instrucţiunile primite 
de la Săndruţ. Santinelele de la ieşire le prezentară 
armele pentru onor, se urcară în trăsură, Serafim şi 
Aron îşi reluară locurile pe bancheta din spate şi 
Luca biciui caii. In zgomot de roţi şi tropot de 
copite, elegantul echipaj se puse în mişcare. 

Luca era mirat cum de reuşiseră să facă totul 
fără zgomot. Se şi hotărâse ca, la cel mai slab 
semn de alarmă, să dea bici cailor şi să fugă 
lăsându-i pe ceilalţi în plata domnului. Avea 
pregătit dinainte un costum de negustor şi-şi luase 
la el toţi banii ce-i agonisise până atunci, pentru 
orice eventualitate. Se hotărâse ca, în caz de 
nereuşită, ştiindu-l pe Săndruț şi pe ceilalţi prinşi, 
să-şi piardă pentru un timp urma şi, după aceea, să 
facă în aşa fel, încât să fie prinşi şi ceilalţi, 
rămânând singurul cunoscător al tainei comorii. 
Gândul trădării i se încuibase în creier ca un şarpe 
veninos. Reuşita acţiunii îl învenina. Tot drumul 
până la adăpost fu posomorât şi când îşi primi 
partea ce-i revenea din pradă, nu simţi ca altă dată 
mulţumire. Prea era puţin. Se socotea frustrat. Nu 

se mai putea mulțumi doar cu picăturile ce-i 
cădeau. Şi toate acestea i le datora numai acelui 
afurisit de Săndruţ, care orice întreprindea, orice 
acţiune, cât de temerară, îi reuşea. Aproape toţi 
nobilii din ţinut îi deveniseră tributari. Cei mai mulţi 
nici nu mai încercau să i se opună, cunoscând că 
orice împotrivire le dubla suma. Când primeau 
somaţia cu suma fixată, duceau banii la „Fântâna 
Cerbului”, fără a îndrăzni să urmărească pe cel ce 
venea să-i ia, avertismentul lui Săndruţ fiind 
categoric. Cei ce încercaseră să supravegheze 
locul sau nu duseseră la timp banii la locul stabilit, 
trebuiră să plătească îndoit şi, de fiecare dată, 
Săndruţ găsea mijlocul de a intra în posesia sumei 
dublate. Intrase panica în întreaga nobilime din 
comitat, ba şi dincolo de hotarele acestuia. Se 
ţineau  consfătuiri, se întindeau capcane, dar 
zadarnic. De obicei, Săndruţ nu se lega aşa, din 
senin, de nobilul respectiv, ci numai în urma 
informaţiilor pe care le aducea Pătruţ, ca represalii 
la câte o samavolnicie. Or cum nu exista nobil care 
să nu fi nedreptăţit sau asuprit pe vreunul din 
supuşi, puţini mai rămăseseră nevămuiţi. 

Procedeul era simplu. Un trimis al lui Săndruţ 
slobozea o săgeată în jurul căreia era înfăşurat un 
mesaj, o scrisoare, prin care se indica suma şi locul 
unde trebuia depusă. Nu lipsea ameninţarea că în 
caz de refuz suma va fi dublată. Locul în care de 
obicei erau lăsaţi banii era „Fântâna Cerbului”, o 
fântâniţă de la marginea drumului mare, în pădure, 
la umbra unui gorun uriaş. Debitul izvorului era 

mic, din fântână abia prelingându-se un firicel de 
apă, şi dacă era complet golită îi trebuia aproape o 
zi întreagă ca să se umple. Era un găvan scobit în 
stâncă. Apa era atât de limpede, atât de 
răcoritoare, încât era cunoscută aproape de toţi 
trecătorii. Rar să fi trecut cineva pe acolo şi să nu fi 
gustat din căuşul de lemn pus anume pentru 
aceasta. Pătruţ îşi împletise în stejar un cuib de 
vultur. Putea sta acolo zile întregi dacă era nevoie, 
fără să simtă oboseala, văzând tot ce se petrecea 
în jur, dar de jos, nicio privire, cât ar fi fost de 
ageră, n-ar fi putut descoperi locul de pândă. După 
ce banii erau lăsaţi acolo, urmărind din cuib toate 
mişcările aducătorului şi numai după ce se asigura 
că acesta plecase şi nu rămăsese nimeni la pândă, 
Pătruţ dădea semnalul, aprinzând o  torţă 
fumigenă, anume făcută, care lăsa un fum gros. 
Omul lui Săndruţ ştia că se poate apropia fără 
teamă să ridice banii. Uneori îi lua chiar Pătrutţ, 
dacă nu era silit să mai urmărească ceva din 
observatorul ce şi-l amenajase. Fuseseră cazuri, la 
început, când cel ce aducea banii era însoţit de 
oameni înarmaţi, care pândeau mult timp după 
aceea, dar treceau ore în şir şi nimeni nu se 
apropia să-i ia, în schimb, urmau represaliile. Taina 
era de nepătruns. Nu-şi puteau închipui nobilii, 
cum, atâta timp cât rămânea măcar un singur om 
la pândă, nu se apropia nimeni să ridice banii. | se 
atribuiau lui  Săndruţ puteri supranaturale, 
vrăjitoreşi, chiar legătura cu diavolul, şi câte şi mai 

De multe ori Luca era acela ce trebuia să ridice 
banii de la „Fântâna Cerbului”. Fusese chiar ispitit, 
- în ziua aceea era vorba de zece mii de florini, o 
sumă apreciabilă, - să-i ia şi să se facă nevăzut, să 
plece undeva departe, unde nu l-ar fi cunoscut 
nimeni, să-şi facă un rost, după aceea s-o 
ademenească şi pe Anuţa, dar nu se putea depărta 
de comoară. Dac-ar fi plecat, o considera, pentru 
el, cu desăvârşire pierdută, pentru că se temea de 
răzbunarea lui Săndruț şi a celorlalţi ortaci, care n- 
ar fi precupeţit nimic ca să-i dea de urmă. Socoti că 
e mai bine să rămână, că, poate tot i se va ivi 
prilejul să ajungă în stăpânirea bogățiilor de acolo, 
fiind sigur că, odată, Săndruţ va cădea. Vor mai 
cădea şi din ceilalţi şi dacă vor rămânea câţiva va 
găsi el un mijloc pentru a-i pierde. Numai de-ar 
putea scăpa de Săândruţ, ar fi bine. Aşa considera. 
Pe ceilalţi... 

Greu îi fu lui Săndruţ să se hotărască să-şi mai 
viziteze familia. Cu toate că îi era dor de ai săi, se 
gândea şi la Anuţa, dar era hotărât s-o lase în pace 
până ce ea singură se va decide, să aleagă între el 
şi Luca. Intrase în sat pe înserat şi nu se opri 
nicăieri până acasă. Nici n-apucase să schimbe 
câteva vorbe cu ai săi, că şi apăru Anuţa. 

— Seara-bună, le ură, îmbujorându-se. Am venit 
numai cu graba. Surată, i se adresă Creştinei, nu 
poţi să-mi dai cu împrumut o sită de făină de 
cucuruz, că noi abia mâine ducem la moară şi am 
rămas fără făină. 

— Îţi dau, Anuță, cum să nu-ți dau? răspunse 
bucuroasă Creştina, luându-i sita din mână şi 
îndreptându-se spre cămară. 

Fata rămase în picioare, lângă uşă, răsucindu-şi 
între degete un colţ al basmalei şi furându-l din 
ochi pe Săndruţ. Dacă ar fi fost singur poate că ar 

fi îndrăznit să scoată vreo vorbă, dar era de faţă şi 
bătrânul, Toma, şi se simţea tare încurcată. 
Săndruţ îi aruncă la rându-i o privire cercetătoare. 
Observă că e emoţionată şi că făina aceea de 
porumb nu era altceva decât un pretext ca să-şi 
facă drum pe la ei, să-l vadă. Se bucură. Dacă l-ar 
fi îndrăgit pe Luca, nu venea pe acolo, ştiindu-l 
acasă, c-o zărise când trecuse pe la poarta ei. Ca s- 
o scoată din încurcătură, rupse el tăcerea, ce 
începuse să devină stânjenitoare: 

— Şezi, Anuță! De ce-ai rămas în picioare? 

— Mi-i grabă, băciuţ! Tare mi-i grabă, îi rostiră 
buzele, dar o dezminţea atitudinea. Mă aşteaptă 
maica. 

Cu toate acestea se aşeză sfioasă pe marginea 
laviţei de lângă pat. 

Bătrânul Toma zâmbea pe sub mustață. Tinerii 
continuară să se cerceteze pe furiş, până se ivi 
Creştina cu sita plină. 

— Poftim, Anuță! îi întinse sita. 

Aceasta o luă, o acoperi cu şorţul, dar, cu toată 
graba pretextată nu-i venea să se mişte din loc. 
Mai rămaseră un timp tăcuţi. Creştina încercă să 
lege o discuţie, dar nu reuşi. Parcă nu găseau ce 
să-şi spună. De câteva ori încercă Anuţa să se 
ridice, renunţă, dar până la urmă - o cerea buna- 
cuviinţă - se hotări. 

— Sănătate-bună! le ură, dar paşii ce-i făcu până 
la uşă erau ca împiedecaţi. Nu-i venea să se rupă 
din loc. 

Fără nicio vorbă, Săndruţ o urmă. Se opriră la 

poartă. Deşi amurgise, chipurile li se mai 
desluşeau. 

— Ai spus că mai vii, băciuţ! îi reproşă fata. Te- 
am aşteptat! 

— Am venit, Anuță! lacă-mă-s! 

— Da’ cât a trebuit să te aştept? Dac-ai şti ce-i în 
sufletu' meu! Gându' mi-a fost numai la dumneata! 

— Am auzit că mai vine Luca pe aici, prin sat, şi 
să ştii că nu mi-a plăcut să fiu niciodată a cincea 
roată la căruţă! Te-a îndrăgit omul şi nu se cădea 
să... 

— Da’ pe mine m-a întrebat cineva? îl întrerupse 
fata. Ce sunt eu? Vacă, capră, ori oaie? Eu n-am 
nimica de zis? Nu mi-i drag, băciuţ! Numai 
dumneata-mi eşti drag, şi ai să-mi fii întotdeauna! 
Numai pe dumneata te ştiu! 

— Te-ai gândit bine, Anuță? Ştii ce viaţă duc! 

— M-am gândit! Ştiu! Poate de aceea-mi eşti şi 
drag că nu-i altu' ca dumneata! Da' văd că nici nu- 
ţi pasă! 

— De unde ştii că nu-mi pasă? 

— Aşa, bine! Cât a trecut de când n-ai mai dat 
prin sat? Dacă-ţi păsa, îmi trimiteai măcar o vorbă! 
De câte ori n-a trecut Pătruţ pe aicea? De câte ori 
nu l-am văzut la Vaţa? În fiecare vinere îmi fac 
drum şi mă duc şi eu cu Creştina, la Vaţa, cu 
treabă ori numai aşa, să mai aud ceva despre 
dumneata! 

— Dar ce viaţă ar putea fi asta, a noastră, dacă 
ne-am lua? Te-ai gândit? Eu, mai mult dus. Tu, mai 
mult singură, ca văduvoaiele. 

— M-am! M-am gândit bine! Numai dumneata să 
vrei! Dacă-ţi place de mine... Eu ştiu ce să mai zic? 
Dacă-ţi plăcea nu lăsai să treacă atâta vreme şi să 
nu-mi dai niciun semn! 

— Mi-eşti dragă, Anuță! Nici nu ştii cât îmi poţi fi 
de dragă! Nu mi-a fost dragă nicio fată cum îmi eşti 
tu. Dar, cum ţi-am spus, ce viaţă ar fi asta? şi-i 
aşeză uşor palmele pe umeri, căutându-i privirea în 
semiîntuneric. Fata nu şi-o feri. 

— Ce fel de viaţă? Frumoasă, băciuţ! Nici nu se 
poate mai frumoasă! [i-aş creşte pruncii şi te-am 
aştepta! Mereu te-am aştepta! De câte ori ai să 
poţi veni are să fie sărbătoare. Ştii, băciuţ, am 
auzit de oamenii aceia, de corăbieri, care nu dau 
cu anii pe acasă, şi femeile lor îi aşteaptă şi le sunt 
credincioase. Ţi-am mai spus că nimenea n-are să 
te aştepte vreodată cum am să te aştept eu, şi 
dacă... şi pruncii noştri au să te aştepte cu acelaşi 
drag! Cândva, când îi îmbătrâni şi nu-i mai putea 
duce viaţa asta, tot ai să te tragi pe lângă casă şi- 
are să fie bine. Băciuţ! Doară n-o să duci viaţa asta 
până la... şi se întrerupse. 

— Spune, Anuță! Nu te sfii! Până la moarte, ai 
vrut să zici. 

— Nu se cade să pomenim vorba asta! Nu 
trebuie să ne gândim la aşa ceva. La viaţă să ne 
gândim, băciuţ! La viaţa noastră, băciuţ, îi trecu ea 
braţele pe după gât, după ce aşeză sita pe jos, ca 
să n-o verse. 

— Te-ai gândit bine, Anuță? Cu aşa ceva nu se 

— Altfel, cu altcineva, nici n-aş putea trăi, băciuţ! 
Nu-mi trebuie altul şi nici n-are să-mi trebuiască 
vreodată! 

Flăcăul o cuprinse în braţe, îşi apropie obrazul de 
al ei. Îl ameţea aroma florilor de munte ce parcă-i 
izvora din sân, din întreaga ei fiinţă. Se sărutară 
pierduţi amândoi în uitare. 

— Numai pentru tine am venit, Anuță, îi mărturisi 
Săndruţ, după ce se desprinseră din îmbrăţoşare. 
Numai pentru tine, şi, de azi, am să caut să vin de 
câte ori voi putea. Mai ales în sărbători. Tare am 
mai îndrăgit „ţarina”, şi când o joc cu tine, Anuță, 
parc-aş zbura prin nori! Ca un fulg, aşa eşti de 
uşoară-n joc! 

— Da’ ai să te ţii de vorbă, băciuţ? căută să se 
asigure fata. Când n-ai să poţi veni, să-mi trimiţi 
măcar o vorbă prin Pătruţ! Te rog. 

— Da, Anuță! Aşa am să fac. Apele s-au limpezit. 
N-am vrut să zică cineva că m-am vârât cu sila! Am 
auzit că Luca... 

— Luca! Luca poate să zică câte-o zice, nu-mi 
pasă! Nu-mi place şi nici nu mi-a plăcut vreodată! 
De dumneata mi-a plăcut de cum te-am văzut, 
atuncea, la joc, şi altu' n-are cum să-mi mai placă! 
l-am şi spus să nu mai umble-n călcâiele mele, că-i 
degeaba. Are o uitătură... Să te păzeşti, băciuţi! 
Bine-ar fi să-ţi fie prieten, cum îl crezi, da’... 

— Până aici, Anuță! Omul ăsta m-a scăpat de la 
moarte! Dacă nu era el poate că nici nu m-ai fi 
văzut vreodată. Nu-i pot purta duşmănie pentru că 
te-a îndrăgit! Eşti frumoasă, Anuță! Cine nu te-ar 

îndrăgi? 

— Da’ am auzit că şi dumneata l-ai scăpat o dată 
de la moarte, chiar atuncea, după ce aţi plecat din 
sat. 

— Cine ţi-a spus?! se miră Săndruţ. 

— Cine, cine! Pe cine l-am întrebat întotdeauna 
de dumneata, ce faci, cum o duci, dacă eşti 
sănătos... Pătruţ. El ne-a povestit mie şi Creştinei. 

— Asta a fost altceva. Doar nu era să-l las să se 
facă fărâme! Oricare din ortacii noştri să fi fost şi 
nu-l lăsam, darmite pe el, care şi-a pus viaţa în joc 
pentru mine! Suntem legaţi prin jurământ, cu toţii. 
Suntem ca fraţii. Şi chiar dacă n-ar fi aşa, datoria, 
oricăruia e ca să nu-l lase pe altul în impas, dacă-l 
poate ajuta! 

— Eşti om bun, băciuţ, şi-i crezi pe toţi la fel ca 
dumneata, Da' poate că nu toţi sunt aşa? E mai 
bine să te păzeşti, chiar de acest prieten jurat, sau 
frate, cum îl numeşti! Să nu le ştie pe toate! Numai 
cât îţi aude numele şi scrâşneşte din dinţi! Şi asta 
numai din prea mare dragoste, nu? 

— Anuță! 

— Băciuţ! Văd că te-ai amărât! Să ştii că inima 
unei femei simte! Mai ales a uneia care iubeşte! Și- 
mi eşti drag, mai drag ca lumina ochilor îmi eşti! 
Omu’ ăsta te duşmăneşte! Din ce pricină nu pot şti, 
da e bine să nu te prea încrezi în el! 

— Cine ştie? se îndoi Săndruţ. Poate că ţi s-o fi 
părut numai? Aşa e el, cam ciudat de felul lui, 
bănuitor, puţin cam lacom, o ştiu, dar ca să ajungă 
până acolo încât să mă urască de moarte, n-aş cre- 

de-o! Atunci de ce şi-ar mai fi riscat viaţa pentru 
mine? Asta nu pot înţelege! Nu, uita, Anuță, că nu 
e om sfânt pe lume! Fiecare are câte o meteahnă, 
dar omul cu adevărat om ştie să-şi înfrâneze 
slăbiciunile! Să se aşeze mai presus de ele! 

— Faci cum crezi, băciuţ, da’ eu tot zic că-i mai 
bine să fii cu ochii în patru. N-ai băgat de seamă că 
nici nu poţi şti ce gândeşte omu' ăsta! 

— Dar cine poate citi gândurile cuiva, Anuță?! 
Cine? 

— În ochii dumitale numai dacă mă uit şi-ţi citesc 
până-n fundu’ sufletului, băciuţ! El e o fire închisă, 
niciodată nu poţi şti ce-i cu el. Te rog eu, fii cu 
mare băgare de seamă! Tare aş vrea să fie bun, 
aşa cum îl crezi. Nu ţi-am spus să-l urăşti, nici să-l 
bănuieşti măcar, fii numai cu băgare de seamă! Să 
nu-ţi deschizi sufletu' în faţa lui! El n-o face! 

—- Poate că ai şi tu un picuţ de dreptate, spuse 
mâhnit Săndrut. 

Mai vorbiră mult, până după miezul-nopţii, când 
se despărţiră cu greu, promiţându-şi să se revadă 
cât de curând. 


Luca nu-şi mai găsea locul. Ştia că Săndruţ 
trecuse pe la ai săi, pe la Căzăneşti, şi tare ar fi 
vrut să ştie dacă o întâlnise pe Anuţa. Il înţepa 
acelaşi ghimpe în inimă. O întâlnise sau nu? Pe el, 
fata-l ţinea la distanţă cu toate promisiunile pe 
care i le făcuse. Într-un rând se decise chiar s-o 
lase în pace, dar nu-şi putu ţine hotărârea. Măcar 
de l-ar fi îndrăgit pe altul, nu pe Săndruţ, poate că 

s-ar fi liniştit, ar fi renunțat, dar aşa, nu putea. Se 
frământă mai mult de o jumătate de zi. Nu putu 
afla dacă o văzuse Săndruţ ori nu, dacă îşi 
vorbiseră. Îl iscodise pe Pătruţ, dar nici de la acesta 
nu putu afla nimic. Deşi Săndruţ nu-i impusese lui 
Pătruţ să facă o taină din trecerea lui prin sat şi de 
întâlnirea cu fata, acesta simţi de ce se interesa 
Luca să afle adevărul. Doar fiecare din ei îşi vizita, 
mai des, sau mai rar, familia şi satul. Până şi lanoş 
lipsi vreo două săptămâni reuşind să se strecoare 
până la ai lui, la Gherla, cu toate riscurile pe care le 
implica un asemenea drum. Aşa că nici Săndruţ n- 
ar fi făcut o taină din trecerea lui prin Căzăneşti. 

— Ai fost prin Căzăneşti? îl întrebă Luca, aparent 
nepăsător. 

— Am fost aseară. N-am mai fost de-atunci şi-mi 
era dor de ei. 

— Numai de ei? zâmbi Luca, forţat. 

— Ei, de ce şi de cine să-mi mai fi fost dor? 

— Pe Anuta aceea, fata cu care ai jucat atunci, ai 
întâlnit-o? întrebă, căutând să pară indiferent, dar 
lui Săndruţ nu-i scăpă interesul vădit ce-l pusese 
Luca în această întrebare. Deveni atent. 

— Am întâlnit-o, în treacăt. Ei, fată ca toate 
fetele. A trecut pe la soru-mea. Sunt prietene. l-a 
cerut nu ştiu ce cu împrumut. 

— Numai atâta? se miră Luca. 

— Dar ce-ai mai fi vrut? Ele, cu treburile lor. Ce- 
mi pasă mie? 

Lui Săndruţ îi păru rău că trecuse prin sat. Nu era 
mai bine să fi lăsat să mai treacă un timp, să se 

mai limpezească lucrurile? Prea-l vedea aprins şi 
parcă-i părea rău de el. Era convins că, oricât ar fi 
stăruit, fata l-ar fi respins, şi-l compătimea. Dar 
mai era şi altceva. Simţea că nici el n-ar mai fi 
putut fără ea. Căută totuşi să nu-l amărască pe 
Luca, prefăcându-se că nu-i pasă de fată. 

— Păi, n-ai vorbit cu ea? Nu ţi-a spus nimica? Din 
câte am băgat de seamă te-a îndrăgit. 

— Parcă n-aş crede, răspunse Săndruţ indiferent. 
Sau, cel puţin nu m-a lăsat să înţeleg aşa ceva. N- 
am putut sta de vorbă numai noi doi. Era taica, era 
şi  Creştina,  soru-mea... căută Săândruţ să-l 
liniştească. 

Luca oftă şi-şi văzu de treabă, dar înainte de a 
însera, le spuse că are de gând să treacă pe la ai 
lui, pe la Visca, şi plecă. Săndruţ îl văzu bine că 
minte. Era sigur că spre Căzăneşti îl purtau paşii, 
dar se jenă să-i trimită în urmă-i pe Pătruţ, cum îi 
trecuse o clipă prin minte. La urma urmei, de ce nu 
s-ar fi dus şi la Căzăneşti? Îi părea numai rău că de 
acolo va veni iar amărât şi va fi iar posac şi 
neprietenos, o vreme. De sentimentele Anuţei era 
sigur. Se convinsese de aseară. Dar îi părea rău şi 
de acest flăcău viteaz, dorindu-i o soartă mai bună. 
S-o uite pe Anuţa, să-şi găsească altă fată, că erau 
atâtea... Creştina, soru-sa, nu era deloc urâtă. Şi l- 
ar fi dorit de cumnat. Dar... sau i s-o fi părut 
numai? Pruncul acela, Pătruţ, aşa neîmplinit cum 
era încă... ori o fi doar o joacă de copii? Creştinei 
nu părea să-i fie indiferent. Flăcăiaşul se 
dezvoltase bine şi Creştina, până la măritiş, ar mai 

avea. În doi, trei ani, Pătruţ e flăcău în toată legea 
şi ea fată mare. Surâse. Îi era drag Pătruţ. Era isteţ 
şi netemător. Se deprinsese să mânuiască armele 
cu îndemânare. Sabia, pistolul, chiar şi arcul cu 
săgeți. Prindea binişor băiatul, dar e adevărat, 
încăpuse pe mâini bune. Toţi erau luptători căliţi. 
Mai bine să lase lucrurile să se desfăşoare de la 
sine. N-avea rost să intervină. Luca, dacă va vedea 
că până la urmă Anuţa nu-l mai bagă în seamă, va 
trebui să se lase păgubaş, îşi va găsi şi el pereche. 
El, Săndruţ, nu i-a stat în cale. A fost loial, dar n- 
avea nicio vină; fata pe el îl îndrăgise şi nu pe 
Luca. Îşi dădea seama că dacă ar fi făcut chiar 
sacrificiul de a renunţa la Anuţa, de dragul 
prieteniei, cât l-ar fi durut aceasta, fata n-ar fi 
încetat să-l aştepte. 


Luca păşea sprinten şi cu paşi siguri. Dorea să 
facă orice numai să zădărnicească dragostea fetei 
pentru Săndruţ. Nu se putea împăca cu gândul că 
Săndruţ i-o ia totdeauna înainte. Orice s-ar 
întâmpla, numai asta, nu! Ajunsese pe înserat, cam 
pe la aceeaşi oră cum ajunsese Săndruţ cu o zi 
înainte. O văzu în curte, hrănind păsările. O strigă. 
Fata se apropie de poartă. 

— Seara-bună, Anuță! 

— Seara-bună, băciuţ! 

— A fost aseară Săndruţ pe la tine, aşa am auzit. 

— Dumneata auzi multe, băciuţ, da’ să ştii că n-a 
fost! Am fost eu pe la el, dacă vrei să ştii! Nu l-am 
mai văzut de atuncea şi mi-a fost dor! Asta-i! i-o 

tăie scurt. 

— Va să zică, tot nu ţi-ai luat gându' de la el! Tu 
nu vezi că nici nu te bagă-n seamă? De câte ori a 
mai fost prin sat de atuncea? Dacă-i era şi lui dor 
de tine mai venea! Venea cum am venit eu de 
atâtea ori, da' văd că nici nu vrei să te uiţi la mine! 

— Parcă poţi să-i porunceşti inimii, băciuţ! Ce să 
fac dacă numai el mi-a picat drag? Sunt eu de 
vină? Uite, fără el nu pot şi gata! 

— Mai gândeşte-te, Anuță, să nu-ţi pară rău mai 
târziu! 

— Sunt gândită gata, băciuţ! Nu mai am cum să 
mă mai gândesc altfel! Numai la el mi-i gându'! Ti- 
am mai spus să nu mi te ţii de urmă că-i degeaba! 
Ce? Nu mai sunt fete? La urma urmei poate că mai 
bogate, mai cu stare. Noi, ce avem? la, ce se vede! 

— Am eu, Anuță! Am pentru amândoi, numai să 
mă asculţi! Pe Săndruţ n-ai să-l poţi face om de 
casă! El numai una ştie: socoteala cu domnii! E 
bună şi asta, nu zic, da' de la o vreme omu' trebuie 
să se mai gândească şi la el! La viaţa lui. El tot aşa 
are să-şi ducă traiu', tot prin păduri, tot ascuns. Ce 
viaţă-i asta? Ce-ţi trebuie un om ca el? 

— Da”, din câte ştiu, toţi sunteţi aşa! Toţi aţi jurat 
să n-aveţi hodină până n-au să mai fie domni! 

— Omu' jură multe, da' până la urmă... şi de 
fapt, ne-am înţeles că acela care vrea să plece-i 
slobod. Am să plec, când oi crede de cuviinţă, şi 
gata! 

— Şi crezi că aşa mi-ai plăcea mai mult? Ori crezi 
că-mi trebuie bărbat să-mi toarcă şi să-mi depene? 

La asta mă pricep eu şi singură! 

— Am să-ţi plac, Anuță! Cu vremea am să-ţi plac! 
Săndruţ ăsta, nu-i nimica de capu’ lui! N-are să 
puie niciodată ban pe ban. Sărac a fost şi sărac are 
să moară. Eu, dacă vrei, te scald în aur! Auzi? Te 
îmbrac în aur din cap până-n picioare! Asta-s eu! El 
n-ar face asta niciodată pentru tine şi nici pentru 
nimeni altul. Nici pentru el, măcar! 

— Şi ce mi-ar ajuta dacă m-ai scălda ori m-ai 
îmbrăca în aur? Auru-i rece! Vreau să fiu îmbrăcată 
în căldura ochilor celui care mi-i drag, şi-mi ajunge! 
De murit de foame, n-ai grijă, n-om muri, şi nici de 
la altu’ n-om cere! 

— Te fac doamnă! înţelegi? Doamnă! Te duc la 
Buda ori la Beci, îţi cumpăr palate domneşti, ai să 
ai slugi care să te spele şi pe picioare! N-ai să mai 
pui mâna pe nimica! Doamnă, Anuță! El n-ar fi în 
stare să facă aşa ceva pentru tine! 

— Doamnă?! Şi crezi c-aş putea sta aşa, să nu 
fac nimica?! Să mă spele altu' pe picioare? Da' ce- 
s, beteagă, oloagă, feri-doamne?! Ce viaţă ar mai fi 
şi asta?! Eu cred că numa' două zile dac-aş sta să 
nu fac nimica, aş muri de urât, m-aş betegi! 

— Ai să faci ce-i vrea şi cum îi vrea, Anuță, numai 
ascultă-mă! Nimenea n-ar fi în stare să facă asta 
pentru tine! Nici douăzeci de Sândruţi! Numa’ unu’, 
Luca, pe care-l ai în faţă, el şi numai el îi în stare 
de aşa ceva! Îţi pun la picioare tot ce am! 

— Da' de unde ai atâtea?! se miră fata. Dacă ai, 
înseamnă că aveţi toţi! Numai aşa poate fi. Dacă-i 
altfel... nu ştiu ce să zic? Mai bine ia-ţi gându'! Mi-i 

drag unu, aşa cum îi, şi nu pot face altfel! 

— De unde am? Am! Mulţumeşte-te cu atâta! 
Săndruţ n-are şi nici nu s-o strădui să aibă. E prea 
prost pentru aşa ceva. 

— Bine că te-ai găsit dumneata deştept! Aşa cum 
îi de prost, mi-i drag! Nu-mi trebuie altul! Aşa să 
ştii! Pe la poarta mea să nu mai dai că nici nu mă 
mai uit la dumneata! Caută-ţi alta, îmbrac-o cum îi 
vrea, cumpără-i scumpeturi, fă-o doamnă! Eu n-am 
de gând să mă domnesc! Săndruţ s-a ridicat 
împotriva domnilor şi eu... doamnă! Bine mi-ar mai 
sta doamnă, n-am ce zice! 

— Da’ dacă Săndruţu' tău ar muri? 

— Ai fi în stare... dar n-apucă să-şi termine vorba 
că Luca, speriat de ceea ce rostise, reveni. 

— La ce te gândeşti, fată?! Da' nu ştii ce viaţă 
ducem? Poate că nu ştii că, odată, dacă nu eram 
eu, ehei... 

— Ba ştiu. Mi-a spus. Da' am mai auzit că şi el te- 
a scăpat o dată de la moarte! Mi-a spus Pătruţ. 

— Mai bine mă lăsa să crap, atuncea! Tot n-am 
noroc! 

— Nu mai vorbi aşa, băciuţ, i se muie inima fetei. 
Ştii bine că dragoste cu sila nu se poate! Sunt 
atâtea fete, şi mai frumoase ca mine... Ce? Parcă 
numai eu?... Dacă mi-i drag el, ce să fac? Să-mi rup 
inima? N-ai băgat de seamă cum se uită fetele la 
dumneata? Alege-ţi! Spune-i numai o vorbă şi 
oricare... 

— Nu-mi trebuie alta, înţelegi? Numai tu îmi 
placi! Şi, zi, asta-i hotărârea ta? Să nu mai vin? Să 

nu te mai caut, Anuță? şi din glasul omului se 
desprindea atâta durere, încât fata oftă. 

— Vino, băciuț, da' în cinste şi omenie! Nu se 
cade să te legi de fata pe care, ştii bine, a îndrăgit- 
o un prieten bun! Că m-a îndrăgit şi el, băciuţ. 
Orice-ar fi, nimica nu ne mai poate despărţi. 

— Are să-ţi pară rău, Anuță, ameninţă Luca. Ai să 
mă cauţi, şi n-ai să-mi mai trebuieşti! 

— Dacă zici că n-am să-ţi mai trebuiesc, 
înseamnă că poţi să trăieşti şi fără mine! Săndruţ 
n-ar fi fost în stare să rostească vorbe ca astea! 
Caută-ţi alta şi are să fie bine, băciuţ! Ai să vezi. 

Flăcăul îi întoarse spatele şi o porni amărât spre 
pădure. Cunoştea bine poteca, nu-i mai era teamă 
că va cădea în prăpastie. 

Noi veşti aduse Pătruţ în adăpost. Baronul 
Werner, din Tătăreştii de Criş, pusese ochii pe 
Vârsava lui Ispasu' Cucului, o fată de vreo 16 ani, 
mult lăudată pentru frumuseţea ei. Îi trimise vorbă 
de vreo câteva ori ca să vie pe la castel, dar fata 
refuzase. Atunci, baronul trimise trei haiduci 
domneşti ca s-o aducă cu sila. Ispas puse mâna pe 
secure şi fata mai avu timp să se strecoare la 
adăpostul pădurii, dar fu prins, legat şi adus la 
curte. Cincizeci de bice porunci baronul pentru 
Ispas. Când fu slobozit abia se mai ţinea pe 
picioare, bietul om. Acuma zăcea. De trei 
săptămâni zăcea şi nu mai putea lucra nimic. Fata 
se ţinea mai mult ascunsă şi, Catrina, nevasta lui 
Ispas, nu mai prididea cu lucrul şi cu îngrijirea 

omului suferind. 

La această veste, în adăpost se făcu tăcere. 
Baronul, până atunci nu fusese pus la gloabă. Nu i 
se găsise pricină pentru aşa ceva. Pricina se ivise şi 
nu trebuia lăsată. Nu scotea nimeni nicio vorbă. Pe 
lângă altele, baronul era unul din cei mai 
încăpăţânaţi nobili şi se şi lăudase, nu o dată, că va 
pune mâna pe Săndruţ, cu oamenii lui şi-l va duce 
la spânzurătoare. lşpanul, neîncrezător, îi ură 
succes, dar se îndoia că baronul va reuşi. Câte nu 
încercase el, în calitate de conducător al 
comitatului, dar pe Săndruţ, ori măcar pe vreunul 
din oamenii lui, nu-i putuse prinde. 

Fără vorbă, Săndruţ scoase din geantă o bucată 
de hârtie, îşi ascuţi o pană şi scrise: 

„Măria Ta! Până mâine seara îi vei duce lui 
Ispasu' Cucului, pe care l-ai betegit, şase saci de 
grâu, zece de cucuruz şi un porc gras! Pentru noi, 
poimâine dimineaţa, la Fântâna Cerbului, vei lăsa 
într-un săculeţ ori lădiţă, cum vei crede de cuviinţă, 
zece mii de florini! A doua: să nu te mai legi de 
fata lui Ispas, Vârsava, s-o laşi în pace, că va fi vai 
de tine! Aşa să faci, şi nu altfel, că vei plăti preţul 
îndoit! Cu cele cincizeci de corbace îţi rămân dator 
pentru altă dată! Sândruţu' Tomii”. 

Înfăşură răvaşul pe coada unei săgeți şi-l trimise 
pe lovuţ, care se oferise, să-i dea drumul. 

— Degeaba, spuse Serafim. Asta n-are să facă ce 
i-ai scris, ca ceilalţi domni! Îl ştie toată lumea cât e 
de încăpățânat. Numai cu sila, dacă-l călcăm pe 
timp de noapte, să ne putem lua singuri cele 


SEES SSES 


LIDDDODOOLOLOLOLOLUL 
cerute. 

— Să primească răvaşul şi-mi ajunge, spuse 
Săndruţ. Dacă nu face cum îi poruncim, să nu se 
vaiete pe urmă! Au mai încercat-o şi alţii! Găsim 
noi ac şi pentru cojocul lui. 

— Asta-i omu' dracului, interveni Luca. Are 
neamuri tocmai pe la Beci, îl cunoaşte până şi 
împăratu'! Mai bine l-am lăsa în pace că nu se ştie! 
Prea te crezi de nerăpus, Săndruţule! 

— Am planul meu şi trebuie să-mi reuşească, 
afirmă sigur de sine, Săndruţ. Dacă nu va răspunde 
în niciun fel, îl călcăm la el acasă, cum am făcut-o 
la Caraci! Pătruţule, tu ia-ţi locul în cuibul tău din 
gorun şi ai să ne faci semn. Dacă pune banii şi 
pleacă, e bine, dar eu cred că va sta la pândă cu 
oamenii lui. Stă la pândă, stăm şi noi! Cât vor 
putea pândi? Şi mi-ia mai venit ceva în minte: moş 
Manole, i se adresă bătrânului, care o făcea pe 
bucătarul, spuneai dumneata că te pricepi să faci o 
băutură, din care, dacă bea cineva, doarme câteva 
ceasuri, tun. Ai cu ce s-o faci? 

— Am, răspunse bătrânul. Am atâta cât să pot 
adormi un sat. 

— Nu mi-ar trebui decât pentru douăzeci-treizeci 
de oameni. Cu mai mulţi tot nu vine baronul. Golim 
apa din fântână, turnăm acolo fiertura, şi, dacă vor 
sta la pândă mai multă vreme, li se va face foame. 
După ce vor mânca, are să-i rupă setea. Vor bea 
apă din fântână şi gata. Că de pândit, vor pândi. 
De mult se laudă că are să mă prindă şi prilej mai 
bun ca ăsta tot n-are să găsească. Numai că, 

parcă-l văd pe baron legat. 

— Da’ dacă trece vreun drumeț? întrebă Groza. 
Poate bea apă şi adoarme şi el. 

— Moş Manole, îl întrebă Săndruţ, băutura 
dumitale e vătămătoare? 

— Da' de unde? Dimpotrivă-i tămăduitoare. O 
dau să bea celor răniţi să le aline durerile. Doarme 
omu' şi când se trezeşte-i mai hodinit ca după un 
somn bun. 

— Atunci e bine! Apucă-te şi fierbe-o. Mâine 
dimineaţă are să ne trebuiască. Pâtruţule, tu ai să 
faci trebuşoara asta înainte de a te urca în cuib! 
Când vei vedea că au adormit toţi, ori dacă rămâne 
treaz numai unul sau doi, dacă n-or bea, ne dai de 
ştire cu fumul! Asta-i! 

Nici nu se iviseră zorile şi Pătruţ era la locul lui, în 
cuib. Golise jumătate din apa fântânii, turnase 
fiertura şi-şi luă locul de pândă. Cum debitul 
izvorului era mic, fântâna se umplea la loc aproape 
într-o zi întreagă. 

Nu trecuse un ceas de când se urcase în cuib şi 
văzu pe şosea un grup de călăreţi, apropiindu-se. 
Erau şaisprezece, dar bine înarmaţi. În frunte 
călărea însuşi baronul. Îşi făcuse socoteala că 
Săndruţ va veni personal să ridice banii, ori dacă 
va trimite pe altcineva, nu va trimite mai mult de 
doi-trei oameni pentru aceasta. Odată prinşi va şti 
el cum să scoată de la ei tot ce ştiau în legătură cu 
Săndruţ, unde se adăposteşte, cum e păzit locul şi 
tot ce trebuia să ştie, ca să-l poată lua fără veste. 
Dacă va socoti că în urma informaţiilor pe care le 

va smulge oamenilor lui Săndruţ nu-i vor ajunge 
haiducii, va cere de la işpan. Atât îi trebuia să ştie, 
locul adăpostului şi felul cum e păzit şi apărat. Işi 
făcuse socoteala şi că Săndruţ va veni poate cu 
întreaga bandă şi atunci nu i se va putea opune. În 
cazul acesta se va retrage cu oamenii, fără să 
angajeze lupta, neavând nimic de pierdut, pentru 
că în lădiţa în care trebuiau să fie florinii, pusese 
pietre. 

Pătruţr de sus, urmări întreaga desfăşurare. Doi 
haiduci duseră lădiţa, ce părea destul de grea, şi o 
aşezară lângă fântână. După aceea, fiecare îşi 
ocupă câte un loc de pândă bine ales, în aşa fel 
încât să nu fie văzut nici dinspre şosea, nici dinspre 
pădure. Se aranjaseră astfel încât să-i poată 
împresura cu uşurinţă pe oamenii lui Săndruţ dacă 
vor fi mai puţini, dar să se şi poată retrage 
nevăzuţi dacă ar fi nevoie. 

Lungă fu aşteptarea. Pândiră mai mult de o 
jumătate de zi şi oamenii Săndruţului nu se mai 
arătau. Nu venea nimeni să ridice banii. Baronul 
începu să se îngrijoreze. Desigur, gândi, Săndruţ 
aşteaptă să se lase întunericul pentru a lua lădiţa. 
Nu-i va face pe plac. Îl va aştepta oricât. Începuse 
să-l necăjească foamea. Chemă pe unul din haiduci 
şi-i porunci să le spuie oamenilor să mănânce toţi, 
pe rând, dar să fie pregătiţi pentru orice. După ce 
mâncară, câte unul, şi numai după ce se asigurau 
că se pot apropia de fântână fără a fi văzuţi, băură. 
Pătruţ îi urmări pe toţi. Nu rămăsese niciunul 
neadăpat în afară de baron. 


SEES SSC 


OOOOUUOULLULU 

— E bună? îl întrebă pe unul din haiduci, baronul. 

— Foarte bună, Măria Ta! Rece ca gheaţa! 

— Adu-mi şi mie, porunci, aruncându-i un bidon 
din cele ce se folosea în mod obişnuit la vânătoare. 
Baronul bău şi el pe săturate. Se lăsă iar liniştea. 
Pe rând, începură să cadă în toropeală şi adormiră 
buştean. Ultimul adormi baronul. Abia după ce se 
asigură că niciunul nu mai mişcă, Pătruţ aprinse 
feştila fumigenă. În câteva minute apărură oamenii 
lui  Săndruţ,  ferindu-se totuşi, pentru orice 
eventualitate. Nu le trebui mult să-i dezarmeze şi 
să-i lege pe oamenii baronului. Se apropiară de 
lădiţă şi-i ridicară capacul. Săndruţ izbucni în râs. 

— Mă gândeam eu că poate fi şi aşa. Nu-i nimic. 
Ne va aduce douăzeci de mii, şi aşa abia ne ajung 
banii pentru a îndestula nevoile. Are de unde, 
tâlharul! 

Îi târâră pe toţi într-o poiană nu prea îndepărtată. 
Abia după vreo câteva ceasuri începură să facă 
ochi. Insera aproape. Se deşteptă şi baronul. 
Deschise ochii mirat şi dădu să se mişte. Abia 
atunci băgă de seamă că mâinile şi picioarele îi 
erau bine legate. 

— Bună-seara, Măria Ta! îl salută Săndruţ 
ceremonios, ridicându-şi pălăria şi făcându-i în 
batjocură o plecăciune adâncă. Vezi, am fost om 
de cuvânt şi am venit. Dar am băgat de seamă că 
nu m-ai ascultat, şi asta nu-i bine, Măria Ta! Nu ştiu 
cum ne-om împăca? Taci, Măria Ta? îl întrebă. Ţi-a 
pierit graiul? Parcă te băteai în piept că mă prinzi! 
Vezi, niciodată nu-i bine să te lauzi! Nu-i frumos! 

Baronul tăcea. Îşi aruncă privirile în jur, dar 
constată că toţi oamenii îi fuseseră legaţi. Abia 
atunci îşi dădu seama că se află neputincios, la 
discreţia brigandului, cum îl numea. 

— Poate că nu mă cunoşti, Măria Ta? continuă 
Săndruţ. Sunt Săndruţu' Tomii, cel cu răvaşul. Rău 
îmi pare că nu ne-am putut înţelege! Ce ţi-am 
scris, Măria Ta, şi ce-ai făcut! Ţi-am cerut florini, 
mi-ai adus pietre. Şi măcar să fi fost din cele 
preţioase, că nu era bai. Dar sunt pietre de rând ca 
toate pietrele. Din acestea nu ne trebuie. 

— Tâlharule! se dezmetici baronul. 

— Nu mai mult ca Măria Ta! N-am siluit pe 
nimeni, n-a fost biciuit niciun om din porunca mea, 
n-am luat nimic de la cei săraci, precum faci Măria 
Ta! judecă şi singur şi vezi care-i tâlharul! 

— Tot ai să-mi pici în mână, şi atunci... 

— S-au mai lăudat şi alţii, Măria Ta, şi nu erau 
legaţi. Ţi-oi pica, să nu zic într-un ceas rău, dar, 
deocamdată, mi-ai picat! Din câte văd cum ai 
procedat cu lădiţa, în loc de bani aducându-mi 
pietre, cred că şi celelalte porunci ale mele le-ai 
nesocotit. Ai trimis porcul, grâul şi cucuruzul, 
nenorocitului aceluia de Ispas? 

— Nu şi nici nu le-oi trimite, tâlharule! 

— Asta rămâne de văzut. la dezbrăcaţi-mi-l! 
porunci. Aron şi cu Groza îi dezlegară mâinile 
scoţându-i surtucul şi cămaşa. 

— Aşa, frumuşelule! Tare bine-ţi şade! Tot în 
răvaş era vorba şi de cincizeci de corbace, cele pe 
care le-ai poruncit pentru Ispasu' Cucului. Am zis 

că ne-om întâlni cândva şi pentru trebuşoara asta, 
dar văd că te-ai grăbit. Te mânca pielea, 
frumuşelule! Cine ştie când ne mai întâlneam, dacă 
aduceai banii şi executai şi celelalte porunci, îţi 
rămâneam datornic. Aşa, mi-ai venit singur la 
mână. la prinde în braţe fagul ăsta, dar strânge-l 
bine! Ca pe o drăguță să mi-l strângi! 

Baronul nu schiţă niciun gest de supunere. 

— Aaa! Nu asculţi! Biine! spuse Săndruţ şi se şi 
auzi şuieratul harapnicului. Asta-i pe deasupra, 
frumuşelule! Mai ai cincizeci! Strânge-l în braţe 
când îţi poruncesc! 

Când simţi usturimea, baronul şi îmbrăţişă 
arborele. În câteva clipe fu bine legat. 

— Acuma să stăm de vorbă ca oamenii, 
frumuşelule! Porunceşte unui om de-al dumitale să 
aducă numaidecât douăzeci de mii de florini! Ştiai 
că aşa va fi dacă-mi pici în mână! Tot acelui om să- 
i porunceşti ca să i se ducă, fără zăbavă, cele ce le- 
am poruncit lui Ispasu' Cucului. Un om de-al meu îl 
va însoţi. Trebuie să mă conving că toate se vor 
face de data asta cum am poruncit! Dacă nu se va 
face aşa, doamna, baroneasa, nu va mai primi 
acasă decât un eunuc. Te va lăsa şi-şi va căuta 
altul. Ce să mai facă cu un scopit? Îl vezi? îi arătă 
jungherul. Taie ca briciul! Te-am văzut la Bălgrad, 
lângă işpan, când l-aţi ucis pe Crăişor! Îţi plăcea! 
Eu n-am să te ucid. Am să te fac neom! Care 
merge cu omul Măriei Sale? 

— Mă duc eu, se oferi Pătru. 

— Ascultă, frumuşelule! Dacă acestui om al meu 

i se va clinti un singur fir de păr, şi dacă până la 
miezul nopţii nu-i aici cu florinii şi cu vestea că şi 
celelalte au fost împlinite, fără supărare, ai să te 
întorci la mărita doamnă cum am spus, şi tare mă 
tem că n-are să stea măcar să te oblojească. Asta 
până la miezul nopţii! Dacă trece, nu-ţi va vedea 
decât capul înfipt într-o ţepuşă din cele cum ai 
văzut la Bălgrad, în care a fost înfipt capul 
Crăişorului. Alege-ţi omul şi porunceşte! 

Baronul îl chemă pe maimarele haiducilor şi-i 
porunci ce are de făcut. Pătru îl însoţi. Ceilalţi 
rămaseră legaţi. 

Aşteptară în jurul focului. Pe baron, care era 
legat de fag, începură să-l supere ţânţarii. Se rugă 
să i se îngăduie să-şi pună măcar cămaşa. Săndruţ 
nu se lăsă înduplecat. Până la întoarcerea lui Pătru 
era hotărât să aştepte. Râdeau şi glumeau pe 
socoteala prinşilor. După trei ore de aşteptare se 
auziră tropote de cai în galop. Săndruţ îşi ascuţi 
auzul. Distinse că erau doi călăreţi. Nu puteau fi 
decât cei aşteptaţi. Omul pus de pază lângă 
fântână îi recunoscu şi-i aduse. Veniseră cu cei 
douăzeci de mii de florini şi Pătru confirmă că şi 
celelalte porunci fuseseră îndeplinite. 

— Mai rămâne cealaltă datorie, Măria Ta! 
Corbaciul. Cele cinzeci de lovituri! 

— Nu mă umili! Nu-ţi ajunge?! i-am dat ce-ai 
cerut! Ce mai vrei? 

— Ai dat, Măria Ta, dar când şi cum? Zici că te 
umilesc. Recunoşti dar că bătaia umileşte! Ori 
poate consideri că  umileşte numai feţele 

simandicoase, pe domni? Află de la mine, Măria Ta, 
bătaia umileşte pe oricine, fie nobil fie rob! Care-i 
tâlharul căruia i-ai poruncit să-l biciuiască pe Ispas? 
El va fi cel ce te va lovi, Măria Ta! Bătaia e la fel de 
umilitoare şi pentru cel ce loveşte! Nu vreau să-mi 
murdăresc mâinile! 

— E Scăpău, răspunse baronul, dar încă o dată te 
rog, nu mă umili! 

— Ce să facem, fraţilor, îi consultă Săndruţ pe 
ceilalţi? 

— Eu aş zice că dacă Măria Sa, baronul, 
făgăduieşte că în viaţa lui nu va mai porunci ca 
oamenii să fie biciuiţi, să-l iertăm! Dacă nu s-o ţine 
de vorbă, avem noi grijă! Tot îl prindem când 
vrem! propuse lovan musăreanul. Ce ziceţi, fraţilor, 
bine am vorbit? 

— Bine, da' să făgăduiască! confirmară şi ceilalţi. 

— Făgăduieşti, Măria Ta? îl întrebă Săndruţ pe 
baron. 

— Făgăduiesc, răspunse aceasta, dar nu pentru 
că mă sileşti! Dacă vrei poţi să mă şi baţi, că ai să- 
mi pici odată în mână şi n-am să ţi-o iert! Dacă 
făgăduiesc este numai pentru că, într-adevăr, îmi 
dau seama că ai dreptate. Bătaia e umilitoare 
pentru orice om. Dar să ştii că-ţi rămân cel mai 
înverşunat duşman! De mine n-ai să scapi, numai 
dacă mă ucizi! 

— N-am să te ucid, Măria Ta. Dacă mi-ai fi spus 
că-mi rămâi prieten tot nu te-aş fi crezut, aşa îmi 
place că mi-ai spus-o pe faţă. Rămânem duşmani 
pe mai departe, Măria Ta! Dezlegaţi-l! porunci. 

Baronul fu slobozit din legături. 

— Şi încă ceva, Săndruţu' Tomii, mai spuse 
baronul. Dacă te prind, ştii ce soartă te aşteaptă! 
Voi fi făr' îndurare! 

— Dacă voi fi prins nici n-am să vă cer îndurare! 
Puțin îmi pasă de îndurarea voastră, a domnilor, 
dar să nu uitaţi că n-aţi fost de când lumea, şi nici 
nu veţi dăinui în veci! Am citit. La începutul 
începutului fiecare om era stăpân pe capul lui! 
Cunosc şi istorie, Măria Ta, şi am mai studiat şi 
altele! Voi, domnii, n-aţi fost de când lumea, o 
repet. Anumite împrejurări v-au ridicat deasupra 
mulţimii, însăşi mulţimea v-a făcut ceea ce sunteţi, 
pentru anumite merite. V-aţi crezut îndreptăţiţi să 
transmiteţi aceste merite urmaşilor voştri şi aţi 
greşit. Au greşit şi acei oameni ai începuturilor care 
v-au lăsat să-i îngenuncheaţi. Şi nu e drept, Măria 
Ta! Aşa s-a ajuns ca unele împărăţii să fie conduse 
de nişte becisnici, în loc să fie puşi la conducerea 
noroadelor oameni aleşi, cei mai pricepuţi. Oamenii 
se răzvrătesc, Măria Ta! Au început să vadă că şi 
sângele vostru, al domnilor, e roşu şi nu albastru 
cum pretindeţi! Va veni şi vremea când nu veţi mai 
fi, precum a fost şi vreme când n-aţi fost. 

— Te sumeţeşti! Crezi că tu, cu mâna ta de 
oameni, vei reuşi să întorci crugul vremii? 

— Dacă astăzi suntem puţini, să ştii, Măria Ta, că 
vom fi mulţi! Nu sunt singurul. Şi dacă nu veţi 
conteni cu asupririle ne vom înmulţi mai iute. Vom 
spori! Va veni vremea când se va scula tot robul, 
Măria Ta! Ţine minte! Te-am avut în puterea mea şi 

te-aş fi putut ucide. Nu-mi place. Vreau numai să 
vă fac să înţelegeţi că atâta vreme cât trăiesc am 
să vă stau în coastă! După aceea copiii noştri, 
nepoţii, tot vă vor stârpi sămânţa! 

— Te văd om învăţat. Aş avea puterea să pun o 
vorbă bună şi în scurt timp ai ajunge mare 
conducător de oşti. Lasă-te de tâlhărie! Credeam 
că eşti un om de rând. Cine eşti? 

— Săndruţu' Tomii, precum ţi-am mai spus, Măria 
Ta. Sunt un om de rând. Va veni vremea când toţi 
oamenii de rând vor fi ca mine, vor putea citi. Vor 
înţelege, şi ceasul nu-i departe. Pe Crăişor l-ai 
văzut cum a murit. Am învăţat şi vor învăţa şi 
ceilalţi să moară astfel, şi atunci să vă temeţi, că 
suntem mulţi! Ca nisipul mărilor de mulţi! Pe toţi 
nu ne veţi putea ucide, şi atâta vreme cât vor fi 
domni se vor naşte şi Crăişori! Să vă temeţi! 

— Mai gândeşte-te! Ai putea ajunge om mare. 
Dacă te vei hotări, să mă cauţi! Nu-ţi voi purta 
pică, numai părăseşte drumul pe care ai pornit! 

— Asta nu se poate, Măria Ta! Fiecare cu drumul 
lui şi fiecare cu crezul lui. De moarte nu mă tem. 
Am prins putere din puterea Crăişorului! Ai putea 
să mori cum a murit el, Măria Ta? 

— El a fost un fanatic, altfel nu-mi pot explica! 

— Dar ceilalţi? Cloşca, în special. 

— Nu ştiu ce să-ţi răspund. N-am să pot uita 
niciodată ce-am văzut acolo, la Bălgrad! Dar câţi 
sunteţi aşa? 

— Vom fi toţi, Măria Ta! Toţi robii, toţi asupriţii! 
Au început oamenii să priceapă că e mai uşor să 

mori aşa şi încă mai lesne în luptă, decât stors de 
vlagă, zi de zi, ca vitele, cu jugul de grumaz. 

— Chiar dacă aş înţelege eu, ceilalţi nobili tot nu 
vor pricepe asta şi nu vă va fi uşor să ne doborâţi. 
Suntem tari. Nespus de tari. 

— Sunteţi încă, dar nu veţi mai fi. Pe măsură ce 
ne vom întări noi, robii, puterea voastră va scădea, 
şi atunci nu veţi mai fi, aşa cum a poruncit 
Crăişorul! De la el am învăţat să nu ne temem de 
moarte şi că se poate muri frumos! 

Baronul dădu a lehamite din mână şi plecă însoţit 
ele ceata cu care venise, doar că fără arme. 
Acestea rămaseră la oamenii Săndruţului. Era 
poate unul din primii domni care începuseră să 
priceapă ceva. Sunt tari şi robii! Din ce în ce mai 
tari. Nu se vor lăsa umiliţi şi bătuţi la nesfârşit. Şi 
atunci? Atunci ce se va întâmpla cu ei, nobilii? Vor 
ajunge ei robi şi ceilalţi stăpâni? Asta nu se putea. 
Erau prea puţini. Atunci cum va fi? Se vor contopi 
cu gloata? Grea va fi contopirea dacă va fi să se 
săvârşească vreodată. Studiase la Paris. Avea 
cunoştinţă de unele curente ce începuseră să 
circule chiar şi în rândul unor tineri nobili, cum era 
şi el. Curente liberale. Din ce în ce se ridicau mai 
multe voci pentru abolirea iobăgiei. Oficial fusese 
chiar desfiinţată, dar în practică? Nu rămăseseră 
tot dependenţi de marii latifundiari? Ce va mai fi? 
incotro se îndreaptă omenirea? Omul acesta, 
Săndruţ, îi dădea de gândit. Chiar dacă va fi prins, 
ar trebui ucis în taină, în temniţă, fără martori. 
Dacă va fi suit pe eşafod, în văzul mulţimii, cum 

făcuseră cu cei de la Bălgrad, se vor ridica alții şi 
mereu alţii, tot mai mulţi, şi atunci ce va fi? Teama, 
nu numai pentru el, pentru întreaga tagmă a 
nobilimii, îl cuprinse. Cum va fi atunci când nu vor 
mai fi nobili. Cine are să conducă noroadele? 
Cine... mă mai întreb cine? Oameni ca acest 
brigand, aceştia vor sta în fruntea mulțimilor. Se 
vor ridica alţi nobili? Aşa s-au ridicat şi ei la vremea 
lor. Nu. Aşa ceva nu se va mai putea întâmpla. 
Robul, odată jugul scuturat, nu se va mai lăsa 
înjugat şi-l va strivi pe cel ce va încerca s-o facă. 
Istoria nu se repetă, a rămas doar vorba. Dar cum 
va fi? Dacă nu vroiau să piară, nobilii trebuiau să 
facă ceva. Dar ce? Cu biciul, robii nu mai puteau fi 
ţinuţi în frâu. Trebuia găsit altceva. Aceste gânduri 
îl purtară până acasă, dar cât judecă, cât socoti, nu 
putu dezlega taina viitorului. Era prea opacă. 
Înţelegea doar că lumea se schimbă, se transformă 
oamenii, şi pentru nobilime se prezenta un viitor 
nebulos. Nu-l putea întrevedea. Să fugă! Dar unde 
să fugă? Şi putea oare omul fugi de el însuşi? 

De când descoperise ieşirea tainică, Săndruţ nu 
le mai dădea oamenilor atâta zor cu 
aprovizionarea. Socotea că măsura, care la început 
era bine venită, de a aproviziona adăpostul pentru 
un timp cât mai îndelungat, nu-şi mai avea rostul. 
Era sigur că, oricând, se putea strecura cineva din 
adăpost pentru a-i aproviziona cu ce le trebuia în 
cazul unui asediu prelungit. Gândise şi se socotise 
mult dacă nu era cazul să le dezvăluie taina şi 
celorlalţi membri ai cetei şi până la urmă se 
convinse că Pătruţ avea dreptate. Taina era bine să 
fie încredinţată doar căpeteniei şi transmisă din 

căpetenie în căpetenie. Se sfătui mult cu Pătru în 
această privinţă, şi acesta fu de aceeaşi părere, 
angajându-se ca, în eventuala cădere în luptă ori 
capturării actualei căpetenii, să nu-i încredinţeze 
taina decât celui care va fi ales la conducerea 
cetei. Dealtminteri nici nu-şi pusese problema 
descoperirii tainei adăpostului, aceasta fiind greu 
de dibuit când intrarea era deschisă, darmite cu ea 
asigurată. Numai trădarea vreunui membru al cetei 
l-ar fi putut aduce pe duşman în apropierea 
adăpostului, dar şi atunci, odată intrarea 
baricadată, puteau duşmanii să aştepte mult şi 
bine ca ceata să se predea, cu forţa neputându-se 
intra în adăpost. 

Serafim şi lanoş îi atraseră într-o zi atenţia lui 
Săndruţ că proviziile se  împuţinează şi în 
eventualitatea că locul adăpostului ar fi descoperit 
din întâmplare şi ieşirea păzită timp mai 
îndelungat, ar fi fost siliţi ori să se predea, ori să 
forţeze prin luptă încercuirea. Săndruţ era cât pe 
ce să le dezvăluie taina ieşirii tainice, dar renunţă, 
urmând sfatul lui Pătruţ. Le răspunse simplu că 
adăpostul n-avea cum să le fie descoperit, chiar şi 
din întâmplare, căci nimeni nu se încumeta să vie 
în pustietatea acelor meleaguri, grijile ce şi le 
făceau, fiind zadarnice. 

De faţă la discuţie fu şi Luca. La început susţinu 
şi el necesitatea sporirii proviziilor. Aproape că o 
socoti ca pe o lipsă de prevedere dăunătoare 
părerea lui Săndruţ, şi chiar îl acuză că în calitate 
de căpetenie a cetei era primul lucru la care 

trebuia să se gândească, afirmând că dacă el ar fi 
fost ales căpetenie se asigura în primul rând de 
îngrămădirea unei cantităţi cât mai mari de 
rezerve. Îşi arătă făţiş nemulţumirea, căutând să 
demonstreze incapacitatea de conducător al lui 
Săndruţ, insinuând că acesta n-ar fi căpetenia 
tocmai potrivită dacă neglijează una din cele mai 
de seamă condiţii de securitate a cetei. Spera, 
intenţiona chiar, să-i submineze autoritatea pentru 
a-i sili pe ceilalţi să-l aleagă pe el căpetenie. 
Membrii cetei însă nu-l prea băgară în seamă. 
Aveau prea multă încredere în capacitatea de 
conducător a lui Săndruţ şi Luca îşi dădu seama că 
oricât va încerca, atâta vreme cât Săndruţ trăia, pe 
această cale nu-l va putea dobori. Tot timpul zilei 
rămase posac. Dealtminteri, membrii cetei se 
deprinseseră cu atitudinea aceasta a lui Luca. Din 
zi în zi devenea tot mai tăcut şi mai întunecat. Atât 
era de amărât, încât răspundea în răspăr când era 
întrebat câte ceva ori nici nu se ostenea să 
răspundă. Oamenii o puneau pe socoteala unor 
greutăţi şi supărări familiale, şi când văzură că 
zadarnic încearcă să-i alunge gândurile negre, se 
lăsaseră păgubaşi. Seara, după ce se culcă, nu 
putu da geană-n geană. II măcina veninul 
inferiorităţii, îl pizmuia pe  Săndruţ pentru 
autoritatea necontestată ce şi-o câştigase asupra 
cetei şi ura, care mocnea tăcută de atâta vreme, 
începu să se reverse, ca un râu în urma unor ploi 
torențiale. Dar de data aceasta ura nu-l atingea 
doar pe Săndruţ, ci pe toţi membrii cetei. li ura şi 

pe ei numai pentru faptul că se supuneau orbește, 
- aşa considera el - la orice propunere ce venea 
din partea lui Săndruţ. Or, dacă ceata îi aproba 
până şi cele mai temerare hotărâri, pe care 
niciodată nu le lua de unul singur, era că toate 
acţiunile propuse se dovediră a fi înțelepte, bine 
chibzuite, şi avuseseră succes, şi, în toate aceste 
acţiuni, sarcina cea mai grea, cea mai 
primejdioasă, şi-o lua căpetenia. Nu era, ceea ce 
socotea Luca, supunere oarbă. Fră-mântându-se 
astfel în culcuş îi veni în gând, strecurată cu 
perfidie, ideea trădării. În definitiv ce-l lega pe el 
de aceşti oameni? Jurământul pe care-l făcuse? 
Dacă se gândea bine, jurase numai de teama să nu 
fie exclus din ceată; să rămâie în preajma acelor 
avuţii inestimabile pe care le cu- prindea comoara. 
Abia acum îşi dădea bine seama ce-l făcuse să 
jure. Care era temeiul jurământului? Păstrarea unei 
taine pe care o considera lipsită de sens. Crăişor? 
Despre ce Crăişor putea fi vorba? Numai mintea 
înfierbântată a lui Săndruţ putea să viseze la un 
Crăişor. Se mira cum de şi ceilalţi ajunseseră să 
creadă cu atâta tărie în acest homeric Mesia. 
„Trădătorul va fi dat morţii!” suna jurământul. Dar 
cine l-ar mai putea da morţii dacă din ceată nu va 
mai rămânea unul? Cine ar rămâne singurul 
cunoscător al tainei ar fi totodată şi stăpânul 
comorii. L-ar putea sfida pe însăşi împăratul, 
dispunând de o asemenea bogăţie. Dar ce avea el 
cu împăratul ca să i se opună? Ce avea el cu 
domnii, dacă va fi mai bogat, mai puternic decât 

ei? După ce nu va mai rămânea niciun 
Supravieţuitor al cetei, ar lua aur din comoară cât 
ar putea, şi-ar face un rost undeva, departe, unde 
nu l-ar cunoaşte nimeni, şi, treptat, cu un cal de 
munte ori asin, ar căra întreaga avuţie unde s-ar 
stabili. Şi Anuţa? Odată Săndruţ mort, ce-ar mai 
avea de făcut? Ar minţi-o că întreaga ceată a căzut 
în luptă şi doar el avusese norocul să scape. Dacă 
va şovăi de la început, până la urmă tot va fi silită 
să-l creadă. Ştiindu-l bogat... Se înspăimântă la 
gândul că numai ceea ce-i trecuse prin gând era o 
crimă monstruoasă, dar aducerea ei la 
îndeplinire... Oamenii aceştia se încredeau în el ca 
într-un adevărat frate. Dar frământarea aceasta nu 
dură mult. Perspectiva intrării în stăpânire a 
conţinutului întregii comori îl ameţi. Gândul 
trădării, odată încolţit, începu să prindă rădăcini. 
Rădăcini viguroase, de buruiană otrăvitoare, pe 
care nu le mai putea smulge. În definitiv cine-l va 
mai putea condamna, ori bănui numai, dacă va 
rămâne singurul cunoscător al tainei? Cine ar mai fi 
putut dezvălui  monstruoasa crimă săvârşită? 
Trebuia să facă însă în aşa fel, să găsească 
momentul cel mai potrivit, încât la ceasul când ar fi 
asediat adăpostul să fie toţi acolo. Numai unul de 
va rămâne afară, i-ar putea zădărnici întregul plan. 
Provizii, socoti el, mai aveau pentru o săptămână. 
Trebuiau împuţinate şi acestea. Să nu rămâie în 
adăpost mai multe provizii decât pentru o zi-două. 
În cazul unui asediu, reducându-şi rațiile, ar putea 
rezista o săptămână; nu mai mult. Numai cu apa 

nu-şi vor putea amăgi foamea, şi erau siliți ori să 
moară, ori să se predea. Oricare din aceste 
alternative echivala cu moartea. Să aştepte să 
scadă bine proviziile. Din câte îşi dădea seama, 
Săndruţ nici nu se gândea să le spo- rească. Prea 
se încredea în faptul că peştera era aproape 
imposibil de descoperit. Dar va avea răbdare să 
aştepte atâta? Nu! Trebuia să caute altceva. Să 
facă în aşa fel încât proviziile să scadă deodată. 
Dar cum? Moş Manole, aproape că nu părăsea 
adăpostul. Cum să facă? Cea mai mare parte a 
proviziilor consta din vânat. Carne afumată ori 
uscată, adăpostul având condiţii ca păstrarea 
acesteia, practic, să dureze la infinit. Nici nu se 
putea pune problema  alterării. Nu  găsiseră 
cadavrul acela după o mie cinci sute de ani, 
mumificat? Sau vor fi doar minciuni de-ale lui 
Săndruţ? Se poate să fi trecut atâta vreme de la 
moartea omului?! Oricum ar fi, de când foloseau 
adăpostul, nu li se alteraseră niciun fel de provizii. 
Până şi făina se păstra proaspătă, de parcă atunci 
era adusă de la moară. Trebuia să găsească ceva. 
Toată noaptea nu făcu altceva decât să-şi 
construiască fel şi fel de ipoteze pentru a-şi putea 
pune în practică mârşava trădare. Trebuia să facă 
orice, numai să rămână singur în adăpost, să 
găsească un pretext oarecare pentru aceasta. 

A doua zi, chiar în zori, apăru Pătruţ cu o veste 
care puse în alertă întreaga ceată. În ziua 
următoare, trebuia să treacă dinspre Arad un 
transport de pulbere şi plumbi pentru garnizoanele 

din apusul Transilvaniei. Convoiul era însoţit doar 
de cincisprezece călăreţi şi se deplasa pe drumul 
ce urma cursul Mureşului. Pentru a ajunge la timp, 
trebuiau să pornească chiar din ziua aceea şi să 
organizeze ambuscada. Săndruţ îşi şi întocmise 
planul, de bătaie. Urma să se deplaseze întreaga 
ceată până la llia, unde aveau cai şi ce le mai 
trebuia la unul din hangii. Îşi pregătiră armele şi 
după-amiază o şi porniră. La coborârea unei pante, 
nu făcuseră decât câteva sute de metri de la gura 
adăpostului, Luca alunecă şi-şi scrânti piciorul. 
Incercă să mai păşească, dar, zadarnic. Orice pas îi 
stârnea dureri de nesuportat. Întreaga ceată se 
opri. 

— Ce-i, frate Luca? se apropie Săndruţ. Ce-ai 
păţit? 

— Nu mai pot, fraţilor! Nu ştiu cum naiba am 
călcat şi mi s-a sucit laba piciorului. 

— Poţi să ajungi singur la adăpost? îl întrebă 
Săndruţ sincer îngrijorat. 

— Nu ştiu, frate, am să încerc. 

— İl ajut eu, se oferi Groza. Dacă mergeţi mai 
încet, într-un ceas vă ajuns din urmă. Nu-l putem 
lăsa aşa! 

— iți mulţumesc, frate, spuse Luca. 

Ceata se deplasă încet, aveau tot timpul să 
ajungă la vreme, şi Luca, simulând dureri 
îngrozitoare, se lăsă ajutat până la gura 
adăpostului. Ajutat de Groza şi de moş Manole 
cobori scara şi se întinse în pat. Groza se grăbi să- 
şi ajungă din urmă tovarăşii, iar moş Manole începu 

să-l doctoricească pe Luca. Îi trase uşor cizma, 
Luca scoțând gemete de parcă era înjunghiat, îi 
scoase obiala şi ciorapul şi începu să-i fricţioneze 
cu atenţie piciorul cu nişte alifie special preparată 
de el pentru asemenea cazuri. Se pricepea 
bătrânul la treburi din acestea. Cunoştea fel de fel 
de buruieni de leac. Era un concurent de seamă al 
lui Florea, vrăjitorul din Băgara. 

— Nu pare să fie nimic! Zău dacă pricep?! se 
miră. 

— Nu mai pot, moş Manole! Nici nu ştii cum mă 
doare! Doar n-oi fi crezând că mă prefac?! 

— Da' cine zice aşa ceva?! Numai că am tras 
multe picioare scrântite da' aşa scrântitură n-am 
mai întâlnit! Stai aşa şi nu mişca! Rabdă! Am să 
smucesc o dată şi să ştii că vine la loc. 

— Rabd, moş Manole, orice, numai să-mi treacă! 
Uite, ortacii îşi pun capu' în joc şi eu... 

— Lasă, lasă! Oricui i se poate întâmpla. Rabdă! 
Acuma! spuse bătrânul şi smuci. 

Luca scoase un urlet ca de fiară şi se linişti. 

— Parcă nu mă mai doare, Moş Manole! Zău! Eşti 
mare meşter! 

Se sculă, puse încet piciorul pe vatră şi călcă, 
prefăcându-se că tot îl mai supără puţin. 

— Parcă tot mă doare, da’ nu aşa tare. Pot călca. 
Eu zic că dacă mă hodinesc un ceas aş putea 
merge după ei. Ştiu drumu”. li ajung. 

— Nu-i slobod, Luca, băiete! Măcar două zile 
trebuie să stai aşa! 

Luca se prefăcu resemnat şi-i ascultă sfatul. 

Bătrânul însă nu se simţea în totul convins că într- 
adevăr avusese de ce-l lecui. La smucitură nu- 
simţise, ca de obicei, acea trosnitură ca atunci 
când tendoanele şi oasele se aşază la loc, dar până 
la urmă nu se mai întrebă de ce. Cine ştie? Sunt 
scrântituri şi scrântituri. Poate că e un caz cum nu 
mai întâlnise niciodată. Omul se vedea că suferă. 
Doar n-avea niciun rost să se prefacă. De ce ar fi 
făcut-o? 

În noaptea aceea Luca dormi bine. Planul era 
gata întocmit. Mai avea de stăruit doar asupra 
câtorva amănunte, printre care şi ieşirea bătrânului 
din adăpost, măcar pentru un  ceas-două. 
Dimineaţa se sculă odihnit şi simula doar uşor că 
şchiopătează. Bătrânul văzând că poate să se ţie 
pe picioare se gândi că i-ar putea fi de un ajutor. 
Vroia să le pregătească flăcăilor o cină pe cinste, 
precum meritau după efortul pe care-l făceau, - 
nici nu se gândea ca acţiunea să nu le reuşească - 
dar era tocmai perioada când era bună de cules 
planta din care se pregătea băutura aceea 
adormitoare, pe care o folosea dealtminteri pentru 
cazuri, când vreunul din bolnavi avea dureri 
insuportabile şi nu se putea odihni, drept calmant. 
De când venise el o făcea pe vraciul cetei, 
nemaifiind siliţi să mai apeleze la renumitul Florea. 
Până atunci nici nu fusese nevoit să îngrijească de 
vreunul, nefiind nici răniţi, nici bolnavi. Îşi 
pregătea, însă de toate, pentru orice eventualitate. 

Dacă zici că nu te mai doare aşa tare, poţi să mă 
ajuţi? îl întrebă bătrânul pe Luca. 

— Păi, moş Manole, de ce nu? 

— Vreau să le pregătesc băieţilor o cină bună, 
da' trebuie să mă şi duc în pădure să culeg nişte 
buruieni. Dacă las să mai treacă câteva zile nu mai 
e bună de nimica buruiana care o caut. Acuma-i 
toiu’. Poţi să ai grijă de mâncare? 

— Spune-mi numai ce trebuie să fac, moş 
Manole! se bucură Luca. 

Bătrânul îi dădu instrucţiuni şi plecă fără grijă. 

— Cât mai stai, moş Manole? îl întrebă Luca. N-aş 
vrea să greşesc cumva şi să stric toată mâncarea. 

— Dacă faci cum ţi-am spus nu strici nimica. Eu, 
mai devreme de trei-patru ceasuri nu pot veni. 
Buruiana e rară, trebuie căutată şi aş vrea să 
strâng cât mai multă. Nu se ştie când şi la ce ne-o 
trebui. Mai am, da’ nu strică să mai fie. 

— Atuncea, mergi fără grijă, moş Manole, mă 
descurc eu! îi răspunse Luca bucuros. 

Lăsă să treacă vreo jumătate de ceas, ca nu 
cumva să-i treacă prin gând bătrânului să se 
întoarcă, şi trecu la fapte. Carnea conservată era 
aşezată pe o culme chiar deasupra vetrei. Dacă s- 
ar fi rupt culmea, ar fi căzut pe foc şi s-ar fi scrumit 
toată. Lui Luca nu-i fu prea greu să facă în aşa fel 
încât să pară ruptă de la sine, ca din întâmplare. 
Avu grijă ca focul să mistuie aproape toate 
proviziilev făcându-l să se întindă chiar până la 
sacii cu făină. Din ce mai rămăsese bun de folosit, 
dacă le-ar fi ajuns pentru o zi-două. Era mulţumit. 

Când se întoarse bătrânul îl găsi văicărindu-se: 

— Moş Manole, să mă bată Dumnezeu dac-am 

vrut! Astă-noapte n-am putut dormi aproape deloc 
şi m-a prins somnu'. Cum s-o fi rupt culmea, dracu' 
ştie, că nici n-am simţit! M-am deşteptat numai 
când am simţit că mă arde ceva la picior, îi arătă el 
cioarecii, anume pârliţi de flacără. Ce ne facem 
acuma? Trebuie să vie ortacii şi noi n-avem 
mâncare! 

— Ce să-i faci? Se mai întâmplă. Las’ că fac eu ce 
s-o mai putea din ce-a mai rămas. Mâine au să se 
hodinească, c-or fi osteniţi, şi poimâine, dacă ies cu 
toţii la vânătoare, aduc pentru o săptămână ori 
două. Mai aduce şi Pătruţ nişte făină cu măgaru' şi 
treaba-i bună. Bine c-ai scăpat tu. Cum erai 
adormit, puteai lua foc, doamne feri! 

Lui Luca îi venea să zboare de fericire. Îi reuşise 
stratagema. Nimenea nu l-ar mai fi putut bănui. 
Abia aştepta să se reîntoarcă oamenii din acţiune, 
ca să găsească un pretext să părăsească tabăra. 
Era sigur că a doua zi, şi în noaptea următoare, 
nimeni nu va lipsi din adăpost, fiind cu toţii prea 
obosiţi, şi nici nu se putea un prilej mai bun ca să-i 
poată prinde pe toţi. 

Spre seară, se înapoie întreaga ceată. Erau 
bucuroşi. Acţiunea le reuşise fără ca vreunul din ei 
să fie vătămat. Aduceau douăsprezece butoiaşe de 
pulbere, plumbi, flinte, săbii şi, pe deasupra, vreo 
şapte mii de florini. Banii fură împărţiţi chiar atunci, 
după vechile criterii, primindu-şi şi Luca partea. 

— Tocmai la vreme mi-au picat şi florinii ăştia. 
Erau la mare ananghie ai mei! Mâine dimineaţă 
plec să-i duc. 

Oamenii, găsindu-l refăcut, erau mulţumiţi că-i 
făceau o bucurie. Cine putea să bănuiască ceva? 
Doar Săndruţ îl privi cu oarecare neîncredere. 
„Asta numai la Căzăneşti se opreşte! Îi ard 
călcâiele după Anuţa, şi, dacă nu poate altfel, 
crede c-o va încânta cu daruri!” gândi, dar nu-şi 
făcu griji. Ştia el ce ştia. 

Nici nu mijiseră zorile şi Luca era la drum. Nu se 
îndreptase nici spre Visca, la ai lui, nici spre 
Căzăneşti, cum bănuise Săndruţ, ci o luă spre Baia 
de Criş. Îi ceru lui Dura, care îl cunoştea, un cal bun 
şi mai mult în galop o ţinu până la Hălmagiu, la 
işpan. Nu-şi luase niciun fel de arme. Pentru treaba 
la care pornise nu-i erau necesare. Numai graba ca 
să-i poată surprinde pe toţi în adăpost, încă în 
noaptea aceea, că, dacă întârzia, nu era exclus ca 
măcar Pătruţ să plece la drum, cum obişnuia, 
numai graba-i era de folos. De data aceasta era 
obosit, participase şi el la luptă, şi era mândru 
nevoie mare. 

Ajuns la poarta castelului fu cercetat cu 
amănunţime. După ce se constată că e neînarmat, 
fu anunţat işpanul. Acesta porunci să-i fie adus sub 
pază. Deşi nu se mai temea atâta de Săndruţ, 
pentru că de când o păţise nu-i mai ieşise din 
vorbă, măsura de precauţie o socotea necesară. 

— Cine eşti? îl întrebă aspru, după ce Luca fu 
introdus în cabinet. 

— Sunt haiduc domnesc, Măria Ta! şi minţi că e 
în slujba grofului de la llia, la care, într-adevăr, 
slujise cândva. 

— Şi cu ce treabă pe la mine?! 

— Am venit, Măria Ta, să ţi-l dau pe mână pe 
Săn-druţu' Tomii! spuse fără să ezite trădătorul. 

Işpanul ridică mirat din sprâncene, nevenindu-i a 
crede. 

— Pe Săândruţu' Tomii?! se miră. Nu cumva eşti 
unul din tâlharii lui? se sperie. 

— Dacă eram omul lui nu veneam aici şi încă 
neînarmat, Măria Ta! M-a trimis Măria Sa grofu' la 
Baia cu nişte treburi. Am luat-o prin pădure, că 
ştiam locurile şi am văzut un om înarmat. L-am 
urmărit, fără să bage el de seamă. L-am văzut 
coborând într-o hudă din nişte steni. Am pândit. 
Unii intrau, alţii ieşeau. Toţi, înarmaţi până-n dinţi. 
Mi-a dat prin gând că nu pot fi decât oamenii Săn- 
druţului. M-am prefăcut beteag şi că m-am rătăcit. 
M-au băgat în peştera lor şi am văzut tot. 

— Măi tâlharule, tu minţi! Cum era să te bage în 
peşteră?! Ce-s bolunzi ca să facă una ca asta?! 

— Măria Ta, să mă trăsnească Dumnezeu dacă 
minţăsc! Spun numai ce-am văzut cu ochii mei. 
Săndruţ îi ajută pe nevoiaşi şi m-a crezut unul din 
ei. M-au văzut beteag. 

— Câţi sunt? întrebă işpanul. 

— Treisprezece, Măria Ta. 

— larăşi minţi! Cum să fie numai atâţia?! 

— Nu minţăsc, Măria Ta! să mă... 

— Ori vrei să pui mâna pe suta de galbeni, numai 
aşa. Aia n-o vezi până nu-l prindem! 

— Nu-mi trebuie, Măria Ta! Nu pentru galbenii 
aceia o fac! Cu Săndruț am eu altă socoteală. Am 

avut şi eu o drăguță la Căzăneşti. Acuma s-a 
încurcat cu el, şi nu se mai uită la mine. Vreau să-l 
văd spânzurat, Măria Ta! Asta-i! 

Cu atâta patimă vorbise, încât işpanul îşi dădu 
seama că într-adevăr îl urăşte pe Săndruţ. 
Dealtminteri n-ar fi fost pentru prima dată când o 
femeie trezeşte ura neîmpăcată între doi rivali. 

— Atunci, vei rămâne aici până mâine şi ai să ne 
duci acolo! 

— Mâine-i prea târziu, Măria Ta! La noapte! 
Numai la noapte-i putem prinde pe toţi! 

— De unde ştii? 

— Tocmai veniseră dinspre Murăş, unde au 
prădat o cocie de-a măritului împărat. Azi şi la 
noapte hodinesc, aşa i-am auzit. Numai unu' dacă 
scapă neprins poate să-i vestească şi pe alţii. Cine 
ştie câte cete or mai fi având şi pe unde se ascund, 
minţi Luca, căutând să-i forţeze mâna işpanului. 
Dacă le vine altă ceată în ajutor... 

— Cum se poate pătrunde acolo? Mai au vreo 
ieşire? 

— De ieşit nu mai au pe unde ieşi, Măria Ta, da 
nici de intrat cu sila la ei nu se poate. Dacă se 
închid pe dinăuntru nici cu toate cătanele din lume 
nu-i mai scoţi! Da' nu prea au demâncare. Să aibă 
pentru o zi ori două. Dacă s-or simţi pândiţi au să 
facă să le ajungă pe mai multe zile, au să mănânce 
mai puţin. Hai să zic, să le-ajungă pe o săptămână, 
mai mult nu. Apă au acolo, da' numai cu apă n-au 
să poată trăi, şi atuncea trebuie să iasă de acolo, 
când i-o rupe foamea. Cătanele să aibă cu ele ce 

trebuie pentru mai multă vreme. 

— Cu vreo patruzeci de oameni, i-am putea 
prinde? Ce zici? 

— Cred că atâţia ajung, Măria Ta? 

— Ai să-i duci acolo! 

— Asta n-o pot face, Măria Ta! Dacă scapă 
vreunu', zilele mi-s numărate! Parcă nu ştii cine-i 
Săndruţ ăsta? 

— Trebuie, măcar să le arăţi locul! Nu-i musai să 
rămâi acolo. Dacă ne pică în mână, să vii să-ţi iei 
suta de galbeni! Dacă vrei te iau şi în slujba mea, 
tot ca haiduc. N-are să-ţi fie rău! 

— Numai să-l prinzi, Măria Ta, că nu-mi trebuie 
nimica! Poate că am să intru în slujba Măriei Tale, 
la asta am să mă mai gândesc. 

Fu pregătit la repezeală un detaşament de 
patruzeci de ostaşi, comandaţi de un ofiţer. Luca îi 
conduse până la intrarea în adăpost. Inserase şi 
era blocată. 

— Minţi! se răsti ofiţerul, luminând locul cu făclia. 
Stâncă goală! Nu se vede niciun fel de intrare. 

— Aicea e, înălţimea Ta! Dacă pândiţi bine, 
mâine dimineaţă trebuie să încerce să iese vreunul 
afară şi-i vedea! 

— Dacă minţi şi ne-ai atras într-o capcană, 
spânzurătoarea te aşteaptă! Auzi? 

— Nu minţăsc, înălţimea Ta! Mă jur! 

— Rămâi cu noi! porunci ofiţerul. 

— Nici tăiat, înălţimea Ta! Mai bine mă omorâţi 
da' asta n-o fac! Dacă mă vede vreunu' şi mă 
cunoaşte şi dacă nu puteţi pune mâna pe ei, gata! 

Mă omoară! Numai unu’ dacă scapă... Îngrijiţi-vă 
numai să nu vă scape vreunu'. In câteva zile se 
dau ei prinşi! 

Ofiţerul aproape că se convinse că nu mintea şi 
după câteva momente de ezitare îl lăsă să plece. 
Inconjură locul şi puse caraule. Stabilise ca să se 
doarmă cu schimbul, în aşa fel, ca o treime din 
efectiv să fie în permanenţă de strajă. Ofiţerul nu 
dormi nici el. Era cu ochii aţintiţi asupra locului 
indicat de către Luca, neîncrezător totuşi. Cum de 
se putea închide atât de perfect intrarea unei 
peşteri, încât să nu se poată vedea nimic? Dar, la 
lumina zilei, poate că totuşi va vedea ceva. Intr- 
adevăr, nici nu se luminase bine de ziuă şi-i atrase 
atenţia un uşor zgomot. Işi încordă privirea. Ca 
răsărit din stâncă, apăru bustul unui bărbat. Era 
chiar Săndruţ. 

— Stai! se auzi vocea poruncitoare a ofițerului. 
Săndruţ mai avu timp să-şi rotească privirea ca să- 
şi poată da seama de situaţie şi intră ca în pământ. 

Se auzi acelaşi zgomot. Ofiţerul trase un foc de 
pistol, dar prea târziu ca să-şi lovească ţinta. Se 
apropie de locul unde văzuse pentru câteva clipe 
chipul omului. Cu câtă atenţie îl cercetă nu putu 
deosebi o crăpătură care ar fi putut indica intrarea. 
Aduseră un buştean şi începuseră să lovească în 
stâncă. Niciun efect. Se mutară mai la dreapta, mai 
la stânga, mai înainte, mai înapoi, dar zadarnic. 
Până la urmă ofiţerul nici nu mai era sigur de locul 
în care văzuse apărând chipul acelui om. Ar fi 
crezut că era doar o halucinație, dacă doi dintre 

ostaşi n-ar fi văzut şi ei chipul. Convins că n-avea 
altceva de făcut decât să ţie sub pază severă 
sectorul, ofițerului nu-i rămase altceva decât s-o 
asigure, caraulele fiind schimbate din oră în oră, 
pentru a fi cât mai odihnite. 

Pentru câteva clipe, la vestea pe care o aduse 
Săndruţ, în adăpost se stârni panică. 

— Ai văzut bine, Săndruţule, ori ţi s-o fi părut? îl 
întrebă Groza. 

— Ce să mi se pară? Ce, am uitat cum arată 
cătanele la chip? 

— Şi-s mulţi? îl întrebă lanoş. 

— Parcă am mai avut vreme să-i număr! Din câte 
am văzut în faţă, să fi fost vreo şapte-opt. Dacă 
facem o socoteală ar putea fi ca la treizeci, ori 
poate şi mai mulţi. 

Se auziră bubuituri înfundate la intrare. Era de 
netăgăduit că Sândruţ văzuse bine. 

— Vezi,  Săndruţule, începu Groza mai ieri- 
alaltăieri îți spuneam parcă să mai facem rost de 
merinde. Acum cine ştie cât au de gând să ne steie 
pe cap?! Dacă stau mai mult de cinci-şase zile 
murim de foame, că de ieşit, eu unul n-am să ies! 

— Principalul e că nu se pot băga aici. Poate 
avem noroc cu Luca, a rămas pe dinafară şi dacă-i 
vede, cine ştie, s-o pricepe să-i amăgească cumva, 
să-i îndepărteze de aici, şi am putea ieşi. Odată 
ajunşi afară, am vedea noi ce-i de făcut, spuse 
Serafim. 

— Hmm! făcu Săndruţ, fără a le destăinui că 
tocmai pe Luca-l bănuieşte de trădare. Nu el 

distrusese proviziile? De unde putea şti că nu o 
făcuse intenționat? Numai că pe chipul lui nu se 
citea niciun fel de îngrijorare, aşa că oamenii se 
mai liniştiră. Se gândiră că până la urmă Săndruţ 
va găsi o cale, va reuşi să-i scoată din impas. 

Săndruţ era cât pe ce să le dezvăluie taina celei 
de a doua ieşiri, pentru a-i linişti, dar se răzgândi. 
Dacă, într-adevăr, Luca trădase, cum bănuia, de 
unde putea şti că nu se va ivi vreodată şi alt 
trădător? Şi câtă încredere avusese în Luca! Nu era 
încă sigur, n-avea certitudinea că acesta trădase, şi 
se mustră pentru acest gând, dar se convinse încă 
o dată că era mai bine să păstreze taina pentru el. 
Pătruţ, era sigur de aceasta, nu va vorbi nimănui 
despre descoperirea pe care o făcuse. Se va sfătui 
cu el şi va ve dea ce-i de făcut. Numai ei doi 
puteau face ceva în condiţiile în care se găseau. 
Trebuia cercetat locul, văzut câţi ostaşi erau, cum 
erau înarmaţi şi tot ce se mai putea şti. Or, cum 
Pătruţ era o iscoadă încercată, nimeni nu putea 
face treaba asta mai bine ca el. Dar cum să-l 
scoată fără să bage de seamă ceilalţi? Se gândi, se 
gândi, şi-i veni ideea: 

— Fraţilor! Nu se ştie cât vom trebui să stăm aşa, 
cu duşmanul deasupra capului, şi v-aş ruga să mă 
ascultați! De pătruns, aţi văzut şi voi destul de bine 
că n-au cum pătrunde cătanele până la noi, dar ne 
pot face să murim de foame. Cine doarme, 
mâncare nu cere! Să ne pregătească moş Manole 
un picuţ de zeamă de aceea adormitoare, şi cât 
veţi dormi, am să mă gândesc la ce-i de făcut. 

Dacă reuşim să dormim măcar jumătate din timp, 
ne-ar ajunge mâncarea pentru aproape două 
săptămâni, şi, până atunci, ori se satură ei de 
pândă, ori găsim noi o salvare! 

— Nu-i rău, aprobă Pătru. De dormit putem dormi 
fără grijă. Poate că dacă văd că nu mai iese nimeni 
ne lasă şi ei în pace. Se satură de pândă şi se duc 
dracului. 

— N-ar fi rău, aprobară şi ceilalţi. 

Moş Manole se şi apucă de lucru. 

— Să fierbi mai multă, moş Manole, să fie! îl rugă 
Săndruţ. 

— Am atâta că poţi adormi un târg întreg pe o 
lună! se lăudă bătrânul. 

Auzindu-l, Săndruţ rămase mulţumit. Ştia ce are 
de făcut. Mai întâi îi trebuiau informaţii de afară. 

Când fiertura fu gata, băură. Săndruţ îl trase de-o 
parte pe Pătruţ şi-i şopti: 

— Să nu bei! Prefă-te numai! 

— Ştiam eu, băciuţ! Am priceput de la început ce 
gând ai! Bine faci! Nu trebuie să ştie nimeni pe 
unde ies şi când vin! Am să ies să văd ce-i! 

Nu trecu multă verme şi cu toţii se scufundară 
într-un somn adânc. Săndruţ şi Pătruţ îndepărtară 
lespedea şi băiatul o porni la drum. Mai bine de 
două ceasuri aşteptă Săndruţ cu sufletul la gură să 
se înapoieze flăcăiaşul. Incepuse să se îngrijoreze, 
când, îl auzi. 

— Ce-i, Pătruţule? îl întrebă interesat. 

— Îs patruzeci, băciuţ, şi unu-i maimarele lor. Au 
săbii şi puşti. Veghează cu schimbu'. Doisprezece- 

treisprezece veghează, ceilalți se hodinesc. Cam la 
un ceas se schimbă caraulele. Lângă mormântu' 
ăla, al dacului, au cazanu' unde-şi fierb zeama ori 
ce au ei de mâncare. Unu’, ca moş Manole, da’ 
tânăr, nu face altă treabă. Numa’ lângă cazan. 

— Tocmai asta vroiam să ştiu, de unde beau apă, 
dar tot cu cazanul de mâncare-i mai bine. Poate că 
nu-s toţi însetaţi. Cam cât să mai fie până 
înserează? 

— Să tot fie două ceasuri bune, băciuţ. 

— Trebuie să mai aştept. Numai pe întunerec pot 
ieşi. 

— Vin şi eu, băciuţ! 

— Numai până mă scoţi în apropierea locului, 
Pătruţule, că eu nu ştiu drumul. După aceea vii 
înapoi, să ai pregătită zeamă de somn, şi pe care-l 
vezi că se trezeşte, să-i mai dai câte o înghiţitură, 
dar nu mai mult! Dacă întreabă de mine spune-le 
că dorm şi eu. Bine? 

— Aşa am să fac, băciuţ, da’ să nu păţeşti ceva! 
Eu zic că-i mai bine să fiu cu dumneata. 

— Ba-i mai bine cum zic eu. Ai să vezi. Nimeni 
din adăpost nu trebuie să ştie c-am ieşit, şi dacă nu 
eşti acolo să-i îmbii cu câte o înghiţitură de 
fiertură, să adoarmă iar, taina nu mai rămâne 
taină. 

Înserase de-a binelea când ieşiră din adăpost. 
Pătruţ îl conduse până în apropierea taberei şi se 
înapoie. Săndruţ nu avea ca armă decât măciuchiţa 
de plumb. Urmări cu atenţie mişcarea caraulelor. 
Nu trecu mult şi acestea fură schimbate. Unul din 

cei de pază îşi scoase din carâmbul cizmei pipa, o 
îndesă cu tutun şi se apropie de cazanul bucătăriei. 
Săndruţ îl urmări atât cât fu nevoie ca să vadă şi să 
audă. 

— Care eşti? se auzi vocea somnoroasă a 
bucătarului. 

— Eu sunt, Fritz. Am venit să-mi aprind pipa. 

— Mai pune un lemn pe foc, Fritz, ca să nu mă 
mai scol, îl rugă bucătarul. 

Fritz se aplecă şi băgă sub cazan câteva bucăţi 
de lemne, îşi aprinse pipa şi se îndepărtă. Săndruţ 
se apropie pe nesimţite, şi, cu măciuchiţa, îl lovi 
scurt în creştet. Ostaşul se lăsă moale. Săndruţ îl 
prinse uşor în braţe şi-l târî după un tufiş, ferindu- 
se să facă prea mare zgomot. Îl dezbrăcă, se 
îmbrăcă în hainele ostaşului, îl legă, îi luă armele şi 
se apropie iar de cazanul care fierbea. 

— Care eşti? se trezi bucătarul. 

— Tot eu. Mi s-a stins pipa, rosti Săndruţ, 
căutând să imite vocea lui Fritz. 

— Ai pus pe foc? mai întrebă bucătarul, fără să-şi 
scoată capul de sub pătura cu care era învelit. 

— Pus, zise Săndruţ şi deşertă în cazan 
conţinutul unui ulcior plin cu miraculoasa băutură 
pe care-l adusese din peşteră. 

Rămase în post până îi veni schimbul. Pe 
întuneric, soldatul nu-i putu vedea chipul. 

— Ai observat ceva? îl întrebă. 

— Nu-i nimic! Fii fără grijă, îi răspunse 
morocănos, cu voce somnoroasă, Sândruţ, şi se 
îndepărtă, dar nu spre tabără, ci căutându-şi un loc 

de pândă. 

Pândi până în zori. În tabără începu forfota. 
Bucătarul se sculă cel dintâi şi începu să mestece 
în cazan. Pe rând, într-o anumită ordine, ostaşii se 
apropiară să-şi primească porţiile. Unul îi duse şi 
ofițerului. După ce mâncară fură schimbaţi şi cei 
din posturi ca să-şi primească raţia. Unii şi 
începuseră să adoarmă, din mers aproape. În scurt 
timp, puteai trage cu tunul şi n-ar mai fi mişcat 
unul. Abia atunci se îndreptă Săndruţ spre adăpost. 

— S-a trezit vreunul? îl întrebă în şoaptă pe 
Pătruţ, astupând intrarea tăinuită. 

— Numai băciuţu' Pătru şi băciuţu' Groza. Le-am 
mai dat câte un pic, numai să guste şi iar or 
adormit. 

— Hai să-i trezim, Pătruţule, că avem de lucru! 

— Ce-i? Ce-avem de lucru? se miră copilul. 

— Le-am turnat în cazanul cu mâncare fiertură 
de-a noastră. Toate cătanele dorm buştean. 
Trebuie să ieşim, să-i dezarmăm, să-i dezbrăcăm şi 
să-i şi cărăm de aici. 

Cam greu fură treziţi oamenii, dar până la urmă 
se dezmeticiră. Nu simțeau niciun fel de greutate. 
Se treziseră ca după un somn obişnuit, dar mai 
odihniţi parcă. 

— E vremea să ieşim, fraţilor, le spuse Săndruţ 
după ce-i văzu pe toţi pe picioare. 

— Ai bolunzit?! Şi cătanele?! se miră Serafim. 

— Dorm, cum am dormit şi noi. Or fi nimerit prin 
cazan vreun fir de buruiană de-a lui moş Manole şi- 

— De unde ştii? se mirară. 

— S-a suit pruncul ăsta pe frânghiile ce duc la 
ferestruică şi i-a văzut, minţi Săndruț. 

— lar isteţu'! se minună Pătru. Asta-i prunc de 
aur! Ce mai? Mai scump ca auru'! 

— Dracu' ştie cum s-o fi întâmplat, nu se dumirea 
moş Manole. Buruiana asta, cine ştie? Poate că n- 
am văzut-o eu? Da' n-am dat de ea pe aproape. 
Drept că seamănă cu leuşteanu', da' n-are niciun 
gust. Aţi văzut doară. 

— Poate că ăsta să ne fi fost norocul şi să ne fi 
venit prin somn, continuă Săndruţ. Acuma, la 
treabă, că avem destulă! 

În scurt timp, toate hainele şi armele ostaşilor şi 
a ofițerului se găseau în adăpost. Erau mulţi şi greu 
de cărat. Improvizară din crengi un fel de targă şi 
încărcară pe ea câte zece-doisprezece odată; 
Brânduş trăgea de se spetea, iar ceilalţi împingeau. 
Patru transporturi făcură şi le luară aproape toată 
ziua. Le mai turnară fiecăruia cu pâlnia pe gât câte 
o porţie bună de zeamă, şi-i înşirară, aşa cum erau, 
în cămăşi numai, de-a lungul şoselei. Dădură peste 
ei primii călători care se nimeriseră la drum şi 
anunţară autorităţile. Işpanul turba de mânie. Fiind 
convins că Luca nu era decât omul lui Săndruţ care 
le întinsese cursa, pusese şi pe capul lui un premiu 
de cinzeci de galbeni. Luca era la hanul lui Dura 
când auzi vestea şi se înspăimântă. De autorităţi 
era căutat, dar se temea să se apropie şi de 
adăpost, temându-se să nu fie bănuit de trădare. 

Greu se hotări Luca să se înapoieze la adăpost. 
Nu se putea însă lăsa păgubaş, oricât ar fi riscat. Il 

durea înfrângerea şi nu-şi putea explica prin ce 
miracol reuşiseră să se despresoare şi încă într-un 
fel atât de spectaculos. Îi venea să creadă că 
Săndruţ posedă într-adevăr unele puteri 
supranaturale, _vrăjitoreşti, de reuşea să se 
descurce din orice situaţie, cât ar fi fost ea de 
desperată. Se hotărâse să ducă totuşi lupta mai 
departe, pentru a reuşi măcar să-l discrediteze şi 
să-şi câştige încrederea cetei, ajungând căpetenie. 
Ajuns la peşteră o şi începu cu minciunile: 

— Bine că v-aţi descurcat fraţilor! Nu ştiam ce să 
mai fac ca să vă pot veni în ajutor! Precum v-am 
spus, m-am repezit până acasă. Când vin, 
dimineaţă, de jur împrejur, cătane! M-am ascuns 
ca să văd ce gânduri au. Erau puşi pe şedere 
lungă. Işi aduseseră de toate. Ştiindu-vă fără 
mâncare eram tare îngrijorat. M-am repezit în fugă 
la Baia şi i-am cerut lui Dura un cal. M-am repezit 
până la Hălmagiu ca să văd ce şi cum s-a 
întâmplat. Numai acolo puteam vedea ce-i, că 
acolo stă işpanu'. L-am tras de limbă pe unu', pe 
altu' şi am prins de veste că cineva s-a luat într-o zi 
după pruncu' nost’, după Pătruţ, şi i-a luat urma 
până la adăpost. Lăcomindu-se la suta de galbeni, 
s-a dus drept la işpan! N-am putut afla cine-i, că nu 
scăpa cu zile, da’ tot pun eu mâna pe el! 

— Şi, zici că abia dimineaţă când te-ai întors ai 
văzut cătanele? Hmm, făcu Săndruţ. Uite că eram 
pe cale sa bănuiesc că nu eşti străin de trebuşoara 
asta, frate Luca. Să mă ierţi, dar toate faptele 
duceau la gândul ăsta. Tu erai în adăpost când ni 

s-au ars bruma de bucate ce le mai aveam, tot tu, 
cum am venit te-ai grăbit, să ne părăseşti... De 
unde putem şti că ai fost la Visca şi nu în altă 
parte? 

— Mă bănuieşti, frate Săndruţ?! Numai de azi ori 
de ieri mă cunoşti? se prefăcu indignat Luca. Poţi 
trimite pe cineva să întrebe dacă n-am fost la 
Visca. Poţi trimite şi la Dura, că-i mai aproape, să-ţi 
spuie el dacă nu i-am cerut un cal! 

— l-a cerut, băciuţ. Am fost la Baia şi mi-a spus 
Dura, confirmă Pătruţ. Da’ nu mă pot dumiri cine şi 
când mi-a putut lua arma! De câte ori mă întorc din 
drumurile mele sunt cu ochii în patru şi niciodată 
nu vin tot pe aceeaşi cale. 

— Lasă că-i dăm noi de urmă duşmanului, îl 
linişti Săndruţ. Dacă nu altfel, mă duc la işpan şi-l 
silesc să mi-l spuie! 

Luca păli. II credea în stare de asemenea lucru. 
Dacă o făcea, era pierdut. Nu-i mai rămânea decât 
să-şi piardă urma, dar cum era Săndruţ de 
neînduplecat, ar fi fost o treabă foarte grea. L-ar fi 
urmărit fără preget. 

— Uite, fraţilor, am să fac eu pe dracu’ în patru şi 
am să-l găsesc pe vânzător! se oferi el. Din pricina 
lui mă bănuiţi pe mine! 

— Dac-ai fost la Dura, pentru că aşa zice şi 
Pătruţ, şi i-ai cerut calul, cine să te mai bănuiască, 
frate Luca? Ai putea să mă ierţi! Tu să fi fost în 
locul meu şi n-ai fi crezut altfel. Nu-i aşa, fraţilor? îi 
consultă şi pe ceilalţi. 

— De bună seamă! răspunseră. 

Astfel incidentul fu încheiat şi viaţa cetei 
continua să se desfăşoare ca mai înainte. În primul 
rând căutară să se asigure de aprovizionarea cu 
de-ale gurii pe timp mai îndelungat. 


Toţi nobilii din împrejurimi ajunseseră tributari ai 
cetei lui Săndruţ. De la întâmplarea baronului 
Werner din Tătăreşti, niciunul nu mai încercă vreo 
opunere. Când primea cunoscuta somaţie, plătea, 
ca să se simtă în siguranţă. Numărul nevoiaşilor 
ajutaţi creştea şi toate treburile le mergeau cu 
spor. Numai convoaiele împărăteşti ce transportau 
soldele sau armamentul şi muniţia necesare 
garnizoanelor, îşi schimbară ruta. Ocoleau atât 
drumul ce însoțea valea Mureşului cât şi pe cel ce 
trecea de-a lungul Crişului, ambele controlate de 
Săndruţ. Despre acţiunile temerare ale cetei lui 
Săndruţ se dusese vestea până la Viena, la 
împărat, şi acesta îl admonesta în câteva rânduri 
pe Holldki, işpanul comitatului Zărand, pentru 
incapacitate, ameninţându-l cu destituirea. 

Analizând mai amănunţit lucrurile, ca să-i 
găsească lui Săndruţ motiv de gâlceavă, să-l 
discrediteze în faţa cetei, Luca ştiind că singurul 
nobil din regiune, de care Săndruţ nu se atinsese, 
era Francisc Gyulai din Luncă începu să strecoare 
bănuiala din om în om, că Săndruţ umblă cu 
gândul trădării şi că e în legătură cu acesta. 
Oamenii, bineînţeles, erau departe de a crede una 
ca asta, dar pentru a lămuri situaţia pe faţă, fără 
ocolişuri, Groza, într-o zi când erau toţi în adăpost, 

îl întrebă pe Săndruţ: 

— Săndruţule, da’ cu Gyulai din Luncă nu i-a 
venit vremea să ne răfuim? S-ar crede că îl 
părtineşti, şi nu-i bine! Ţi-o spun în faţă că aşa sunt 
eu. Nu-mi place să umblu cu ocolişuri. 

— Gyulai? îngână Săndruţ. Uite, vă las mână 
liberă. Faceţi ce vreţi cu el! Eu, unul, nu potuita că 
i-am mâncat pita atâţia ani şi că, dacă am ajuns să 
ştiu carte şi să ştiu a mă bate, datorită lui am 
învăţat! 

— Nu aşa, frate! se oţări Luca. De aicea şi până 
la vânzare nu-i decât un pas! Dacă ne-am ridicat 
împotriva domnilor, ne-am ridicat împotriva tuturor 
domnilor, nu că ăla-i aşa şi ăla-i altfel! Dacă ne eşti 
căpetenie, căpetenie să ne fii, că de-aceea te-am 
ales! Dacă nu, fă loc altuia mai vrednic! Aşa e 
drept! 

— Fraţilor, n-am nimic împotrivă. Dacă socotiți că 
nu mai sunt vrednic, mă dau în lături şi alegeţi-l pe 
altul. Pe Luca de pildă. 

— Asta nu! strigară în cor. Te-am ales căpetenie, 
să ne fii! Nu-i altul mai vrednic ca tine şi ai dovedit- 
o, îl susținu lanoş. Şi dacă e vorba de Gyulai, 
pentru că nu te-ai legat până acuma de el, 
dovedeşti că eşti un om adevărat. Da' nu trebuie 
să uiţi că dacă i-ai mâncat pita, dacă ai învăţat 
atâtea, te-au costat tot atâtea umilinţe... Nu 
spuneai singur că te-a jucat şi la cărţi? Şi binele pe 
care ţi l-au făcut Gyuleştii nu ţi l-au făcut de drag. 
La început ai fost măscăriciul ăluia mic, şi dacă ai 
învăţat ceva, să ştii că n-a fost în gându' lor asta. 

Singur ai spus că te prefăceai mai prost, ca să nu 
bage de seamă. Dacă a ajuns să aibă atestate, ori 
cum le-ai spus, atestatele acelea tu le meritai! 
Deci, într-un fel, te-ai plătit de ceea ce le datorai 
pentru pita pe care le-ai mâncat-o, slujindu-i cu 
mult mai mult decât ţi-au dat! Nu le mai eşti dator! 
Gândeşte-te bine şi ai să vezi că-i aşa! 

Într-un fel avea dreptate lanoş. Pentru pâinea ce 
le-o mâncase, pentru hainele ce le purtase, îi 
servise. Cât priveşte învățătura, într-adevăr, 
aceasta era un merit al lui şi numai al lui. Dacă nu 
i-ar fi fost dragă cartea n-ar fi învăţat nimic. Şi cu 
toate acestea parcă stătea la îndoială. Se gândi 
mult până luă o hotărâre. 

— Fraţilor, din câte am auzit e acasă şi Ferentz, 
feciorul grofului, cel cu care am copilărit şi pe care 
l-am slujit. Pe fete, de când cu răscoala, le-a trimis 
la Beci la nişte neamuri. Ei bine, am să mă bat cu 
el. Îl voi lăsa să-şi aleagă armele. Judecata lui 
Dumnezeu! Care va fi mai tare, de partea aceluia 
va fi dreptatea! Veţi fi de faţă. Să nu vă 
amestecați! Dacă va fi să fiu răpus, vă alegeţi altă 
căpetenie! Dacă-l răpun, înseamnă că dreptatea a 
fost de partea mea şi-i punem şi pe ei la gloabă! Să 
plătească, dacă l-oi înfrânge! 

— Ca o căpetenie ce ne eşti, n-ai avea dreptul să 
iei această hotărâre! Să nu uiţi că eşti al nostru, ai 
jurat! interveni şi Groza, da', oricât, omeneşte, şi 
ca să fii cu sufletu' împăcat, eu cred că-i bine cum 
ai hotărât! Ce ziceţi, fraţilor? Îl lăsăm să se bată? 

— Să-l lăsăm! Trăiască Săndruţu' nost’! strigară 

şi ceilalţi. 

Luca scrâşni doar din măsele. Şi de data aceasta 
îl înfrânsese Săndrut. 

Ca de obicei, Pătruţ plecă în cercetare. Săndruţ 
vroia să găsească un mijloc ca să poată pătrunde 
nestingherit, împreună cu întreaga ceată, în 
castelul grofului. Află de la Pătruţ că, a doua zi 
după-amiază, va fi cărat fânul din lunca Crişului la 
castel. 

Îşi pregăti tot ce-i trebuia pentru scris şi se 
apucă: 

„Măria ta! Până acuma nu ţi-am avut baiul. Am 
considerat că-ţi sunt întrucâtva îndatorat pentru 
pâinea cu care m-ai hrănit timp de aproape 
cincisprezece ani. Totuşi, socotesc că am plătit-o în 
felul meu, cu umilinţe şi amar. Pâine de slugă. 
Pentru că toţi nobilii mi s-au supus, de voie ori de 
nevoie, nu te pot lăsa de-o parte! M-am ridicat 
împotriva domnilor şi între noi nu poate fi pace! N- 
am dreptul să fac deosebire între unul şi altul. 
Gândindu-mă totuşi că, poate, mă veţi socoti 
nerecunoscător pentru pâinea cu care m-aţi hrănit, 
cer judecata lui Dumnezeu. La miezul nopţii voi fi 
în sala mare a castelului. Mă voi bate cu fiul Măriei 
Tale, Ferentz! Îi las libertatea alegerii armelor cu 
care să mă înfrunte: sabie, pistol sau ce va găsi de 
cuviinţă. Dacă voi fi înfrânt însemnează că aceasta 
a fost voia soartei; dacă îl voi înfrânge, vei plăti, ca 
şi ceilalţi domni, pentru ca măcar o parte din cele 
jefuite de la oropsiţi să li se înapoieze. Săndruţu' 

Cetaşii, curioşi, îl rugară să le citească cele 
scrise. Săndruţ se supuse. 

— Prea te încrezi în noroc! îl sfidă Luca. Vezi că, 
la miezu'-nopţii, porţile castelului ţi se vor deschide 
şi vei fi primit cu sunete de trâmbiţe! Cum crezi că 
ai să poţi intra? Are peste douăzeci de haiduci, şi 
dacă primeşte răvaşul va aduce şi cătane. 

— Imi place să mă ţin de cuvânt, frate Luca! N-ai 
băgat de seamă până acuma? Dacă am spus că la 
miezul nopţii vom fi în sala mare a castelului, vom 
fi! Mai întâi mi-am întocmit planul şi abia după 
aceea m-am apucat de scris! 

Infăşură răvaşul pe coada unei săgeți şi, de data 
aceasta, el fu acela care îl duse. El, cu mâna lui, 
slobozi săgeata din arc, lăsând-o să se înfigă în 
poarta castelului. Mai apucă să vadă cum un 
haiduc domnesc o desprinse intrând cu ea în curte. 

Când primi săgeata, grofului nu-i fu greu să 
ghicească ce e cu ea. Ştia, cum ştiau toţi nobilii din 
împrejurimi, că era răvaşul Săndruţului. Se mira 
doar de ce atâta timp fusese lăsat în pace. 

— Citeşte, îi spuse lui Ferentz, întinzându-i 
răvaşul. 

Cum îşi aruncă o privire asupra caracterelor 
scrisului, acesta rămase uimit: 

— Tată, ăsta-i scrisul lui Şandor, fostul meu 
valet! Deci el e vestitul Săndruţ al Tomii! 

— Care Şandor? întrebă nedumerit groful. 

— Acela pe care l-ai luat de mic de la un ţăran 
din Căzăneşti şi i-ai dat scrisoare de slobozenie. ll 
credeam la Viena. Avea perspective să devină 

cineva! În scurtul timp cât a lucrat acolo, ajunsese 
la acelaşi rang cu al meu, măcar că n-avea 
diplome! Dacă rămânea, putea ajunge şi consilier 
imperial. Era foarte capabil. Ce l-o fi găsit să se 
transforme în şef de bandă de briganzi? 

— Acuma-mi explic de ce ne-a lăsat atâta vreme 
în pace! În afară de atacul de la Caraci, care 
propriu-zis nu ne viza pe noi, ci pe sameş, pe Willi. 
AIl dracului! Citeşte! 

Când Ferentz isprăvi de citit, bătrânul izbucni 
furios: 

— Uite-a dracului lepădătură! Îşi dă aere de 
nobil! Te provoacă la duel, cu alte cuvinte! Las’ că-i 
arăt eu duel! Cu noi şi-a găsit naşul! 

— Ori vrei să-l înfrunţi, tată?! Nu te-aş sfătui! 

— Păi cum?! Să mă las umilit de o fostă slugă?! 

— Au încercat şi alţii şi au fost umiliţi. E de o 
inteligenţă sclipitoare! Nici n-ai zice că-i feciorul 
unui nenorocit de iobag! 

— Şi ai primi lupta?! Nu te-ai simţi umilit?! se 
miră groful. 

— Dac-aş primi-o aş fi înfrânt. Îl cunosc, ştiu ce 
poate. Cu pistolul, de la douăzeci de paşi, dacă 
arunci cu florinul în sus, îl găureşte! Din zbor îl 
găureşte! La sabie, o mânuieşte cu atâta iuţeală 
încât nu vezi decât fulgere. Şi asta numai din 
încheietura mâinii, aprpape nemişcându-şi celelalte 
articulaţii. Dacă îi nimereşte în mână o lamă de 
calitate, nimeni nu-l poate înfrunta! Numai la 
floretă m-aş încumeta să-l înfrunt. Spunea în 
derâdere că-i frigare şi zicea că nu vrea să facă 

şcoala de bucătari. O mânuia cu oarecare 
stângăcie, dar para loviturile fără greş. Nu-i plăcea 
arma. 

— De unde le ştii pe toate acestea? îl întrebă 
bătrânul. 

— El îmi era de obicei partenerul de scrimă. Pe 
profesor l-a întrecut după primele lecţii. 

— Al dracului! înjură iar bătrânul. Încaleci şi te 
duci la Baia. Îl rogi pe solgăbirău să-ţi dea vreo 
douăzeci de soldaţi şi un ofiţer bun. Dacă poate să- 
mi dea şi mai mulţi ori să-mi împrumute din 
haiducii lui. Să-l vedem pe acest trufaş, această 
slugă  nemernică, ce se sumeţeşte în faţa 
stăpânului, cum va pătrunde în incinta castelului? 
De-ar veni cu întreaga ceată, zidurile castelului 
sunt tari şi cu oamenii noştri şi cu cei pe care mi-i 
dă solgăbirăul, îl trimitem drept în iad, unde-i e 
locul! 

— Tată, eu zic că-i o nesocotinţă să-l înfruntăm. 
Se vorbeşte că are puteri supranaturale. Numai un 
semn dacă face cu mâna, ne adoarme întreaga 
garnizoană şi intră ca la el acasă! 

— Ai timp să crezi în toate neroziile pe care le 
scorneşte unul şi altul?! Are să doarmă el somnul 
de veci! 

— Fă cum crezi, tată, dar eu aş zice să ajungem 
cu el la o înţelegere, cum au făcut-o şi ceilalţi. 

— Ce înţelegere? Cu cine să te înţelegi? Cine i-a 
văzut până acuma faţa, în afara işpanului şi a lui 
Werner, cărora le-a dat atâta de lucru! Işpanului i-a 
tăiat până şi urechea. A lucrat numai cu răvaşe din 

acestea, proştii s-au înspăimântat şi plătesc! Eu 
nu-s prost! 

— Fie cum zici, tată, se resemnă Ferentz, şi o 
porni spre Baia de Criş. 

In scurt timp castelul se pregăti ca de un 
adevărat asediu. Afară nu rămase decât ofiţerul 
trimis de solgăbirău, cu zece călăreţi, supraveghind 
împrejurimile. Avea consemn ca în cazul că va fi 
atacat de forţe superioare să pătrundă după ziduri, 
la poartă fiind totul pregătit pentru a-i primi. 
Postaseră un observator şi pe acoperiş ca să le dea 
de veste când se va apropia vreo ceată, fie călare, 
fie pe jos, şi să raporteze câţi sunt. Intreaga după- 
amiază trecu în linişte. In afara celor opt care cu 
fân aduse din lunca Crişului nu mai pătrunse 
nimeni între ziduri. Carele fură îndreptate spre şura 
de lângă grajduri şi continuară cu supravegherea. 

In sala mare a castelului, groful şi fiul său 
aşteptau în tăcere. Fiecare cu gândurile lui. Din 
când în când îşi mai aruncau privirea asupra 
orologiului din perete. Timpul li se părea că se 
scurge încet şi la fiecare bătaie a clopotului 
pendulului, tresăreau. Vegheară aşa până aproape 
de miezul-nopţii. Ceilalţi erau la ziduri. Până şi 
patrula ce umblase până la lăsarea întunericului 
intrase în curtea castelului şi soldaţii fură împărţiţi 
la posturi. Nimeni nu dormea. 

— Mai e un sfert de ceas şi nu se simte nimic, 
spuse bătrânul. E un fanfaron Şandor ăsta al tău. A 
vrut numai să ne tragă o păcăleală. Hai să ieşim şi 
să vedem ce-i pe-afară. Dacă într-un sfert de ceas 

nu se întâmpla nimic, înseamnă că ne-am alarmat 
de pomană. 

leşiră. Se îndreptară spre poartă. Nu observară 
cum, în urma lor, pe uşa care ieşiseră, se 
strecurară nişte umbre. 

— Ai simţit ceva, domnule căpitan? i se adresă 
bătrânul ofițerului. 

— Nimic, până acum. Dar n-au cum să pătrundă, 
fiţi fără grijă! Zidurile sunt atât de păzite că numai 
dacă s-ar preface în păsărică... 

— Ar fi în stare, îl întrerupse Ferentz. Câte nu se 
vorbesc despre acest bandit?! 

— Prostii! murmură bătrânul. 

Stătură prin preajma porţii mai mult de o 
jumătate de oră, dar nu se întâmplă nimic. 

— Am spus eu că-i alarmă falsă, spuse bătrânul. 
Cum ar avea curajul să facă una ca asta, să 
pătrundă în castel când şi cum vrea?! Să mergem 
la culcare, Ferentz. Domnule căpitan, mai staţi 
vreo oră şi dacă nu se întâmplă nimic, lăsaţi 
oamenii să se odihnească. Ne-am obosit degeaba. 

Îl luă pe Ferentz la braţ şi se îndreptară spre 
clădirea principală. Când pătrunseră în sala mare îi 
orbi lumina. Între timp, Săndruţ avusese grijă să 
aprindă toate lumânările din candelabru. Oamenii 
lui erau aliniaţi pe lângă peretele din fund, iar el le 
ieşi în întâmpinare celor doi nobili, făcându-le o 
plecăciune. 

— M-am ţinut de cuvânt, Măria Ta! Când a sunat 
de miezul-nopţii am fost aici! Îmi pare rău că n-aţi 
avut încredere în cuvântul meu! 

— Pe unde aţi pătruns, tâlharilor?! se răsti groful. 

— Mai încet, Măria Ta, că martori am câţi îmi 
trebuiesc! N-aş vrea să-i mai deranjăm şi pe alţii! 
Poate v-a spus Ferentz că ochesc fără greş. 

— Ferentz?!! Ce obrăznicie!!! 

— Mă ierţi, Măria Ta, dar la cancelaria imperială 
am avut acelaşi rang şi dacă mai rămâneam nu era 
de mirare să-l fi întrecut. 

— Cum aţi intrat?! întrebă cu voce mai scăzută 
groful, cu ochii la ţeava lucioasă a pistolului care-i 
era îndreptată spre piept. 

— Cum ne-am priceput, Măria Ta! Câteodată ne 
prefacem în păsărele, alteori în cârtiţe. Uneori 
venim pe sus, alteori ieşim din pământ. Acuma am 
intrat chiar pe uşa pe care a intrat Măria Ta! Alege- 
ţi armele, Ferentz! Cred că mi-ai citit răvaşul? Pe 
viaţă şi pe moarte! Nimeni din martorii de faţă nu 
va interveni. Dacă dreptatea e de partea ta, vei 
învinge! Dacă e de partea mea, eu voi învinge! 

Fără să mai şovăiască, Ferentz se îndreptă spre 
imensa panoplie din perete şi-şi alese o floretă 
lungă. Biciui de câteva ori cu ea aerul ca să-i 
încerce elasticitatea. Rămase mulţumit. 

— Ţi-e rândul să alegi, Şandor! 

— Mă mulţumesc cu arma pe care o port, spuse 
acesta scoţându-şi iataganul. Eşti de acord? 

Ferentz îşi aruncă privirea asupra armei si 
constatând că era aproape pe jumătate ca a lui, 
zâmbi mulţumit. 

— De acord. 

— Să începem! se puse în gardă Săndruţ. 

Ferentz atacă cu furie, încercând să-l străpungă. 
Săndruţ pară lovitura, lăsând floreta să-i treacă pe 
la subţioară şi Ferentz era cât pe ce să se 
prăbuşească din cauza elanului, lovind în gol. Furia 
începu să-l orbească. Loviturile începură să se 
înteţească. Săndruţ le para cu agilitate şi constata 
că la fiecare atingere a floretei de ascuţişul 
iataganului rămânea câte o crestătură. 

— Precum bag de seamă, Ferentz, vrei să-ţi 
transformi vătraiul în raşpel. Vezi că-l strici şi n-ai 
să-l mai poţi folosi în loc de frigare! 

— Frigare?! se înfurie Ferentz. Dacă-i frigare, 
întâi prin tine va trece! şi se repezi orbeşte. 

Numai ca o sclipire de fulger păru mişcarea 
iataganului şi Ferentz se pomeni în mână doar cu 
un ciot de vreo palmă şi cu garda floretei. Ascuţişul 
ager al iataganului i-o retezase. Încremeni când 
simţi răceala oţelului ce i se aşeză în dreptul 
beregăţii. 

Bătrânul grof îngălbeni şi dădu să scoată un țipăt 
de groază, dar coardele vocale nu-l ascultară. 

— A fost vorba pe viaţă şi pe moarte! i se adresă 
Săndruţ lui Ferentz. În amintirea copilăriei, în 
amintita faptului că-mi luai uneori apărarea când 
se poruncea ca să fiu bătut, îţi dăruiesc viaţa! Din 
clipa aceasta nu mă mai consider cu nimic 
îndatorat faţă de tine şi de familia ta! Măria Ta, 
soarta a arătat de partea cui e dreptatea! Din 
această clipă, te avertizez, nu mă mai simt cu 
nimic obligat! Când vei primi răvaş, vei duce suma 
indicată la „Fântâna Cerbului”, cum fac toţi! Să nu 

încerci să faci altfel! Au mai păţit-o şi alţii! Poţi să-i 
întrebi, Măria Ta! Şi acuma, am să vă rog să ne 
însoţiţi câteva mii de paşi până la Cărăstău. Pistolul 
îl ţin în buzunar, dar cu degetul sunt pe trăgaci! 
Alte pistoale vor fi pregătite aşijderea şi să nu 
credeţi că ţintesc mai rău. Dacă îndrăzneşte careva 
să se atingă de noi, fie numai şi cu vorba, nu mai 
dau trei creiţari pe vieţile Măriei Tale şi a lui 
Ferentz. Şi mi-ar părea nespus de rău! Oamenii de 
lângă mine sunt numai statul meu major, cum s-ar 
zice, ceata e în jurul castelului şi aşteaptă doar un 
semn. Şi cum noi suntem înăuntru, nu ne va fi greu 
să deschidem porţile. Ordonă ofițerului şi şefului de 
haiduci să-şi vadă mai departe de treburile lor şi 
nouă să nu ne aibă baiul! Poftim înainte, Măria Ta! 

Groful îşi înăbuşi o sudalmă, dar se văzu înfrânt. 
Se resemnă. Urmaţi de ceata lui Săndruţ, nobilii se 
îndreptară către poartă, spre stupefacţia celor ce-o 
păzeau. 

— Deschideţi! porunci groful, şi ieşiră. Ofiţerul se 
miră, dar nu îndrăzni să intervină. 

O luară spre Cărăstău şi la vreo mie de paşi, 
Săndruţ li se înclină ceremonios: 

— Măria Ta, caii ne aşteaptă aici. Puteţi să vă 
reîntoarceţi la castel, dar să nu încercaţi vreo 
urmărire că-i zadarnic! Şi să mă iertaţi că v-am 
făcut să faceţi o scurtă plimbare. E timp frumos. 

Pătruţ se întorcea dintr-una din nenumăratele 
sale peregrinări. Ajuns în apropierea mormântului 
acelui necunoscut strămoş, observă un om aplecat 
lângă piatra pusă drept semn, robotind ceva. Se 
apropie tiptil de locul cu pricina, ascunzându-se pe 
după arbori, ca să poată vedea ce-i. Când fu destul 
de aproape îl recunoscu pe Luca. Tocmai terminase 
cu înlăturarea ţarinii de la baza pietrei sub care se 
vedea o nişă. Scoase de acolo o legătură, se mai 
uită de câteva ori împrejur şi o desfăcu. Pătruţ 
rămase mirat când văzu că legătura, destul de 
voluminoasă, era plină cu florini. De obicei membrii 
cetei îşi păstrau banii ce li se cuveneau după 
împărţeala sub căpătâi ori în chimire, neferindu-se 
unul de altul, neavând ce tăinui. Unii aveau mai 
mulţi, alţii mai puţini, după cât erau de largi la 
mână. Cei ce aveau familii majoritatea banilor 
câştigaţi îi lăsau acasă, alţii, precum lanoş şi lovuţ, 
nu rareori îi ajutau din banii lor pe nevoiaşi. 
Aproape că niciunul nu mai dispunea de o sumă 
prea însemnată. Pătruţ, care n-avea pe nimeni de 
ajutat, fusese sfătuit de Săndruţ ca să-i păstreze, 
pentru când va fi mai mare şi-şi va întemeia o 
familie. Îi ascultase sfatul. După socoteala lui era 
singurul membru al cetei care dispunea, sau mai 
bine zis trezorizase întregul câştig ce-i revenise 
până atunci, socotindu-se drept posesorul celei mai 
mari sume de florini. Fu foarte mirat văzând că 

Luca ascundea acolo o cantitate de patru-cinci ori 
mai mare de florini decât ar fi putut avea în mod 
cinstit. Poate că nu-l mira atâta, dar ştia toată 
lumea că Luca îşi ajută familia din Visca. De unde 
avea atâţia florini? Cum de ajunsese în posesia 
lor?! Aici nu mai putea fi lucru curat! N-avea cum 
să dispună de o asemenea sumă. Trebuia să-i 
spuie neapărat şi lui Săndruţ ce văzuse. Nu cumva 
erau banii trădării? Nu cumva Luca lucra pe cont 
propriu, fără a-i mai informa pe ceilalţi, aţinând 
calea la drumul mare ca un tâlhar de rând? Şi 
aceasta ar fi fort la fel de necinstit. Tot felul de 
ipoteze îşi crease flăcăiandrul fără să se poată 
apropia de cea adevărată. Se convinse doar că nu 
era ceva curat. Afară de aceasta, de ce atâta 
taină? se întrebă. Niciunul din ei nu se ferea. Nu-şi 
ţineau ascunşi banii sau alte obiecte de uz 
personal, pentru că niciunul din ei n-ar fi îndrăznit 
să se atingă de ceea ce socotea că nu-i dreptul 
său. Nu erau rare cazurile când se împrumutau 
între ei pentru anumite nevoi, mai ales familiştii; 
dar cum făceau rost de bani, prima grijă a 
datornicului era să-şi restituie împrumutul, şi, până 
atunci, nu se ivise niciun fel de nemulţumire. 
Atunci de ce se ascundea Luca? 

Pătruţ se strecură în peşteră unde-i găsi doar pe 
Săndruţ şi moş Manole. Il luă pe Săndruţ de-o parte 
şi-i povesti tot ce văzuse. Pe măsură ce Pătruţ îi 
povestea, chipul lui Săndruţ se întuneca. Il mâhnea 
descoperirea lui Pătruţ şi parcă nu-i venea a crede. 

— Ai văzut bine? Poate că nu erau florini? Poate 

ascunde altceva acolo? 

— Florini erau, băciuţ! Nu eram departe şi am 
văzut bine. Are mulţi. Niciunul din noi n-ar fi putut 
aduna atâţia din ceea ce ne-a venit la împărţeală! 

Ce să facă? Cum să procedeze? Il durea ca 
pentru un frate rătăcit. Să i-o fi spus direct, pe 
neaşteptate. Luca ar fi bănuit că-l pizmuieşte 
pentru Anuta, ar fi inventat cine ştie ce minciuni; 
dar nici aşa nu putea lăsa lucrurile. Le era 
căpetenie. Răspundea de acţiunile fiecăruia în 
parte. Să-i adune pe toţi şi să-l tragă la răspundere 
în faţa întregii cete? Cine ştie ce-ar mai fi ieşit din 
treaba asta? Să tacă, iar nu putea. Cel mai bine ar 
fi fost să cunoască de unde avea Luca atâţia bani, 
abia după aceea să-i ceară să dea seama. Pe care 
din membrii cetei să-i informeze ca să-l ajute în 
această problemă? Normal era ca să se încreadă în 
toţi la fel, să nu facă deosebire între unul şi altul, 
dar pe toţi încă nu-i putea informa. Până ce nu va 
avea date sigure trebuia să tacă. Pătruţ, care mai 
cunoştea o taină numai a lor, era bun, dar n-ar fi 
vrut să-l amestece în treaba asta pe acest tânăr 
care şi aşa nu era văzut cu ochi buni de Luca. N-ar 
fi vrut să accentueze această animozitate, mai ales 
dacă s-ar fi dovedit că Luca nu era vinovat. După 
ce gândi mai mult ajunse la concluzia că, 
deocamdată, numai lanoş l-ar fi putut ajuta, ori 
Serafim. Serafim avea însă familie, şi dacă se 
adeverea că într-adevăr Luca e necinstit, cine ştie 
cum s-ar fi răzbunat. Tot lanoş era cel mai indicat. 
Avea familia departe, tocmai în comitatul Clujului, 

şi afară de aceasta se dovedise unul dintre cei mai 
săritori, mai altruişti şi dezinteresaţi din ceată. 
Trebuia mai întâi să se apropie cât mai mult de 
adevăr, să vadă cam de unde şi-ar fi putut procura 
Luca, fără ştirea lor, banii. Ipoteza trădării o 
înlătură chiar de la început. Nu-i venea a crede ca 
Luca să fi ajuns până acolo, deşi-i dăduse o dată de 
bănuit. Îl durea parcă şi acum bănuiala, după ce 
văzu că Luca sărise într-adevăr în ajutorul lor, 
cerând calul de la Dura. Dar dacă totuşi trădase? 
Dacă era preţul vânzării de atunci, de la asediu? 

— Pătruţule! Să-l întrebi pe Dura, când mai treci 
pe la Baia, când, în ce zi i-a cerut Luca un cal? 

— Bănuieşti ceva, băciuţ? 

— Trebuie să bănuiesc, măcar că mă întristează! 
Faptele mă obligă la aceasta. În orice caz, să-mi 
simt sufletul împăcat, trebuie să ştiu! Vezi cum ÎI 
întrebi, în aşa fel, încât nici el să nu bănuiască 
ceva, măcar că în Dura am destulă încredere. 

— Ştii la ce m-am gândit, băciuţ? Nu cumva 
băciuţu' Luca îi vămuieşte pe domni pe socoteala 
lui, fără să ne spuie? Ori mai rău, ţine calea la 
drumu' mare, ca tâlharii, şi pradă fără alegere? De 
câte ori n-a spus că se duce la Visca să le dea bani 
alor săi? Dacă nici n-o fi trecut pe acolo? 

— Parcă nu-mi vine a crede. Vezi, Pătruţule, cum 
zice şi vorba: hoţul e cu un păcat, păgubaşul cu 
zece. Noi între noi n-ar trebui să dăm pricină de 
bănuială! Ar trebui să trăim cum am jurat! Să fim 
cinstiţi şi să nu ne ascundem unul de altul! Nu ştii 
cât mă doare că sunt silit să bănuiesc ceva rău 

despre un frate, dar nici aşa nu putem lăsa 
lucrurile! 

Băiatul tăcu. Oftă doar. Îi părea rău şi lui. Cuta 
dintre sprâncenele lui Săndruţ se adânci şi se 
vedea bine că se chinuia să dezlege enigma. Pătruţ 
îl lăsă să cugete liniştit. Nu-i mai puse întrebări şi 
nici nu-i mai dădu sugestii. Abia peste o jumătate 
de oră chipul lui Săndruţ se lumină, fiind aproape 
sigur că descoperise adevărul. Trebuia doar să 
verifice. 

De unde, până la un timp, luca era unul din cei 
mai  zgârciţi în acordarea ajutoarelor pentru 
năpăstuiţi, zicând totdeauna că e prea mult, de lao 
vreme îşi schimbase cu totul atitudinea, spre 
bucuria majorităţii membrilor cetei. „E puţin, 
fraţilor”, i se auzea vocea din ce în ce mai des, „eu 
zic c-ar mai trebui să punem zece-douăzeci de 
florini!” Şi nu numai atât, dar se oferea ca el să fie 
acela care duce ajutorul. Oamenii erau mulţumiţi, 
pentru că aceste danii erau făcute de obicei 
noaptea, trebuind să facă multe ocoluri şi să 
orbecăiască pe diferite coclauri, ceea ce, pe lângă 
că era destul de obositor, era şi primejdios. Oricare 
din mesagerii cetei era expus să fie urmărit şi 
prins. Numai aceasta trebuia să fie dezlegarea. 
Luca înmâna ajutoraţilor numai o parte din ceea ce 
i se încredința, oprindu-şi restul. Or, dacă ipoteza 
era justă, trebuia judecat şi, în cel mai fericit caz, 
exclus din ceată. Fapta era mai puţin gravă ca 
tâlhăria ori trădarea, dar, un asemenea om nu mai 
avea cum să trăiască printre ei. Trebuiau verificate 

şi celelalte ipoteze, dar, ultima, i se păru lui 
Săndruţ cea adevărată. 

Prilejul se ivi peste câteva zile. Pătruţ îi informă 
că lui Şofronu' Morariului, din Râşca, îi murise 
muierea, lăsându-l cu patru prunci sub zece ani şi 
că nu avea nici vacă şi nici alte mijloace să-şi 
hrănească copiii, îngrijirea lor, împiedecându-l mult 
ca să poată agonisi ceea ce le trebuia. Ceruse 
împrumut de la grof, dar acesta îl refuzase, 
cunoscut fiind că Şofron participase la răscoală. 

— Eu zic să-i dăm treizeci de florini, propuse 
Săndruţ dinadins o sumă mai mică ca de obicei. 

— Nu se poate fraţilor! sări repede Luca, 
nebănuind intenţia lui Săndruţ. Parcă ai da dintr-al 
tău, Săndruţule! îi reproşă. Dacă omu’ e aşa de 
necăjit trebuie să-şi cumpere o vacă cu lapte, 
făină, un porc şi haine. Nu ziceţi şi voi că-i prea 
puţin? 

— Pentru nevoile pe care le are Şofron ăsta, şi eu 
zic câ-i puţin, Săndruţule, interveni lovuţ. Are 
dreptate Luca. Aş zice că şi cincizeci de florini n-ar 
fi prea mult! 

De aceeaşi părere au fost şi ceilalţi, astfel că 
suma a rămas stabilită la cincizeci de florini. 

— Acuma, fraţilor, pentru că s-a hotărât cum s-a 
hotărât, şi e bine aşa, într-adevăr, omul e tare 
necăjit, să vedem cine-i duce. Chiar în noaptea 
asta ar trebui duşi! 

Luca înghiţi nada. 

— Mă duc eu, fraţilor! Cunosc bine Râşca, ca şi 
satul meu. Ştiu şi unde-i casa lui Şofron. 

— Bine, frate Luca, dar te mai rog ceva, dacă ai 
avea vreme: să zăboveşti la hanul lui Dura până 
dimineaţă şi să cumperi doi saci cu făină. Tot e zi 
de târg. Îi laşi la Dura şi-i aduce Pătruţ cu măgarul. 

— Aşa am să fac, Săndruţule! lacă, mă culc un 
pic, ca să fiu hodinit, şi când o însera, gata-s! 

Fără să bage de seamă ceilalţi, Săndruţ îl luă pe 
lanoş deoparte şi-i şopti ceea ce bănuia, rugându-l 
să-l urmărească atât la înmânarea sumei destinată 
lui Şofron cât şi la cumpărarea făinii. 

După ce se odihni, Luca o porni la drum. Ajunse 
la Baia de Criş după ce înserase de-a binelea. De- 
acolo până la Râşca, o aruncătură de băț. Intră mai 
întâi în hanul lui Dura. 

— Jupâne, dă-mi o măsurică! Da’ să ştii, n-am 
bani la mine. Îţi plătesc altă dată. 

Dura era deprins cu treaba asta. Era drept că 
Luca nu lua niciodată mai mult de-o măsurică, cum 
îi zicea, dar tot atât de adevărat era că n-avea bani 
la el. Dura se făcea mereu că uită datoria veche. 
Considera că nu era o pagubă şi n-ar fi vrut să-l 
supere pe vreunul din oamenii lui Săndruţ. 

lanoş, deşi nu intrase, urmărise scena şi auzise 
totul prin uşa deschisă. Constată că pe lângă altele 
Luca era şi avar. Zâmbi. Din asta nu-i putea face o 
vină. Fiecare om are câte o meteahnă şi tare ar fi 
dorit ca  bănuielile lui Săndruţ să nu se 
adeverească întrutotul. Îi părea rău. Îl cunoscuse în 
timpul răscoalei pe Luca. Prietenia lor se cimentase 
după aceea, de când erau împreună în ceată, Luca 
dovedindu-se un viteaz. Ba, uneori, părea mai 

temerar, mai neînfricat chiar decât Săndruţ. ÎI 
prețuia ca pe un adevărat tovarăş. Se îndoia încă 
de necinstea acestuia. Prea l-ar fi durut. Pe toţi i-ar 
fi durut. 

Luca rămase pe lângă ulceaua cu ţuică până 
aproape de miezul-nopţii. O porni încet, cu fereală, 
căutând un vad al Crişului pe care-l cunoştea. Se 
descălţă şi trecu. Pe malul celălalt se aşeză ca să 
se încalţe. Apoi se afundă printre arinii de pe mal. 
Trecu şi lanoş râul, dar încălţat, ca să nu-i piardă 
urma. Ajunseră la o căsuţă scundă, formată dintr-o 
singură odaie, acoperită cu paie care de mult ar fi 
trebuit schimbate. Luca îşi înfăşură obrazul în 
obişnuita basma neagră. Bătu uşor. Niciun răspuns. 
Işi aruncă temător privirea în jur, ca să se convingă 
că n-are cine să-l audă, şi bătu mai tare. Ascultă. 
Parcă se auzi ceva înăuntru. Mai bătu odată. 

— Cine-i? se auzi o voce răguşită. 

— Săndruţu' Tomii! 

Fereastra se lumină slab, dovadă că înăuntru se 
aprinsese opaițul, se auzi zăvorul şi uşa se 
întredeschise. Luca pătrunse în odaie. Cât se căzni 
lanoş să audă ceva, sau să vadă, nu fu chip. După 
câteva minute Luca ieşi, îşi dezveli obrazul şi plecă. 
lanoş nu se mai luă după el. Aşteptă ca vreun sfert 
de ceas şi bătu uşor. Probabil că omul încă nu 
adormise că şi auzi: 

— Care eşti? 

— Săândruţu' Tomii! 

— Minţăşti! Eşti un lotru! Vrei să-mi iei banii! 

— Deschide, omule! Sunt Săndruţu' Tomii! 

repetă lanoş, cu voce înfundată, din cauza 
basmalei pe care şi-o petrecuse peste chip. 

Uşa se întredeschise cu sfială, cu frică parcă, 
după ce fu reaprins opaițul. Era vădit că omul se 
temea. lanoş intră. 

— Seara-bună! 

— Seara-bună, răspunse cu voce tremurată 
omul. De ce te-ai întors? Ori te-ai răzgândit şi vii 
să-mi ceri banii?! 

— Nu, frate, da' mi se pare că am greşit. Vezi, pe 
întuneric n-am văzut bine. Cât ţi-am dat? 

— Zece florini, alduiască-te Dumnezeu, 
Săndruţule, că de la mare necaz m-ai scos! 

lanoş încremeni. N-avea la el decât doisprezece 
florini. Ce să facă? 

— Uite ce-i: pe drum, cred că mi-au picat din 
chimir da' aveam pregătiţi să-ţi dau cincizeci de 
florini. Cu zece fiorini n-ai să te poţi ridica deasupra 
nenorocirilor ce te-au lovit. Uite, îţi mai dau 
doisprezece, şi, miercuri, să treci pe la Dura 
hangiul din Baia şi are să-ţi mai dea restul. Spui că 
te-am trimis eu! 

Omul îi apucă mâna gata să i-o sărute. 

— Ce ţi-a venit? Ce-s eu? Nu-s nici popă, nici 
sfânt! 

— Eşti mai sfânt decât sfinţii, Săndruţule. Că ăia 
nu ne dau nimica! Cu ce ţi-aş putea fi vreodată de 
folos? Cum am să-ţi pot mulţumi? 

— Nu trebuie să-mi mulţumeşti. Când vei mai 
auzi chemarea Crăişorului să vii să lupţi alături de 
noi şi are să fie bine! Să nu uiţi, să-i mai ceri lui 

Dura douăzeci si opt de florini! La el îi las. Sănătate 
bună! 

Nici n-apucă omul să se dezmeticească şi lanoş 
se şi pierdu în întunericul nopţii. Omul mai rămase 
câteva clipe în prag. Nu ştia ce să mai creadă. L-ar 
fi întrebat despre ce Crăişor e vorba. Intră, zăvori 
uşa şi se apropie de opaițul fumegând nevenindu-i 
a-şi crede ochilor. Douăzeci şi doi de florini! Şi 
miercuri încă douăzeci şi opt! Se lăsă în genunchi 
şi începu să se roage pentru sănătatea lui Săndruţ. 
Se apropie de patul, pe care, peste nişte paie, era 
întinsă o cergă, unde dormeau copiii. Îi vedea sătui 
şi îmbrăcaţi. La el nu se gândea. îl podidiră 
lacrimile. Tare ar fi vrut să-l fi văzut la faţă, să ştie 
cum arată acest Săndruţ, şi oriunde l-ar întâlni să-i 
poată mulţumi. Oameni ca el ar fi trebuit să umble, 
învăluiţi în lumină, nu _ tăinuiţi de întunericul 
nopţilor, îşi spuse. 

Ştiindu-l pe Luca la han, pentru că aşa fusese 
vorba, lanoş se aciui în grajdul hanului. Nici nu 
mijiseră zorile şi era în picioare. Pândi până îl văzu 
pe Luca ieşind şi îndreptându-se spre piaţă. Il văzu 
târguind cei doi saci de făină şi-l lăsă să plece. 
După ce acesta se îndepărtă îl întrebă pe omul de 
la care Luca-i cumpărase, cât dăduse pe saci. Grăbi 
după aceea cum putu, şi, pe drumul cel mai scurt, 
ajunse la adăpost. Luca încă nu sosise. lanoş îi 
trase pe Săndruţ de-o parte şi-i povesti tot ce 
aflase. 

— Acuma ce facem, frate? îl întrebă lanoş 

— Să mai aşteptăm! Dacă a fost în stare de aşa 
ceva, îl cred în stare şi de alte fapte, mai urâte, şi-i 
povesti lui lanoş cum îl bănuieşte şi de trădare, de 
la asediu. 

— Să mai aşteptăm, da' din ochi să nu ne mai 
scape! Oriunde s-ar duce, unul din noi doi să-i fie 
pe urmă! Deocamdată, cum bine zici, ceilalţi nu 
trebuie să ştie! 

— Mai ştie şi pruncul, Pătruţ. Şi el l-ar mai putea 
urmări atunci când vreunul din noi va avea alte 
treburi. 

Când veni Luca, peste vreo jumătate de oră, nici 
nu bănuia că-i luase cineva urma. 

Săndruţ şi lanoş constatară că şi la făină-i 
înşelase. Nu cu mult, doar cu un singur florin, dar 
dacă se bucurase şi la atâta, răul era mai mare 
decât se aşteptau. 

Nu trecură decât două zile şi fu confirmată încă 
una din ipoteze. Dura îi dăduse calul lui Luca cu o 
zi înainte de a fi asediați. Deci, nu-i trebuise calul 
pentru a încerca să-i salveze, ci pentru a-i vinde. 

— Ce facem Săndruţule! Nu mai pot răbda! Să-l 
judecăm! Pentru înşelătorie, pentru bani, l-am fi 
alungat ca pe un netrebnic, nu-l puteam ucide, dar 
pentru vânzare trebuie să deie socoteală! 

— Să mai aşteptăm, frate! Să vedem la ce-l mai 
duce capul! Dacă a început aşa, n-are să se mai 
oprească. Numai, cum ai spus, nu trebuie lăsat o 
clipă nesupravegheat! Să fim cu ochii în patru, 
deocamdată numai noi, aceştia care cunoaştem 
taina. Să nu bănuiască nimic! Trădarea e încă greu 

de dovedit. Cine ştie cum o mai întoarce? Dar dacă 
a încercat o dată, are să mai încerce. 

Luca, din ce în ce mai îngândurat, îşi clocea 
vânzarea. La işpan nu mai îndrăznea să se ducă şi 
nici pe la solgăbirăi. Era urmărit şi se pusese preţ şi 
pe capul lui. Cu banii pe care-i agonisise nu se 
putea mulţumi. Trebuia cu orice preţ să puie 
stăpânire măcar pe o parte din comoară. Ah! Dacă 
n-ar fi fost afurisitele cele de peceţi! Ce uşor i-ar fi 
fost. Ar fi făcut cumva, s-ar fi prefăcut bolnav, ar fi 
găsit el prilejul ca să rămână singur în adăpost şi ar 
fi luat din tainiţă doar atât cât să nu se cunoască, 
ca să nu fie urmărit. De florinii adunaţi între timp 
nu s-ar fi atins. Erau numărați. S-ar fi mulţumit cu 
câteva nestemate, chiar şi din cele mai mici şi cu 
galbeni din cei vechi. După ce şi-ar fi făcut vreun 
rost pe undeva, pe unde nu l-ar fi cunoscut nimeni, 
după ce ar fi ademenit-o şi pe Anuta, ar fi găsit el 
mijlocul de a se răfui cu toţi. Odată şi odată tot vor 
fi prinşi, va avea răbdare. Taina comorii n-aveau 
cum s-o afle cei care-i vor prinde şi-i va rămâne 
totul lui, numai lui, după ce nu va mai fi niciunul 
din ei în viaţă. Încă nu băgase de seamă că-i 
urmărit şi nici n-avea cum, pentru că totul se făcea 
cu multă precauţie. Numai cei trei cunoşteau taina, 
dar se comportau în aşa fel, încât nu dădeau de 
bănuit. 

Luca nu prinsese de veste că orice pas îi era filat. 
Săndruţ, lanoş şi Pătruţ îl urmăreau cu atâta 
dibăcie, încât nici ceilalţi nu bănuiau ceva. 

Într-o seară, când mâncarea mai clocotea pe 
vatră, Luca, profitând de faptul că moş Manole 
amesteca făina într-un blid, pentru nişte găluşte, 
turnă fără să-l vadă nimeni, în oala mare, o ulcică 
cu băutură din aceea adormitoare pregătită de 
bucătar. 

La cină, nimeni n-a observat că Luca n-a gustat 
din zeamă, ci a mâncat doar nişte carne afumată. 
Nu trecu mult şi întreaga tabără era adâncită într- 
un somn adânc. Luca se apropie mai întâi, tiptil, de 
patul lui lanoş, trăgându-i chimirul de sub căpătâi. 
Scormoni până dădu de moneda pecete şi-o băgă 
liniştit în propriu-i chimir. La fel procedă şi cu 
pecetea lui Săndruţ, după care se culcă liniştit. Nu 
îndrăzni să pătrundă în tainiţă. Aştepta un moment 
mai favorabil. 

Când se lumină de ziuă, lanoş se apropie de 
Săndruţ palid şi îngrijorat. 

— Taie-mă, omoară-mă, Săndruţule, da’ zău dacă 
ştiu ceva! Aseară am avut-o şi nu-i! 

— Ce-i? Ce-ai avut şi nu mai ai? 

— Pecetea! 

— Nici eu n-o mai am, spuse Săndruţ, zâmbind. 

— Cum?! Şi-ţi vine să râzi?! se miră lanoş. 

— N-ai băgat de seamă cum am adormit cu toţii 
aseară? Ca legănaţi. Nu ţi se pare curios somnul 
lăsat peste noi aşa, dintr-odată? 

— Da! Parc-am fi băut din zeama aceea a lui moş 
Manole! Da' tot nu pricep! 

— Chiar din zeama aceea am şi băut. Nici acuma 
nu pricepi? 

— Am priceput! Luca încearcă să intre în tainiţa 
comorii, dacă n-o fi şi intrat! Vrea să ne prade! 

— Dacă intra, peceţile erau la locul lor. Fă-te că 
n-ai băgat de seamă că-cţi lipseşte, cum fac şi eu. 
Deseară, la cină, să nu guşti din zeamă! Prefă-te 
numai! Are să deschidă tainiţa, după ce ne va 
crede adormiţi, şi are să ne puie peceţile la loc. Ai 
să vezi! Lui moş Manole încă nu-i spunem nimic! Să 
vezi că Luca are să ne toarne şi deseară băutură 
din aceea. Să ne prefacem bine că nu ştim că ni le- 
a luat! 

— Aşa oi face! Te pomeneşti că la noapte, după 
ce crede că ne-a adormit, va intra în tainiţă şi va 
pecetlui la loc! Ai dreptate! 

— Să-l lăsăm şi să vedem ce are de gând! 

Nu se petrecu cum prevăzuseră. Cum cinară se şi 
prefăcură amândoi adormiţi buştean. Se mirară că 
Luca se culcă şi el fără grijă. Nici nu se apropiase în 
seara aceea de vatră şi mâncă din toate ca şi 
ceilalţi. Îi trebui mult lui Săndruţ să ajungă la 
concluzia că Luca vroia să-şi facă rost de peceţi pe 

care să le aibă în permanenţă asupra lui. Era sigur 
că pentru aceasta va căuta un prilej ca să rămână 
singur în adăpost. De ce să nu i-l creeze? Îl chemă 
pe Pătruţ de-o parte şi-l dăscăli, ca să ştie ce are 
de făcut. 

Dimineaţă, după ce toţi au mâncat, Săndruţ 
propuse o vânătoare, la care îl pofti şi pe moş 
Manole, bucătarul. 

— Eu ce să fac, se miră acesta? Cine face 
demâncare? 

— Moş Manole, dacă ai să stai numai aici şi n-ai 
să mai ieşi, ai putea să te îmbolnăveşti. Măcar din 
când în când nu strică să vii cu noi. Apoi i se 
adresă lui Pătruţ: Tu trage o fugă până la Baia, la 
Dura, şi-i spui să ne mai facă rost de nişte făină! N- 
aş vrea să mai păţim ca rândul trecut. Mai bine să 
fie! 

— Bine, băciuţ, confirmă băiatul. Acuma mă duc! 

leşiră cu toţii. După ce se îndepărtară îndeajuns, 
Săndruţ se lovi cu palma peste frunte de parcă şi- 
ar fi amintit de ceva: 

— Fraţilor, eu zic c-ar fi bine ca unul dintre noi să 
se repeadă până la peşteră şi să aducă undiţele. 
Parcă n-ar strica să gustăm şi nişte păstrăvi. De 
mult n-am mai mâncat. 

— Mă duc eu! se oferi Luca. 

Era şi ceea ce aştepta Săndruţ. 

— Du-te, frate, dar nu zăbovi! la-le pe toate trei! 
Trei vor pescui, iar ceilalţi vom vâna. 

Pătruţ nici nu se gândise s-o ia spre Baia de Criş 
cum i se poruncise. Îşi pregăti un loc de pândă şi 

aşteptă. Cum intră, primul lucru pe care-l făcu 
Luca, fu să se asigure că Pătruţ plecase şi era 
singur. Văzând că peştera e pustie, răsuflă uşurat. 
Rupse fără să ezite peceţile tainiţei, aprinse o 
făclie şi intră. Pătruţ se apropie şi-l urmări. 
Deschise capacul lăzii, mânuind rozetele şi, 
scoţându-şi din chimir cele două peceţi furate, 
căută până găsi altele două la fel. Şi le îndesă în 
chimir, închise lada, se mai uită ca să se asigure că 
nu lăsase urme, ieşi şi sigilă. Nu observă că de 
după mormanul de straie, pe care le luaseră 
atunci, de la ostaşi, îl pândeau cu interes o pereche 
de ochi vii, ca de veveriţă. Luă undiţele şi se grăbi 
să-şi ajungă ortacii, ca să nu dea ceva de bănuit. 
Abia după aceea părăsi şi Pătruţ adăpostul 
îndreptându-se spre Baia de Criş. 

După ce toţi se înapoiară cu provizii bogate, în 
animale vânate şi peşte, apăru şi Pătruţ, de parc-ar 
fi pândit momentul. Luca era fericit şi lucra alături 
de ceilalţi la curăţatul peştelui şi preparatul 
vânatului. Nimeni nu observă când Pătruţ a ieşit 
afară cu Săndruţ din adăpost, să-l informeze ce 
făcuse Luca. 

Seara, Luca mai turnă o porţie de băutură 
adormitoare în vasul în care se gătea. Numai lanoş 
şi Săndruţ observară. Se prefăcură că dorm adânc. 
Luca se apropie de patul lui lanoş şi nu-i fu greu să- 
i puie pecetea la loc. Săndruţ însă avea de gând 
să-l joace. Cât de atent se apropie, cât de uşor 
încercă de câteva ori să tragă chimirul, Săndruţ se 
mişcă, prefăcându-se că se trezeşte. Nu ştia ce să 

mai creadă. Nu dormiră niciunul, nici altul. Se 
pândiră reciproc toată noaptea. Luca plesnea de 
necaz. Dimineaţa, după ce s-au trezit toţi, nu ştia 
cum să scape de pecete. 

Săndruţ se aşezase pe o buturugă, lângă vatră, 
iar Luca îşi făcu loc alături. Lăsă uşor moneda să-i 
cadă şi-l întrebă: 

— Asta ce-i, Săndruţule? Parcă ziceai că cel care 
o pierde trebuie judecat! 

Săndruţ se prefăcu mirat, ridică moneda şi o 
privi. 

— Dracu' ştie cum a ajuns aici! O aveam în 
chimir! lanoş, ia vezi, tu o mai ai? 

— Ce să am? întrebă lanoş prefăcându-se mirat. 

— Pecetea, spuse Săndruţ. 

lanoş se scotoci în chimir şi i-o arătă: 

— Uite-o, Săndruţule! Cum era s-o pierd?! Ochii 
şi pecetea, parcă aşa ne-a fost vorba! 

— Vezi, Săndruţule? îi reproşă Luca. Şi mai zici că 
ne eşti căpetenie! Să fie judecat, fraţilor! Chiar el a 
cerut-o! Dacă păţeam eu ori lanoş aşa ceva ne-ar fi 
judecat! 

— Stai, frate, ce te pripeşti? îl întrerupse Săndruţ. 
Tu o ai? 

— Cum să n-o am?! se miră Luca. 

Desfăcu buzunarul chimirului şi scoase repede o 
monedă, dar nu pe cea care trebuie, o încurcase. 
Se uită speriat, se îmbujoră, o băgă la loc şi scotoci 
iar. Săndruţ îi observă încurcătura, dar se făcu a nu 
pricepe. 

— Uite-o! spuse Luca, apropiindu-i-o de obraz. 

Vezi, nu-i asta? 

— Este, frate Luca, este. Dar de ce eşti atât de 
îndârjit împotriva mea, că doar n-am pierdut-o! Mi- 
a scăpat jos, ai văzut-o şi am luat-o! De ce să fiu 
judecat?! 

— Să fii judecat! Trebuie! Nu ne mai poţi fi 
căpetenie! Dacă o pierdeai de tot aş fi cerut să fii 
ucis, cum singur ai spus-o când ne-ai dat peceţile! 
Să-l judecăm, fraţilor! se îndârji Luca. 

— Mai domol, frăţioare! încercă să-l potolească 
Groza. N-a pierdut-o. O are! 

— Dacă păţeam eu asta, mă judeca! Nu e 
vrednic să ne mai fie căpetenie! 

— Te pomeneşti că ai râvni să ne fii căpetenie?! 
se miră Serafim. 

— Nu! Nu vreau asta! Să nu mai fie el! Asta 
vreau! 

— Asta nu-i numai după tine, interveni şi Pătru. 
Ce-om zice şi noi! Pentru un lucru de nimica... auzi! 
Da’ ce, fraţilor? Eu îl vreau pe Săndruţ! strigă cât 
putu. 

— Săndruţ! Trăiască Săndruţ! strigară toţi. 

Luca îşi înghiţi veninul. Nici de data aceasta nu 
putu să-l doboare. Dar cândva... ehei! De-acum 
având toate peceţile, va putea oricând intra în 
tainiţă şi va lua cât va socoti de cuviinţă. 

Dar nu i se mai ivi prilejul să rămâie singur în 
peşteră. Turba. Parcă era un făcut. Timpul trecea 
şi, ori unul, ori altul îi încurca socotelile. Şi, ce era 
mai rău, tâlharul de bătrân, moş Manole, nu mai 
avea nicio picătură de fiertură din aceea. Zicea că 

din greşeală spărsese vasul în care o ţinea. În 
realitate, o ascunsese, sfătuit de Săndruţ, şi nu mai 
ştia nimeni unde o ţine. Nu fusese pus la curent cu 
toate amănuntele, dar bătrânul, care se încredea în 
Săndruţ, nici nu căută să afle de ce trebuie să ia 
această măsură. 

Luca devenea din ce în ce mai irascibil, ura ce-i 
mocnea de atâta vreme în suflet începuse să dea 
în clocot. Nu! Aşa nu mai mergea! Trebuia să 
isprăvească odată cu toţi! Să-i vadă laţi! Destul îi 
scoseseră sufletul, de parcă erau înţeleşi între ei! 
Să nu poată rămâne singur în adăpost! Se 
prefăcuse o dată şi bolnav. Două zile zăcu, dar 
bătrânul, vraciul cetei, moş Manole, îi dădu 
îngrijirile ce le credea necesare, dar singur nu-l 
lăsă. Rumegă mult gânduri care de care mai 
josnice, până se încredinţă că găsise formula 
salvatoare. Ce-i trebuia leşia lui moş Manole? Să-i 
adoarmă? Mai bine să-i adoarmă pe veci! Trebuia 
să le puie ceva în mâncare ca să nu se mai scoale! 
Otravă! De unde să şi-o procure? Cine i-ar fi putut 
face rost de aşa ceva? Numai Florea din Băgara, 
vrăjitorul. El le face şi le desface pe toate. Trebuie 
să ştie să facă o otravă puternică şi să-i ucidă pe 
toţi! Pe toţi dintr-o dată! Numai aşa! 

Motivă că vrea să treacă pe la ai lui, pe la Visca, 
şi, într-o seară, plecă. Nu băgă de seamă că Pătruţ, 
flăcăiandrul, îi era pe urme. Aproape de miezul 
nopţii ajunse la vrăjitor şi-i bătu uşurel în uşă. 
Acesta-i deschise. Nu o dată i se mai întâmplase să 
fie trezit la miez de noapte pentru un sfat, pentru 

un leac. Vrăjitor îi spunea lumea, dar el nu făcea 
altceva decât să prepare tot felul de băuturi şi 
unsori din plante medicinale, care, de cele mai 
multe ori, se dovedeau a fi cu leac. Dacă văzu că 
oamenii îl cred mai mult decât este, îi lăsă să 
creadă. De ce n-ar fi câştigat şi de pe urma 
proştilor, nu numai de pe urma celor bolnavi? 
Cunoştea şi plante din care ar fi putut prepara 
otrăvuri ucigătoare, dar nici nu încercase vreodată 
s-o facă. Cine-i cerea otravă, îi dădea o sticluţă cu 
apă limpede, de fântână, şi-l învăţa nişte vorbe 
încurcate pe care trebuia să le rostească înainte de 
a o folosi. Atât de întortocheate erau vorbele, încât 
nimeni nu le putea memora. Dacă „otrava” se 
dovedea fără efect, vina nu era a lui, ci a aceluia 
care nu ştiuse a spune ce-l învățase vrăjitorul. 
Dealtminteri, cât era de bătrân, doar de două ori i 
se întâmplase să-i ceară cineva otravă. 

— Seara-bună, baci Florea! salută Luca. 

— Seara-bună, voinice! Ce bai la ceasu' ăsta din 
noapte? 

— Am venit să-ţi cer ceva. Ştiu că stă în puterea 
dumitale ca să mă ajuţi şi de aceea am venit. Am 
nişte duşmani neîmpăcaţi. Dacă nu-i ucid, mă ucid 
ei pe mine! Să-mi vinzi otravă! Una tare şi s-ajungă 
pentru douăzeci de oameni! Bani, câţi vrei! se bătu 
el cu palma pe chimir. 

— Te-ai gândit bine, flăcăule, la ceea ce vrei să 
faci? Ştii ce păcat mare-i să ucizi? 

— Te ştiam vrăjitor, în legătură cu diavolu', nu 
popă! Dacă vrei să câştigi ce n-ai câştigat de când 

eşti pe lume, fă-mi otrava! 

— Asta nu se poate aşa, dintr-o dată! Cere 
vreme! Până mâine seara n-am cum să ţi-o fac! 

— Fie şi aşa, numai fă-mi-o! Nu te întreb de preţ. 
Cât îmi ceri atâta-ţi dau! Ba, şi pe deasupra, da s-o 
faci! 

— Atuncea vino mâine seara. Ai s-o găseşti gata. 

— Pentru cinşpe-douăzeci de oameni, ai înţeles? 

— De bună seamă, numai că-i mai tare! Poţi 
ucide şi o sută! 

Luca plecă mulţumit. Pătruţ, care nu putu auzi 
ceea ce se vorbea înăuntru, nici nu aşteptă. Aşa-i 
spusese Săndruţ, să fie înaintea lui Luca în 
adăpost. 

— Ce-i, unde s-a dus? îl întrebă Săndruţ. 

— La Florea din Băgara. 

— Ştii pentru ce? Ce i-o fi cerut? 

— N-am putut auzi. Am făcut cum mi-ai spus, 
băciuţ! 

— Bine, Pătruţule! Hodineşte-te! 

În zori, Săndruţ era la drum. Cunoştea bine 
împrejurimile şi nu-i fu greu să-l găsească pe 
Florea. 

— Ziua-bună, baciule! 

— Bună, îi răspunse bătrânul. Care-i baiu'? 

— Eu sunt Săândruţu' Tomii! Astă-noapte te-a 
căutat cineva din ceata mea. Ce ţi-a cerut? îl 
întrebă fără ocol. 

— Dumneata eşti Săndruţu' Tomii? Să trăieşti, 
Săndruţule! Cel ce-a fost ast noapte la mine vă e 
duşman! Vă urăşte! Pe toti vă urăşte, că mi-a cerut 

otravă pentru cinşpe-douăzeci de oameni! Abia 
acuma am priceput! O fi pus de domni! 

— l-ai dat? 

— Doară n-am bolunzit! N-am dat în viaţa mea 
aşa ceva. Cui mi-a cerut i-am dat apă. Apă de 
fântână, de cea mai curată. l-am spus să vie la 
noapte că-i dau. 

— Şi dacă vine ce-i dai? 

— Apă, cum ţi-am spus. Doară n-am să-mi încarc 
sufletu' de păcate la bătrâneţe! 

— Şi dup-aceea? Dacă te întreabă de ce n-am 
murit? 

— Eu zic că nu mai apucă să-ntrebe ceva, dacă 
ştii! Asta e legea voastră! Se ştie! Da' dacă era 
altu’, îi spuneam eu nişte vorbe pe care nu le-ar fi 
putut îndruga cât trăia şi-i explicam că de aceea nu 
i-a murit duşmanu', că n-a zis cum trebuie ce l-am 
învăţat. Ce să fac? Mai câştig şi de la proşti. De la 
cei betegi nu-mi vine să cer atâta, şi-aşa-s destul 
de amărâţi. > 

— Să ceri cât de mult, baciule, că nu-i păcat! Iți 
las şi eu douăzeci de florini, că nu eşti prea bogat. 
Mi-ai lecuit un tovarăş, chiar pe omul acesta ce 
vrea să ne otrăvească. 

Săndruţ îi mulţumi omului şi se îndreptă spre 
adăpost. Pe Luca îl găsi dormind somn greu, fără 
griji. Vroia să fie odihnit pentru drumul pe care-l 
mai avea de făcut. Abia pe înserat se trezi. 

— Fraţilor, începu, care vreţi să-mi faceţi un 
bine? Mi-ar trebui douăzeci de florini. Am fost pe la 
ai mei şi n-am avut cât mi-a trebuit. Au dat şi ei de 


SEES SSSES 


LUDDUUUULOUUUDDOLUU 


un necaz... 

— Îţi dau eu, se oferi Săndruţ. Ai să mi-i dai când 
vei avea. 

— Îţi mulțumesc,  Săndruţule! Din mare 
încurcătură m-ai scăpat! zise Luca prefăcându-se 
bucuros. 

Nu-i trebuiau bani. N-avea niciunul din ceată câţi 
avea el. „Las' că vedeţi voi!” îi ameninţă în gând. 

După plecarea lui, Săndruţ găsi că sosise 
momentul să-i informeze şi pe ceilalţi în ce ape se 
scaldă Luca. Îi duse la tainiţa unde-şi ţinea ascunși 
banii, la mormânt, le spuse de felul cum fuseseră 
vânduți şi cum Luca adusese ostaşii peste ei. 
Auzindu-l, oamenii nu mai puteau de indignare. 

— Să-l judecăm! De ce ne-ai ţinut ascunse toate 
acestea?! De mult trebuia judecat! Vânzătorul! 

— Am vrut să văd până unde-l duce gândul 
ucigaş. Credeam că-i doar o socoteală a noastră, 
pentru o fată. Nu se cădea ca pentru atâta să-i cer 
judecarea. În ultima vreme nu l-am mai scăpat din 
ochi, aşa că tot nu mai putea face nimic. Şi acuma 
trebuie să ne prefacem că nu ştim ce cloceşte. El 
are să vie spre ziuă. Otrava o va pune în mâncare 
ori la prânz, ori seara, la cină. Să mâncaţi fără 
grijă! Florea, am vorbit cu el, îi va da apă. Să 
urmăriţi numai, dar aşa, să nu bage de seamă, mai 
ales dumneata moş Manole, când toarnă apa în 
zeamă. După ce mâncaţi văietaţi-vă şi prefaceţi-vă 
pe rând că v-a sunat ceasul cel din urmă. Atunci 
vom vedea noi ce-i de făcut. Vreau să-l prindem 
asupra faptului. Fără îndoială, va lua cât va putea 

din tainiţă şi va pleca. Ne vom ţine după el. Să-l 
lăsaţi în seama mea! Să nu vă amestecați, numai 
dacă mă răpune! E bine, fraţilor? 

— Aşa să fie! Moarte vânzătorului! strigară. 

Aşteptară cu nerăbdare sosirea lui Luca. Veni 
spre ziuă. 

Se culcă şi adormi liniştit. Nu-l mai frământa nicio 
grijă. Se şi vedea stăpânul incalculabilelor bogății 
ale comorii. Dacă mureau toţi, cine mai putea 
bănui ceva despre existenţa acesteia? Toată lumea 
era a lui. Pe Anuţa, o va fierbe un pic în zeama ei, 
ca s-o pedepsească. Când va afla că Săndruţ 
căzuse, pentru că aşa o va minţi, că a căzut într-o 
încăierare cu întreaga ceată, ea i se va agăța 
singură de gât. Aşa credea el. Atunci va face el 
mofturi. De luat o va lua, că-i era dragă, dar numai 
aşa, o va mai speria, ca să-l ştie de bărbat, să nu 
mai iese din vorba lui. Atât de liniştit îl adormiră 
aceste gânduri încât nici nu s-ar fi putut crede că 
mintea lui clocea o atât de monstruoasă crimă. Ba, 
văzându-l, unii începeau chiar să se îndoiască de 
spusele lui Săndruţ. Numai ascunzătoarea de la 
mormânt, pe care o văzuseră cu toţii, dovadă de 
netăgăduit, îi mai făcu să pregete. 

Într-adevăr, la ora cinei, Luca se apropie de 
vatră. Oamenii erau nepăsători. Intră în vorbă cu 
moş Manole, îl întrebă ce le-a pregătit pentru cină. 
Bătrânul se prefăcea a nu pricepe ce urmăreşte, 
dar observă cum Luca scosese ceva din mânecă 
atât de dibaci, încât nu putu băga de seamă ce 
era, dar văzu bine lichidul limpede ce se scurse în 

mâncare. Mai văzură doar câţiva, printre care şi 
Săndruţ. 

— Gata cina, feciorilor! îi anunţă moş Manole. 

Se apropiară cu toţii de vatră. Luca refuză să 
guste din ciorbă. 

— Ai să pierzi din puteri dacă nu te hrăneşti ca 
lumea! îi spuse Săndruţ. la mănâncă şi tu nişte 
zeamă din asta, să vezi ce bună-i! 

— Nu-ş' ce naiba am că m-am stricat la burtă. Mă 
mână afară, fraţilor, îşi motivă Luca refuzul. Uite, 
aşa mă taie, ca un cuţit! 

— Păcat, frate Luca! îl compătimi Groza. Mare 
păcat! Cu zeama asta nu te mai întâlneşti! Nu ştiu 
cum a nimerit-o moş Manole în seara asta, da-ţi 
vine s-o înghiţi cu blid cu tot! Gustă, măcar, îl 
îmbie, întinzându-i strachina şi o lingură. 

Luca se scutură, ferindu-se. Se înfioră parcă. 

— Doamne fereşte! Dac-aş pune ceva în gură, 
trei-patru zile n-aş mai fi bun de nimica, fraţilor! 
Poate că am să încerc cu ceva uscătură; strânge la 
burtă; zeamă, nici gând! 

Ca niciodată, mâncau cu atâta poftă, râdeau şi 
glumeau, urmărindu-i pe furiş fizionomia. Luca era 
din ce în ce mai încântat. „Aşa, podoabelor! Asta-i 
cina voastră cea din urmă! Îndopaţi-vă, îndopa-v-ar 
ăl din steni!” îşi zicea mulţumit. 

După ce cinară se apropie fiecare de patul lui. De 
la un timp începură să se vaiete de dureri de burtă. 

— Parcă-i un făcut, începu Săndruţ. Pe Luca-l 
strânge la burtă şi văd că mă apucă şi pe mine! 
Au! Au! se văietă. Nici lăcomia nu-i bună, fraţilor! 

Prea am mâncat fără socoteală! 

Nu trecu mult şi începură să se vaiete şi alţii. 
Treptat, înţepeniră în diferite poziţii. Moş Manole 
nici nu mai avu puterea să se târaseă până la pat. 
Îşi „dădu duhul” acolo, lângă vatră. 

Când îi văzu pe toţi înţepeniţi, Luca se apropie de 
Săndruţ. Îi ridică mâna şi o lăsă să cadă. Căzu fără 
vlagă. „Nici nu s-a răcit încă, da-i gata! Toţi au 
ajuns la cel pierit!” îşi spuse mulţumit. Era 
mulţumit că reuşise să transforme peştera în 
cavou. Nu-i părea rău că ucisese, cum credea, 
atâţia oameni. Scoase de sub căpătâi o pereche de 
desagi, se apropie de intrarea tainiţei şi, fără sfială, 
rupse peceţile. De cine şi de ce s-ar mai fi temut? 
Aprinse o făclie şi cu coada ei puse în mişcare 
mecanismul. Peretele se deschise, lăsând loc 
dreptunghiului întunecat. Intră. Se uită de jur- 
împrejur admirând cu ochi de stăpân scilipirile 
aurului şi nestematelor din armurile şi coifurile 
vechi. De acestea, de lingouri şi de ladă, 
deocamdată, nu se putea atinge. Le va lăsa acolo. 
Oricând va avea chef, va putea intra nestingherit 
să le ia. Se apropie de mormanul de florini. Se 
adunaseră mulţi. Partea comorii crescuse simţitor. 
Şi grămada destinată ajutoarelor încă nu secase. 
Mai erau destui şi în grămada rezervată 
cheltuielilor comune. Începu să îndese în desagi. Îi 
umpu bine, îi legă strâns la gură şi se uită parcă cu 
părere de rău la ceea ce mai rămânea. 
Deocamdată, ajunge! Şi aşa are să-i fie greu. Cu 
florinii aceştia trebuia să înceapă să-şi croiască 

acel rost pe care-l râvnea atâta. După ce se va 
vedea aşezat statornic undeva, va veni şi va căra 
pe rând totul. Inchise cu grijă tainiţa. Şterse orice 
urmă de ceară, rămasă de la peceţi, ca să nu se 
mai vadă. Cine ştie? Trebuia să fie prevăzător. 
Dacă iese, nu poate asigura lespedea de la intrare. 
Dacă pică vreunul în peşteră cum picase el? Pică, e 
bun picat, dar să nu vadă vreo urmă a locului unde 
era tainiţa. Dacă nu era Pătruţ cu neastâmpărul lui 
poate nici acuma nu se ştia de comoară. Ar mai fi 
ucis pe cineva? Nu! Pentru ce i-ar fi ucis? Poate 
doar pe Săndruţ, pentru Anuţa. Cine ştie? Se 
încovoie sub povară. Erau grei desagii. Urcă cu 
greu scara. Se mai uită o dată la gura peşterii. Cum 
ar putea-o înţepeni? Numai pe dinăuntru. „Tot n- 
are cine şi cum să mai treacă prin sălbăticiile 
astea!” se linişti şi o luă la drum. Era înarmat. Nici 
nu se putea altfel cu atâta bănet! intenţiona să se 
îndrepte mai întâi spre Căzăneşti, să treacă pe la 
Anuţa. Când îl va vedea ce are în desagi, într-o 
clipită va uita de moartea lui Săndruţ. Zâmbi 
mulţumit. 

Nu ieşise el bine din adăpost, când, începu 
miracolul. Învierea morţilor, ca în miturile antice. 
Unul aprinse o făclie. 

— Ce facem, fraţilor? Să-i luăm urma, tâlharul! 
Nu mi-e de banii pe care i-a luat, dar mi-e să nu ne 
scape! Cine ştie încotro o apucă? spuse Serafim. 

— Aproape că-s în stare să jur că ştiu calea pe 
care a apucat-o, spuse Săândruţ. Dar şi de data asta 
tot lăcomia are să-l răpuie! A încărcat în desagi ca 

slăbănogul! În jumătate de ceas trebuie să 
poposească. Inarmaţi-vă şi să-l urmărim! Unde va 
opri, că trebuie să oprească, înconjuraţi-l din toate 
părţile! Lăsaţi-mă numai pe mine să mă apropii. 
Ce-ai făcut cu Brânduş, Pătruţule? 

— L-am dus la Baia şi l-am lăsat la baciu’ Dura, 
aşa cum mi-ai spus. 

— Bine, Pătruţule! Mă gândeam, fraţilor, să nu-i 
dea cumva prin gând să se folosească de măgar. 
Numai cu el ar fi putut căra desagii. Aşa... Când 
ajungem să mă lăsaţi să mă socotesc eu cu el! 
Sunt cel mai îndreptăţit, că pe mine m-a urât mai 
mult. Îi mai las o şansă! Adică vreau să-i dau 
posibilitatea să moară măcar cinstit, în luptă! 

— De ce să-ţi pui capu' pentru luda? Nu! Asta să 
n-o faci, Săndruţule! spuse lanoş. Dacă-i câine, ca 
un câine să moară! judecat! 

— Aşa-i! confirmă şi Groza. Îl prindem, îl aducem 
aici şi-l judecăm! 

— Nu! se opuse Săndruţ. Nu-l pot uita cum a 
luptat alături de Crăişor, alături de noi toţi! Nu era 
om rău, fraţilor! Era viteaz! Numai aurul l-a orbit. 
De murit, trebuie să moară, dar mi-ar părea bine 
dac-ar face-o ca un viteaz! Că a fost viteaz, asta nu 
poate s-o nege nimeni din cei ce l-au cunoscut! Nu 
m-aş simţi împăcat în sufletul meu dacă aş face 
altfel! 

— Fie cum zici, Săndruţule, da’ vezi, apără-te ca 
lumea şi loveşte cum trebuie! De scăpat tot nu 
scapă, măcar de te-ar şi răpune, dar n-am vrea să 
rămânem fără o căpetenie ca tine! spuse lovuţ. 

Peste un sfert de ceas îi şi luară urma. Mergea 
încet, apăsat sub povara desagilor. Se gândea că, 
oricât, tot nu mai avea de ce se teme şi graba n- 
avea niciun rost. Cum presupusese Săndruţ, opri 
într-o poieniţă. Cerul era senin şi cu toate că luna 
încă nu răsărise, se puteau desluşi contururile 
arborilor, albeaţa stâncilor golaşe, iar silueta 
omului era distinctă. Pe nesimţite înconjurară 
poieniţa. Luca îşi scoase pălăria şi-şi şterse 
năduşeala. Băgă mâna în desagi. Scoase un pumn 
de monezi şi-l vântură, lăsându-l să cadă la loc. 
Sunetul acestora îi încântă auzul. Repetă de câteva 
ori jocul, cu gest de avar. Când îşi ridică privirea, în 
faţă-i apăru umbra unui om. Tresări. 

— Piei, satană! se sperie. 

Era Săndruţ în carne şi oase. Nu-i venea să-şi 
creadă ochilor. Doar era mort! Toţi erau morţi! Au 
început să bântuie stafiile, gândi. Trebuie să treacă 
pe la un popă să le citească de hodina sufletelor. 
Se închină, cu o cruce mare, dar arătarea rămase 
nemişcată, ba-i şi vorbi: 

— Încotro, frate Luca? După ce că ne-ai ucis pe 
toţi, ne laşi să pierim ca nişte păgâni?! 
Neprohodiţi?! 

Citindu-i uimirea de pe chip, pentru că Luca nu 
era în stare să scoată o vorbă, izbucni în hohote. 

— Ceea ce ţi-a dat Florea, nu era decât apă! 
Auzi, Luca? Apă curată! Nu ne-ai putut otrăvi! Ţi-ai 
otrăvit numai sufletul, tâlharule! 

— Am să-l omor! Hoţul bătrân! 

— Asta dacă ai să mai poţi, Luca! Să ne măsurăm 

în luptă dreaptă, măcar că n-ai merita! Ai trebui 
ucis ca un câine! Alege-ți! Sabia, pistolul, 
jungherul, că văd că ai de toate. 

— lertare, frate Săndruţ! imploră îngenunchind. 

— Nu fi muiere! Te ştiam om întreg! Aurul te-a 
orbit şi de aceea nu vreau sa te ucid aşa cum ţi s- 
ar cădea! 

— Eşti mai tare, cu orice aş încerca! E ca şi cum 
aş fi mort înainte de a lupta! lartă-mă, şi om mai cu 
credinţă n-ai să găseşti. M-am lăsat amăgit... 

— Trebuie, Luca! Pentru unul care a avut 
îndrăzneala să-şi ucidă fraţii, fără să se gândească 
la păcat, iertare nu poate fi! 

— Atunci să piei, câine! strigă Luca scoţându-şi 
pistolul şi trăgând. 

Săndruţ prevăzuse şi această ieşire şi se feri la 
timp  scoţându-şi iataganul. Luca-şi scoase la 
rându-i sabia şi înfruntarea începu. Nevăzuţi din 
umbră, ceilalţi îi urmăreau cu înfrigurare. Mânuia 
cu dibăcie sabia şi Luca. Era un adversar de temut. 
Săndruţ se împiedecă de o cioată şi se prăvăli 
lângă un tufan. Profitând de avantaj, Luca se repezi 
ca turbat, lovind cu toată puterea. Rostogolindu-se, 
Săndruţ reuşi să scape de lovitura ucigătoare, 
lăsând sabia lui Luca să se înfigă adânc în trunchiul 
arborelui. Într-o clipă Săndruţ fu în picioare şi Luca 
simţi apăsarea ascuţişului iataganului în grumaz. 
Nu mai îndrăzni şă mişte. 

— Legaţi-l, fraţilor! porunci Săndruţ. Am vrut să-l 
las să moară omeneşte, dar nu merită! Câine a 
fost, câine a rămas, ca un câine să piară! Nici 


SEES SES 


LIDDDODOLOLOLOLOLUL 
măcar atâta! Câinele-i credincios! Şarpe veninos! 
Asta eşti! 

Ca din pământ apărură şi ceilalţi. Văzându-se 
înconjurat, Luca ştia că nu mai are scăpare. Încercă 
să-şi înfigă grumazul în ascuţişul iataganului, dar 
Săndruţ îl feri la timp. 

— Nu! Ai să mori cum vor hotări ortacii! Ei au să- 
ţi aleagă moartea! Am vrut să te las să mori ca un 
viteaz, în luptă, dar ai sufletul prea mic pentru aşa 
ceva, Luca! Prea mic suflet ai ca să meriţi 
asemenea moarte! À 

Se aşezară în semicerc pentru judecată. In 
mijloc, bine cetluit, Luca. Începură întrebările. Luca 
mai încerca să se umilească, cerând îndurare, dar 
văzu că nu-i chip. Începu să răspundă cinic, ca unul 
ce nu mai avea nimic de pierdut, stropindu-i cu 
venin. 

— Mai mult decât să mă spânzurați, ce-mi puteţi 
face, câinilor?! încheie Luca. 

— Pregătiţi-i o ţeapă, fraţilor! porunci Săndruţ. 

Când auzi, Luca începu să urle ca turbat, cerând 
din nou îndurare. Chipul îi deveni palid ca al unui 
mort, când văzu doi ortaci doborând un arbore 
potrivit şi începând să-l ascută. Lui Săndruţ i se 
păru de ajuns. Nu era omul care să-l vadă pe altul 
chinuindu-se şi mai ales în ţeapă, cea mai oribilă 
dintre morţi. Chiar şi pe chipurile celorlalţi citi o 
umbră de reproş. 

— Dezlegaţi-l! porunci. 

— Ce-i, Săndruţule? Ce ţi-a venit?!! se miră 

— Dezlegaţi-l! repetă Săndruţ. 

Când se văzu liber, Luca se apropie de Săndruţ, 
îmbrăţişându-i cizmele, ca atunci, în hanul de la 
Deva, când se prefăcea doar. 

— Fugi! îi porunci Săndruţ. 

Luca rămase cu ochii căscaţi a mirare. 

— Fugi, când îţi poruncesc! 

Luca sări în picioare şi o zbughi. În aceeaşi clipă 
Săndruţ trase cu pistolul. Drept în inimă îi înfipse 
plumbul. Luca se prăbuşi, fără a mai face cea mai 
mică mişcare. Rămase întins cu faţa la stele şi cu 
ochii holbaţi. Săndruţ se apropie şi-i închise 
pleoapele. 

— De ce-ai făcut-o? Să-l fi spânzurat măcar, 
spuse Serafim. 

— Să nu uităm că suntem oameni, fraţilor! Şi-a 
primit pedeapsa! 


DUO ULUUL 


La castelul din Lunca al grofului Gyulai, mare 
sindrofie. Întreaga nobilime din comitat, ba şi de 
prin alte părţi, adunată cu prilejul logodnei lui 
Ferentz, fiul grofului, petrecea. Gazda, Holldki 
işpanul şi baronul Werner, retraşi într-un colţ al 
salonului se întreţineau, şi un observator atent 
putea vedea că discuţia era destul de aprinsă. 

— Te lăudai că-l prinzi, domnule baron, i se 
adresă Holldki baronului Werner. Până la urmă 
dumneata ai fost cel prins, din câte am auzit. 

— Dacă lucrurile merg aşa cum merg, aceasta 
numai datorită faptului că în fruntea comitatului a 
fost aşezat un om necorespunzător, domnule 
conte! 

— Cu alte cuvinte mă faci incapabil! Tare aş vrea 
să te văd pe dumneata în fruntea comitatului ca să 
te poţi convinge că ai fi la fel de neputincios faţă 
de acest brigand. Nu te-ai convins? Parcă te-ai dus 
pregătit să-l înfrunţi, cu o groază de haiduci! 

— În orice caz, urechile le mai am, domnule 
conte. Am fost informat că putea să ţi-o taie şi pe 
cealaltă, domnule conte, dar a fost mărinimos. Nu-i 
place să chinuiască un om legat. Dealtminteri, 
trebuie să recunosc, am fost în puterea lui şi s-a 
purtat şi cu mine la fel de omenos. E un brigand 
curios acest Sâăndruţ. E şi demn de parc-ar fi nobil 
din născare. 

— Şi cu noi s-a purtat destul de mărinimos, dacă 
putem numi mărinimie faptul că i-am devenit 
tributari. Cum primim somaţia, vrem nu vrem, 
trimitem banii la „Fântână Cerbului”. Şi nimeni nu 
mai îndrăzneşte să schiţeze nici cel mai mic semn 
de opunere. De atâta vreme, Săndruţ acesta 
terorizează întregul comitat. 

— Vrei să spui că-i terorizează pe nobilii din 
comitat. Ceilalaţi îl binecuvintează. Prostimea se 
dă în vânt pentru el. 

— Mi-a venit o idee. Chiar acum mi-a venit, spuse 


SEES SSC 


OOOOUUOULLULU 
baronul Werner. Să-l compromitem! Să-i facem pe 
tărani ca în loc să-l binecuvinteze să-l blesteme! Să 
se lepede de el! 

— Şi cum am putea-o face? Nu văd, interveni 
Hollòki. 

— Dar aşa ceva ar fi imposibil, domnule baron, 
se miră şi Gyulai. 

— Am eu un om, un om potrivit pentru aşa ceva, 
unul în stare să comită cele mai fioroase crime. 
Dealtminteri l-am şi folosit în funcţia de călău, unul 
Scăpău. Se pune în fruntea altor pramatii de teapa 
lui şi, ocrotiţi de noi, de nobilime şi de autorităţi, ar 
putea trece la fapte. Ar ţine calea la drumul mare, 
ar prăda negustorii, ar ucide câte un amărât de 
țăran care şi-a vândut vita şi i-ar lua banii, fără însă 
a îndrăzni să se lege de noi, de nobilime, şi toate 
acestea în numele lui Săndruţ, brigandul. 

— Ar fi o idee, confirmă işpanul. Dar după aceea, 
după ce-l va discredita pe brigand şi acesta va fi 
prins, cu Scăpău şi cu banda lui ce facem? 

— După ce ne ajungem scopul, la spânzurătoare 
şi cu ei! Pe ei ne va fi mult mai uşor să punem 
mâna dacă nu se predau de bună voie! Pe-ai 
Sândruţului nici nu i-a văzut cineva la chip. Poartă 
basmale negre legate peste obraz. 

— Tot aşa trebuie să se înfăţişeze şi oamenii lui 
Scăpău. Cu faţa acoperită prezentându-se, cât mai 
des şi în gura mare, drept oamenii lui Săndruţ. 

Nu trecu mult şi ticăloşia pusă la cale se înfăptui. 
Fuseseră ucişi oameni, prădaţi de sume derizorii, 
numai de dragul de a face rău. De unde până 

atunci oamenii îl binecuvântaseră pe Săndruţ, 
numele acestuia începu să fie hulit. Drept, se mai 
găseau mulţi care se sileau să dezmintă aceste 
zvonuri, mai ales cei ce fuseseră ajutaţi, la nevoie. 
Curios era însă alta: pe o parte erau ucişi şi jefuiţi 
oameni amărâţi, iar pe de alta, unii erau ajutaţi. 
Contradicţia aceasta îi nedumerea. 

Săndruţ nu prinsese încă de veste. Tocmai se 
dusese într-o noapte cu şaizeci de florini să-i 
înmâneze unui nenorocit din Bulzeşti căruia 
trăsnetul îi distrusese întreaga gospodărie, unul 
loanu' lui Mărcuş. Bătu, cum obişnuiau, în uşa 
bordeiului pe care şi-l săpase omul în pripă. 

— Cine-i? 

— Săândruţu' Tomii! 

— Bată-te Dumnezeu, tâlharule! Ce cauţi la 
mine?! Nu mă vezi cât îs de nenorocit? Ce vrei să- 
mi mai iei?! 

Săndruţ rămase ca trăsnit. Nu li se mai 
întâmplase una ca asta. 

— Deschide, om bun! Sunt Săndruţu' Tomii şi am 
venit să te ajut! Ţi-am adus şaizeci de florini ca să- 
ţi poţi face casă şi ce-ţi mai trebuie! Dacă-ţi mai 
trebuie am să-ţi mai aduc! 

Femeia îl îndemnă pe om să deschidă, el 
pregeta, temându-se, dar, ademenit de suma mare 
promisă, până la urmă deschise. Când îl văzu 
intrând se retrase temător, căutând să ocrotească 
cu trupul său femeia şi copiii. 

Ca de obicei, Săndruţ îi întinse banii. Mâna 
omului se întinse şovăitor să-i primească, dar se 

retrase. 

— Nu-i iau! îs murdari de sânge! 

— Ce-ai spus?! se miră Săndruţ. 

— Ucizi pe unu’ şi pe altu’, îi iei banii şi vii cu ei 
la mine! 

— De când sunt n-am ucis decât în luptă dreaptă 
ori când am pedepsit pe vreunul care-şi merita 
moartea! 

— Minţăşti! Tii calea la drumu’ mare! Pe 
Todoruţu' lui Culda, care venea de la câmp cu nişte 
amărâţi de bănuţi ce-i câştigase cu trudă pe 
ciubere şi pe doniţe, cine l-a ucis? Cine i-o luat 
agoniseala? Nu tu? 

— Vino-ţi în fire, omule! Eu sunt Săndruţu' Tomii! 
N-ai auzit de mine?! Eu nu-i vămuiesc decât pe 
domni şi nici pe aceia nu-i ucid! Îi pun numai la 
gloabă! Să plătească, că de la voi, de la cei 
necăjiţi, jefuiesc! 

— Da' lumea spune de-o vreme-ncoace că te-ai 
ticăloşit şi nu mai alegi! lei de la toţi, sărac ori 
bogat, ca să te înavuţeşti! Aşa s-a dus vorba. 

— loane! Mă jur pe ce-am mai scump că toate-s 
scorneli! Şi numai scorneli domneşti pot fi! la banii 
şi fă-ţi cu ei ceea ce-ţi trebuie! Is bani cinstiţi, luaţi 
de domni din munca voastră şi de mine de la 
domni, pentru voi! Dacă într-adevăr sunt din cei ce 
pradă şi omoară, fără alegere, să ştii că nu-s 
oamenii mei! Nici n-am auzit de aşa ceva până 
acuma! Dacă e aşa cum spui, nu va trece mult şi ai 
să-i vezi spânzurați! Ba nu! În ţeapă ai să-i vezi! Eu 
voi face legea şi dreptatea, dacă işpanul şi 

solgăbirăii dorm! Şi dacă-l mai auzi pe careva 
vorbind aşa, spune-i să nu se pripească cu 
judecata, până nu vor vedea cu ochii lor! Uite, îmi 
dezvelesc şi obrazul ca să mă cunoşti! Oriunde mă 
vei vedea, îţi dau voie să mă stupeşti, dacă-ţi mint! 
spune Săndruţ, desfăcându-şi legătura. 

Abia spre ziuă ajunse la hanul lui Dura. Îl chemă 
la el în odaie şi începu să-l iscodească. Acesta-i 
confirmă, speriat, că, într-adevăr, oameni mascaţi, 
ce se dau drept oamenii lui, pradă şi ucid. Nu 
rareori poposesc şi la hanul lui, cer de băut, dar nu 
plătesc. I s-ar fi plâns singur de treaba asta, dar s-a 
temut de mânia lui. 

— Numai de azi, de ieri, mă cunoşti, Dura-baci?! 
Cum ţi-ai putea închipui că oamenii mei ar fi în 
stare de asemenea fapte? 

— Drept să-ţi spun, da' nu te supăra, Luca, că 
doară ştiu că-i omu' tău, de câte ori trece pe la 
mine, bea şi nu plăteşte. Nu bea mult, e drept, nu 
m-a păgubit atâta, da' dac-am văzut că el face aşa, 
el, care ţi-i mai apropiat, m-am gândit că alţii pot fi 
şi mai răi. De o bucată de vreme mă tem! 

— Luca nu mai este! Şi tocmai pentru că n-a fost 
cinstit! L-am judecat şi şi-a primit plata! Chipul n-ai 
să i-l mai vezi! Şi oricare din oamenii mei dacă ar 
îndrăzni să se apuce de tâlhării, va păţi la fel! Uite 
ce-i: am să-l trimit aici, pentru o vreme, ca să-i 
tragă de limbă şi să vadă cine-s oamenii aceia, pe 
Pătruţ, îl ştii... 

— Cum să nu-l ştiu?! se miră Dura. Numai o dată 
i-am dat adăpost? 

— Când mai vin aceia, care se dau drept oamenii 
mei, să-i arăţi lui Pătruţ, ca să-i cunoască, să-i 
urmărească, să-i iscodească şi pun eu mâna pe ei, 
n-ai grijă! 

— Aşa oi face, Săndruțule! Să ştii că mi-am 
uşurat sufletu'. Tare mă temeam că oamenii tăi s- 
au ticăloşit! 

Vreo două săptămâni îi trebuiră lui Pătruţ să afle 
cine sunt şi ce hram poartă şi să prindă o discuţie 
care să-l lămurească. 

Intr-o zi, când ştia că se vorbiseră să se adune 
toţi la cârciumă, unde-şi stabiliseră statul major, 
Pătruţ îl rugă pe hangiu să gătească afară, nu pe 
vatră, lăsându-l pe el să stea în horn şi să tragă cu 
urechea la ce-şi vor spune tâlharii. Hangiul îl 
ascultă bucuros. 

Insera când începuseră să se adune. 

— Ştii cine-s?! i se adresă hangiului Scăpău. 

— Da’ de unde să ştiu, păcatele mele?! Ştiu 
numa’ că de vreo lună tot beţi şi nu plătiţi! Asta 
ştiu! Mă sărăciţi! 

— Să taci! Eu sunt Săndruţu' Tomii, şi, ştii bine, 
până şi domnii se tem de mine! 

— Acuma ştiu! spuse hangiul bucuros că Pătruţ 
era la postul lui şi va afla totul. 

— Nu mai laşi pe nimenea să-ţi mai calce pragu’, 
în afară de oamenii mei! Ai înţeles? 

— Am înţeles, da' pe ce să-i cunosc? 

— Care-ţi va spune vorbele „sânge şi foc”, să-l 
laşi să intre! 

— Am înţeles! răspunse hangiul, postându-se 

lângă uşă. 

— Să stai afară, tâlharule! îi porunci Scăpău. Noi 
avem a pune la cale nişte treburi care nu-s pentru 
urechi străine! 

Hangiul ieşi făcând de strajă la uşă. „Las' că este 
şi urechea care trebuie să vă audă, urechea 
Sândruţului!” 

In curând era strânsă toată banda. Erau cu totul 
optsprezece oameni, de adunătură. Priviri crunte, 
feţe buhăite de băutori înveteraţi, înarmaţi în toate 
chipurile, vorbind care cum apuca, fără rânduială, 
aşa că, cu multă greutate îi putu struni Scăpău, 
mai mult cu ameninţări. 

Pătruţ auzi tot ce se pusese la cale. O caravană 
de negustori, compusă din trei căruţe, cu marfă, 
păzită de zece haiduci năimiţi, venea dinspre Arad 
înspre Deva. Aleseră drumul acesta, işpanul 
promiţându-le că le asigură protecţia. Negustorii 
luaseră legătură cu el încă de la Arad, unde 
avusese işpanul nişte treburi. Gândindu-se că ar 
putea da două lovituri deodată, adică să se aleagă 
şi cu marfa negustorilor şi cu discreditarea lui 
Săndruţ, îl informă pe baronul Werner, care la 
rându-i îi porunci lui Scăpău să treacă la acţiune. 
Se hotărâseră să aţie calea caravanei chiar la 
„Fântâna Cerbului”, locul unde nobilii îşi duceau 
tributul sorocit de Săndruţ. 

Când sfatul fu terminat, Pătruţ părăsi hornul şi nu 
se opri decât la Săndruţ, informându-l de tot ce 
aflase. Imediat fură gata pregătirile şi o şi porniră 
la drum. Ajunşi la,„Fântâna Cerbului” pregătiră tot 

ce trebuia pentru a-i prinde în capcană pe 
atacatorii caravanei. Erau însă mai puţini decât 
bandiții şi Săndruţ nu ştia încă ce hram poartă 
haiducii tocmiţi, însoțitorii caravanei. Dacă şi cei 
zece haiduci erau oamenii işpanului? 

— Ai zis că sunt 18, Pătruţule? 

— Optsprezece, băciuţ. 

— Fraţilor, pregătiţi şi optsprezece ţepi! Pe 
tâlhari îi vom trage în ţeapă, fără milă! Sunt 
uneltele domnilor! De data asta, nicio îndurare! Să 
căutăm să-i prindem vii! Să se sature să ne mai 
folosească numele şi să-şi bată joc de popor! 

După ce ţepile fură pregătite, Săndruţ împărţi 
ceata în două, una sub comanda lui lanoş şi alta 
sub cea a lui Groza şi plecă în întâmpinarea 
caravanei. O aşteptă pe dealul Prislopului. 

Cum trecură panta, negustorii se văzură opriţi de 
către un tânăr nobil, călare, dar neînsoţit. Văzându- 
| singur, haiducii din pază nu se alarmară. 

— Cine sunteţi? îi întrebă Săndruţ. 

— Negustori, Măria Ta. Ne ducem spre Deva. 

— Şi nu vă e teamă de tâlhari? 

— Avem şi pază, şi apoi, Măria Sa, işpanul, ne-a 
spus ca putem fi fără grijă. 

— Cine-i şeful pazei? se informă Săndruţ. 

— Eu sunt, Măria Ta, se prezentă unul.. 

— Ai cui sunteţi? 

— Suntem slobozi, Măria Ta. Din asta trăim. Ne 
punem viaţa în joc să-i apărăm pe cei ce ne 
năimesc. Când ajungem la capătul drumului, ni se 
plăteşte şi aşteptăm să ne năimească alţii. 


SEES SSES 


LIDDDODOLOLOLOLOLUL 

— Sunteţi bine înarmaţi? 

— Cum trebuie, Măria Ta. 

__— Atunci, faceţi un popas şi verificaţi-vă armele! 
Incărcaţi-vă pistoalele şi să fiţi gata! La vreo două 
mii de paşi de aici, vă aşteaptă o bandă de tâlhari! 

— Nu se poate, Măria Ta! interveni unul din 
negustori. Măria Sa işpanul... 

— Măria Sa işpanul şi-o fi având şi el socotelile 
lui. Dacă vă pricepeţi să mânuiţi armele, pregătiți- 
vă! 

— Câţi sunt, Măria Ta? întrebă şeful pazei. 

— Optsprezece. Dar în spatele lor am eu 
doisprezece oameni pregătiţi. Vă vor sări în ajutor. 
Tot ce v-aş ruga e să căutaţi, pe cât puteţi, să mi-i 
prindeţi vii! Vreau să-i pedepsesc aşa cum se 
cuvine! Ca să nu vă încurcaţi în timpul luptei, să 
nu-i confundați cu oamenii mei, care vă vor veni în 
ajutor, să ştiţi că ai mei poartă fiecare pe mâneca 
stângă câte o panglică roşie. Ne-am înţeles? 

— Înţeles şi vă mulţumim, Măria Ta! 

— Atunci, pregătiţi-vă! Când sunteţi gata, la 
drum! 

Era atât de autoritar Săndruţ, încât oamenii îi 
executară comenzile fără şovăire. Se înarmară şi 
cei trei negustori precum şi vizitiii, aşa că, din zece 
luptători cât fuseseră la început, deveniră 
şaisprezece. 

Ajunseră în dreptul „Fântânii Cerbului”. Într- 
adevăr, cum le spusese Săndruţ, caravana fu 
atacată din ambele părţi ale drumului, cu răcnete 
şi pocnete de pistol. Oamenii lui Scăpău avuseseră 

grijă să se afume cu nişte vinişor, înainte de atac, 
fiind siguri de reuşită, ştiind caravana apărată doar 
de zece oameni şi contând pe surpriză. 

— Sunt Săndruţu' Tomii! răcnea cât îl ţinea gura 
Scăpău, îndemnându-şi oamenii. 

Nici n-apucaseră să se apropie bine de căruţe, 
că, din spate, începură să se desfăşoare 
încercatele harapnice cu şfichiul de plumb ale 
oamenilor lui Săndruţ, care li se înfăşurau în jurul 
gâtului, doborându-i din şei. Care se mai zvârcolea, 
pentru liniştire, mai primea câte o lovitură de 
măciucă, atât cât să-l ameţească. Lupta fu scurtă. 
Haiducii din paza caravanei nu mai avură prilejul să 
doboare decât cinci bandiți, căutând să-i prindă de 
vii, cum îi sfătuise Săndruţ. Unul singur primi o 
lovitură de sabie care-i străpunsese pieptul şi, 
după ce se zbătu câteva clipe, înţepeni, spre 
norocul lui. Sarcina haiducilor din pază fu mult mai 
uşoară decât se aşteptau. Greul tot oamenii lui 
Săndruţ îl duseră. 

— iți mulţumim, Măria Ta! i se adresă starostele 
negustorilor. Noi, ne-om vedea de drum! 

— Staţi aşa, jupânilor, că încă nu-i gata! Trebuie 
să luaţi parte la o judecată! Dar, mai întâi, să mă 
cunoaşteţi şi să ştiţi cine sunt. Să duceţi vestea 
mai departe ca s-o ştie toată lumea! Numai în felul 
acesta îmi veţi putea mulţumi cu adevărat! _ 

— Apropie-te, Scăpăule, porunci Săndruţ. Impins 
din urmă, cu mâinile legate, acesta se apropie. Şi 
zici că eşti Săndruţu' Tomii! Mă cunoşti? 

— Te cunosc! îngenunche acesta în faţa lui 

Săndruţ. Te cunosc, Săndruţule! Da’ să ştii că n-am 
făcut-o de capu' nost'! Poruncă domnească! 

— Atunci să vie domnii şi să vă scape dacă mai 
pot! Tâlharilor! Îmi tăvăliţi numele! Ucideţi şi 
prădaţi în numele meu! Jupâne! i se adresă 
Săndruţ starostelui. Ai auzit de Săndruţu' Tomii? 

— Dar cine n-a auzit, Măria Ta? Numai că nu 
pricep! El striga că-i Săndruţ... 

— Săndruţu' Tomii sunt eu, jupâne! Eu nu prad 
oamenii cinstiţi! Dacă am luat, am luat de la 
domni, din ceea ce pradă ei! Aţi auzit cu urechile 
voastre că sunt oamenii domnilor, puşi de către 
aceştia să vă prade! Să le spuneţi si altora, să se 
ştie! Tot aşa, să povestiţi şi cum ştiu eu să 
pedepsesc silniciile! Ţepile, fraţilor! porunci. 

Oamenii lui Săndruţ se repeziră şi în scurt timp 
se înfăţişară fiecare cu câte una sau două ţepi. 

Când văzură ce-i aşteaptă, oamenii lui Scăpău 
începură să se smucească în legături şi să ceară 
îndurare. Săndruţ nici nu se sinchisi. 

— Aţi fost plătiţi pentru paza caravanei, li se 
adresă Săndruţ haiducilor năimiţi. Dacă nu eram 
eu, cu oamenii mei, eraţi morţi la ceasul acesta. 
Desfaceţi caii de la căruţe, aduceţi frânghii şi să 
mi-i trageţi în ţeapă! Ai mei vor săpa gropile ca să 
le înfigă în pământ! Vreau să-i înşir aşa, la rând, ca 
să-i vadă oricine va trece, chiar şi domnii care i-au 
îndemnat la tâlhărie! 

— Dar... N-am mai făcut aşa ceva... începu să se 
bâlbâie şeful haiducilor. 

— Omul cât trăieşte, învaţă! Nici eu n-am mai 

poruncit aşa ceva! Ori crezi că era mai bine dacă Îi 
lăsam să vă ucidă? 

Fără a se mai târgui, începură treaba. Înşfăcau 
câte unul, îi legau picioarele răşchirate de frânghii, 
potriveau ţeapă şi caii făceau restul. Ultimul fu 
Scăpău. 

După ce tepile cu încărcătura lor fură îngropate 
la verticală, Săndruţ le aruncă o privire 
nenorociţilor ce se zbăteau. Îl cuprinse sila şi mila. 
Nu le putea privi chipurile desfigurate de groază, 
nu le mai putea auzi gemetele şi strigătele. 

— Scurtaţi-le chinurile! porunci. Le ajunge! Câte 
un plumb de pistol în scăfârlia fiecăruia! 

Fu primul care-şi scoase pistolul mântuindu-i 
chinurile lui Scăpău. 

— Acuma, puteţi să vă vedeţi liniştiţi de drum, 
jupânilor! Până la Deva nu cred că va mai îndrăzni 
careva să vă căşuneze vreun rău! Eu am făcut 
treaba işpanului. l-am pedepsit pe ticăloşi. Poate 
că n-are să-l prea bucure, ştiu, dar numai aşa se 
învaţă tâlharii minte! Când mai auziţi de numele 
meu să nu vă mai temeţi! Să le spuneţi si altora să 
nu se teamă! Şi voi, voinicilor, li se adresă 
haiducilor, să vă faceţi treaba cinstit şi nu în slujba 
domnilor! Slobozi să vă ţineţi, cum v-aţi ţinut până 
acuma! l-aţi văzut pe ăştia cum au pătimit! Sunt 
haiduci domneşti! Au făcut-o, nu de capul lor, ci la 
poruncă! 

— Îţi mulţumim, Săndruţule! Am auzit de tine şi 
ne cam temeam, da' de alţii avem a ne teme, de 
domni, precum se vede! 

Caravana, în scârţâit de osii, se puse în mişcare. 
Negustorii îşi mai scoaseră o dată pălăriile în faţa 
Săndruţului, cu mai mult respect decât ar fi făcut-o 
în faţa işpanului, mulţumindu-i pentru oblăduire, şi, 
treptat, se pierdură la cotitură. 

— Fraţilor, la adăpost! Eu am o treabă la 
Hălmagiu. N-am mai trecut de mult pe la nana 
Lucreția şi nici ea nu mi-a mai dat vreo veste. Ş- 
apoi, tare mă simt trudit! M-aş hodini şi eu o zi- 
două, la han. Acolo mă găsiţi dacă se întâmplă 
ceva şi trebuie să mă căutaţi! 

— Nu merge singur, Săndruţule! Domnii au să 
umble ca turbaţi după ce au să-ţi vadă isprava. Le- 
ai luat bucăţica de la gură! la-ne pe unul din noi, îl 
sfătui Groza. 

— Are dreptate, Săndruţule! îi spuse şi lanoş. Nu 
merge singur! 

— Săndruţule, ascultă-ne, mai spuse şi Serafim. 

— Nu te teme! Incă nu s-a găsit omul care să 
puie mâna pe mine! Poimâine, pe seară, să mă 
aşteptaţi, sunt înapoi! 

Oamenii se îndreptară spre adăpost, iar Săndruţ 
o luă la pas spre Hălmagiu. Se legăna lin în şa şi-şi 
depăna gândurile. li părea rău că-i pedepsise atât 
de aspru pe tâlhari. Tot atât de bine era dacă-i 
atârna ca pe nişte ciorchini de crengile arborilor 
din marginea drumului. Nu se mai chinuiau şi 
îngrozeau atâta. Într-adevăr, în numele lui uci- 
seseră şi prădaseră şi meritau să moară. Abia după 
ce-i văzu cum se chinuiesc în ţepi îi păru rău că se 
pripise. De aceea-i şi împuşcase, dar trebuia să-i 

lase acolo, în văzul lumii, ca să înţeleagă şi alții că 
nu va răbda vreodată să-i fie terfelit numele. Nu 
băgă de seamă că, tot la pas, se apropia o ceată 
de călăreţi. Era baronul Werner, din Tătăreşti, care 
se apropia nerăbdător să vadă ce treabă făcuse 
Scăpău, cu ce pradă se alesese, că-l ştia cam 
pezevenghi şi în stare să dosească câte ceva. Se 
înţelesese să împartă prada cu işpanul, oamenilor 
lui Scăpău lăsându-le doar firimiturile. 

— Asta-i  Săndruţu'  Tomii!  tresări, văzând 
călăreţul singuratic. Să ne adăpostim, că dacă-i cu 
banda... şi se împărţiră de-o parte şi de alta a 
drumului, adăpostindu-se după copaci. 

Săndruţ, cu gândurile lui, nu văzuse nici ceata 
călăreţilor şi nici manevra executată. La pas, ca şi 
până atunci, îşi continuă drumul. 

La un moment dat se pomeni înconjurat de ceata 
de călăreţi şi somat să se predea. Cu iuţeala 
fulgerului puse mâna pe iatagan şi primul care-i 
căzu la îndemână se pomeni spintecat de la umăr 
până la cingătoare. Mai dobori doi. A patra lovitură 
o rată. Baronul îi lovi calul cu un plumb de pistol şi 
acesta se prăbuşi. Din cădere îşi scoase tălpile din 
scăriţe şi căzu în picioare. Mai dobori, aşa, 
descălecat, încă doi duşmani şi simţi o lovitură 
aprigă în creştet, care-l ameţi. „Legaţi-l”, mai 
apucă să audă porunca baronului şi vălul cernit i se 
aşternu peste cunoştinţă. Când îşi reveni, era întins 
pe iarba din marginea drumului. 

— Te-am prins, în sfârşit, domnule brigand! rosti 
baronul satisfăcut, aplecându-se deasupra lui şi 

rânjind mânzeşte. 

— Aşa bag de seamă şi eu, Măria Ta, îi răspunse 
calm Săndruţ, după ce se dezmetici de-a binelea. 

— Mi-ai ucis cinci oameni! Ştii ce te aşteaptă! 

— Eşti cam slăbuţ la aritmetică, Măria Ta! Numai 
la câteva mii de paşi mai încolo, ai să mai găseşti 
optsprezece oameni de-ai Măriei Tale, din care 
şaptesprezece în ţeapă, precum au meritat! 

— Ai meeei?! o făcu pe miratul baronul. 

— Să nu ne mai ascundem după deget, Măria Ta! 
Pe Scăpău, cel puţin, ţi l-am recunoscut! 

— Şi ai îndrăznit?! 

— Precum bagi de seamă, Măria Ta! 

Baronul rămase tăcut preţ de un minut. Nu se 
putea mânia pe acest om, oricât ar fi dorit-o. Cu 
câtă tărie îl înfrunta! Şi era doar în puterea lui. 

— Îţi dai seama că eşti în puterea mea şi că de 
mine depinde dacă am să te las să mori sau să 
trăieşti? 

— Am priceput şi trebuşoara asta, Măria Ta! Dar 
să ştii că am să mă pricep să şi mor, precum am 
trăit! Şi să mai ştii ceva: cu prinderea mea n-ai 
făcut nimic! Oamenii mei vor continua să 
procedeze ca şi până acum! Statul meu major e 
format numai din căpetenii de-ai Crăişorului Horea, 
şi n-ai să poţi să-i prinzi. Nici pe mine nu m-ai 
prins! M-a prins întâmplarea şi neghiobia mea! Şi 
prostia se plăteşte! Şi încă scump! În ceea ce 
priveşte moartea, am învăţat şi cum se moare! De 
la Crăişor am învăţat! 

— Tocmai de aceea, îţi dau o şansă: treci în 

slujba împăratului! Pentru început, te încredințez, 
vei primi comanda unui regiment. Pe celelalte 
căpetenii, care te-au însoţit în brigandaj, ţi-i poţi 
păstra ca ofiţeri în propriul dumitale regiment, cu 
condiţia să vă încetaţi deîndată activitatea de 
intimidare şi jefuire a nobilimii. De asemenea, îţi 
garantez că niciun om din ceata dumitale nu va fi 
urmărit! 

— Asta nu se poate, Măria Ta! Am avut prilejul să 
lucrez la cancelaria imperială şi, dacă rămâneam, 
la ora aceasta, aveam un rang mai înalt ca acela 
de comandant al unui regiment! 

— Aaa! se miră baronul. Te nemulţumeşte rangul 
ce ţi-l ofer! Îţi promit că am atâta trecere pe lângă 
Majestatea Sa, care mă cunoaşte personal, încât 
să-ţi obţin chiar de la început gradul de general. 
Poate că niciunul din generalii actuali n-ar putea 
servi statul cum, sunt sigur, te-ai pricepe tu! 

— N-ai înţeles nimic, Măria Ta! Mi-am ales calea 
şi nu pot păşi alături! Lupta va fi dusă atâta vreme 
cât vor fi domni, indiferent că eu voi fi sau nu voi 
mai fi. Dacă n-o să vă poată dobori generaţia 
noastră, o să vă doboare copiii, nepoţii ori 
strănepoţii noştri, ai asupriţilor! 

— Eşti un fanatic! 

— Nu, Măria Ta! Am un crez al meu, şi nu numai 
al meu! Crezul e al tuturor oropsiţilor! Oricât vă 
veţi zbate, până la urmă tot noi, cei mulţi, vom fi 
mai tari! 

— Te-admir ca om. Am vrut să-ţi dau o şansă ca 
să trăieşti. Să nu crezi că sunt mulţi ca tine, care 

cred sau speră ca tine. Sunteţi doar câţiva, o mână 
de oameni. 

— Vom fi mulţi, vor fi toţi asupriţii, Măria Ta. 
Când vor pricepe că altă cale nu au decât cea a 
luptei, toţi se vor scula, şi au şi început să 
priceapă! Când se va scula alt Crăişor îi va găsi mai 
pregătiţi, mai hotărâți pentru luptă, şi noi, aceştia 
puţini câţi ne crezi, suntem datori să ducem făcilia 
Crăişorului şi să-i luminăm şi pe ceilalţi! Să-i ţinem 
treji pentru ceasul care va să vină! 

— Vei atârna în ştreang! Te asigur de aceasta, 
dacă ajungi pe mâna işpanului! 

— O ştiu! Mi-a promis-o! Dar se va mai convinge 
iar că odată cu mine nu va putea ucide un crez. 
Cum am mai spus, suntem mulţi şi până la urmă se 
va găsi cine să ne unească pe toţi. Şi atunci să vă 
temeţi! 

— Îmi pare rău! Văd că n-am cu cine să mă 
înţeleg! Legaţi-l pe un cal şi, spre Baia de Criş că-i 
mai aproape! Achime! i se adresă unuia din 
haiduci. Intr-o fugă să fii la Măria Sa işpanul, la 
Hălmagiu, şi spune-i să vie cât se poate mai iute la 
Baia de Criş că l-am prins pe Săndruţu' Tomii! Să 
aducă de-acolo şi o companie-două de soldaţi ca să 
întărească paza! 

Când trecură prin dreptul locului unde-şi văzu 
oamenii în ţeapă, baronul se înfioră. 

— Eşti un adevărat Dracula! Presupun că ai auzit 
de el, i se adresă lui Săndruţ. 

— A fost unul din cei mai străluciți voievozi 
români, Măria Ta! Dacă a luat asemenea măsuri, 

destul de aspre dealtminteri, erau necesare! Istoria 
îi va păstra locul ce i se cuvine. Tot nobilii l-au 
vândut şi pe el. Dar în veacurile acelea, trecute, 
oamenii încă nu-şi cunoşteau duşmanul, cum încă 
mulţi nu şi-l cunosc. 

Baronul tăcu. Nu-i venea a crede că Săndruţ 
îndrăznise să facă justiţie, pentru că recunoştea, 
oameni de teapa celor din ţepi îşi meritau soarta. 
Nu-i păru rău nici de Scăpău, nici de ceilalţi. Erau 
nişte pramatii. li folosise doar pentru scopul ce şi-l 
propuseseră, discreditarea şi prinderea lui Săndruţ. 
În definitiv, chiar dacă numai datorită întâmplării, 
scopul şi-l atinsese. Pusese mâna pe brigand. Dar 
ceilalţi? Dacă vor fi tot atât de fanatici? Se îngrozi. 

Cum primi vestea, Holldki, işpanul, şi porunci ca 
două companii de ostaşi să se deplaseze de 
urgenţă la Baia de Criş pentru asigurarea pazei lui 
Săndruţ. Odată cu aceste unităţi militare, bine 
păzită, se deplasă şi trăsura, în care, pe perne moi, 
şedea aşezat işpanul. Se temea să călătorească 
fără escortă. Fusese prinsă doar căpetenia cetei, 
aşa că se aştepta ca tovarăşii lui Săândruţ să 
încerce să-l elibereze. Nu mai putea de nerăbdare 
să ajungă şi să dea faţă cu răzvrătitul. 

Ajuns în Baia de Criş, luă mai întâi legătura cu 
baronul Werner. 

— Vă felicit din toată inima, domnule baron, 
pentru izbândă! În sfârşit, tâlharul e la discreţia 
noastră! 

— Nu vă grăbiţi cu felicitările, domnule conte, 
pentru că n-a fost prins decât unul, şi, din câte sunt 
informat, are un stat major format numai din 
căpetenii de-ale răsculaților, cam de aceeaşi talie! 
Până nu vor fi cu toţii prinşi, nu vom putea răsufla 
liniştiţi! În ceea ce priveşte succesul pe care l-am 
dobândit cu arestarea brigandului, sincer să vă 
spun n-am niciun merit personal. Totul se da- 
toreşte numai şi numai întâmplării şi lipsei de 
prevedere de care a dat dovadă. Dacă era însoţit 
numai de doi ortaci asemenea, n-aş fi îndrăznit să-l 
atac. Era singur, şi cu toate acestea, mi-a răpus 
cinci oameni! 

— Afurisitul! Totuşi, mai am să te felicit pentru 
ceva: îmi place felul cum i-ai aranjat pe Scăpşu şi 

banda lui! Nici nu meritau altceva decât teapa! 

— Şi de data aceasta greşiţi, domnule conte! E 
opera aceluiaşi Săndruţu' Tomii. El i-a prins şi tras 
în ţeapă! 

— Şi eu care credeam că după... mă înţelegi, ai 
făcut-o să nu se mai afle! În oameni de aceştia nu 
te poţi încrede. Deci, negustorii... 

— Au scăpat teferi cu marfă cu tot, datorită 
brigandului. Şi acuma ce aveţi de gând, domnule 
conte? 

— Judecata şi spânzurătoarea, domnule baron. 
Soluţia legală. 

— V-aş sfătui să nu-l executaţi în public. Ştiţi 
cum a murit acel Horea, am fost alături la execuţie, 
şi în loc să se înspăimânte de grozăvia văzută, 
oameni ca acest Săndruţ au învăţat cum se poate 
muri demn chiar şi pe eşafod. Vă asigur că aceeaşi 
atitudine o va avea şi omul acesta, şi execuţia 
publică mai mult îi va încuraja pe răzvrătiți decât îi 
va înspăimânta. Să fie sugrumat în temniţă, fără 
alţi martori decât călăul şi noi, autorităţile. 

— Asta nu, domnule conte! Dar voi face în aşa 
fel, încât să nu mai fie în stare să se ţină pe 
picioare. Abia un firicel de viaţă să mai aibă în el, 
când va fi suit pe eşafod. După o sută de bice, 
aplicate în ajunul execuţiei, fii sigur că nu ne va 
mai putea sfida. Vom încerca zadarnic să-l silim să 
ne dezvăluie unde se adăposteşte banda şi altele. 
Nu vom putea scoate nimic de la el nici cu 
ameninţări şi nici dacă i-am promite libertatea. 

— De aceasta sunt sigur, domnule conte. l-am 

propus comanda unui regiment şi libertatea 
celorlalţi tovarăşi din bandă, cu condiţia să-şi 
înceteze activitatea, dar a refuzat cu demnitate. 
Nici biciuirea înainte de execuţie, precum aţi 
propus, nu ştiu dacă va avea efectul scontat. Poate 
dacă va fi spânzurat doar cadavrul acestui 
răzvrătit. Cât va licări în el doar o scânteie de 
viaţă, va rămâne demn. Şi, din păcate, sunt 
convins că şi cei care au rămas sunt la fel de dârji. 
Consider tot execuţia în taină cea mai potrivită. 

— Cu asta nu voi fi niciodată de acord! Plebea 
trebuie să-l vadă atârnând în ştreang, şi cum 
putrezeşte acolo! Odată cu el poate că va pieri şi 
acel mit al atotputerniciei oamenilor de seama lui! 

— Mă îndoiesc, domnule conte. Dar, sunteţi 
puterea supremă în comitat, aşa că veţi proceda 
cum veţi crede de cuviinţă. V-am dat doar un sfat, 
ca să mă simt cu conştiinţa împăcată. Oricât aţi 
pleda, sunt împotriva execuţiei publice. Mă mir 
cum nu v-aţi putut convinge de aceasta la Bălgrad! 

La anchetă, Săndruţ răspundea fără teamă 
tuturor întrebărilor, recunoscu toate faptele ce-i 
fuseseră puse în sarcină, doar că, oricât l-au 
ameninţat, n-au putut afla nimic în legătură cu 
locul unde se adăpostesc oamenii lui, numărul 
ortacilor şi altele, lăsând să se înţeleagă că ar fi 
câteva sute şi că, indiferent dacă va fi el în fruntea 
acestora, ori altul, numărul oamenilor va creşte 
ajungând în scurt timp de ordinul miilor. Aceasta 
avu darul să-l convingă pe işpan să întărească 
paza deţinutului, aducând la Baia de Criş un întreg 

regiment. 


Vestea prinderii lui Săndruţ ajunse în adăpost 
repede. Groza, neţinând seama de faptul că 
Săndruţ se hotărâse să meargă singur la Hălmagiu, 
îl urmări de la distanţă, cu gândul să-l însoţească. 
Era la vreo trei sute de paşi când Săndruţ fu 
atacat, dar nu mai avusese timp să intervie, atât 
de repede se desfăşură lupta. Se grăbi însă să 
ajungă din urmă ceata pentru a se sfătui ce-i de 
făcut. Erau îndureraţi cu toţii, dar nu desperaţi. 
Nădăjduiau că, până la urmă, tot vor reuşi să facă 
ceva. În locul lui Săndruţ fu ales lanoş. Pătruţ fu 
trimis fără întârziere după ştiri, în baza cărora să 
întocmească un plan de acţiune, dar acestea erau 
cu totul dezamăgitoare. Paza era atât de bine 
organizată încât numai încercarea de a fi 
cumpărată era singura şansă. Erau prea puţini ca 
să poată folosi forţa. 


În căsuţa formată dintr-o singură încăpere, 
văruită în alb, mobilată doar cu strictul necesar, 
dar de o curăţenie aproape pedantă, era linişte. Cu 
coatele rezemate pe genunchi şi cu obrazul cuprins 
între palme, un bărbat ce purta pantaloni strânşi 
pe picior, băgaţi în cizme cu carâmbul scurt, cu o 
cămaşă albă, imaculată, cu mânecile sumese, 
stătea cu privirea aţintită asupra focului din vatră, 
citind parcă în mişcările limbilor purpurii şi a jarului 
cine ştie ce poveste tristă. O lacrimă se desprinse 
şi sfârâi pe lespedea încinsă a vetrei. Cu un oftat 

uşor, braţele vânjoase ale omului se lăsară să cadă 
a neputinţă, dezvelindu-i chipul palid, ce de mult 
nu mai văzuse lumina soarelui, cu trăsături fine, cu 
o frunte înaltă, pe care se întipăriseră câteva cute 
uşoare. Alte două cute, trădând o adâncă suferinţă, 
îi încadrau gura cu buze fin conturate rumene. 
Părul negru îi cădea, inelat, în plete, acoperindu-i 
gulerul  cămăşii. Era un bărbat frumos, bine 
proporţionat şi încă tânăr. Să tot fi avut treizeci şi 
cinci-treizeci şi opt de ani. Doar câteva fire îi 
sclipeau argintii pe la tâmple, în lumina flăcărilor. 
Tresări. Auzise, ori poate i se păruse numai un 
foşnet uşor la uşă? Cine putea fi? Căsuţa din 
marginea târguşorului era ocolită şi ziua-n amiaza- 
mare, darmite la ceasul acela din noapte! 
Trecătorii siliţi să meargă pe uliţă se înfiorau numai 
la vederea căsuţei, care, dealtminteri, nu avea 
nimic înspăimântător, închinându-şi cruci mari 
peste piept ori, de teamă, făcându-şi cruce cu 
limba în gură. Căsuţa era albă, curată, ca orice 
căsuţă de om sărac, dar bine îngrijită. Omul îşi 
îndreptă privirile ochilor negri, migdalaţi, umbriţi 
de sprâncene bogate, spre uşă. Era descuiată. 
Niciodată, chiar dacă pleca undeva, n-o încuia. 
Nimeni nu cuteza să se apropie de umilul adăpost. 
Văzu cum uşa se deschide încetişor, pătrunse mai 
întâi o cizmă, apoi, aplecându-se sub rama scundă 
a uşii, un chip bărbătesc ce purta mustăţi răsucite 
după moda ungurească, şi, cu aceeaşi încetineală, 
pătrunse întreaga făptură a omului. Era înarmat, 
dar se vedea bine că nu pentru a-şi folosi armele 

intrase. 

— Seara-bună! rostit rămânând încremenit, la 
vederea bărbatului ce continua să rămână aşezat 
pe scăunaşul de lângă vatră. 

— Seara-bună! îi răspunse omul cu voce blândă, 
îmbietoare. 

— Dumneata eşti... şi nu mai putu rosti altă 
vorbă, cel ce intrase. 

— Spune! Spune până la capăt! Dacă-l cauţi pe 
călău, eu sunt acela, numai că, de mult, mai bine 
zis niciodată nu mi s-a ivit un asemenea prilej. 
Nimeni nu îndrăzneşte să-mi calce pragul casei. 

— Nu se poate! se miră lanoş, pentru că el era. 
Cine eşti, omule îndurerat?! Pe călău îl caut! 

— Eu sunt călăul! 

— Glumeşti, poate?! 

— Nu glumesc deloc. Cum credeai că arată 
chipul unui călău? Cu părul din şerpi împletiţi, cu 
ochi de văpaie şi cu dinţi de fiară? 

— Într-adevăr, eşti... ceea ce zici? îl privi 
neîncrezător lanoş. 

— Da, omule. Sunt înfiorătorul călău, sau, cel 
puţin aşa mă judecă semenii mei, oamenii. 

— Şi cum de ţi-ai ales o asemenea meserie?! se 
miră lanoş. 

— Uneori omul nu face ce vrea, ci e silit să facă 
ce altul n-ar îndrăzni. E o poveste lungă, prea 
lungă, omule, ca să ţi-o spun. Lungă şi dureroasă. 
Nu m-am născut călău. Nu de drag mi-am ales 
meseria asta. Dar cred că nu pentru asta ai venit? 
Ce te aduce la mine, omule? 

— Am venit să-ţi cer sprijin... Cum să-ţi spun? 
Care ţi-e numele? 

— loan mă cheamă, omule! 

— Ca pe mine, şi eu tot loan, numai că în limba 
noastră asta vine lanoş. Am venit la tine, frate 
loane, nu mă sfiesc să-ţi spun frate, văd că eşti 
altceva decât am crezut, am venit, zic, să-ţi cer 
sprijin şi ajutor. Mi-ar fi fost poate mai uşor să-ţi 
vorbesc dacă aveai înfăţişarea pe care mi-o 
închipuiam, dar aşa... 

— Dacă stă în puterea mea, te ajut, frate, lanoş. 
Am să-ţi zic şi eu frate, cred că nu te supără. l-am 
ajutat pe cât mi-a stat în putinţă pe oameni, dar 
numai cu ce-am putut. 

— Am venit pentru Săndruţu' Tomii! 

— Mi-am închipuit de la început că pentru el ai 
venit. De cum te-am văzut m-am gândit că nu poţi 
fi decât unul din oamenii lui. Eşti tot atâta de bun 
şi de cinstit ca şi el. Ţi-o citesc pe chip, cum mi-ai 
citit şi tu. M-am deprins să deosebesc oameni de 
oameni. Cu ce crezi că ţi-aş putea fi de folos? 

— Să ne ajuţi să-l scăpăm din mâna domnilor! 
Plătim oricât! 

— Dac-ar sta în puterea mea, frate lanoş, nu mi- 
ar trebui niciun fel de plată! Nu pentru plată aş 
face-o, ci pentru binele tuturor oamenilor care cred 
în el! 

— Şi zici că nu se poate, rosti zdrobit lanoş. În 
tine ne era ultima nădejde! Dacă ai putea-o face, 
ţi-am da atâta cât să duci un trai domnesc, până la 
sfârşitul vieţii! Avem de unde! 

— Cu dragă inimă aş face-o, dar mi-e cu 
neputinţă. Numai ce ţine de meseria mea, de 
călău, pot face! Nu călăul îi păzeşte pe osândiţi. Eu 
am meseria mea, care începe în beciul caznelor şi 
se isprăveşte sus, pe podină. Şi cum îl ştiu de păzit, 
nici pentru tot aurul din lume nu veţi putea găsi pe 
cineva care să-l sloboadă! Numai dacă aţi 
înconjura temniţa să vă bateţi cu un întreg 
regiment, că atâţia sunt cei care-l păzesc! Dar 
pentru asta ar trebui să fiţi câteva mii, or, din câte 
am auzit, sunteţi cam la o sută. 

— Dac-am fi atâţia! Dacă nu-l pun la socoteală 
pe moş Manole, bucătarul cetei, suntem 
unsprezece. 

— Cum?! se miră călăul. Numai atâţia şi de ani 
de zile băgaţi spaima în toţi domnii?! Mai că aş 
crede că dacă aţi fi o sută l-aţi putea slobozi! 

— De fost am fost cu totul paisprezece, din care, 
dacă socoţi bine, numai doisprezece luptători. Mai 
avem un prunc şi un bătrân. Săndruţ a fost prins şi 
încă unul, Luca, ne-a vândut şi şi-a primit planta! 
Suntem neputincioşi. În tine mai nădăjduim! Ajută- 
ne! 

— Cu ce l-aş putea ajuta? Singurul ajutor care i- 
ar folosi cu adevărat ar fi slobozenia, şi asta nu stă 
în puterea mea! De câte ori intru ori ies de la un 
osândit, şi mai ales de la un asemenea osândit, mă 
însoţeşte pază straşnică. 

lanoş rămase descumpănit. Era atât de lovit 
sufleteşte încât simţea că nu-l mai ţin picioarele. 
Călăul îi fusese ultima nădejde. Încercase în fel şi 

chip, dar fără folos. 

— Aşează-te, frate, îl îmbie călăul, cuprins de 
milă. Să ne mai gândim. Să ne mai socotim, căută 
să-l mai întărească. 

lanoş se lăsă greu pe un scăunaş. Aproape că se 
prăbuşi. Oftă. 

— Dacă nu se poate face altceva, începu, văd 
bine că altă nădejde nu-i, măcar să nu-l faci să 
sufere! Să nu-l schilodeşti, să-l faci neom! Să nu-l 
vatămi înainte de a fi dat morţii! Ne-om mai gândi, 
vom mai vedea ce se mai poate face, dar când va 
fi pus la cazne, fă cum îi putea, să nu-i zdrobeşti 
oasele, să nu-l nenoroceşti! Cine ştie? Poate că şi 
în ultima clipă, când va fi cu ştreangul de gât, să-i 
vie de undeva scăparea. Poate chiar iertarea 
împăratului, s-a mai văzut. Dar dacă l-ai schilodi, la 
ce i-ar mai folosi slobozenia? Fă măcar atâta 
pentru el, dacă mai mult nu se poate! Dacă i-o fi 
soarta să moară, va muri... dar să nu crezi că se 
teme! Nu! Nu ne temem nici unul la orice chinuri 
am fi supuşi, pentru că am învăţat cum se moare şi 
suntem pregătiţi pentru asta, dar n-am vrea să 
ştim că sufere! 

— Din nefericire sunt unealta legii, dar nu şi a 
dreptăţii! Legea, e aşa cum e, cum au făcut-o 
domnii. Numai dreaptă nu poate fi. Poate cândva, 
alţi oameni, mai norocoşi ca noi, vor face ca şi 
legile să fie drepte. Cine ştie când? Sunt unealta 
legii, cum am zis, dar în cei mai bine de opt ani de 
când fac această urâtă slujbă, numai de două ori 
am avut prilejul să fiu şi unealta dreptăţii. Toţi acei 

ce au fost dați morții cu mâna mea, fie cu securea, 
paloşul ori ştreangul, ori cei care au fost supuşi la 
cazne, au avut a-mi mulţumi. Nu te mira! Acesta-i 
adevărul. Numai pe doi, cum ţi-am mai spus, i-am 
făcut să simtă că mor. O meritau. Unul, un nemeş, 
şi-a otrăvit doi fraţi şi o soră ca să rămâie singurul 
stăpânitor al averii. L-am ucis în cele mai groaznice 
chinuri. Altul, tot câine, şi-a ucis mama, în chinuri 
şi-a ucis-o, pentru a-i stoarce şi ultimul bănuţ, pe 
care nici nu-l avea, sărmana. Numai de aceste 
două ori am simţit că fac dreptate. Ceilalţi, 
sărmanii, nu făcuseră altceva decât să încalce 
legea, legea domnilor, aşa cum au zămislit-o. Am 
învăţat meseria de la un meşter priceput. Poate să 
fie omul pedepsit cu o sută de lovituri şi peste trei 
zile să-i rămâie pielea ca pe pruncul nou născut, şi 
să nici nu simtă durerea când îl lovesc. Cel ce vede 
se înspăimântă, duşmanul se bucură, dar omul nu 
păţeşte nimic. Pe altul, pot să-l fac să-şi dea 
sufletul la a zecea sau cel mult a cincisprezecea 
lovitură de corbaci. E măiestria pe care o cunosc 
numai unii din călăi, şi ţi-am spus că am învăţat-o 
de la un meşter priceput. Asta în ceea ce priveşte 
caznele, în ceea ce priveşte moartea, pot să-l fac 
pe om să treacă în altă lume, dacă o mai fi vreuna, 
pe nesimţite, fără să-şi dea seama de aceasta, 
precum pot să-l ucid în cele mai cumplite chinuri, 
fără ca cei de faţă să priceapă ceva. Dar de la 
moarte nu pot scăpa pe nimeni, din cei care-mi 
sunt daţi pe mână. Pentru Săndruţ, chiar dacă nu 
veneai la mine, făceam tot ce puteam face. Să nu-l 

schilodesc, măcar că cel ce s-ar uita cum îl căznesc 
s-ar îngrozi. Te asigur că nici nu va simţi loviturile 
ori arsurile, orice caznă. În ceea ce priveşte 
moartea, dacă mă va asculta, nici nu va simţi! 
Atâta pot să fac, şi asta, fără să primesc nimic în 
schimb. M-aş ruşina s-o fac. Ştiu pentru ce s-a 
ridicat şi, poate că acolo mi-ar fi şi mie locul, dar... 
Ţi-am mai spus, e o poveste lungă. 

— Îţi mulţumesc şi pentru atâta, frate loane! îi 
spuse lanoş. Să ajungă nevătămat pe podină, şi 
dacă va fi să moară, să nu sufere, măcar că e 
neînfricat. A fost acolo când l-au căznit şi ucis pe 
Crăişor. A avut de la cine învăţa cum se moare. Dar 
cum de ţi-ai putut alege o asemenea meserie? Asta 
nu pot pricepe! Nu pari omul potrivit pentru aşa 
ceva. 

— Eh! oftă călăul. N-am mai vorbit de mult cu un 
om. Toţi se feresc de mine ca de un ciumat. Cine 
poate şti ce se ascunde sub gluga de călău, pentru 
că, de opt ani, nimeni, până la tine, nu mi-a văzut 
obrazul. Nici domnii care m-au năimit şi pe care-i 
slujesc. Aceasta a fost una din condiţiile pe care le- 
am pus când am primit slujba. Dar, uite că mi-a 
venit ceva în minte: Săndruţ ar avea o scăpare. Ar 
putea ieşi nevătămat din închisoare, dar, în 
schimb, aş ispăşi eu pentru el. Mi-ar putea îmbrăca 
hainele şi ar ieşi nestingherit. Şi poate că ar fi mai 
bine. O merită. Dacă vrei, ascultă-mi povestea şi 
judecă singur. Dacă vei socoti că-i drept să mă 
jertfesc pentru el, dacă mă asiguraţi că vă veţi 
îngriji de singura fiinţă care mă mai leagă de lume, 

primesc să mor în locul Săndruţului, fără niciun pic 
de părere de rău! 

— Asta n-ar primi-o el; îl cunosc bine. Dar, 
povesteşte-mi, uşurează-ţi sufletul, poate-ţi va fi 
mai bine. Prea te văd îndurerat! Văd bine că numai 
o taină te-a făcut ceea ce eşti. Împărtăşeşte-mi-o! 

— Meseria mea, adevărata mea meserie, a fost 
cea de plugar şi de ostaş al împăratului. Sunt 
năsăudean, am făcut parte din regimentul 
grăniceresc. Eram om slobod. Nu că m-aş lăuda, 
dar, fiind isteţ, cunoscând şi taina slovelor, 
ajunsesem strajameşter. Comandant de companie 
îl aveam pe un neamţ, un căpitan, Johan Sultz. 
Aveam muiere şi o fătuţă de trei ani. Frumoasă 
femeie era Minodora mea, frumoasă şi bună, fie 
iertată! Şi ne aveam dragi şi fătuţa, Măria, era 
soarele nostru. Eu zic că nici împăratul nu era mai 
fericit ca noi! Trăiam bine şi eram îndestulaţi. Sultz 
ăsta, căpitanul, era holtei şi o hahaleră. Se lega de 
toate muierile mai frumoase. Îmi spunea mie 
Minodora că o tot ispiteşte, dar ce era să fac? Mi- 
era şef. Nu puteam să mă iau de gât cu el. Ştiam 
că oricât ar încerca s-o amăgească, Minodora nu-l 
va asculta. Mă cheamă odată căpitanul la el şi-mi 
spune să-mi iau zece cătane, hrană pe trei zile şi 
să plec în urmărirea unui contrabandist ce se 
aţinea prin locurile acelea. Porunca-i poruncă. M- 
am dus. Am şi pus mâna pe tâlhar şi la două zile 
eram înapoi. Când vin acasă, femei cernite, lume 
multă şi Minodora în copârşău, înconjurată de flori. 
Se spânzurase. De ce? Nimeni nu mi-a putut 

spune; ori că nu ştia nimeni, ori că se temeau. Am 
îngropat-o şi numai eu ştiam ce era în sufletul 
meu. Nu mă puteam dumiri din ce pricină să fi 
făcut una ca asta. Îmi dădea prin gând, dar dacă 
nu ştii, nu ştii. Fătuţa amuţise. Am crezut întâi că 
din frica prin care a trecut. Orice o întrebam, 
vedeam bine că înţelege, dar nu mai putea vorbi. 
Ce mi-o fi venit, poate de amărât ce eram, că mi- 
era tare dragă şi niciodată nu mă răstisem la ea, 
nu ştiu nici acuma cum a fost şi din ce, destul că 
am strigat aşa de tare la ea, că din sperietura 
aceea, i-a revenit graiul. Trecuseră două săptămâni 
de la moartea Minodorei. Atunci mi-a povestit 
Mărioara, fătuţa mea, cum a fost cu moartea 
Minodorei. Seara, după ce tot satul dormea, a venit 
la ea Sultz acela, căpitanul, şi a siluit-o. Femeia s-a 
zbătut mult şi nu se lăsa. Fătuţa plângea şi trăgea 
şi ea de căpitan. Acesta o încuie în cămară şi din 
clipa aceea fata n-a mai scos grai, până am 
speriat-o eu. Căpitanul nu s-a lăsat până n-a 
ruşinat-o pe Minodora. Era tare huiduma. După ce 
a plecat, femeia şi-a strâns la piept copila, pe care 
o scosese din cămară, şi încercă s-o adoarmă. 
Fătuţa se prefăcu adormită, dar somnul n-o 
prindea din cauza spaimei prin care trecuse. N-a 
priceput ce face mumă-sa; nici când a atârnat 
ştreangul de grindă, nici când s-a suit pe scăunaş 
şi şi-a băgat gâtul în juvăţ. Credea că lucrează, 
face ceva ce trebuie. Ce să priceapă la trei anişori? 
Nu ştiu cum am mai avut răbdare s-o ascult până 
la capăt, după ce-am priceput despre ce-i vorba. l- 

am spus să stea cuminte, m-am dus la o soră a 
mea şi am rugat-o s-o ia în grijă că eu am de plecat 
la un drum lung. M-am dus la cancelarie şi l-am 
găsit pe Sultz. Nu i-am spus mare lucru, dar a 
priceput şi singur că ştiam tot şi că-i sunase ceasul. 
A încercat să scoată din sertarul mesei, la care 
şedea, un pistol, dar n-a mai apucat. L-am prins cu 
amândouă mâinile de grumaz şi nu i-am dat 
drumul mai bine de o jumătate de ceas, până când 
l-am simţit rece. M-au judecat şi m-au osândit la 
temniţă pe viaţă. M-au trimis într-o baie de plumb. 
Acolo niciun osândit nu trăia mai mult de patru- 
cinci ani. După al doilea an începeau să-ţi pice 
dinţii, unghiile ţi se muiau, părul îţi năpârlea şi te 
stingeai în câţiva ani. Cel care a trăit mai mult în 
baia aceea era în al şaselea an când venisem eu. 
Avea douăzeci şi opt de ani şi ziceai că-i de şaizeci. 
La câteva luni după ce venisem s-a şi prăpădit. 
Asta era soarta ce mă aştepta şi pe mine. Nu-mi 
mai amintesc de câte luni eram acolo, destul că 
trecuseră mai mult de patru şi începeam să simt 
apropierea sfârşitului, când veni un domn şi ne 
adună pe toţi osândiţii. Pe cei care mai eram destul 
de tari, pe care încă nu-i doborâse baia, ne-a ales 
de-o parte şi ne-a spus că acela care primeşte să 
facă slujba de călău timp de zece ani, va fi bine 
plătit şi va fi slobod. Toţi ne-am înfiorat. Niciunul 
nu s-a învoit. Ne-a mai întrebat o dată. Atunci îmi 
apăru parcă aievea chipul fătuţei, al Mărioarei. M- 
am gândit că, oricum, călău tot vor găsi, şi nu 
numai unul. Fără călău tot nu se poate. Oricum, 

osânditul la moarte tot trebuie să moară. Am 
primit. Sunt mai bine de opt ani de-atuncea. Mai 
am aproape doi şi-s slobod. Şi asta, numai pentru 
Mărioara. Acuma e aici, aproape. Am dat-o în grija 
unui om din Râşca. Nu i-am spus nici cine e, nici de 
unde vine. Ştie că-i fata unui nobil, care o vreme 
trebuie să trăiască în taină. Îi plătesc bine, ca şi 
cum i-ar plăti un nobil. Fătuţa-i fericită şi o duce 
bine. O văd în fiecare săptămână, dar ea nu mă 
vede. Stau ascuns într-o cămară şi mă uit printr-o 
ferestruică. Aşa m-am înţeles cu omul, i-am spus 
că am poruncă s-o văd. Ea nu ştie nici cine sunt, 
nici ce fac. Obrazul de aceea nu-l arăt nimănui. Eşti 
singurul care mi l-ai văzut. Acuma, hotărăşte! Dacă 
găseşti de cuviinţă că-i bine cum spun, îngrijiţi-vă 
de fătuţă, vă las şi bani, că am destui, slujba e bine 
plătită, şi, mâine să-l aşteptaţi cu un cal înşeuat, 
aproape de ieşirea din temniţă. Va ieşi îmbrăcat în 
straiele mele şi cu faţa acoperită, ca mine. Ce zici, 
bine-i? 

— Ţi-am spus de la început că Săndruţ n-ar primi 
pentru nimic în lume una ca asta şi n-o pot face 
nici eu în numele lui, oricât aş dori-o. Să-ţi creşti 
fătuţa, frate, şi să fii fericit, că meriţi! Ân ceea ce 
priveşte înzestrarea fetei, să ştii că avem şi noi ce 
adăuga. Nu-i va lipsi nimic, şi pentru aceasta nu-ţi 
vom cere nimic, pentru că şi fără intervenţia 
noastră ai fi făcut tot ce se poate face pentru 
Săndruţ. O meriţi cu prisosinţă, şi, cine ştie, după 
ce-ţi vei vedea fătuţa la rostul ei, dacă-i vrea şi ţi-o 
plăcea de viaţa pe care-o ducem, să ne cauţi, 

frate! Te vom primi cu inima deschisă. 


În ajunul execuţiei, urmat de unul din paznici, 
călăul pătrunse în celula lui Săndruţ. 

— Te duc la beciul de cazne, Săndruţule, îi şopti. 
Am poruncă să-ţi croiesc o sută de corbace. N-ai să 
simţi nimic, ca şi atunci când m-a pus să te ard cu 
cleştele înroşit în foc. Numără vreo şaizeci de 
lovituri, ca să nu se bage de seamă, şi prefă-te 
leşinat. De strigat ştiu că n-ai să strigi chiar dacă 
te-ar durea! 

Săndruţ înclină doar din cap ca să priceapă c-a 
înţeles şi-l urmă. 

În beciul garnisit cu tot felul de scule de tortură, 
aşezat pe un scaun, îl aştepta Holldki, işpanul. 
Zidurile sumbre erau luminate doar de două făclii 
şi de limbile de foc ce jucau deasupra vetrei 
încinse, făcând să danseze pe pereţi umbre fugare. 

— Mâine ţi-a sunat ceasul, tâlharule! 

— Ştiu! îi răspunse sec Săndruţ. Nici nu mă 
aşteptam la altceva din partea bunăvoinţei Măriei 
Tale! Îmi pare numai rău că nu ţi-am luat atunci şi 
cealaltă ureche! Am ţinut seama că erai legat. Dar 
pe mine ai pus să mă lege şi şă mă căznească cu 
fierul înroşit, fără să-ţi mai aminteşti de asta! Aşa 
învaţă omul, Măria Ta. Până la moarte învaţă! Dac- 
oi avea zile să scap, n-am să uit! 

— Şi crezi că mai e chip de scăpare? Ori crezi că 
se va rupe funia? M-am îngrijit de una nou-nouţă! 
Fă-ţi meseria, călăule! îi porunci acestuia. 

Călăul îl întinse pe Săndruţ pe una din mese, îi 

legă zdravăn mâinile şi picioarele cu nişte curele, 
după ce-i ceru să-şi dezbrace cămaşa. Se apropie 
de vatră, luă un ulcior şi-şi turnă în palme un lichid 
cafeniu-roşcat, cu care începu să-i fricţioneze lui 
Săndruț spatele. 

— Ce faci?! se miră işpanul. 

— Un amestec de sare cu ardei iute nu strică, 
Măria Ta! Ustură mai tare! minţi călăul. 

— Asta-i foarte bine! Acuma să te văd, tâlharule! 
se bucură işpanul. 

Săndruţ nu catadixi să-i răspundă. Simţea numai 
cum puternicul anestezic îi amorţeşte spinarea şi 
că nu mai simte degetele călăului care-l fricţiona. 
Inţelese. 

Loviturile începură să curgă ritmic, rare, aşa cum 
le poruncise işpanul, care tare ar fi dorit să se 
delecteze. 

Nu se miră văzând că Săndruţ nici nu se 
sinchisea de lovituri. Se bucura doar de urmele ce 
le lăsa biciul pe spinarea din ce în ce mai 
înspăimântător vărgată. Se mira numai cum, de 
unde are atâta forţă sufletească să reziste fără un 
scâncet. 

Deodată capul lui Săndruţ se lăsă inert şi ochii i 
se închiseră. lIşpanul îi făcu semn călăului să 
oprească. 

— Vezi ce-i cu el! porunci. 

Călăul îl prinse pe Săndruţ de păr, ridicându-i 
capul, şi lăsându-l apoi să cadă moale. 

— A leşinat, Măria Ta! 

— A primit şaizeci şi şapte de bice. Mai ţine? 

— Nu ştiu, Măria Ta. Alţii au murit la atâtea 
lovituri. 

— Atunci lasă-l! Ce zici, mâine se va putea ţine 
pe picioare? 

— Numai dacă l-oi ajuta eu, Măria Ta. Orice om în 
locul lui n-ar mai putea face un pas neajutat. 
Numai aşa, că o fi având legământ cu diavolul, şi 
aşa s-a cam auzit. 

— Prostii! E bine aşa, călăule! mai spuse işpanul 
plecând mulţumit. Cum părăsi işpanul beciul, 
călăul luă apă fiartă dintr-o oală de pe vatră şi 
începu să-i spele lui Săndruţ spatele. După ce-l 
şterse cu un ştergar aspru, dispărură toate dungile 
acelea oribile la vedere. Dintr-o cutiuţă îşi puse pe 
palme nişte alifie şi se apucă iar de fricţionat. || 
dezlegă şi-l lăsă să se ridice. 

— Simti ceva? Te-a durut? 

— Nu, frate! Mai mult decât aş fi ridicat un sac la 
moară, nu! Cum ai făcut?! 

— Taina meseriei, Săndruţule! Prefă-te că abia te 
mai ţii pe picioare îi spuse după ce-şi îmbrăcă din 
nou cămaşa. Am să chem paza să te ducă. 

— iți mulţumesc, frate! îi strânse mâna Săndrut. 

— După amiază am să trec pe la tine. E un 
obicei, ca în ajunul morţii, dacă o cere osânditul, 
călăul poate să-i ţie tovărăşie şi toată ziua. Nimeni 
nu s-a întâmplat s-o ceară, dar tu cere-le asta. Am 
a-ţi mai spune unele vorbe de care trebuie să ţii 
seama mâine, când... ştii tu! Mă doare inima ca 
pentru un frate, dar n-am încotro! 

— Nu-mi displace tovărăşia ta, frate. Mi-o trece 

vremea mai uşor. Am să cer să te cheme! 

Săndruţ se lăsă mai mult târât până la celulă, 
prefăcându-se, neputincios. Cum ajunse acolo ceru 
ca să i se permită să-şi petreacă după amiaza în 
tovărăşia călăului. Oamenii se mirară, cu toate că 
ştiau că-i un drept al lui, dar crezuseră că se 
scrântise la minte din cauza caznelor la care fusese 
supus. Care-i nebunul acela ce şi-ar petrece 
ultimele ore ale vieţii într-o asemenea tovărăşie? 

Cum le fusese vorba, călăul veni şi fură lăsaţi 
singuri după ce uşa celulei fu bine zăvorâtă. 

— Mai  gândeşte-te,  Săndruţule! Uite, mă 
dezbrac, îmi iei hainele şi eşti slobod! Lumea are 
nevoie mai multă de tine decât de slujba mea! 

— Ţi-am mai spus că aşa ceva nu pot face! Mi-e 
sortit să pier în ştreang, am să pier. Măcar nu-mi 
pare rău, că am să te am alături. Oricât m-ar 
durea, să ştii că n-am să mă tem! O dată mor! 

— Mai gândeşte-te! insistă călăul. 

— Nu! Am zis nu şi altfel n-oi face! Nu pot decât 
să-ţi mulţumesc pentru gândul bun, atâta, frate! 

— Atunci, ascultă-mă, ca să ştii ce să faci. De la 
moarte, nu te pot scăpa! Măcar să ştiu că n-ai să 
suferi, că n-are să te doară, şi asta nu se poate 
întâmpla dacă nu mă asculţi! Văd că nu te temi şi 
are să-ţi fie mai uşor ca altora. Toţi care m-au 
ascultat... 

— Spune, frate, că te ascult. Ce trebuie să fac? 
Cum? 

— Când ţi-oi pune juvăţul, să nu te mişti! Să-l laşi 
aşa cum îl pun eu! Ştiu cum să-l potrivesc în aşa fel 

încât să nu te doară. Nici n-ai să le faci măcar 
plăcerea să te vadă zbătându-te! După ce ţi-am 
pus juvăţul, gândeşte-te la ceva frumos, ceva care 
ţi-e drag, ultimul gând să-ţi fie luminos! Să nu te 
încordezi! Să te laşi moale, nepăsător. Nici n-ai să 
simţi! Ca şi cum ai adormi un somn greu, fără vise, 
un somn odihnitor, numai că... de trezit n-ai să te 
mai trezeşti niciodată, frate! oftă călăul. 

— Aşa voi face, frate! Nu-mi va fi greu! Îţi 
mulţumesc de sfat! 

— Crezi în viaţa de apoi, Săndruţule? îl întrebă 
sfios. 

— Mă îndoiesc că ar fi aşa ceva. De multe m-am 
îndoit şi mă mai îndoiesc. Am citit mult, am învăţat, 
m-am gândit. Deşertăciune, această viaţă de apoi. 
Şi, să presupun că ar fi, că omul ar mai trăi o viaţă 
şi dincolo, cum spun popii, trebuie să mă ţin tare! 
Şi acolo am să mă apuc de trebuşoara pe care am 
făcut-o în viaţa, asta! 

— Nu te pricep. Ce trebuşoară? 

— De aceea spun, am să văd mâine, dacă este 
lumea de apoi, am să mă apuc tot de trebuşoară 
asta, adică să nu mai fie sfinţi ori domni, şi să fie şi 
acolo slobozenie! De robie ne-am săturat pe lumea 
asta! Ai priceput acuma? 

— Nu ştiu nici eu ce să cred. Uneori şi eu mă 
îndoiesc c-ar fi altă lume. Şi cum zici că-i alcătuită, 
tot cu domni şi împărat, nu văd cum ar fi mai bună 
ca asta. Dar, dacă totuşi este, şi mâine ai să ştii, 
îmi făgăduieşti ceva? 

— Făgăduiesc, frate! Dacă este o aşa lume, şi am 

să pot, fac orice pentru tine, frate! 

—Ai făgăduit! Când mi-o veni şi mie rândul, că şi 
călăii mor odată, să mă primeşti în ceata ta, a 
acelora care vor slobozenie şi acolo! E bine, frate? 

— Dacă este, te primesc! Îţi făgăduiesc! Dar ştii 
ce cred eu? Nu poate fi altă lume, după moarte. Ai 
murit, eşti bun mort. Cine a scornit poveştile astea 
cu lumea de apoi, n-a fost nici tare prost, dacă 
oamenii continuă să mai creadă după atâtea mii de 
ani, de când a fost scornită, dar nici tare deştept 
iară nu pot spune că a fost. Putea să scornească o 
lume de apoi mai bună, nu după modelul de aici, 
din lumea în care trăim, cu stăpâni şi cu robi. Putea 
să mintă mai frumos, să-şi închipuie o lume a păcii 
şi a dreptăţii, unde toată lumea e slobodă, fără 
împărați şi domni, ori sfinţi şi Dumnezeu. Crezul 
meu a fost, şi are să rămâie până în clipa când nu 
voi mai fi, slobozenia. Vei spune poate că-i un vis, 
un vis frumos, dar se va înfăptui! Va veni vremea 
când nu vor mai fi domni, cum a poruncit Crăişorul! 
Poate că, dacă apucam să mor în patul meu, de 
bătrâneţe, şi tot n-o apucam, dar muream cu 
nădejdea că o vor apuca cei ce-mi vor urma! Ştii 
numai de ce-mi pare rău? N-am lăsat urmaşi. Uite, 
n-am avut vreme şi pentru aşa ceva! lubesc o fată. 
Mă iubeşte şi ea. Trebuia să ne luăm, să am măcar 
un copil. Dac-aş mai avea zile n-aş pregeta s-o fac, 
dar aşa, mâine... ce mai? Hai să povestim despre 
altceva, mai vesel, ce-o fi vom mai vedea! 

Povestiră la verzi şi uscate, ca să le treacă 
timpul, până în zori. 

„L-or prins pe Săndruţu' Tomii! L-or prins pe 
Săndruţu' Tomii!” vuiau satele de prin jurul Băii de 
Criş. „L-or prins pe Săndruţu' Tomii!” se întinse 
vestea cu iuţeală în întreaga Ţară a Zărandului, ba 
şi mai departe. Vestea trecea din om în om, primită 
cu durere, de parcă odată cu prinderea Săndruţului 
s-ar fi isprăvit cu ceva, ceva ce mocnea în sufletul 
fiecărui moţ care mai păstra în amintire chipul 
luminos al Crăişorului. 

„ÎI spânzură pe Săndruţu' Tomii! Domnii îl 
spânzură, fraţilor! Miercuri, la Baia îl spânzură!” 
înfiora vestea satele peste câteva săptămâni. 

Pe  eşafodul  nou-nouţ, anume construit, 
înconjurat de oştenii împăratului, cu mâinile legate 
la spate, cu fruntea ridicată, mândru de parcă s-ar 
fi găsit pe o tribună, cu ştreangul deasupra capului, 
Săndruţu' Tomii îşi arunca privirile pe deasupra 
mării de capete, a oamenilor cu chipurile 
înnegurate, cei mai mulţi aduşi cu sila. Răspândiţi 
prin mulţime îşi recunoscu ortacii. „Uite-l pe Pătru! 
Uite-l şi pe Serafim”, îşi zise. „Moş Manole!” se 
bucură deosebind şi chipul bătrânului. „lovuţ, 
lanoş, Pătruţ, pruncul, cu ochii înlăcrimaţi, săracul. 
Dar lângă el? Creştina, soru-sa. Şi Anuţa!” se 
bucură. Le zâmbi. Fetele, se vedea bine, de multă 
vreme îl boceau, pentru că aveau ochii înroşiţi. Şi 
pe bătrânul Toma îl văzu în mulţime. | se înclină. 
Bătrânul îi răspunse, cu ochii umezi. Mai văzu 
multe, multe chipuri cunoscute. Pe unii îi ajutase, 
de mulţi fusese găz- duit în taină şi parcă primea 

mulţumirile unora şi le mulțumea celorlalţi. 

Işpanul turba de mânie, dar nu mai era nimic de 
făcut. De unde se aştepta ca pe eşafod să-i fie 
târâtă o zdreanţă de om, un biet neputincios, 
Sândruţ urcase treptele cu aceeaşi semeţie cu 
care-l văzuse urcând pe Horea, la Bălgrad. Işi 
înghiţi veninul. „Oricum, tot îl ia dracu'!” se linişti. 

În răpăitul monoton al darabanelor, işpanul dădu 
citire sentinţei. Cu capul acoperit de glugă, cu 
mâinile încrucişate pe piept, şi cu picioarele 
răşchirate, rezemat de stâlpul spânzurătorii, călăul, 
în aparenţă impasibil, cine ştie la ce se gândea, 
dacă se gândea la ceva, dar numai cuvintele din 
sentinţă nu le asculta. Ştia ce are de făcut şi-l 
durea. Nimeni n-avea cum să-i vadă cele două 
pârâiaşe limpezi ce-i izvorau din ochi, coborau de-a 
lungul obrajilor acoperiţi de glugă şi i se împreunau 
sub bărbie. 

Tobele îşi încetară răpăitul. Vocea scârţâită a 
işpanului se stinse. În toată mulţimea de oameni 
nu se mai auzi niciun zgomot, doar un vaiet 
colectiv, înăbuşit; ochi înlăcrimaţi, priviri ascuţite, 
dârze, sfredeleau parcă sumbra construcţie, ce 
mirosea a răşină, a pădure de brad. 

— Care ţi-e ultima dorinţă? se auzi după un timp, 
ce păru cât un ceas, glasul roncănit, ca de corb, al 
işpanului. 

Săndruţ tresări. Trase cu nesaţ aer în piept, îşi 
mai aruncă o dată privirea asupra mulţimii, trecu 
peste aceasta, mai îmbrăţişa o dată, ca pentru 
ultima oară, plaiurile dragi, oftă, şi tocmai se 

gândea să spună că nu doreşte altceva decât să-i 
vadă pe toți domnii spânzurați înaintea lui, ca să 
poată muri cu sufletul împăcat, când, întâlni 
privirea îndurerată a Anuței. Îi simţea parcă 
mijlocul subţirel cuprins între palme în vârtejul 
„ţarinei”. Un gând, ca o glumă, îi fulgeră creierul. 
„M-or lăsa oare?” se întrebă. 

— Eu, să ştiţi, începu Săndruţ, tare mi-a fost drag 
să joc țarina! Găsiţi un lăutaş, ca să mi-o zică, şi să 
mă lăsaţi s-o mai joc o dată! 

Işpanul rămase o clipă pe gânduri. Să admită sau 
nu? Era poruncă împărătească, poruncă ce suna ca 
ultima dorinţă a osânditului să fie respectată cu 
străşnicie, cu condiţia ca aceasta să nu fie cererea 
de a rămâne în viaţă ori dacă ar fi putut împiedica 
într-o oarecare măsură execuţia. Privi cordonul de 
ostaşi ce înconjura eşafodul. Privi şi cel de al doilea 
cordon, ce ţinea lumea la distanţă. Să-l lase, gândi. 
Peste câteva minute, oricum, tot va atârna în 
ştreang. 

— Facă-se voia ta! porunci. 

Ca din pământ, de parc-ar fi fost chemaţi 
dinainte, se iviră lăutarii. Lumea începu să le facă 
loc ţiganilor, care nu o dată îl înveseliseră pe 
Săndruţ la câte un păhărel, când mai găsise vreme 
şi pentru aşa ceva. 

— Tot ne gândisem să-ţi zicem ceva, ce ştiam că- 
ţi place, Săndruţule dragă, înainte de... ştii tu, nu 
îndrăzni să rostească vorba. Nu fi amărât c-am 
venit cu lăutele, că n-am venit să ne veselim, ci să- 
ţi îndulcim trecerea într-o lume unde nu sunt nici 

călăi nici lăutaşi! se scuză Gurdună, vătaful 
tarafului, ştergându-şi o lacrimă. 

— D-apoi zi-i, văruţ! Zi-i, da’ aşa, să-mi placă şi 
mie! Zi-i „ţarina!” îl îndemnă Săndruţ, zâmbind. 
Noa, hai! 

Melodia, când lină, când săltăreaţă, se revărsa 
pe deasupra miilor de capete. 

Cu mâinile la spate, legate, cu pieptul scos 
înainte, mândru ca un voievod, Săndruţ începu să 
execute, ca niciodată, paşii dansului. Întâi lin, după 
aceea din ce în ce mai înfocat. Scândurile 
eşafodului  scârţâiau sub greutatea  voinicului. 
Făcea nişte figuri care păreau imposibil de 
executat, aşa cum era, cu mâinile legate. Toate 
privirile se aţintiră asupra nebunaticului dansator, 
negura de pe chipuri începu să se şteargă, făcând 
loc destinderii, de parcă oamenii s-ar fi găsit la o 
petrecere şi nu la o execuţie capitală. Uşor, printre 
doi ostaşi de-ai împăratului, sări de pe podină în 
mijlocul careului înconjurat de soldaţi. Dansul 
deveni şi mai năstruşnic, lăutarii accelerând ritmul. 
Doi ostaşi, cu  puştile pregătite, îl urmau 
îndeaproape,  neîndrăznind însă să-l încurce. 
Dăduse de două ori ocol careului. Când se aştepta 
cineva mai puţin, ca un taur înfuriat, cu capul, 
Săndruţ dobori un ostaş şi se amestecă în gloată. 
Ca în faţa împăratului, mulţimea se desfăcu în 
două, lăsându-i  pârtie largă, cale  sloboadă, 
reînghesuindu-se în urmă-i, pentru a-i împiedica pe 
zecile de ostaşi ce se şi repeziseră în urma 


fugarului. 


OOOOUUOULLULU 

— Prindeţi-l! Puneţi mâna pe el! se auzi porunca 
dogită a işpanului. 

„Prindeţi-l! Puneţi mâna pe el!” repeta mulţimea, 
parcă îngânându-l, şi continuând să-i facă loc şi 
împiedicându-i pe ostaşii împăratului. 

Ca un fulg se văzu săltând peste un gard şi 
apucând-o spre Magheruţă. In urmă-i, vacarmul de 
voci. Câteva tropote, ale ostaşilor călări care 
încercară să se repeadă şi să-i aţină calea, se 
domoliră treptat. Nici piepturile cailor, nici loviturile 
de cravaşa ori cu latul săbiilor, nu reuşiră să 
destrame zidul viu de trupuri omeneşti, ce-i servea 
de pavăză lui Săndruţ. 

Nu se opri din fugă decât pe drumul Caraciului, 
ştiind că odată ajuns acolo era în deplină siguranţă. 
II cunoştea fiecare arbore, fiecare firicel de iarbă. 
Cunoştea orice râpă, orice pârâiaş, orice potecuţă. 
Mergea la pas, mirându-sc de norocul ce dăduse 
peste el şi de prostia domnilor. Se liniştise aproape 
şi pe chip îi apăru un zâmbet. „Or mai avea de 
furcă domnii până m-or mai putea prinde!” îşi zise. 

ÎI trezi din visare galopul unui cal. Tresări, fiind 
gata să sară şi să se afunde în desişul pădurii. Într- 
o trăsurică uşoară, vieneză, groful Francisc Gyulai, 
care avusese nişte treburi pe la şteampurile din 
Caraci, cu calul în spume, înghiţea parcă drumul. 
Opri aproape în loc când dădu cu ochii de Săndruţ. 
Acesta îşi pipăi cosorul de la cingătoare, pe care i-l 
strecurase careva din mulţime, şi cu care-i 
fuseseră tăiate legăturile de la mâini. 

— Hei! strigă groful. De unde vii? 

— De la Baia, Măria Ta. 

— Te  pomeneşti că-i gata? întrebă groful 
dezamăgit. 

Tare ar fi vrut să asiste la ultimele tresăriri ale lui 
Săndruţ, în ştreang, neuitând de înfruntarea din 
noaptea aceea de pomină, când îl găsise atât de 
punctual, la miezul nopţii, în sala mare a castelului. 

— Eu, Măria Ta, aş zice să nu te mai grăbeşti 
atâta. Îi păcat de cal. Fără mine tot n-are să fie 
nimica! Numai aşa, dac-ai fi atât de bun, ca să-mi 
ţii locul. Miresuţa cu funie a rămas văduvoaie, şi 
până apucă domnii să mă mai prindă are să-i 
putrezească otgonul. Îi păcat, e nou-nouţ. S-a 
îngrijit Măria Sa işpanul. Tare păcat! 

Scrutându-l mai atent, groful îl recunoscu. 

— Tâlharule! 

Fulgerător, puse mâna pe puşcă, pe care o avea 
la îndemână, şi... Dar cu o secundă înainte de a se 
auzi detunătura, Săndruţ se şi lungise în marginea 
drumului. Auzi încărcătura  şuierându-i pe 
deasupra. Se sculă sprinten şi râse. Cu hohote 
râse. Până să apuce groful să-şi reîncarce puşca, 
auzi: 

— Sare pe coadă, Măria Ta! 

Dintr-un salt Săndruţ se pierdu în desişul pădurii. 

Râdea pădurea, hohotind. 

